ישיבת מליאה, כנסת 17, פרוטוקול מספר הישיבה החמישית של הכנסת השבע-עשרה, 2006-05-04 00:00

שמעון פרס: היום יום חמישי, ו' באייר התשס"ו, 4 במאי 2006.

שמעון פרס: אני פותח את ישיבת הכנסת.

שמעון פרס: ישיבת הכנסת: כינון הממשלה והרכבה והצהרת אמונים של ראש הממשלה והשרים בפני הכנסת השבע-עשרה.

אריה האן: אבקש לקום.

אריה האן: כבוד הנשיא! (חברי הכנסת מקדמים בקימה את פני נשיא המדינה.

אריה האן: )

אריה האן: בבקשה לשבת.

שמעון פרס: אני רוצה להזמין את שי חרמש להצהיר אמונים, בבקשה.

שמעון פרס: אני מאוד שמח ששי נשבע היום.

שמעון פרס: איש ההתיישבות, איש רב-פעלים, איש המייצג את הדברים היפים ביותר במדינת ישראל.

שמעון פרס: שי וחברי הכנסת, אני מתכבד להודיע לכנסת, שעל-פי סעיפים 41 ו-43 לחוק-יסוד: הכנסת, עם התפטרותו של חבר הכנסת אוריאל רייכמן מהכנסת, שנכנסה לתוקף ביום שישי, ל' בניסן התשס"ו, 28 באפריל 2006, יבוא במקומו שי חרמש מסיעת קדימה.

שמעון פרס: אני מזמין את שי חרמש לעלות על הבמה.

שמעון פרס: מר חרמש, אני אקרא לפניך את הצהרת האמונים של חבר הכנסת ואתה תשיב: "מתחייב אני".

שמעון פרס: זה נוסח ההצהרה: "אני מתחייב לשמור אמונים למדינת ישראל ולמלא באמונה את שליחותי בכנסת".

שי חרמש: מתחייב אני.

שי חרמש: ברשותך, יושב-ראש הכנסת, אני רוצה לנצל את ההזדמנות המרגשת הזאת כדי לומר כמה מלים.

שי חרמש: אדוני נשיא המדינה ורעייתו, אדוני יושב-ראש הכנסת, אדוני ראש הממשלה בפועל אהוד אולמרט, חברי חברי הכנסת, בהתרגשות רבה עשיתי הבוקר את דרכי מביתי שבקיבוץ כפר-עזה אל המעמד הזה, מעמד המהווה עבורי שיא בפעילות ציבורית רבת שנים בהתיישבות, בשלטון המקומי, במכללת "ספיר" אשר בנגב ובקרב קהילות ישראל בתפוצות, בתפקידי האחרון כגזבר הסוכנות היהודית.

שי חרמש: אך לפני חמישה חודשים קצרים, שנראים היום ארוכים כנצח, קרא אותי אליו ראש הממשלה אריאל שרון והציע לי לחבור עמו לדרך חדשה.

שי חרמש: נעניתי לקריאתו, והנה אני עומד היום לפניכם כאן, והוא לא עמנו.

שי חרמש: אני נושא עמי ניסיון של למעלה מ-40 שנות חיים בקהילה שיתופית של מתיישבים אשר חרתו על דגלם את משימת ההתיישבות בנגב, עבודת האדמה, פיתוח האזור כולו, תוך קיום מסגרת חיים המבוססת על העקרונות של צדק חברתי, כבוד לזולת וערבות הדדית.

שי חרמש: האבות המייסדים של התנועה הציונית המתחדשת בארץ-ישראל בחרו להתיישב הרחק הרחק בספר, בפריפריה.

שי חרמש: ליישוביהם קראו: ראש-פינה, יסוד-המעלה, ובצוותא שרו בהתלהבות: "ופרצת ימה וקדמה צפונה ונגבה".

שי חרמש: בעיניהם זו היתה תכליתה של הציונות.

שי חרמש: ימים חלפו ומעמדה של ההתיישבות נשחק.

שי חרמש: פרנסת המתיישבים קופחה לא אחת, וזכויות יסוד שהם רכשו בעמל רב, ביזע ובדם, נמוגו ואינן.

שי חרמש: מי שהיה החלוץ לפני המחנה, סמל דמות ומופת לחיקוי ולהזדהות, הפך להיות מותקף, נעזב ונדחק לקרן זווית.

שי חרמש: לרגע נדמה, כי תם תפקידה של ההתיישבות במדינת ישראל.

שי חרמש: בעומדי היום כאן לפניכם, אני מתחייב לשאת עמי את השליחות, להיות אוזן קשבת, לב אוהב ופה להתיישבות העובדת, למושבים, לקיבוצים ולמושבות, לבטא את דברם, יחד עם מחויבות עמוקה למלא שליחות לאומית עמכם, חברי הכנסת, למען חיזוקו של בית-המחוקקים כמוסד ראוי לאזרחי ישראל ולנו, בית מקרין כבוד ומנהיג את המדינה ואת תושביה לחיים של שלום, ביטחון וצדק חברתי.

שי חרמש: ארץ אהובה לבניה, ארץ נפלאה לאחינו בתפוצות.

שי חרמש: השבוע לפני 85 שנה נרצח הסופר יוסף חיים ברנר.

שי חרמש: הוא שאמר: "תשועת עם ישראל וארץ-ישראל עתידה לבוא על-ידי קיבוצי עובדים חדשים, שיבואו בכוחות איתנים ובזרמים מכוונים לתכלית התיישבותית".

שי חרמש: מתיישבים כאלה פגשתי לשמחתי אתמול, ביום העצמאות, בשומריה אשר במזרח לכיש, בחגיגות העלייה לקרקע של מפוני עצמונה.

שי חרמש: אליהם מצטרפים מתיישבי הגוש אשר יתקעו בקרוב יתד ביישובים אגוז, אמציה, שקף ומרשם במזרח, ועם היישובים יבול, יתד, שלומית והחלוציות במערב הנגב - ממשיכי דרכו של דוד בן-גוריון, שעולים להתיישבות חדשה בנגב.

שי חרמש: אני נושא תפילה שיהיה בכוחי לסייע בעשייה למען פיתוח הנגב, הגליל וההתיישבות בכל רחבי המדינה.

שי חרמש: תודה רבה.

שמעון פרס: כבוד נשיא המדינה והגברת קצב, כבוד ראש הממשלה בפועל אהוד אולמרט, חברי הממשלה, חברי הכנסת, אורחים נכבדים, בשבוע שעבר הלך לעולמו השר וחבר הכנסת לשעבר פרופסור יובל נאמן, זיכרונו לברכה.

שמעון פרס: נכבד את זכרו בקימה.

שמעון פרס: (חברי הכנסת מכבדים בקימה את זכרו של המנוח.

שמעון פרס: )

שמעון פרס: חברי הכנסת, יובל נאמן היה מדען מזהיר ופטריוט נחוש.

שמעון פרס: הוא היה מבכירי מדעני הגרעין, החלל והפיזיקה שהצמיחה הארץ הזאת.

שמעון פרס: מחקריו ותגליותיו הקנו לו שם ומעמד בין-לאומי.

שמעון פרס: נער בן 15 היה יובל כשהצטרף בשנת 1940 לשורות "ההגנה".

שמעון פרס: אגב, באותה שנה הוא סיים כילד מחונן את בית-הספר התיכון.

שמעון פרס: במלחמת העצמאות שירת כסגן מפקד גדוד, קצין מבצעים, סגן מפקד חטיבת גבעתי.

שמעון פרס: שנים רבות מחייו הקדיש לשירות בצה"ל, והגיע לדרגת אלוף-משנה.

שמעון פרס: עם תפקידיו נמנה גם ארגון מערך המילואים.

שמעון פרס: לכשפרש נאמן מהשירות הצבאי, הוא קיבל לידיו את הניהול המדעי של הוועדה לאנרגיה אטומית.

שמעון פרס: יובל נאמן היה יועץ לשר הביטחון משה דיין, עליו השלום, וגם יועצי בהיותי שר הביטחון.

שמעון פרס: ביקשתי ממנו, והוא נענה לבקשתי, לשמש מדען ראשי של משרד הביטחון.

שמעון פרס: הוא היה רב הישגים מדעיים, ועוטר בפרסים יוקרתיים רבים, לרבות פרס ישראל.

שמעון פרס: יובל נאמן היה ממובילי המאבק למען שלמות ארץ-ישראל.

שמעון פרס: הוא נבחר לכנסת העשירית מטעם מפלגת התחיה, והיה שר המדע, שר הפיתוח והטכנולוגיה וגם שר האנרגיה והתשתיות.

שמעון פרס: לאחר כישלון מפלגתו, התחיה, בבחירות בשנת 1992, חזר לאהבתו הגדולה – המדע.

שמעון פרס: הוא נמנה עם הסגל האקדמי של אוניברסיטת תל-אביב, ושימש גם נשיא האוניברסיטה.

שמעון פרס: במלאות שלושים למותו, תקדיש הכנסת ישיבה מיוחדת לזכרו.

שמעון פרס: לבנו עם דבורה והמשפחה כולה.

שמעון פרס: אנחנו עוברים לסדר-היום, והנושא הבא הוא בחירת יושבת ראש-הכנסת – ומי שרוצה לנחש, ינחש.

שמעון פרס: חברי הכנסת, על-פי סעיף 1 לתקנון הכנסת, בחירת יושב-ראש הכנסת תיעשה בבחירות גלויות.

שמעון פרס: אני מזמין את יושב-ראש הוועדה המסדרת, חבר הכנסת חיים רמון, להציג את המועמדים.

שמעון פרס: חיים, בבקשה.

חיים רמון: אדוני היושב-ראש, חברי הכנסת, עד לרגע זה הגיעה למזכירות הכנסת הצעה בדבר מועמדות של חברת כנסת אחת לתפקיד יושב-ראש הכנסת, ואני מבין שגם ברגע זה אין אף חבר כנסת אחר שמציע את מועמדותו.

חיים רמון: לכן, אני גאה ושמח להציע לכנסת לבחור בחברת הכנסת דליה איציק ליושבת-ראש הכנסת.

חיים רמון: אני מקווה שנעשה היום היסטוריה בעצם הבחירה, כאשר לראשונה מאז כינון הכנסת תהיה אשה יושבת-ראש הכנסת.

חיים רמון: אני רוצה להציג את מועמדותה, ולקוות שהיא תיבחר ברוב מרשים.

חיים רמון: תודה.

שמעון פרס: לפני שנעבור להצבעה, היושב-ראש היוצא רובי ריבלין רצה לומר כמה דברי המלצה, אני מניח.

שמעון פרס: רובי, בבקשה.

ראובן ריבלין: אדוני יושב-ראש הכנסת בפועל, אדוני ראש הממשלה העתידי, חברי הממשלה, גבירותי ורבותי חברי הכנסת, יושב-ראש הכנסת הוא איש פוליטי.

ראובן ריבלין: אילולא היה איש פוליטי, לא יכול היה להיבחר ליושב-ראש הכנסת.

ראובן ריבלין: שהרי כדי להיבחר ליושב-ראש הכנסת, צריך אדם להיבחר קודם לכנסת, ואין אדם יכול להיבחר לכנסת אלא אם כן שכנע את חבריו למפלגה שהוא ראוי לשמש כנציגם וכשליחם.

ראובן ריבלין: יושב-ראש הכנסת, מרגע שנבחר, נמצא בדילמה מתמדת בין חובתו כלפי שליחותו לבין חובתו כלפי הכנסת.

ראובן ריבלין: המסורת היא שיושב-ראש הכנסת הוא אדם הבא מהמפלגה המובילה, מאותה מפלגה אשר עתידה להרכיב את הממשלה ולהוות את חוט השדרה שלה.

ראובן ריבלין: זו המסורת, שהופרה פעם אחת בתולדות הכנסת, כאשר האופוזיציה כולה החליטה לקום ולהעמיד איש אשר לא היה איש המפלגה הגדולה לשמש כיושב-ראש הכנסת, הלוא הוא נחום ניר, על אפה וחמתה של מפלגת השלטון אז.

ראובן ריבלין: אבל, ההיגיון שעומד מאחורי המסורת הקובעת שיושב-ראש הכנסת יהיה מאותה מפלגה אשר זכתה ברוב הקולות בבחירות, נובע לא רק מזכותה של הממשלה לממש את חובתה השלטונית, אלא גם מחובתה.

ראובן ריבלין: לכן צריך שיהיה יושב-ראש כזה, אשר יוכל לאפשר לממשלה לקיים את חובתה; לא את זכותה.

ראובן ריבלין: כי זכות היא דבר אופציונלי, ואילו חובתה היא חובה שהכנסת מטילה עליה, ונמצאת במשמר עוקב ומתמיד אחר פעילותה.

ראובן ריבלין: אנחנו בסיעת הליכוד חשבנו בהתחלה שאולי הפעם תציג האופוזיציה כולה איזה יושב-ראש מיועד, מועמד, מול אותה מגמה מסורתית למנות איש מתוך המפלגה המנצחת.

ראובן ריבלין: לא מצאנו כזה, ואין אני חושב שיש צורך להעמיד אדם רק כדי להתריס.

ראובן ריבלין: צריך לשקול ולראות את האדם המועמד לגופו של אדם.

ראובן ריבלין: מועמדותה של דליה איציק מקובלת על רוב חברי הבית, ואנחנו תקווה - לאחר שלא נשתמש בזכותנו להצביע נגדה או להימנע כדי לבוא ולנמק או ליצור איזו מחאה פוליטית, כזאת או אחרת - אנחנו החלטנו להצביע בעדה.

ראובן ריבלין: החלטנו להצביע בעדה מתוך אמונה מלאה, שברגע שתיבחר היא תשכיל להתעלות על שליחותה הפוליטית ועל היותה אשה פוליטית בכל רמ"ח איבריה ושס"ה גידיה, שכן ככזאת היא כבר זכתה לייצג את מפלגתה גם בעיריית ירושלים, גם בכנסת וגם בממשלה.

ראובן ריבלין: אנחנו תקווה, גברתי היושבת-ראש - -

שמעון פרס: עדיין לא.

ראובן ריבלין: - - היושבת-ראש המיועדת, אנחנו מקווים שברגע שתיבחרי, תשכילי לגשר על המאבק אשר קיים בלבו של יושב-ראש הכנסת בכל רגע ורגע בביצוע תפקידו, בין השליחות שאליה נשלחת כחברת הכנסת לבין השליחות שאליה הכנסת כולה שולחת אותה על מנת לייצג את הכנסת כגוף, כזירה היותר גדולה מכל מרכיביה.

ראובן ריבלין: יש לנו תקווה גדולה, ואנחנו גם נזכיר לך את תקוותנו זאת בכל רגע שנחשוב שאנחנו צריכים להזכיר לך זאת.

ראובן ריבלין: אני, באופן אישי, כמעט בטוח שלא יהיה צריך להזכיר לך.

ראובן ריבלין: לא צריך להתמודד עם הממשלה, לא צריך להתגושש עם הממשלה.

ראובן ריבלין: כל מה שצריך הוא לעמוד ולקיים את המצווה של יושב-ראש הכנסת כאשר אין איפה ואיפה.

ראובן ריבלין: הזכות של הממשלה היא החובה של הממשלה.

ראובן ריבלין: זכותה של הכנסת לבקר וזכותו וחובתו של יושב-ראש הכנסת לנהל את הזירה ואת כללי המשחק שבה.

ראובן ריבלין: לכן, אנחנו נצביע בעדך.

שמעון פרס: אני מודה ליושב-ראש הכנסת היוצא על דבריו.

שמעון פרס: זה תקדים מאוד יפה ועוד ניסיון מאוד מעודד לשמור על אחדות, כשאפשר לשמור על אחדות, ונראה שכשיש מועמדת טובה – האחדות אפשרית.

שמעון פרס: על-פי החוק אנחנו עוברים להצבעה גלויה.

שמעון פרס: ההצבעה תהיה בהרמת ידיים.

שמעון פרס: אני רוצה למנות שני חברים, שני מונים, אשר ימנו.

שמעון פרס: חבר הכנסת גדעון סער וחבר הכנסת אביגדור יצחקי, נא לבוא לכאן.

שמעון פרס: אני מעמיד להצבעה – מי בעד - ירים את ידו; להוריד.

שמעון פרס: הספקתם למנות?

גדעון סער: לא.

שמעון פרס: להצביע שוב.

שמעון פרס: הצבעה מס' 1 בעד ההצעה לבחור את חברת הכנסת דליה איציק ליושבת-ראש הכנסת – 107 נגד – אין נמנעים – אין ההצעה לבחור את חברת כנסת דליה איציק ליושבת-ראש הכנסת נתקבלה.

שמעון פרס: אני רוצה להכריז שחברת הכנסת דליה איציק נבחרה ליושבת-ראש הכנסת פה-אחד.

שמעון פרס: (מחיאות כפיים) לפני שאפנה את מקומי, אני רוצה להגיד כמה משפטים: תראו, חברי הכנסת, זו כבר הפעם השלישית שמסלקים אותי מהתפקיד הזה.

שמעון פרס: זה די קשה להיפרד מכיסא כל כך מכובד, אבל הפעם אני עושה את זה באמת ברצון ובשמחה גדולה מאוד.

שמעון פרס: אני חושב שזו בחירה מעולה.

שמעון פרס: דליה היא בחירה לא שגרתית, של אישיות לא שגרתית, גם במה שהיא מייצגת וגם בתכונותיה כבן-אדם.

שמעון פרס: מה שהיא מייצגת וכל כך חשוב לנו, היא באה מן העם, היא מייצגת את העם, היא מכירה את הדופק של העם ואוהבת את עמה, וזה דבר ממדרגה ראשונה.

שמעון פרס: שנית, מבחינת האישיות – היזהרו, היא אשה חכמה מאוד.

שמעון פרס: אל תזלזלו, יש לה ניסיון פרלמנטרי בהחלט מעולה ומשובח.

שמעון פרס: היא מהירת שיפוט ושופטת בצדק, ואני בטוח שהיא תביא לכנסת הזאת ייחוד רב-ערך וטעם מעולה.

שמעון פרס: אני חושב שכל חברי הכנסת מאוד שמחים שלראשונה נבחרה אשה לשמש יושבת-ראש הבית החשוב הזה.

שמעון פרס: דליה, ברכותי מקרב לב.

שמעון פרס: בואי תתפסי את מקומך.

דליה איציק: אדוני הנשיא והגברת קצב, אדוני ראש הממשלה וגברת אולמרט, אדוני יושב-ראש הכנסת השש-עשרה, מר רובי ריבלין, נשיא בית-המשפט העליון אהרן ברק, חברות וחברי הכנסת, אורחים נכבדים, אזרחי ישראל, שמעון, כמה סמלי שדווקא אתה, מורי ורבי, הוא זה שמעביר לי את שרביט ניהול הישיבה.

דליה איציק: תודה לך.

דליה איציק: תודה על כל מה שאתה בעבורי ובעבור כל העם הזה.

דליה איציק: מי ייתן ועם ישראל יתברך בך, ביכולותיך הנדירות, בדעתך הפורייה, בעינך הצופייה.

דליה איציק: עוד שנים רבות וטובות אנחנו מאחלים לך.

דליה איציק: חברות וחברי הכנסת, שעה מיוחדת היא עבורי.

דליה איציק: דרך ארוכה עשיתי מאז ילדותי בשכונת רוממה בירושלים ועד לרגע זה, שבו אני יושבת על הכיסא שעליו ישבו אבות הדמוקרטיה הישראלית.

דליה איציק: אני, דליה איציק, בת לגרשון בלס ז"ל ומרסל, תיבדל לחיים ארוכים, בת למשפחה קשת-יום, משפחה ברוכת ילדים, זוכה היום לאמונכם ומברכת: שהחייני וקיימני והגיעני לזמן הזה.

דליה איציק: אני מבקשת לעצור לרגע ולשאת עמכם תפילה להחלמתו של אריאל שרון.

דליה איציק: כחברה בממשלתו, ראיתי את עוז רוחו עת עמד כחומה בצורה על דעתו.

דליה איציק: האמנתי בו, הלכתי אחריו.

דליה איציק: רוב מניינו ובניינו של העם בישראל בטח במנהיגותו.

דליה איציק: עתה, בימים קשים לו ולמשפחתו נעלה תחנונים כתפילת משה על מרים אחותו: אֵל נא רפא נא לו.

דליה איציק: חברות וחברי הכנסת, אני מודה – אני נרגשת.

דליה איציק: השעה הזאת והמעמד הזה אינם קלים בעיני.

דליה איציק: 14 שנים אני בבית הזה.

דליה איציק: כיהנתי במגוון תפקידים, אבל דומני שבים הסוער של הציבוריות הישראלית ספינת הכנסת היא המרתקת מכולם.

דליה איציק: כי כאן, בעיקר כאן, נבנית יום-יום ובעמל רב חומת האמון של האזרח בנבחריו ובמדינתו; נבנית או נסדקת חלילה.

דליה איציק: על אף כל הביקורת, מקומה של הכנסת רם הוא.

דליה איציק: אין הרבה ישראלים שיגיעו לבית הזה ולבם לא יחסיר פעימה.

דליה איציק: ודווקא יום לאחר חג העצמאות, ולאחר שביכינו את בנינו ביום הזיכרון, צלול יותר וברור לכולנו כי הכנסת היא הסמל לשלטון העם בארצו, לעצמאותו.

דליה איציק: נשלחתי אל הכיסא הרם הזה בידי מפלגה שקמה כמעט יש מאין, וביקשה למצוא נתיב אל לבו של המרכז הישראלי, אל רוב רובו של העם, אל שביל הזהב שלו.

דליה איציק: אני מבקשת להודות לך, אדוני ראש הממשלה, על האמון שנתת בי.

דליה איציק: אני מבקשת לאחל לך, לא רק כיושבת-ראש הכנסת אלא גם כאמא לילדים, בהצלחה.

דליה איציק: בהצלחה לך, מכל הלב.

דליה איציק: מי ייתן ובתוך הסער והסופה הזאת תצליח לנווט את המדינה לחוף מבטחים.

דליה איציק: חברותי וחברי, משעה זו ואילך איני שליחת סיעה או מפלגה או דרך.

דליה איציק: שליחת הבית כולו הנני - ימין ושמאל, חרדים וחילונים, יהודים וערבים, ותיקים ועולים, נשים וגברים - יושבת-ראש הכנסת כולה, בלא העדפה, בלא משוא פנים.

דליה איציק: אשמור מכל משמר על הזכות לשמוע את כל הזרמים והדעות, ההשקפות והסיעות.

דליה איציק: זו חובתי לכם ולמדינת ישראל.

דליה איציק: זו שליחותי.

דליה איציק: אדוני ראש הממשלה, הכנסת הזאת תמלא את תפקידה במסירות.

דליה איציק: היא תבקר במקום שנדרשת ביקורת.

דליה איציק: היא תהיה לפה לכל אזרחי ישראל; היא תביא את דבר החלש והרך, את שוועת הדל ואת זעקת הכואב.

דליה איציק: אנחנו מקווים להצלחת הממשלה, אבל נמלא את תפקידנו באמונה.

דליה איציק: אני בטוחה שדווקא אתה, ראש הממשלה, כאחד מוותיקי הבית, יודע יותר מכולם כמה חשוב שהכנסת תהיה חזקה, נחושה, לא מוותרת בקלות.

דליה איציק: ועם כנסת איכותית ומשמעותית אפשר יהיה לחזק את דימוי הכנסת וכך את הדמוקרטיה.

דליה איציק: בבחירות האחרונות העניק העם בישראל מנדט ליושבים כאן לפעול איש כמצפונו, לפי הדגלים שבא עמם אל הבוחר.

דליה איציק: אבל הכנסת והדמוקרטיה קיבלו כרטיס צהוב מהציבור, אולי אפילו כרטיס אדום.

דליה איציק: כי קרוב ל-37% מהרשומים בפנקס הבוחרים לא השתתפו בהליך הדמוקרטי ומפלגת הצללים של הממאנים להצביע מתנוססת מעלינו כחרב מתהפכת.

דליה איציק: למה לדעתכם נענש הבית?

דליה איציק: הרי אם נסתכל על הכנסת הקודמת נראה כנסת שעשתה דברים גדולים באמת.

דליה איציק: כמה דוגמאות: היא קיבלה את תוכנית ההינתקות, היא אישרה מהפכה בכלכלה לטוב ולרע; בוועדת העבודה והרווחה עברה חקיקה משמעותית למען המוגבלים; בוועדת החוץ והביטחון הפך הפיקוח הפרלמנטרי על צה"ל רלוונטי מאי-פעם; בוועדת החוקה הוכנה תשתית אמיתית לחוקה בישראל.

דליה איציק: באמת נעשו דברים של ממש.

דליה איציק: אבל בתודעה הציבורית תיזכר הכנסת היוצאת כמי שאכזבה, כמי שקלקלה - בעיקר בגלל כמה חברים שביישוה, שהוציאו שם רע על כל ה-120, שהלעיגו את המשכן ועשוהו למשיסה.

דליה איציק: ולכן, בעיני - - -

צבי הנדל: - - -

דליה איציק: ולכן, בעיני, משימתה הגדולה של הכנסת השבע-עשרה, שלי כיושבת-ראש הבית ושל כל חבריו, היא להשיב לאט ובנחישות את האמון, להשיב את כבוד הכנסת כבראשונה.

דליה איציק: חברות וחברי הכנסת, בישיבת הפתיחה של האספה המכוננת סרטט הנשיא חיים ויצמן את דרכו של הבית.

דליה איציק: כך כתוב שם: "תורת ישראל וחזון נביאי ישראל קבעו מוסר חדש ביחסי אדם, והנהיגו משטר חדש בחיי החברה האנושית, נביאי ישראל - - - הגנו בשבט לשונם על עני ומקופח, גר ועבד, יתום ואלמנה - - - המשטר הקדמון של העם העברי הוא אב לחוקות העולם הנאור".

דליה איציק: הכנסת היא ביתם של המיעוטים.

דליה איציק: מכאן נעמוד על קידום השוויון לערביי ישראל.

דליה איציק: נדאג לכל אוכלוסייה שסובלת מפגיעה ומקיפוח, לכל המיעוטים - לציבור החרדי, לציבור העולים ולרבים אחרים.

דליה איציק: כחברה בחיל הנשים שעדיין נאבקות על מיקומן בזירה הציבורית, אני רואה גם בתפקידי מחויבות לקידומן של נשים לעמדות כוח.

דליה איציק: חברות וחברי הכנסת, בכנסת הזאת אפשר שתיפולנה הכרעות כואבות וקשות, על מהלכים שאולי יחרצו חריצים בחברה הישראלית.

דליה איציק: גם אז עלינו לשמור על הבית, על כבודו, על זכותו של המיעוט לזעוק, לנסות לשכנע, למחות, להשפיע על הרחוב ועל הנבחרים.

דליה איציק: אבל באותה עת עלינו לזכור את הלקח שלמדנו, כי באוזני ובאוזני רבים כאן ובעם עדיין מהדהדות היריות בכיכר, עת נפל ראש הממשלה יצחק רבין ז"ל על משמרתו, משמרת הדמוקרטיה.

דליה איציק: אפשר שהמאבק הזה יהיה מר והקרעים אולי יהיו גדולים.

דליה איציק: ובעיני, זאת גם השעה לקרוא להידברות, לחבק את מפוני רצועת-עזה, את תושבי יהודה ושומרון.

דליה איציק: אסור שנפסיק לדבר.

דליה איציק: אסור שניקרע בתוכנו.

דליה איציק: גם אם נחלוק ונתווכח – מוכרחים לדבר.

דליה איציק: כי אחרי שנכריע ונכאב נצטרך להמשיך לחיות כאן, כי אנשים אחים אנחנו.

דליה איציק: אבל חובתנו לזכור כי כאן נופל הפור, פה המערכה, ואת ההכרעה כולם צריכים לכבד.

דליה איציק: לפני סיום, אני מבקשת להודות ליושב-ראש הכנסת היוצאת, חברי חבר הכנסת רובי ריבלין, איש ירושלים, שנאבק בכל מאודו כדי לשמור על כבוד המשכן.

דליה איציק: כהונתך, רובי, זכתה להערכה רבה מכל חלקי הבית.

דליה איציק: תודה לך.

דליה איציק: בעת חילופי המשמרות בבית-המקדש אמר המשמר היוצא למשמר הנכנס: "מי ששיכן את שמו בבית הזה הוא ישכין ביניכם אהבה ואחווה ושלום ורעות".

דליה איציק: אני לא תמימה לחשוב שניתן לקיים משכן שכולו אהבה, אחווה ושלום, אבל דומני שעלינו לנסות ולהביא לכאן רוח טובה יותר, רוח חדשה.

דליה איציק: אני מתכוונת להביא עמי לתפקיד רוח נכונה של שיתוף פעולה עם כל חלקי הבית להשגת המטרות המשותפות לכולנו - שהבית הזה, על יושביו, יהיה נאמן לציבור וקשוב להמיית לבו.

דליה איציק: שוב, תודה לכם, חברי הכנסת, על האמון ועל הזכות הגדולה שנפלה בחלקי.

דליה איציק: אסיים בתפילה יהודית נאמנה וכל כך אהובה עלי: עושה שלום במרומיו הוא יעשה שלום עלינו, עלינו ועל כל ישראל, ואמרו אמן.

דליה איציק: עתה אני מתכבדת להזמין את ראש הממשלה בפועל, חבר הכנסת אהוד אולמרט, לעלות לבמה ולהציג את קווי היסוד של מדיניות הממשלה, הרכבה וחלוקת התפקידים בין השרים.

דליה איציק: אדוני ראש הממשלה, בבקשה.

דליה איציק: אדוני ראש הממשלה, אני מקבלת בברכה את הגברת עליזה אולמרט, אומרים לי שהיא כאן.

דליה איציק: שלום, עליזה.

אהוד אולמרט: כבוד נשיא המדינה והגברת קצב, יושבת-ראש הכנסת השבע-עשרה, חברת הכנסת דליה איציק, חברי הממשלה המסיימים את תפקידם, חברי הממשלה הנכנסים, חברי הכנסת, אורחות ואורחים נכבדים, ברכותי לך, גברתי היושבת-ראש, על בחירתך לתפקיד רם המעלה הזה.

אהוד אולמרט: זו הפעם הראשונה בהיסטוריה של מדינת ישראל שחברת כנסת מכהנת כיושבת-ראש בית- המחוקקים.

אהוד אולמרט: את ראויה לתפקיד.

אהוד אולמרט: זה שנים רבות את מכהנת בתפקידים בכירים בכנסת ובממשלה.

אהוד אולמרט: את מכירה היטב את כל מבואותיו וכל הליכותיו של המוסד הזה, לב הדמוקרטיה הישראלית.

אהוד אולמרט: עתה, ניתנת לך הזדמנות יוצאת דופן לעצב את הליכותיו לעתיד, להשפיע על סגנון התנהלותו ולקבוע יחד עם חברי הכנסת דפוסי עבודה, מערכות יחסים ותוכן שיטביעו חותם על החיים הציבוריים ועל מערכות הממשל של מדינת ישראל בשנים הקרובות ולהרים את קרנו של הבית הזה.

אהוד אולמרט: אני מאחל לך בשמי ובשם כל חברי הכנסת הצלחה בתפקיד החשוב והתובעני הזה.

אהוד אולמרט: חברי הכנסת, ביום ח' בניסן התשס"ו, 6 באפריל 2006, הטיל עלי נשיא המדינה את תפקיד הרכבת הממשלה.

אהוד אולמרט: בתום משא-ומתן קואליציוני, שנוהל בתבונה ובאחריות בידי צוותים מטעם המפלגות השונות, נחתמו ההסכמים ונוסחו קווי היסוד של הממשלה החדשה, המונחים עתה לפניכם.

אהוד אולמרט: בראשית השבוע בישרתי לנשיא המדינה כי עלה בידי להרכיב ממשלה.

אהוד אולמרט: היום, מתוך הכרת הזכות הגדולה והאחריות שאין כבדה ממנה, בענווה ובהכנעה, בכוונתי לבקש את אמון הכנסת בממשלה שאציג לפניה.

אהוד אולמרט: בממשלה היוצאת זכיתי לכהן כממלא-מקום ראש הממשלה אריאל שרון.

אהוד אולמרט: עמדתי לצדו בימים קשים של לבטים והכרעות גורליות.

אהוד אולמרט: הוקרתי את אומץ לבו, את קור רוחו ואת מנהיגותו האיתנה.

אהוד אולמרט: גם כאשר הכול סביבו סער וגעש נותר אריק בעין הסערה שקט ובוטח וידו אוחזת בהגה, יציבה וממוקדת.

אהוד אולמרט: כהונתו המוצלחת כראש ממשלה תיזכר כפרק מפואר בתולדות המדינה.

אהוד אולמרט: לדאבון הלב, לאחר שהנהיג את מדינת ישראל כראש ממשלה אהוב ומוערך והוביל אותנו להישגים מרשימים, נפל אריאל שרון למיטת חוליו.

אהוד אולמרט: מכאן, בשם ממשלת ישראל, בשם הבית הזה ובשם כל אזרחי המדינה, אני מביע את תקוותי ואת תפילתי שאריאל שרון יזכה לראות בהגשמת חזונו הפוליטי.

אהוד אולמרט: אתמול חגגה מדינת ישראל את יום עצמאותה ה-58.

אהוד אולמרט: מה רב ההבדל בין מצבו של עם ישראל בה' באייר תש"ח ובין מצבו היום.

אהוד אולמרט: בעת הכרזת המדינה עמדנו, שלוש שנים בלבד אחרי השואה, וגבנו אל הקיר, דלים מאוד במשאבים ובכלי מלחמה, במגננה נואשת מול פלישה שמטרתה המוצהרת היתה הכחדתה של המדינה שזה אך נולדה.

אהוד אולמרט: רק כפסע היה בין קיום לחידלון.

אהוד אולמרט: דפי ההיסטוריה של מדינת ישראל מאז ועד היום מלאים במעשי גבורה, בהקרבה, ביצירה אדירה, בניין, התיישבות, קליטת עלייה המונית וקיום משטר דמוקרטי, חופשי ונאור.

אהוד אולמרט: מעגל האיבה מסביב, המלחמות והטרור, השכול והכאב לא עצרו לרגע את החיוניות השופעת ואת התקדמותה ושגשוגה של מדינת ישראל.

אהוד אולמרט: הנס הזה - אין שני לו בתולדות העמים.

אהוד אולמרט: מיום לידתה של מדינת ישראל דגלנו בשני יסודות מכוננים: היסוד היהודי והיסוד הדמוקרטי.

אהוד אולמרט: הערך העליון של מדינה יהודית לצד הדרישה הבלתי-מתפשרת כי מדינת ישראל הדמוקרטית תעניק שוויון זכויות חברתי ומדיני גמור לכל אזרחיה, בלי הבדל דת, גזע ומין.

אהוד אולמרט: שני היסודות הללו מגלמים את ערכי הליבה של הריבונות היהודית המחודשת בארץ-ישראל.

אהוד אולמרט: קח אחד מהם, נתק אותו מהמדינה - כאילו קטעת את פתיל חייה.

אהוד אולמרט: אכן, כל מי שרוצה להביט נכוחה בעברנו, לראות את מציאות חיינו ולשאת מבט אל העתיד, חייב לעשות זאת בשתי עיניים פקוחות - בעין יהודית ובעין דמוקרטית, ורק אז, כששתי העיניים פקוחות, מתחברים יחדיו גוני החברה הישראלית לכדי תמונה צלולה, ברורה ורבת משמעות.

אהוד אולמרט: גם אני, כרבים אחרים, חלמתי וייחלתי לכך שנוכל לשמור בידינו את כל שטחי ארץ-ישראל ושלא יבוא היום שבו נצטרך לוותר על חלקים מארצנו.

אהוד אולמרט: רק מי שאהבת ארץ-ישראל בוערת בנפשו יודע את כאב הוויתור והפרידה מנחלת אבות.

אהוד אולמרט: אני אישית מוסיף להחזיק ברעיון שלמות הארץ כמשאת נפש, ומאמין בכל לב בזכותו ההיסטורית, הנצחית, של עם ישראל על ארץ-ישראל כולה.

אהוד אולמרט: אולם, משאת נפש והכרת הזכות אינן תוכנית מדינית.

אהוד אולמרט: גם אם העין היהודית דומעת, גם אם הלב נקרע, עלינו לשמור על העיקר.

אהוד אולמרט: אנחנו חייבים לקיים רוב יהודי יציב ומוצק במדינתנו.

אהוד אולמרט: לפיכך, עלינו להתמקד במרחב שבו הרוב היהודי מוגן ומובטח.

אהוד אולמרט: ההתנתקות מרצועת-עזה וצפון השומרון היתה מהלך חיוני ראשון בכיוון זה, אך העיקר עוד לפנינו.

אהוד אולמרט: המשך ההתיישבות המפוזרת בכל רחבי יהודה ושומרון יוצר ערבוב אוכלוסין בלתי ניתן להפרדה, שיסכן את קיומה של מדינת ישראל כמדינה יהודית.

אהוד אולמרט: דווקא מי שמאמין, כמוני, בתורת ז'בוטינסקי ובשוויון זכויות אזרחי גמור בין יהודים לערבים, חייב להבין שחלוקת הארץ במטרה להבטיח רוב יהודי היא חבל ההצלה של הציונות.

אהוד אולמרט: אני יודע עד כמה קשה הדבר, במיוחד למתיישבים ולנאמני ארץ-ישראל, אך בכל לבי אני משוכנע כי המעשה הכרחי וכי עלינו לעשותו בהידברות, בפיוס פנימי ובהסכמה רחבה ככל האפשר.

אהוד אולמרט: אין זאת אומרת שמפעל ההתיישבות היה כולו לשווא, חלילה.

אהוד אולמרט: הישגיה של תנועת ההתיישבות בריכוזיה העיקריים יהיו לעד חלק בלתי נפרד של מדינת ישראל הריבונית, יחד עם ירושלים, בירתנו המאוחדת.

אהוד אולמרט: הבה נתלכד סביב ההסכמה הזאת ונהפוך אותה לעובדה מדינית ומוסרית מאחדת.

אהוד אולמרט: כוחו של העם הזה הוא באחדותו.

אהוד אולמרט: לא אתן יד לאלה שרוצים לפלג בין חלקי העם.

אהוד אולמרט: אני מתכוון לעצב את המהלכים הבאים תוך דיאלוג מתמיד עם המתיישבים הנפלאים ביהודה ובשומרון.

אהוד אולמרט: אחים אנחנו ואחים נישאר.

אהוד אולמרט: אני פונה פעם נוספת, גם מהבמה הזאת, אל היושב-ראש הנבחר של הרשות הפלסטינית, מר מחמוד עבאס: ממשלת ישראל בראשותי מעדיפה לקיים משא-ומתן עם רשות פלסטינית המחויבת לעקרונות מפת הדרכים, הנלחמת בטרור, מפרקת את ארגוני הטרור מנשקם, מנהיגה את כללי המינהל הדמוקרטי ומקיימת באופן מעשי ומעמיק את כל ההסכמים שנחתמו עם מדינת ישראל עד הנה.

אהוד אולמרט: משא-ומתן עם רשות כזאת הוא הבסיס היציב ביותר והרצוי ביותר לתהליך מדיני שיכול להביא להסכם שיוליד שלום.

אהוד אולמרט: בזה אנו חפצים.

אהוד אולמרט: קווי היסוד של ממשלה זו מציעים את זה.

אהוד אולמרט: הרוב הפרלמנטרי שייתן גיבוי למדיניות הממשלה מחויב למהלך כזה.

אהוד אולמרט: אי-אפשר לטשטש את התנאים הללו, לא נסכים בשום מקרה לוותר על דרישות אלה כבסיס למשא-ומתן.

אהוד אולמרט: הרשות הפלסטינית חייבת לחולל שינוי יסודי בדפוסי התנהגותה, בתגובותיה ובמחויבותה לעקרונות המהווים את הבסיס לכל משא-ומתן עתידי.

אהוד אולמרט: ממשלה פלסטינית המונהגת על-ידי גורמי טרור לא תהיה שותף למשא-ומתן ולא יתקיים אתה שום קשר מעשי ויומיומי.

אהוד אולמרט: במדינת ישראל יש נכונות להמתין לשינוי שחייב להתחולל ברשות הפלסטינית.

אהוד אולמרט: אנו נעקוב מקרוב אחר התנהלותה של הרשות, נמשיך להכות בטרור ובמפעיליו.

אהוד אולמרט: לא נהסס להגיע לטרוריסטים, מפעיליהם ושולחיהם בכל מקום.

אהוד אולמרט: ואני חוזר ומדגיש, בכל מקום, אך ניתן לרשות הזדמנות להוכיח שהיא מודעת לאחריותה ומוכנה להשתנות.

אהוד אולמרט: עם זאת, לא נמתין עד בלי די.

אהוד אולמרט: מדינת ישראל אינה רוצה ואינה יכולה להשהות את ההכרעות הגורליות לעתידה, עד שהרשות הפלסטינית תשכיל לבצע בפועל את ההתחייבויות שקיבלה על עצמה בעבר.

אהוד אולמרט: כאשר נגיע למסקנה, כי הרשות מתמהמהת ואינה נושאת פניה למשא-ומתן רציני, ממשי והגון, נפעל בדרכים אחרות.

אהוד אולמרט: נפעל גם בלי הסכם עם הפלסטינים ליצירת הבנה כזאת שתהיה מושתתת בראש ובראשונה על הגדרה נכונה של הגבולות הרצויים למדינת ישראל.

גדעון סער: כמה מערבה עוד אפשר, אדוני ראש הממשלה?

אהוד אולמרט: - - ויותאם למציאות הביטחונית שאתה נצטרך להתמודד.

אהוד אולמרט: ההסדר שאנו שואפים לעצב במזרח התיכון מבוסס על הסכמה, הסכמה רחבה, בראש ובראשונה בתוכנו, ואחר כך עם ידידותינו ברחבי העולם.

גדעון סער: קראתי את זה.

גדעון סער: אפילו עם ש"ס לא הצלחת להסכים.

אהוד אולמרט: שום מהלך מדיני, ודאי מהלך כל כך מכריע, יסודי ומקיף כמו זה שאנו נערכים לקראתו, לא יכול להתגשם ללא הבנה עם גורמים רבים בקהילה הבין-לאומית.

אהוד אולמרט: איננו מתכוונים לפעול לבד.

אהוד אולמרט: נתייעץ, נדון, נשוחח, ואני משוכנע שנגיע להבנות שייצרו בסיס רחב של גיבוי בין-לאומי למהלכים אלה, בראש ובראשונה עם בעלת בריתנו וידידתנו הקרובה ארצות-הברית, בהנהגתו של הנשיא ג'ורג' בוש, וגם עם ידידינו באירופה.

אהוד אולמרט: ישראל חותרת לשפר את ההבנות וההסכמות עם מדינות אירופה.

אהוד אולמרט: מנהיגי אירופה של היום מבינים טוב יותר את מורכבות המצב במזרח התיכון.

אהוד אולמרט: הם מבינים שאין פתרונות פשטניים, בוודאי נוכח התגברות הקנאות הדתית הפונדמנטליסטית בקרב מדינות שונות במזרח התיכון והשתלטות ה"חמאס" הפרו-אירני על הרשות הפלסטינית.

אהוד אולמרט: נעמיק את הדיאלוג עם אירופה ונחתור לשתף את מנהיגיה בתהליך ההידברות עם ארצות-הברית.

אהוד אולמרט: אני שואף להעמיק את הקשר עם ארצות ערב.

אהוד אולמרט: במצרים ובירדן, שעמן אנו מקיימים יחסי שלום, ניצבים מנהיגים רבי השראה.

אהוד אולמרט: הנשיא מובארק והמלך עבדאללה השני הם שותפים רצויים, אמינים ואחראיים למטרות שהגדרתי.

אהוד אולמרט: אעשה הכול כדי שיחסינו עם מצרים והממלכה הירדנית ימשיכו להתחזק ולהיות בסיס ליחסים דיפלומטיים גלויים עם מדינות ערביות נוספות.

אהוד אולמרט: האיום הנשקף מאירן מטיל צל כבד על האזור כולו ומאיים על שלום העולם.

אהוד אולמרט: חתירתו של משטר עריצות אפל ותומך טרור להשיג נשק גרעיני היא ההתפתחות המסוכנת ביותר בעולם כיום, ועל הקהילה הבין-לאומית לעשות כל שביכולתה על מנת לעצור אותה.

אהוד אולמרט: אסור להקל ראש בדבריו של נשיא אירן; הוא מתכוון לכל מה שהוא אומר.

אהוד אולמרט: מדינת ישראל, ששליטי הרשע בטהרן הפכו אותה למטרה להשמדה, איננה חסרת אונים, ויש לה יכולת להגן על עצמה מפני כל איום.

אהוד אולמרט: אולם רק התייצבות בין-לאומית נחרצת וחסרת פשרות מול מגמותיה של אירן תוכל לעצור את הסכנה הזאת לשלום העולם כולו.

אהוד אולמרט: חברי הכנסת, הזירה הפנימית בישראל מחייבת שינויים מעמיקים.

אהוד אולמרט: מדינת ישראל חייבת לשים בראש מעייניה את טובת האזרח: התינוק הנולד, תלמיד בית-הספר, החייל, הסטודנט, האדם העובד והקשיש.

אהוד אולמרט: זכותו של האזרח לחיות בכבוד, לקבל שירות טוב יותר ממוסדות המדינה וליהנות מרווחה כלכלית תוצר עמל כפיו צריכה לעמוד לנגד עינינו.

אהוד אולמרט: מנחם בגין אמר על כך למחרת ההכרזה על הקמת המדינה: "ובמדינתנו פנימה יהיה הצדק השליט העליון, השליט גם על שליטיה.

אהוד אולמרט: לא תהיה רודנות, יהיו נושאי המשרה משרתי החברה ולא רודים בה.

אהוד אולמרט: בל תהיה טפילות, בל יהיה ניצול.

אהוד אולמרט: בל יהיה בביתנו איש, אזרח או גר, רעב ללחם, חסר קורת-גג, חשוך בגד או נטול השכלה ראשונית.

אהוד אולמרט: 'זכור כי גר היית בארץ מצרים' - צו עילאי זה יקבע את יחסינו אל שכנינו.

אהוד אולמרט: וצדק צדק תרדוף, צו עליון זה יקבע את יחסינו בין איש לחברו" - דברי מנחם בגין.

אהוד אולמרט: תפיסה זו תנחה אותנו ביחסנו לכל אזרח ואזרח, יהודי ולא יהודי.

אהוד אולמרט: זכויות המיעוטים במדינת ישראל משוועות למימוש, ואנו נפעל בנחרצות כדי לממשן.

אהוד אולמרט: הפערים בחברה הישראלית אינם מתקבלים על הדעת.

אהוד אולמרט: המשך המגמה של גידול בפערים הוא מתכון בטוח לאובדן הסולידריות החברתית.

אהוד אולמרט: מדינת ישראל תאבד את צלמה המוסרי אם תתחמק מאחריותה לאוכלוסיות החלשות: קשישים, גמלאים, ניצולי שואה, בעלי מוגבלויות, חולים, ילדים בסיכון, נשים מוכות ונשים המהוות יעד לסחר בלתי חוקי בגופן, וכל מי שזקוק להגנה ולסיוע; גם ילדי עובדים זרים הגדלים בתוכנו, אוהבים את ארצנו ורוצים להיות חלק ממנו.

אהוד אולמרט: זו איננה רק חובתנו כלפיהם, זו בראש ובראשונה חובתנו העצמית כלפי אמות המידה הערכיות של כולנו.

אהוד אולמרט: הממשלה תפעל ללא ליאות להקטנת הפערים החברתיים והכלכליים.

אהוד אולמרט: נגבש תוכנית מפורטת למאבק במצוקה החברתית, נפעל לשיפור מערכת הבריאות ולשיפור מרכיבי סל הבריאות בפרט.

אהוד אולמרט: נמשיך במדיניות כלכלית נכונה, במטרה לצמצם את האבטלה וליצור את האקלים שיאפשר לרבים יותר בחברה הישראלית להשתלב בשוק העבודה ולהתפרנס בכבוד.

אהוד אולמרט: בשנים האחרונות הפכה האלימות הקשה לשגרת יומנו: סכינאות באתרי בילוי, בריונות בכבישי ישראל וברחובות הערים, מעשי אונס אכזריים, מעשי שוד ומקרי רצח רבים.

אהוד אולמרט: החברה הישראלית חייבת להגן על עצמה.

אהוד אולמרט: אנחנו חייבים להעמיד את הביטחון האישי של תושבי מדינת ישראל בראש סדר-היום.

אהוד אולמרט: הממשלה תפעל ללא לאות כדי לעקור את האלימות מהשורש.

אהוד אולמרט: אנחנו ניאבק בפשיעה ובאלימות, שהן טרור מבית, באותה נחישות שבה אנו נאבקים בטרור מחוץ.

אהוד אולמרט: הממשלה תכבד את שלטון החוק ותפעל לביעור השחיתות בכל תחומי חיינו, לרבות השחיתות במערכות השלטון ובמנגנונים ציבוריים, ותגן בכל כוחה על הגורמים שעוסקים באכיפת החוק ובשמירתו, בראש ובראשונה על בתי-המשפט, ובמיוחד בית-המשפט העליון של מדינת ישראל.

אהוד אולמרט: חברי הכנסת, תאונות הדרכים הן מכת מדינה.

אהוד אולמרט: הממשלה תתחיל ליישם מייד את התוכנית הלאומית למלחמה בתאונות הדרכים.

אהוד אולמרט: נפעל לכך שהכבישים יהיו מקום בטוח לאזרחי ישראל.

אהוד אולמרט: הממשלה תפעל לשיפור מערכת החינוך, מהגיל הרך ועד לחינוך האקדמי.

אהוד אולמרט: מערכת החינוך חייבת להקנות ידע ומיומנויות החשובים לתפקוד בעולם המודרני, יכולת ניתוח, יצירתיות וחינוך לערכיה של מדינת ישראל כמדינה יהודית דמוקרטית, אבל היא גם מחויבת להעמקה ולתגבור החינוך היהודי בבתי-הספר הממלכתיים.

אהוד אולמרט: איננו יכולים לדבר על מדינה יהודית, בלי שתכניה יהיו מוכרים לכל תלמיד ותלמיד.

אהוד אולמרט: לצד החינוך הפורמלי נפעל לחיזוק החינוך הבלתי-פורמלי, ובראש ובראשונה תנועות הנוער הציוניות, שצריכות לחזור למקומן הטבעי כחלוץ לפני המחנה של הנוער בישראל.

אהוד אולמרט: במשך 15 השנים האחרונות זכתה מדינת ישראל לגל עלייה אדיר ממדים ממדינות שהיו חלק מברית המועצות הסובייטיות.

אהוד אולמרט: עלייה זו הביאה ברכה אדירה למדינת ישראל.

אהוד אולמרט: עולי חבר המדינות הם עתה מרכיב חיוני בעוצמה הכוללת של החברה הישראלית.

גדעון סער: אבל לא בממשלה.

אהוד אולמרט: תרומתם לה דרמטית בחיי התרבות, באקדמיה, בתעשייה, בחדשנות הטכנולוגית, בביטחון, ברפואה ובחינוך.

אהוד אולמרט: אנו גאים בעלייה זו ומאמצים אותה אל לבנו באהבה ובהכרת תודה.

אהוד אולמרט: המשך העלייה הוא מרכיב חשוב בצמיחתן ובשגשוגן של הכלכלה והחברה בישראל ובביצור הביטחון הלאומי.

אהוד אולמרט: אנחנו נפעל להידוק הקשר שלנו עם אחינו היהודים בכל תפוצות ישראל, ובייחוד עם בני הדור הצעיר של העם היהודי.

אהוד אולמרט: ירושלים בירת ישראל תעמוד בראש שמחתה של הממשלה.

אהוד אולמרט: נפעל לחזק את ירושלים כמרכז פוליטי, תרבותי ועסקי של מדינת ישראל ושל העם היהודי כולו.

אהוד אולמרט: הממשלה תעשה לפיתוח הגליל והנגב ותראה בהם אזורי עדיפות לאומית.

אהוד אולמרט: התוכנית הלאומית לפיתוח הנגב והתוכנית המתוכננת לפיתוח הגליל יחוללו מהפכה של ממש באזורים אלה.

אהוד אולמרט: זהו אתגר גדול, שהממשלה לוקחת על עצמה בתחושה של שליחות.

מוחמד ברכה: לטובת כל האזרחים.

מוחמד ברכה: חשוב שתאמר את זאת, ראש הממשלה.

אהוד אולמרט: הממשלה תמשיך לקיים את העקרונות שהנחו את מדיניותה בתחום הכלכלי בשנים האחרונות.

אהוד אולמרט: במיוחד תישמר המשמעת הפיסקלית ויישמר גודל הגירעון, שלא יעלה על 3%.

אהוד אולמרט: בכל מקרה, תקרת ההוצאה הכוללת שתיקבע לא תחרוג משיעור הגידול של האוכלוסייה במדינת ישראל.

אהוד אולמרט: אחריות בניהול הכלכלה, השתלבות בכלכלה הבין-לאומית, עידוד משקיעים זרים ומקומיים ושינוי סדרי עדיפויות חברתיים בתוך מסגרת ההוצאה הלאומית הכוללת הם יסודות המדיניות הכלכלית שתימשך גם בעתיד.

גדעון סער: שכחת כספים ייחודיים.

אהוד אולמרט: רבותי חברי הכנסת, אני מתכבד להציג את הרכב הממשלה, הגם שאיננו סופי.

אהוד אולמרט: בכוונתי להרחיבה ולצרף שותפים נוספים בימים הקרובים.

אהוד אולמרט: אני מאמין כי אוכל להשלים את המשא-ומתן ולהגיע בימים הקרובים להסכם גם עם סיעות יהדות התורה ומרצ.

אהוד אולמרט: רציתי, ואני עדיין רוצה, בצירוף סיעת ישראל ביתנו.

אהוד אולמרט: בינתיים לא הסתייע הדבר.

אהוד אולמרט: ואלה שמות חברי הממשלה ותפקידיהם: אהוד אולמרט - ראש הממשלה ושר הרווחה; שמעון פרס - המשנה לראש הממשלה והשר לפיתוח הנגב והגליל, שיופקד על פיתוח כלכלי אזורי; ציפי לבני - ממלאת-מקום ראש הממשלה ושרת החוץ; עמיר פרץ - סגן ראש הממשלה ושר הביטחון.

בנימין אלון: מהפכה חברתית.

אהוד אולמרט: אלי ישי - סגן ראש הממשלה ושר התעשייה, המסחר והתעסוקה; שאול מופז - סגן ראש הממשלה ושר התחבורה והבטיחות בדרכים; יעקב אדרי – שר, מקשר בין הממשלה לכנסת; אריאל אטיאס - שר התקשורת; רפי איתן - שר, מופקד על ענייני הגמלאים; זאב בוים - השר לקליטת העלייה; בנימין בן-אליעזר - שר התשתיות הלאומיות; יעקב בן-יזרי - שר הבריאות; רוני בר-און - שר הפנים; אבי דיכטר - השר לביטחון פנים; אברהם הירשזון - שר האוצר; יצחק הרצוג - שר התיירות; איתן כבל - שר, יופקד על ביצוע חוק רשות השידור; יצחק כהן - שר, יופקד על המועצות הדתיות; משולם נהרי - שר; גדעון עזרא - השר לאיכות הסביבה; אופיר פינס-פז - שר המדע והטכנולוגיה; חיים רמון - שר המשפטים; מאיר שטרית - שר הבינוי והשיכון, יופקד על מינהל מקרקעי ישראל; שלום שמחון - שר החקלאות ופיתוח הכפר; יולי תמיר - שרת החינוך, התרבות והספורט.

אהוד אולמרט: אני מבקש את אמון הכנסת בי ובממשלתי.

אהוד אולמרט: עתה, גברתי היושבת-ראש, הרשי לי כמה מלים אישיות.

אהוד אולמרט: מקובל לומר כי האחריות הקשורה במילוי תפקיד ראש הממשלה במדינה כמו שלנו היא כמעט יוצאת דופן בהשוואה לכל תפקיד דומה במדינות אחרות בעולם.

אהוד אולמרט: אני מודע לכובד האחריות שתוטל עלי, אם תביעו את אמונכם בממשלה, ולמעמסה העצומה שכרוכה בה.

אהוד אולמרט: אעשה הכול כדי להיות ראוי לאמון הזה.

אהוד אולמרט: למענו אגייס את כל כוחות הנפש, את הערכים שספגתי בבית הורי, בלה ומרדכי אולמרט, שחינכו אותי ואת אחי שאין דבר החשוב יותר מטובתה, משלמותה ומשגשוגה של המדינה הקטנה, המיוסרת, האמיצה והמוכשרת שלנו.

אהוד אולמרט: אלפי שנים חי העם היהודי במאבק בלתי פוסק על זכותו להתקיים.

אהוד אולמרט: לפני 58 שנים בדיוק הגשמנו את חלום הדורות של עמנו.

אהוד אולמרט: כאן, בארץ היפה הזאת, שאין כמוה בעולם, הקמנו את מדינת ישראל וזכינו להיות ריבונים על חיינו בארץ שלנו.

אהוד אולמרט: עתה האחריות להבטיח את עתידה נמסרה לנו.

אהוד אולמרט: אני מאחל לחברי בממשלה, ולי העומד בראשה, שנהיה ראויים לזכות הגדולה הזאת שניתנה לנו; שנהיה חכמים, אחראיים ואמיצים לדעת לשמור עליה ולגונן עליה מפני חורשי רעתה; שנדע לשמור על המידות הנכונות ועל האיזונים הנדרשים כדי לחזק את התקווה שמפעמת בלבבות רבים כל כך ולהביא, בעזרת השם, שמחה, שלום וביטחון לארצנו ולאזרחיה.

אהוד אולמרט: תודה רבה, גברתי היושבת-ראש.

דליה איציק: חברי הכנסת, אנחנו עוברים לדיון.

דליה איציק: הוועדה המסדרת קבעה מסגרת דיון של שש שעות.

דליה איציק: ראשון הדוברים - חבר הכנסת בנימין נתניהו.

דליה איציק: אחריו – חבר הכנסת שלמה בניזרי.

בנימין נתניהו: כבוד נשיא המדינה משה קצב ורעייתו, גברתי היושבת-ראש, הרשי לי לברך אותך ואת הכנסת על התקדים ההיסטורי ולאחל לך הצלחה בפעולתך.

בנימין נתניהו: הרשי לי גם, בהזדמנות זאת, לברך את היושב-ראש היוצא של הכנסת, ראובן ריבלין, על העבודה הנפלאה שעשית כאן, רובי, במשך שלוש שנים.

בנימין נתניהו: אף פעם לא חסכת את דעתך, אמרת אותה בגלוי, אבל מעולם לא היית סקטוריאלי או כיתתי וייצגת את האינטרסים של הכנסת כולה.

בנימין נתניהו: אין ספק שזהו מופת שכולנו מקווים ומאמינים שהיושבת-ראש תמשיך בו.

בנימין נתניהו: בצד חברי הכנסת הוותיקים, אני רוצה לברך את החברים החדשים, נבחרי ציבור טריים, ואני מאחל לכם עבודה פורייה בכנסת.

בנימין נתניהו: לבסוף, אני רוצה לברך את הממשלה החדשה ואת העומד בראשה, אהוד אולמרט, בהצלחה במשימה העיקרית שעומדת בפניכם, והיא הבטחת ביטחוננו וקיומנו.

בנימין נתניהו: אתמול חגגנו את יום העצמאות ה-58 של מדינת ישראל, שבוע לפני כן ציינו את יום השואה, ושני התאריכים הללו הם תמרורים רבי-משמעות בתקומה של עמנו אחרי דורות של תפילות ומאמצים והישגים כבירים, אבל גם מכשולים ואתגרים גדולים שלא ידע שום עם לעצם קיומו.

בנימין נתניהו: והיום אנחנו עומדים מול אתגר חדש כזה.

בנימין נתניהו: אני מתכוון לאיום המתפתח מצד אירן, שקורא תיגר על המשך קיומה של מדינת ישראל.

בנימין נתניהו: אין נושא שמשתווה לנושא הזה בחשיבותו, אין נושא שיעמוד בפני הממשלה, בפני הכנסת, בפני העם, שיכול להשתוות לו, ונושאים רבים חייבים להיות מוכפפים לחשיבות של הרחקת הסכנה מעל ראשנו.

בנימין נתניהו: ראש הממשלה, בעניין הזה אין אופוזיציה ואין קואליציה, בעניין הזה כולנו בחזית אחת, ובעניין הזה אנחנו נסייע בכל דבר שנוכל לסייע.

בנימין נתניהו: לפני חודשים אחדים קראתי ריאיון עם ניצול שואה באחד העיתונים האירופיים, והמראיין שאל אותו: מהו הלקח המרכזי שלך מן השואה?

בנימין נתניהו: השיב אותו ניצול שואה: הלקח המרכזי שלי מן השואה הוא, שכשמישהו אומר לך שהוא מתכוון להשמיד אותך, תאמין לו.

בנימין נתניהו: ובכן, כמוכם אני שומע את דבריו של נשיא אירן, אחמדינג'אד, שקוצב לנו את זמננו, ואני מאמין לו שבכוונתו לבצע את התוכנית הזאת.

בנימין נתניהו: צדק ראש הממשלה אהוד אולמרט, שכינה אותו "היטלר, אחוז טירוף ושנאה", אבל צריך להבין שהוא איננו לבד.

בנימין נתניהו: חמנאי, ממשיכו של האיטולה הראשון, חומייני, אמר בדצמבר 2000, ש"ישראל היא גידול סרטני שיש לעוקרו מן המזרח התיכון".

בנימין נתניהו: שנה לאחר מכן, בדצמבר 2001, אמר המנהיג הקודם, עלי אכבר רפסנג'ני: "הפצצה של ישראל תגרום לנו נזק קשה, אך פצצה אחת שלנו על הגמד הציוני תחסל אותו אחת ולתמיד".

בנימין נתניהו: כלומר, זה לא אדם אחד, קיצוני, מטורף ככל שיהיה, זה משטר, זו שיטה, זו מדיניות, וזו בניית כוח.

בנימין נתניהו: החמור מכול - זו בניית כוח.

בנימין נתניהו: מול הכוח שלהם אנחנו צריכים לבנות את הכוח שלנו.

בנימין נתניהו: מול ההתפתחות המסוכנת הזאת אנחנו צריכים לפעול בכל המישורים, ותחילה, קודם כול, במדיניות החוץ שלנו.

בנימין נתניהו: אני לא חושב שיש אדם שפוי בעולם, בוודאי לא במדינת ישראל, שאינו תומך במאמציה של ארצות-הברית לגייס יכולת בין-לאומית למנוע את התחמשותה של אירן.

בנימין נתניהו: אני מאחל לראש הממשלה הצלחה בביקורו בוושינגטון.

בנימין נתניהו: אני משוכנע, אני מקווה, אני מצפה, אני חושב כמו העם כולו, שזה יהיה הנושא הראשון והעיקרי שידונו בו.

בנימין נתניהו: אני חושב שהמצב בוושינגטון היום טוב יותר מזה שהיה לפני שמונה שנים.

בנימין נתניהו: כשהעליתי את הנושא הזה בפני ממשל אחר, הם לא ראו את בעיית התחמשותה של אירן בנשק גרעיני באותה דרך שאנחנו ראינו אותה אז.

בנימין נתניהו: היום המצב שונה, אבל עדיין יש פה מאבק מדיני, אולי מאבק גם בדעת הקהל בארצות-הברית ובמקומות אחרים, ובעניין הזה, ראש הממשלה, אני נכון להושיט יד ככל הנדרש, כשם שהושטתי יד לראש הממשלה אריאל שרון בזמן "חומת מגן", במאבק המשותף של כולנו בטרור.

בנימין נתניהו: אני רוצה לומר, שעם כל ההערכה למאמץ הבין-לאומי, אין ביטחון שהקהילה הבין-לאומית תסיר את האיום, על כן אנחנו חייבים להיערך גם לאפשרות אחרת.

בנימין נתניהו: ישראל היא מדינה חזקה, חזקה מאוד, ובל יטעה איש בעוצמותינו ובנחישותנו להגן על עצמנו, ואין זה משנה איזו ממשלה מכהנת בישראל.

בנימין נתניהו: אבל מול האיום המיוחד הזה, המתפתח עכשיו, אנחנו חייבים לבצר ולהעצים את כוחנו, ובעניין הזה אינני מתכוון להכביר מלים.

בנימין נתניהו: זה לא עניין שצריך לדבר בו, זה עניין שצריך לעשות בו ולהתחיל מייד.

בנימין נתניהו: אבל, צריך להבין דבר אחד: מה שצריך לעשות מחייב השקעה עצומה.

בנימין נתניהו: השקעה עצומה של משאבים כבר עכשיו ובשנים הקרובות.

בנימין נתניהו: לא מיליונים, לא עשרות מיליונים, מיליארדים, ומיליארדים רבים רבים.

בנימין נתניהו: זה הרבה כסף.

בנימין נתניהו: מנין יבוא הכסף?

בנימין נתניהו: הוא לא יבוא מהטלת מסים, כי כבר ראינו שהכבדת נטל המס מביאה למפולת בגביית מסים.

בנימין נתניהו: בוודאי לא מהמקום הזה.

בנימין נתניהו: הוא יבוא מהמשך המדיניות שהנהגנו לצמיחה מואצת.

בנימין נתניהו: וכאן, גבירותי ורבותי, אני מגיע למחלוקת הראשונה שלנו עם הממשלה הנבחרת.

בנימין נתניהו: אני חייב להגיד, מעולם לא היתה ממשלה בזבזנית כל כך; מעולם לא היתה ממשלה גדולה כל כך על קואליציה קטנה כל כך.

בנימין נתניהו: אפשר לעשות פה פרפראזה על דבריו של צ'רצ'יל "מעולם לא חבו רבים כל כך למעטים כל כך".

בנימין נתניהו: הממשלה הזאת נוגדת את המגמה העולמית.

בנימין נתניהו: בכל העולם הממשלות הולכות וקטנות, בישראל הקטנה הממשלה הולכת וגדלה.

בנימין נתניהו: כל כך הרבה כסף הוציאו כבר עכשיו.

בנימין נתניהו: עוד לא הגענו לתקציב.

בנימין נתניהו: כבר עכשיו.

בנימין נתניהו: על מה?

בנימין נתניהו: על ניפוח משרדים, על החזרת משרדים.

בנימין נתניהו: הבטחתם לבטל משרדים מסוימים, החזרתם אותם כדי לסדר סידורי עבודה.

בנימין נתניהו: כל כך הרבה כסף.

בנימין נתניהו: נאמר כאן, בצדק, בקריאת הביניים של גדעון סער, החזרתם מושג שחשבתי שאבד עליו כלח - "כספים ייחודיים".

בנימין נתניהו: נותנים למפלגות לחלק למוטביהן.

בנימין נתניהו: גם ניפוח, גם הגדלת המנגנונים וגם החזרת כספים ייחודיים.

בנימין נתניהו: בעניין הזה, לצערי, קדימה כבר הולכת אחורה.

בנימין נתניהו: אבל, לצערי, אני חושב שהנסיגה הכלכלית לא נוגעת רק לניפוח מנגנונים ולכספים ייחודיים ולבזבוזים קואליציוניים.

אבשלום וילן: ביבי, אתה נתת לשינוי 700 מיליון שקל.

חיים אורון: דברים שרואים מכאן לא רואים משם.

בנימין נתניהו: הממשלה הזאת חייבת לשים לב לנתון נוסף.

בנימין נתניהו: המדיניות שהביאה לצמיחה נשענת על שלושה יסודות: התייעלות בהוצאה הממשלתית, הפחתת מסים ורפורמות להגברת התחרות במשק.

בנימין נתניהו: היסוד הראשון התאייד.

בנימין נתניהו: זה ברור כשמש.

בנימין נתניהו: אגב, גם מדבריו של ראש הממשלה, ההוצאה הממשלתית עולה.

בנימין נתניהו: עוד לפני הבזבוז היא עולה.

בנימין נתניהו: יחד עם הבזבוז היא עולה עוד יותר.

בנימין נתניהו: היסוד השני של הפחתת מסים מאוים על-ידי התאיידות היסוד הראשון.

בנימין נתניהו: אבל אני רואה בדאגה רבה עוד יותר, ואני מפנה זאת לחברי שר האוצר החדש, אני רואה כסכנה גדולה יותר את הנסיגה מהרפורמות היסודיות שהן המפתח של המשך תנופת הצמיחה בממשלה.

בנימין נתניהו: חברת החשמל, הרפורמה שם נדחתה בשנה, ואם היא נדחתה בשנה, אתם כבר יודעים שהיא נדחתה.

בנימין נתניהו: מכירת נמל אילת - נדחתה בשלוש שנים.

בנימין נתניהו: הפרטת התעשיות הצבאיות – אגב, התעשייה הצבאית עולה מיליארד שקל בשנה, פשוט כסף, מיליארד.

בנימין נתניהו: הרפורמה בחברת החשמל, אי-קיומה, עולה עוד קצת מיליארדים - שנה.

בנימין נתניהו: אני מקווה, אני בטוח ששר הביטחון הנכנס - אני מאחל לך הצלחה בתפקידך, עמיר, אני רוצה לקוות שאתה תיתן יד, חרף התנגדות ועדי העובדים, למכירת התעשייה האווירית, למכירת התעשייה הצבאית, 1.

בנימין נתניהו: כדי להפסיק את הדימום; 2.

בנימין נתניהו: כדי להביא הרבה יותר הכנסות למדינה.

בנימין נתניהו: אבל יש לי ספקות בעניין הזה, כמו גם – מאיר, אני מאחל לך כל הצלחה במינהל מקרקעי ישראל.

בנימין נתניהו: הרפורמה הנדרשת שם היא ענקית, אבל אני לא רואה את הקואליציה, לצערי, שתיתן לך את הגיבוי לרפורמה שמתבקשת שם.

בנימין נתניהו: העדר הרפורמה מביא למצב שיש סיאוב ביורוקרטי, יש חוסר יעילות בשירות לאזרח, ויש דבר נוסף:

בנימין נתניהו: בכל מקום שיש לך סיאוב ביורוקרטי, בכל מקום שיש לך מונופולים, בכל מקום שיש לך שליטה של איגודי עובדים, בכל מקום כזה יש תופעה נוספת, ולתופעה הזאת קוראים שחיתות.

בנימין נתניהו: הרבה שחיתות.

בנימין נתניהו: וביעור השחיתות הוא חיוני גם כנורמה בחיים הציבוריים שלנו וגם משום שהשחיתות היא אבן ריחיים על צווארה של כלכלת ישראל.

בנימין נתניהו: ובכן, בהעדר רפורמות שעולות לנו - אי-קיומן עולה לנו מיליארדים בשנה, מיליארדים שהיו יכולים לשמש לכל אותן מטרות שראש הממשלה ציין בנאומו.

בנימין נתניהו: כי רק עם כסף אפשר לטפל, רק עם כסף אפשר לעזור לנושאים החברתיים.

בנימין נתניהו: אחרת זה מלים בעלמא.

בנימין נתניהו: לאור הבזבוז, לאור ניפוח המנגנונים, לאור הנסיגה מהרפורמות, אני רואה אפשרות אמיתית, וחשש אמיתי, שקצב הצמיחה של המשק יתחיל לרדת והאבטלה תתחיל לעלות.

בנימין נתניהו: זה אולי לא יקרה מייד, אבל אני מעריך שזה עומד לקרות.

בנימין נתניהו: יכול להיות שהאבטלה תרד עוד קצת, אבל היא תתחיל לעלות.

בנימין נתניהו: אי-אפשר לרמות את הכללים, חוקי הכבידה של הפיזיקה הכלכלית, אי-אפשר.

בנימין נתניהו: ויש לזה משמעות, כפי שנראה בהמשך.

בנימין נתניהו: אני עובר לנושא המדיני.

בנימין נתניהו: אני מתחיל דווקא בדברים ששמעתי עכשיו מראש הממשלה, שדיבר על הרצון במשא-ומתן לשלום עם פרטנרים שעוברים את תנאי הסף, שמסתלקים מהטרור, מעניין ההכחדה של מדינת ישראל.

בנימין נתניהו: בוודאי זה מקובל עלינו, גם אנחנו נהגנו כך, כל ממשלה בדרכה.

בנימין נתניהו: אבל שמעתי גם דברים שאמר ידידי שמעון פרס בנאום ביום העצמאות בהר-הרצל.

בנימין נתניהו: אתה אמרת, שמעון, קראת לפלסטינים לזנוח את דרך הטרור, את דרך האלימות, לעלות על נתיב השלום, דברים שכולנו מסכימים אתם.

בנימין נתניהו: ואז אמרת משפט נוסף.

בנימין נתניהו: אמרת, במשא-ומתן לא תקבלו הכול.

בנימין נתניהו: אכן.

בנימין נתניהו: אבל הנה הצטרפת לממשלה, שבלי משא-ומתן הם מקבלים הכול.

בנימין נתניהו: נו, אז מה יישאר לך ביום מן הימים לנהל עליו משא-ומתן, אם יהיה לך פרטנר שעובר את תנאי הסף?

בנימין נתניהו: האמת, שום דבר.

בנימין נתניהו: הרי אתם יודעים את עמדתנו לגבי הנסיגות החד-צדדיות.

בנימין נתניהו: אנחנו כבר יודעים, הזהרנו, אמרנו, אתם יכולים לבחון את זה, האם זה חיזק את אבו-מאזן?

בנימין נתניהו: האם זה החליש את ה"חמאס"?

בנימין נתניהו: האם זה הרחיק את ה"קסאמים"?

בנימין נתניהו: זה כל כך הצליח שאין לנו דבר דחוף יותר מאשר להמשיך בנתיב הזה?

בנימין נתניהו: ולמי מוסרים?

בנימין נתניהו: רבותי, למי אתם מתכוונים למסור את לב הארץ?

בנימין נתניהו: למעריצים, לבאי-כוחו של אותו אדם שראש הממשלה הגדיר אותו בצדק כהיטלר בן זמננו.

בנימין נתניהו: להם אתם עומדים למסור את זה.

בנימין נתניהו: וכל דבר שנמסור להם יקצר להם את הקווים.

בנימין נתניהו: זה כבר קורה, הם מקצרים את הקווים לאשקלון.

בנימין נתניהו: כל שטח שנמסור להם, הם ישתמשו בו כבסיס התקפה עלינו.

בנימין נתניהו: אני חייב להגיד, שעוד לא היתה ממשלה בממשלות ישראל שוויתרה הרבה כל כך מראש, פשוט ויתורים, ויתורים וויתורים, ובעצם פוטרת את הצד השני מדבר כלשהו, מהתחייבות כלשהי.

בנימין נתניהו: והערה נוספת: זה עולה המון כסף.

בנימין נתניהו: זה עולה המון המון כסף.

בנימין נתניהו: שוב, לא מיליונים, לא עשרות מיליונים – מיליארדים, ומיליארדים רבים.

בנימין נתניהו: עכשיו, פה יש ניגוד, אי-אפשר לעשות את כל הדברים ששמעתי את ראש הממשלה אומר, אי-אפשר בלי לקבוע סדר עדיפויות.

בנימין נתניהו: בכל מאמץ, ובמיוחד במדיניות, חייב להיות ציר המאמץ העיקרי.

בנימין נתניהו: מהו ציר המאמץ העיקרי?

בנימין נתניהו: הוא צריך להיות הבטחת ביטחוננו מול אותו איום מתפתח, אבל הכספים שצריכים להיות מופנים לשם לא יכולים להיות מופנים לעקירת יהודים, להעביר אותם מגבעה אחת לגבעה אחרת.

בנימין נתניהו: זה לא יפתור את הבעיה, זה מיותר, זה מסוכן, אבל מעל הכול, זה בלתי קביל, שני הדברים לא הולכים יחד, פשוט לא הולך יחד.

בנימין נתניהו: לכן צריך לבחור.

בנימין נתניהו: תקציב זה חלק מקביעת סדר עדיפויות לאומי.

בנימין נתניהו: סדר העדיפויות הלאומי שלנו הוא ברור.

בנימין נתניהו: אנחנו מאמינים בביצור העוצמות הלאומיות שלנו, בביצור הביטחון, גם כדי להרחיק את האיום האירני, גם כדי לבלום את הטרור; בהמשך תנופת הכלכלה החזקה שלנו, בעוצמה החברתית שלנו, הטכנולוגית, החינוכית, בביצור מורשת ישראל והקנייתה לכל ילד וילדה, משום שבסופו של דבר על היסודות האלה אנחנו עומדים.

בנימין נתניהו: ואילו סדר העדיפויות של הממשלה הוא עוד נסיגות, עוד ויתורים, ויתורים מיותרים, מסוכנים; עוד ניפוח מנגנונים, עוד חלוקת כופתאות לשותפים הקואליציוניים, עוד סידורי עבודה.

בנימין נתניהו: על-פי קווי היסוד שהוצגו כאן, על-פי הפרקטיקה עכשיו - עוד לפני התקציב - על-פי המדיניות ועל-פי הנוהג, הממשלה הזאת התחילה את דרכה ברגל שמאל, תרתי משמע.

בנימין נתניהו: אנחנו נעמוד מולה בשגיאותיה כאופוזיציה לוחמת, אחראית, אופוזיציה תקיפה ונחושה.

בנימין נתניהו: אבל באותם מקרים, ואני מאוד מקווה שיהיו מקרים כאלה, שהממשלה תעשה את הדרוש לביצור הביטחון, להנהגת מדיניות כלכלית נכונה, לבניית חברה חזקה ולביעור השחיתות מן המדינה, היא תקבל את תמיכתנו.

בנימין נתניהו: אבל כיוון שלאור הדברים שהוצגו כאן אינני רואה שזה הקו המוביל, אינני רואה שזה המאמץ העיקרי של הממשלה, אני יכול לצפות שיגיע יום, ולהערכתי הוא פחות רחוק ממה שחושבים, שהחלופה שאנחנו מציעים תזכה שוב לאמון העם, ובעזרת השם נוביל את המדינה בדרך הישר.

דליה איציק: תודה רבה.

אריה האן: בבקשה לקום.

אריה האן: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

אריה האן: )

אריה האן: נא לשבת.

דליה איציק: חברי הכנסת, אנחנו ממשיכים בדיון.

דליה איציק: חבר הכנסת חיים רמון, קדימה, בבקשה.

דליה איציק: אם כך, נעבור לחבר הכנסת שלמה בניזרי, בבקשה.

דליה איציק: איננו?

דליה איציק: נעבור לחבר הכנסת אפרים סנה, בבקשה.

דליה איציק: חבר הכנסת שלמה בניזרי נמצא.

דליה איציק: חבר הכנסת סנה, תמתין, חבר הכנסת בניזרי פה, ברשותך, תתחלפו על הדוכן, הוא לפניך, בבקשה.

דליה איציק: אחריו - חבר הכנסת אפרים סנה.

דליה איציק: חבר הכנסת דוד טל, מייד.

דליה איציק: אחרי חבר הכנסת שלמה בניזרי, אתה תדבר, אחר כך תחליף אותי, ואחר כך ידבר חבר הכנסת אפרים סנה.

דליה איציק: עכשיו נקשיב לחבר הכנסת שלמה בניזרי.

שלמה בניזרי: גברתי היושבת-ראש, רבותי חברי הכנסת, ראשית, ברכותי על מינויך.

דליה איציק: תודה רבה.

שלמה בניזרי: נכנסנו יחד לכנסת לפני כ-14 שנים, נפגשנו הרבה בממשלות, ואני שמח באמת.

שלמה בניזרי: את האשה הנכונה במקום הנכון, והנה פה מתגשם השובניזם, סליחה, הפמיניזם במלואו, אבל התכוונתי לשובניזם בממשלה.

שלמה בניזרי: תמיד מטיפים: למה אתם, הדתיים, אין אצלכם נשים?

שלמה בניזרי: מעניין, בכל הכנסת יש 10%-15% נשים, ורק שתי שרות.

שלמה בניזרי: לפחות את לתפארת הנשים, נתנו לך את התפקיד, ותפסיקו להטיף לנו מוסר.

שלמה בניזרי: גבירותי ורבותי, חברי הכנסת, שמעתי בימים האחרונים, לכאורה מצד הימין, מהליכוד, מהמפד"ל, מהאיחוד הלאומי - איך אתם נכנסים לממשלה שמדברת על הינתקות, ממשלת אולמרט וחבריו.

שלמה בניזרי: רבותי, ברצוני לומר לכל אותם צבועים ממפלגות הימין, להזכירכם כי בקדנציה הקודמת, כאשר אתם נכנסתם לממשלתו של שרון, כבר בשנה השנייה נודע לכם שאתם הולכים להתנתקות.

שלמה בניזרי: אתם עזבתם את הממשלה?

שלמה בניזרי: האם הפלתם את הממשלה?

שלמה בניזרי: אפילו אתם זוכרים שהיתה קבוצה, למי ששכח - אתם יודעים שאצלנו המאורעות רצים כל כך - שקראו לה המורדים.

שלמה בניזרי: האם המורדים עזבו את הממשלה?

שלמה בניזרי: הרי אם הם היו עוזבים הם היו יכולים להפיל את הממשלה, ללא ספק.

שלמה בניזרי: הם נשארו על כיסאותיהם המרופדים.

שלמה בניזרי: מי דאג לממשלה הקודמת, ממשלת שינוי, שאנחנו לא נהיה?

גדעון סער: שמעת את הנאום של אולמרט?

גדעון סער: אתה עומד להצביע על - - - שינויים משמעותיים בגבולות המדינה.

שלמה בניזרי: תעשה לי טובה.

שלמה בניזרי: אתה יודע מה?

שלמה בניזרי: אני לפחות נכנס לממשלה שמדברת על פינוי בעתיד.

שלמה בניזרי: אתה היית חבר בממשלה שפינתה את כל חבל-עזה, פינתה 21 יישובים.

שלמה בניזרי: אל תטיפו לנו מוסר בשנים הבאות.

גדעון סער: אתם נותנים יד לפינוי כל יהודה ושומרון, וזה בזכותכם, רק בזכותכם.

גדעון סער: בלעדיכם הממשלה לא היתה קמה.

שלמה בניזרי: היחידים שלא התגאלו או לא התלכלכו בממשלה הקודמת היינו אנחנו.

גדעון סער: כמו שהצבעתם בעד אוסלו.

שלמה בניזרי: באוסלו כמעט לא היה פינוי, ואנחנו לא תמכנו, דרך אגב.

שלמה בניזרי: באוסלו נמנענו בפעם הראשונה, ובפעם השנייה הצבענו בכלל נגד.

גדעון סער: אתם תמיד עוברים לשמאל ברגעים האלה.

דליה איציק: חבר הכנסת גדעון סער, אני משוכנעת שאתה לא רוצה להיות פה עד 12 בלילה.

שלמה בניזרי: אני מבקש מכם, עכשיו, בשנים הבאות, אל תטיפו לנו מוסר.

שלמה בניזרי: גדעון, אני מבקש מכם: תהיו הוגנים.

שלמה בניזרי: מי שדאגה לממשלת שינוי בכנסת הקודמת היתה המפד"ל - אפי איתם וזבולון אורלב.

שלמה בניזרי: הם דאגו לכך שאנחנו נהיה בחוץ, במקום לעשות ממשלת ימין, כפי שדיברו כל הזמן.

שלמה בניזרי: אתם גרמתם לכך.

שלמה בניזרי: עכשיו באים להטיף לנו מוסר: איך אתם יושבים בממשלה שמדברת על תוכניות עתידיות?

שלמה בניזרי: אני חייב לציין לשבח את נאומו של ראש הממשלה בפועל ולעתיד, מר אהוד אולמרט, שהיה זהיר מאוד בדבריו.

שלמה בניזרי: הוא אמר שבתחילה מדברים באמת על בדיקת אפשרויות של משא-ומתן.

שלמה בניזרי: כשאנחנו מדברים על תהליך אמיתי של שלום ושלום מלא, עם אנשים שמעוניינים, כפי שלימדו אותנו בחוג לריקודים, שטנגו רוקדים בשניים, אז בבקשה, אנחנו נתמוך בכל הסכם עתידי, תמיד.

שלמה בניזרי: זה כבר ידוע ואין טעם לחזור כל פעם על פסקו של הרב עובדיה יוסף מלפני כ-30 שנה, שדיבר אז בהתלהבות על כך שקדושת האדם קודמת לקדושת האדמה.

שלמה בניזרי: אבל, כאשר אתה הולך לעשות הסכם עם פלסטינים, כדוגמת עזה, בריחה, או בריחה מלבנון, שימו לב מה אנחנו מקבלים – "קסאמים", מטר של "קסאמים".

שלמה בניזרי: האם לזה ייקרא הסכם?

שלמה בניזרי: האם על זה אנחנו מדברים?

שלמה בניזרי: נקבל את זה?

שלמה בניזרי: עזה היא אולי גוש אחד, אבל כאשר אנחנו מביאים את הסכם הנסיגה, אם ידברו עליו בעתיד, למרכז הארץ, ודאי וודאי שהדברים יובאו בפני מועצת החכמים.

שלמה בניזרי: הרב עובדיה יוסף כבר הביע את עמדתו בעבר, שהוא מתנגד לכל נסיגה חד-צדדית.

שלמה בניזרי: אבל, למה לנו לטחון עכשיו מים ולדבר על דברים עתידיים?

שלמה בניזרי: למדנו מהליכוד, למדנו מהמפד"ל ומישראל ביתנו - תהיה בממשלה.

שלמה בניזרי: כל עוד אין התנתקות, כל עוד לא מדברים על כלום, כל עוד מדברים על חיזוק הנושאים החברתיים במדינת ישראל, אדרבה, היה באותה ממשלה, ובפרט לאור כל החלל שנותר כתוצאה מהממשלה הקודמת, שבידיים זדוניות, גם המפד"ל, דאגה לסגירת משרד הדתות ולפגיעה בכל שירותי הדת בישראל.

אסתרינה טרטמן: הכסף, הכסף.

שלמה בניזרי: לא נותר לנו אלא רק דבר אחד - לחזור בתור מפלגה שנקראת סקטוריאלית, דתית, עדתית, ואינני מתבייש בכך.

שלמה בניזרי: אנחנו נלך ונתקן את כל אותן עוולות שעמיר פרץ הבטיח לתקן.

שלמה בניזרי: הבטיח רווחה, הבטיח לדאוג למסכנים וכאשר נתנו לו את תיק האוצר.

שלמה בניזרי: .. מה, אתם באמת מאמינים שאם עמיר פרץ היה רוצה להיות שר האוצר הוא לא היה שר האוצר?

שלמה בניזרי: יש פה מישהו פתי או נאיבי שמאמין שעמיר פרץ לא יכול היה להיות שר האוצר?

שלמה בניזרי: הרי בלעדיו אין ממשלה.

שלמה בניזרי: אין ממשלה בלי עמיר פרץ, כי הרי אולמרט לא היה הולך עם ליברמן ואחרים.

שלמה בניזרי: אלא מה?

שלמה בניזרי: עמיר פרץ אומר: תראה את ביבי, היה אחלה שר אוצר, כולם אומרים עליו כך, ותראה מה קרה בסופו של דבר.

שלמה בניזרי: הוא יצא האיש הכי רע, הכי מלוכלך, ולא רק זה.

שלמה בניזרי: כל המפלגה שלו הלכה אחריו שבי ושולל ותראו לאן הם הגיעו, ל-12 מנדטים, המפלגה הרביעית בגודלה, אפילו אחרי ש"ס.

שלמה בניזרי: תארו לעצמכם.

סגן מזכיר הכנסת דוד לב: לליברמן יש 11 מנדטים.

שלמה בניזרי: לא, אני מדבר על הליכוד.

שלמה בניזרי: עמיר פרץ אמר: עזוב אותי, בחייך.

שלמה בניזרי: מלים לבד והבטחות לבד.

שלמה בניזרי: שר ביטחון מצטלם יפה ביום העצמאות, תמונה, אתם יודעים.

שלמה בניזרי: זה ייראה הרבה יותר יפה.

שלמה בניזרי: רבותי, די לצביעות בכנסת הזאת.

שלמה בניזרי: כבר מגיל צעיר אני פה, 14 שנים, ססמאות ודיבורים.

שלמה בניזרי: אני יכול להגיד על מפלגתי רק דבר אחד.

שלמה בניזרי: אתם יכולים להגיד מה שאתם רוצים, כסף-שמכסף וכל הבלבולים הללו.

שלמה בניזרי: אנחנו תמיד היינו עקרוניים ולא התביישנו להגיד שאנחנו רוצים לדאוג למגזרים, לסקטורים.

שלמה בניזרי: אנחנו רוצים לבוא ולתקן.

שלמה בניזרי: חברת הכנסת אסתרינה טרטמן, בממשלה הקודמת הציע לנו ראש הממשלה שרון 600 מיליון שקלים כדי שנחזור לממשלה, ולא היינו מוכנים כי היינו צריכים לתמוך בתוכנית המדינית שלו.

אסתרינה טרטמן: כי זה היה רק 600 מיליון.

שלמה בניזרי: באמת?

שלמה בניזרי: נראה לך שאם היו נותנים לנו 600 מיליון עבור שנה אחת לא היינו נכנסים?

שלמה בניזרי: אוהו, יש לך טעות גדולה מאוד.

שלמה בניזרי: לכן אני אומר, רבותי חברי הכנסת, דעו לכם שהמפלגה העקרונית ביותר בממשלה הזאת ובכנסת הזאת היא דווקא ש"ס, שהוכיחה לכל אורך הדרך את דאגתה למסכנים, לחלשים.

שלמה בניזרי: בנושאים מדיניים תמיד היינו עקביים, אבל לא כמו אלה שבאים היום, שנבחרו על-ידיהם.

שלמה בניזרי: אנחנו לא נבחרנו על-ידי מתנחלים.

שלמה בניזרי: אולי יש לנו כמה אלפים, ואני מודה להם ומברך אותם על תמיכתם בנו, אבל אלה שבאמת נשלחו על-ידם, אלה שדיברו במסרים שלהם, הם היו הראשונים שהלכו ומכרו אותם.

שלמה בניזרי: למה?

שלמה בניזרי: כדי להישאר מרופדים בממשלה.

שלמה בניזרי: לכן, אדוני ראש הממשלה שאינו נמצא פה, אני רוצה להעביר לו מסר אחד פשוט - מתנחלים רבים שגורשו מבתיהם עדיין מדממים, עדיין בוכים ועדיין זועקים.

שלמה בניזרי: הם עדיין נטושים בבתי-מלון או בכל מיני קרוונים או קרווילות או, כפי שכינו אותם, לא בקו"ף אלא בחי"ת.

שלמה בניזרי: הם עדיין מסכנים, בוכים וזועקים ודמעתם על לחיים.

שלמה בניזרי: איך אומר הנביא: לבי לבי על חלליהם, מעי מעי על הרוגיהם.

שלמה בניזרי: הממשלה לא יכולה לבוא עכשיו ולרוץ בזבנג.

שלמה בניזרי: שמעתי את חיים רמון אומר השבוע באחד הנאומים שלו ברדיו: אנחנו הולכים לתוכנית מדינית אם לא יהיה פרטנר.

שלמה בניזרי: רבותי, זה לא ייקח שנים, זה לא ייקח חודשים ארוכים, אלא כמה חודשים.

שלמה בניזרי: אדוני ראש הממשלה, אל תלך שבי אחרי אותם אנשי שמאל, שמתלהבים להיפטר משטחי ארץ-ישראל כאילו הם עול.

שלמה בניזרי: תנסו להבין שהיום אנחנו לא נמצאים בעזה ואיזה סיכון ביטחוני נוראי זה.

שלמה בניזרי: מה אתם רוצים?

שלמה בניזרי: לפלג את העם?

שלמה בניזרי: בעזה היו 5,000 תושבים, ואנחנו מדברים על יש"ע, על רבע מיליון תושבים בערך.

שלמה בניזרי: אתה הולך לגרש רבבות, רבבות, רבבות.

שלמה בניזרי: אתם באמת מאמינים שזה יעבור בשקט?

שלמה בניזרי: כל הזמן אתם זועקים שאין כסף, אין כסף, ומי יממן את כל ההתנתקות?

שלמה בניזרי: שוב העניים?

שלמה בניזרי: הלכתם, קיצצתם, פגעתם בהם בצורה נוראית.

שלמה בניזרי: יש למעלה ממיליון וחצי אנשים מתחת לקו העוני, 700,000 ילדים, ואיפה מפלגת העבודה?

שלמה בניזרי: איפה עמיר פרץ?

שלמה בניזרי: הוא ירוץ עכשיו להתנתקות?

שלמה בניזרי: מי יממן אותה?

שלמה בניזרי: אותם עניים שבחרו בו, שהוא דיבר בשמם.

שלמה בניזרי: לכן, הייתי מציע לראש הממשלה הצעה פשוטה.

שלמה בניזרי: אדוני, בשנה הראשונה שים את הנושא המדיני בצד.

שלמה בניזרי: בוא, תייצב קצת את העם המדמם הזה, הכואב, המפולג והמשוסע.

גאלב מג'אדלה: למה לא אמרת לו את זה במשא-ומתן הקואליציוני?

שלמה בניזרי: איך אתה יודע שלא אמרתי?

שלמה בניזרי: אתה לא היית נוכח במשא-ומתן.

גאלב מג'אדלה: הוא לא קיבל את דעתך.

שלמה בניזרי: אני אומר לראש הממשלה: אדוני ראש הממשלה, בוא, לפני הכותרות ולפני מה העולם יגיד, בוא תדאג קודם כול לעמך.

שלמה בניזרי: בתוך עמי אנוכי יושב.

שלמה בניזרי: תדאג שלא יהיו פה מלחמות.

שלמה בניזרי: תנסה לדבר ולהידבר.

שלמה בניזרי: הטעות הגדולה של רבין בזמנו, מי שזוכר, היתה שהוא קרא להם פרופלורים והוא לא שם פס.

שלמה בניזרי: איזה קיטוב נוראי זה יצר בעם.

שלמה בניזרי: שימו לב למה גרם ראש הממשלה שרון.

שלמה בניזרי: אדוני ראש הממשלה אולמרט, אל תעשה את הטעות הזאת.

שלמה בניזרי: אתה אדם הגון.

שלמה בניזרי: אנחנו מכירים אותך.

שלמה בניזרי: אתה אדם קשוב ופתוח.

שלמה בניזרי: גם בנושאים החברתיים תהיה הרבה יותר לארג' כלפי אותם אנשים כואבים, וגם בנושא המדיני - אל לך.

שלמה בניזרי: לאט לאט.

שלמה בניזרי: אני אומר לך שלי יש קצת ניסיון פה.

שלמה בניזרי: אומנם, אני עדיין צעיר יחסית אליו, אבל לאט לאט.

שלמה בניזרי: הפזיזות מן השטן.

שלמה בניזרי: פעם אמרתי שאמרו זאת חז"ל, וקמו חברי הכנסת הערבים ואמרו: בוא הנה, זה מן הקוראן.

שלמה בניזרי: אם אני לא טועה, אומרים "אל-עג'לה מן א-שיטאן" - נכון?

אפרים סנה: - - -

גאלב מג'אדלה: לא.

גאלב מג'אדלה: זה רק מי שנוגע באדמה הקדושה של האסלאם.

שלמה בניזרי: עוד מעט אתה תדבר.

שלמה בניזרי: אצלנו אומרים: "רגליים ממהרות לרוץ לרעה".

שלמה בניזרי: אני באמת מאחל לממשלה הזאת - מצד אחד, אני רוצה שהיא באמת תאריך ימים כי זה לרווחת אזרחי מדינת ישראל ולטובתם שנשדר יציבות גם לכלכלה וגם לעולם, אבל במתינות ובזהירות.

שלמה בניזרי: אדוני, תודה.

סגן מזכיר הכנסת דוד לב: אדוני, תודה.

סגן מזכיר הכנסת דוד לב: רבותי חברי הכנסת, בשעה 14:30 תתקיים ישיבת ועדת החוץ והביטחון שבה ייבחר חבר הכנסת צחי הנגבי ליושב-ראש הוועדה.

סגן מזכיר הכנסת דוד לב: אנחנו ממשיכים בניהול הדיון.

סגן מזכיר הכנסת דוד לב: חבר הכנסת אפרים סנה, בבקשה; חמש דקות.

אפרים סנה: אדוני היושב-ראש, חברי הכנסת, בשני דברים מתאפיינת הממשלה שתעמוד להכרעתנו הערב: האחד - יש בה רוב להסדר בינינו לבין הפלסטינים הבנוי על שתי מדינות לשני עמים, והשני - יש בה רוב ברור לערכים יהודיים של צדק חברתי וערבות הדדית.

אפרים סנה: במה תיבחן הממשלה הזאת?

אפרים סנה: - בשלושה דברים.

אפרים סנה: הדבר הראשון: מיצוי אמיתי וכן של הסיכוי להסדר עם הפלסטינים במשא-ומתן ברוח נאומו של המיועד לראשות הממשלה, שהוא חלק מקווי היסוד של הממשלה.

אפרים סנה: לא תהיה לגיטימיות בין-לאומית, ולא תהיה לגיטימיות בתוך הבית הישראלי, למהלכים חד-צדדיים שלא נעשה לפניהם ניסיון רציני - לא מתחמק, לא מתחכם - להגיע להסדר עם אותו רוב בעם הפלסטיני שרוצה בהסדר ולא בטרור.

אפרים סנה: הדבר השני, המבחן השני, הוא אם הממשלה הזאת תבנה מענה איתן מול האיום הטרוריסטי ומול האיום הגרעיני שבאים שניהם מאותו מקור.

אפרים סנה: תשובה ישראלית שבנויה על כוח ישראל ועל מוח ישראל ולא על חסד לאומים.

אפרים סנה: אנחנו ימים מעטים לאחר יום השואה, יום לאחר יום העצמאות, ולקח שני הימים האלה הוא שקיום ישראל תלוי בכוחו - לא בחסדים, לא בהבטחות ולא באשליות.

אפרים סנה: אני קצת תמה על ראש האופוזיציה שהטיף לנו בדבריו לבנות כוח.

אפרים סנה: שלוש שנים ומעלה הוא היה שר האוצר, ובשלוש השנים האלה הוא חתך בביטחון כבנקניק סלאמי, חתך וחתך.

אפרים סנה: לפי חישובי שלי, שיעור הפיחות בעוצמתנו בשנים האלה הוא כדי 30%, ובדברים החשובים.

אפרים סנה: המבחן השלישי - האחרון בסדר ולא האחרון בחשיבות - הוא אם הממשלה הזאת תגשים את כל השינויים החברתיים שמעוגנים בקווי היסוד ובהסכמים הקואליציוניים.

אפרים סנה: אם יהיו תרופות לחולים, אם ייפסק עושק העובדים בחברות כוח-אדם, אם תהיה לאזרחיה המבוגרים של ישראל זיקנה בכבוד ולא זיקנה בחרפה, אם יהיה כבוד לזקנים ותקווה לצעירים - בשינויים החברתיים האלה הממשלה הזאת תיבחן.

אפרים סנה: אם תיכשל הממשלה - הממשלה הזאת, שאני מקווה שנשביע הערב - באחד משלושת המבחנים האלה, המדיני, הביטחוני והחברתי, היא לא תאריך ימים.

אפרים סנה: אם היא תעמוד במבחנים האלה - ייתכן מאוד שתיפתח לישראל תקופה חדשה גם בבית וגם בחזית החיצונית.

אפרים סנה: תודה רבה.

סגן מזכיר הכנסת דוד לב: חבר הכנסת סנה, תודה רבה.

סגן מזכיר הכנסת דוד לב: הדובר הבא הוא חבר הכנסת אביגדור ליברמן.

סגן מזכיר הכנסת דוד לב: אדוני, לך יש חמש דקות, אלא אם כן יש מי מסיעתך שירצה לוותר.

אביגדור ליברמן: - - -

סגן מזכיר הכנסת דוד לב: אני מוכן לשמוע אותך גם 20 דקות.

סגן מזכיר הכנסת דוד לב: על חשבון סיעתך אין לי שום בעיה.

קריאה: - - -

סגן מזכיר הכנסת דוד לב: אין בעיה.

סגן מזכיר הכנסת דוד לב: הוא יושב-ראש הסיעה ויושב-ראש התנועה, והוא יחליט כמה זמן הוא רוצה.

אביגדור ליברמן: 15 דקות.

סגן מזכיר הכנסת דוד לב: בסדר.

סגן מזכיר הכנסת דוד לב: 15 דקות על חשבון הסיעה.

אביגדור ליברמן: אדוני היושב-ראש, כנסת נכבדה, אני חושב שבפעם הראשונה בתולדות מדינת ישראל קמה קואליציה נגד העלייה.

אביגדור ליברמן: אני יודע שכמה חברים שאלו אותי: עשיתם הפגנה בחוץ; למה עשיתם הפגנה?

אביגדור ליברמן: אתם רציתם להיכנס ולא לקחו אתכם?

אביגדור ליברמן: לא, אנחנו לא נכנסנו ואנחנו גאים שאנחנו בחוץ.

אביגדור ליברמן: אין לנו מה לחפש בממשלה הזאת מאלף ואחת סיבות.

אביגדור ליברמן: אבל קואליציה נגד העלייה היא דבר חמור ביותר.

אביגדור ליברמן: העלייה תמיד היתה הנשמה, הציר המרכזי, של הציונות, של העשייה הציונית, בלי קשר לישראל ביתנו ובלי קשר לאביגדור ליברמן.

אביגדור ליברמן: כולנו גדלנו על המיתוס של הביל"ויים, העלייה הראשונה, העלייה השנייה, העלייה השלישית ואקסודוס.

אביגדור ליברמן: הממשלה, שכולה פסלה את העלייה כנושא - בפעם הראשונה בתולדות מדינת ישראל ראיתי שיש דבר כזה.

אביגדור ליברמן: מה זה קשור לאביגדור ליברמן?

אביגדור ליברמן: התחלנו משא-ומתן; אנחנו מקבלים קווי יסוד לפי הצעת קדימה.

אביגדור ליברמן: איפה מופיע נושא העלייה?

אביגדור ליברמן: - בסעיף 55, בסעיף האחרון.

אביגדור ליברמן: סדר העדיפויות כפי שקדימה ראתה בהתייחסות לנושא העלייה.

אביגדור ליברמן: אחרי לחצים גדולים, דיברנו והתרענו.

אביגדור ליברמן: אני מסתכל כרגע בקווי היסוד שהניחו על השולחן, ונושא העלייה הוא בסעיף 42.

אביגדור ליברמן: זו באמת ההתייחסות של הממשלה הזאת לנושא העלייה.

אביגדור ליברמן: הבוקר שמעתי את דברי ההבל של השר המכובד, השר החדש המקשר בין הכנסת לממשלה.

אביגדור ליברמן: אמרו: איך יכול להיות שלכל ציבור העולים אין נציגות בממשלת ישראל?

אביגדור ליברמן: - בזה ליברמן אשם.

אביגדור ליברמן: אז קודם כול, אני שמח.

אביגדור ליברמן: אני אומר שהתחייבתי שהממשלה הזאת לא תאריך ימים מעבר לשנה וחצי, ואצלי מלה זו מלה.

אביגדור ליברמן: אני מקווה שגם נקדים, כי גם שנה וחצי זה יותר מדי זמן עבור הממשלה הזאת.

גאלב מג'אדלה: זה שהתחייבת לא אומר כלום.

אביגדור ליברמן: בניגוד לאחרים אני גם יודע לבצע.

אביגדור ליברמן: אני מסתכל על הקואליציה הזאת.

אביגדור ליברמן: עזבו אותנו, מה אתם רוצים מאביגדור ליברמן?

אביגדור ליברמן: לא מצאתם לנכון לתת לאף אחד מנציגי העולים מקום בממשלה.

אביגדור ליברמן: מרינה סולודקין לא יכולה להיות שרת הקליטה?

אביגדור ליברמן: היא היתה מספר שש ברשימת קדימה, לא מצאתם לנכון לתת לה להיות אפילו שרת הקליטה?

אביגדור ליברמן: מה קרה?

אביגדור ליברמן: אמנון כהן היה במקום השלישי ברשימת ש"ס, אין לו מקום ליד שולחן הממשלה?

אביגדור ליברמן: אין לו מקום.

אביגדור ליברמן: אני מנסה להיזכר – כל המודעות של קדימה במערכת הבחירות, שבוע אחרי שבוע, שלושה חודשים, כל מודעה בציבור הרוסי דיברה על ברית הזוגיות.

אביגדור ליברמן: כל מה שהם כתבו היה ברית הזוגיות, ברית הזוגיות, בכל המודעות.

אביגדור ליברמן: אני לא רואה אף אחד מקדימה, אבל כדאי שתזכרו את זה.

סגן מזכיר הכנסת דוד לב: אני לא נחשב בעיניך, אדוני?

אביגדור ליברמן: סליחה, אדוני היושב-ראש.

יורי שטרן: אתה נייטרלי.

יורי שטרן: קוראים לך יושב-ראש, אתה נייטרלי.

סגן מזכיר הכנסת דוד לב: הנה פרופסור בן-ששון ועתניאל שנלר.

אביגדור ליברמן: אדוני היושב-ראש, התרגלתי לראות אותך עם הטובים בש"ס.

אביגדור ליברמן: אני מצטער.

אביגדור ליברמן: שבוע אחרי שבוע פרסמתם מודעות על ברית הזוגיות.

אביגדור ליברמן: נתתם לש"ס זכות וטו על ברית הזוגיות.

אביגדור ליברמן: אתם הבטחתם את זה, קדימה פרסמה את המודעות האלה, אתם חתומים עליהן.

אביגדור ליברמן: אני עובר הלאה, אני מסתכל על עשרות סעיפים בנושא תקציב, כסף, "דֶנגי", money.

אביגדור ליברמן: יש עשרות סעיפים, מיליארדים.

אביגדור ליברמן: עשיתי חישוב קצר, קרוב ל-5 מיליארדי שקל חילקתם בהסכם הקואליציוני.

סגן מזכיר הכנסת דוד לב: זה רק 4 מיליארדים.

אביגדור ליברמן: אמרתי שזה כמעט 5 מיליארדים.

אביגדור ליברמן: זה הרבה יותר מ-4 מיליארדים.

אביגדור ליברמן: חילקתם כמעט 5 מיליארדי שקלים לאלף ואחד דברים.

אביגדור ליברמן: 84 מיליון שקל לפיתוח ושיפוץ מבני דת.

אביגדור ליברמן: אני בעד, אבל למה אין אפילו שקל אחד לבניית מועדון עולים אחד?

אביגדור ליברמן: לא מצאתם בכל התקציב, בכל המיליארדים האלה, אפילו שקל אחד לנושא של עלייה וקליטה.

אביגדור ליברמן: האם זה לא טירוף מוחלט?

אביגדור ליברמן: זו בפירוש קואליציה נגד העלייה, ואני קורא לכל אותם עולים מחבר המדינות שנמצאים ברשימת קדימה: קומו ותעזבו.

אביגדור ליברמן: אם יש לכם קצת מצפון, אם יש לכם קצת נאמנות לאותם בוחרים שהובלתם באף, רימיתם אותם, שיקרתם להם, קומו ותעזבו, תצביעו נגד הממשלה הזאת.

אביגדור ליברמן: גם חבר הכנסת אלקין, גם נודלמן וגם מרינה סולודקין.

אביגדור ליברמן: הזכיר לי יורי שמרינה אמרה: אני מקום שש בקדימה, אני אשפיע.

אביגדור ליברמן: יורי אמר לה אז: את מקום שש לפני הבחירות, אבל אחרי הבחירות תהיי 106.

אביגדור ליברמן: לדעתי היום הגענו ל-121.

אביגדור ליברמן: לכן אני אומר לכם: שיקרו לכם, הובילו אתכם באף, קומו ותעזבו.

אביגדור ליברמן: זה הדבר שאתם מחויבים לעשות כלפי אותם בוחרים שניסתם לשכנע וגייסתם.

אביגדור ליברמן: דבר נוסף, שמעתי וקראתי הרבה שטויות לגבי מה שהוצע לנו.

אביגדור ליברמן: הציעו לנו הרבה דברים – מה לא הציעו לי?

אביגדור ליברמן: תהיה שר התחבורה המורחב, שר שיכון מורחב, תקבל דבר כזה ותקציב פה.

אביגדור ליברמן: אמרתי: חבר'ה, אנחנו תנועה עם עקרונות וערכים.

אביגדור ליברמן: זה שאתם מנסים לשפוט אחרים לפי המידה שלכם, זה לא נכון.

אביגדור ליברמן: לנו יש בסך הכול שלושה-ארבעה סעיפים קטנים שביקשנו שיהיו בקווי היסוד.

אביגדור ליברמן: עם כל הכבוד לכל הכיבודים - והייתי שר, וטוב להיות מיניסטר, ואני אוהב את העשייה, וגם אמרתי שאנחנו פרגמטיים ולא פנאטים - תהיו קצת יותר זהירים.

סגן מזכיר הכנסת דוד לב: אדוני מוכן לפרט את ארבעת הסעיפים הקטנים?

אביגדור ליברמן: אמרתי שבקווי היסוד לא צריך לכתוב שתי גדות לירדן, אבל למה אתם כותבים צמצום התיישבות יהודית ביהודה ושומרון?

אביגדור ליברמן: מה, יצמצמו את אלון-שבות?

אביגדור ליברמן: בית-אל?

אביגדור ליברמן: מה יצמצמו?

אביגדור ליברמן: כנראה אלון-שבות תהיה הראשונה שיצמצמו אותה.

אביגדור ליברמן: למה צריך לכתוב צמצום התיישבות יהודית ביהודה ושומרון?

אביגדור ליברמן: לא צריך לכתוב שתי גדות לירדן.

אביגדור ליברמן: הלכנו הלאה.

אביגדור ליברמן: אמרתי: אל תיתנו לש"ס זכות וטו על ברית הזוגיות.

אביגדור ליברמן: אל תכתבו כלום.

אביגדור ליברמן: למה צריך לכתוב שיש לש"ס זכות וטו על ברית הזוגיות?

אביגדור ליברמן: אל תכתבו כלום.

אביגדור ליברמן: וכך הלאה, סעיף-סעיף.

אביגדור ליברמן: אתם רוצים אותנו, תלכו קצת לקראתנו.

אביגדור ליברמן: אמרתי: תשימו את נושא העלייה בין עשרת הסעיפים הראשונים.

אביגדור ליברמן: תכתבו שזה יעד לאומי.

אביגדור ליברמן: יש יעד לאומי לאינפלציה, לגירעון, שיהיה יעד לאומי גם בנושא העלייה – הבאת מיליון עולים תשנה ותקדם את המדינה הזאת טוב יותר מכל דבר אחר.

אביגדור ליברמן: ביקשנו בסך הכול שישנו שלושה-ארבעה סעיפים קטנים.

אביגדור ליברמן: אתם לא יכולים להגיד שהתנועה הזאת פסולה מלהתעסק בדברים מדיניים.

אביגדור ליברמן: הלכנו לבחירות האלה עם שלושה דגלים: ביטחון אישי, עלייה ודמוגרפיה.

אביגדור ליברמן: אני מגיע לראש הממשלה ואומר לו: תסתכל, זה מצע קדימה.

אביגדור ליברמן: אולי אתה רואה את זה בפעם הראשונה, אבל זה מצע קדימה.

אביגדור ליברמן: יש שם סעיף בנושא הדמוגרפיה.

אביגדור ליברמן: כתוב: יצירת גבולות חדשים בהתאם למציאות הדמוגרפית.

אביגדור ליברמן: זה לא המצע של ישראל ביתנו.

אביגדור ליברמן: אמרתי: תכניסו את הסעיף הזה לקווי היסוד, בדיוק מה שכתבתם, מה ששיקרתם לבוחר שלכם.

אביגדור ליברמן: זה היה במצע שלכם, תכניסו את זה לקווי היסוד.

אביגדור ליברמן: לא הסכימו.

אביגדור ליברמן: סעיף אחרי סעיף.

אביגדור ליברמן: כל הממשלה הזאת מבוססת על שקר, על כזב, ואין לה שום סיכוי לשרוד.

אביגדור ליברמן: אמרתי שנה וחצי, ואני מקווה שאני מגזים כשאני אומר שהממשלה תחזיק מעמד בשנה וחצי הזאת.

אביגדור ליברמן: דבר נוסף, במסגרת השטויות שאני שומע – ואני שמח שיש לנו אופוזיציה לוחמת.

אביגדור ליברמן: אני רואה את ספסלי הליכוד, כנראה ככה הם יתנהגו גם בעתיד.

אביגדור ליברמן: זה לא המקום לנגח את האופוזיציה, מנגחים את הממשלה, בטח בנאום ראשון.

אביגדור ליברמן: אנחנו, בניגוד לאחרים, לא עוסקים במניפולציות ולא ב"מאכעריי" פוליטי.

אביגדור ליברמן: אנחנו מכבדים את הכרעת הבוחר.

אביגדור ליברמן: הפסדנו לליכוד את המנדט ה-12 על 116 קולות.

אביגדור ליברמן: אנחנו לא נלחמים, אף אחד לא שמע אותי ולא דיברתי על נושא יושב-ראש האופוזיציה.

אביגדור ליברמן: הליכוד קיבל 116 קולות יותר, שייהנו מהמעמד הזה ונתניהו יהיה יושב-ראש האופוזיציה, אבל ברור שהאופוזיציה זה רק אנחנו.

אביגדור ליברמן: אחרים יכולים רק לדבר.

אביגדור ליברמן: אנחנו נוביל את האופוזיציה, אנחנו נפיל את הממשלה, והאחרים - העיקר שלא יפריעו וקודם יעשו סדר בבית, אחר כך שינסו לעשות סדר באופוזיציה.

אביגדור ליברמן: בנושא המדיני – שמעתי גם את אפרים סנה שדיבר על כוח ועל עוצמה.

אביגדור ליברמן: כוח ועוצמה בנויים לא על תקציבים, אלא קודם כול על יכולת הרתעה.

אביגדור ליברמן: אפרים, בוודאי כמי שלמד היסטוריה, יודע שגם לפני מלחמת העולם השנייה הצרפתים היו מאוד חזקים.

אביגדור ליברמן: לפני הפלישה לקו מאז'ינו, גם אז לצרפתים היו כוחות הרבה יותר גדולים משל גרמניה הנאצית, אבל הם היו מפוררים מבפנים.

אביגדור ליברמן: לא היה להם כוח רצון פוליטי ולא יכולת ההרתעה.

אביגדור ליברמן: דרשנו שבקווי היסוד יהיה כתוב מפורשות: כל אותם מסיתים ומשתפי פעולה עם הטרור אשר יושבים בבית הזה, שיישאו בכל העונש.

אביגדור ליברמן: כל אלה שממשיכים להיפגש חופשי עם "חמאס" ועם "חיזבאללה" ונוסעים חדשות לבקרים ללבנון, אלה שרק לפני יומיים הכריזו על יום העצמאות של מדינת ישראל כיום ה"נכבה" והרימו דגלים שחורים - - -

גאלב מג'אדלה: אמרת שאתה מכבד את הכרעת הבוחר.

גאלב מג'אדלה: הם נבחרו כמוך.

גאלב מג'אדלה: אתה גזען.

אביגדור ליברמן: לפי פקודת הטרור יש למצות את הדין עם כל אותם משתפי פעולה.

גאלב מג'אדלה: אתה גזען.

אביגדור ליברמן: מלחמת העולם השנייה הסתיימה בזה שהיו משפטי נירנברג וראשי השלטון הנאצי הוצאו להורג; לא רק הם, אלא גם משתפי פעולה שלהם.

אביגדור ליברמן: כמו שלאוואל בצרפת הוצא להורג, אני מקווה שזה יהיה גורלם של משתפי הפעולה בבית הזה.

גאלב מג'אדלה: הם נבחרו כמוך, אתה גזען.

גאלב מג'אדלה: אתה לא מכבד את הכרעת העם.

גאלב מג'אדלה: אתה דו-פרצופי.

אביגדור ליברמן: בדיוק כמו לאוואל.

אביגדור ליברמן: כמו שידעו למצות את הדין עם לאוואל, ככה צריך למצות את הדין אתכם.

אביגדור ליברמן: בדיוק באותה דרך.

אביגדור ליברמן: בלי שהממשלה הזאת לא תדע למצות את הדין עם משתפי פעולה ולא תדע להטיל מרות ולא תדע ליצור הרתעה, לא יעזור שום דבר, שום תקציב ביטחון.

אביגדור ליברמן: אני מאחל שימיה של הממשלה יהיו קצרים ככל האפשר.

אביגדור ליברמן: זה מה שדרוש לעם ישראל.

אביגדור ליברמן: תודה.

סגן מזכיר הכנסת דוד לב: תודה רבה.

סגן מזכיר הכנסת דוד לב: הדובר הבא הוא חבר הכנסת בני אלון, בבקשה.

סגן מזכיר הכנסת דוד לב: חבר הכנסת אלון, שלוש דקות בלבד.

סגן מזכיר הכנסת דוד לב: יש מי מהסיעה שמוכן לנדב כמה דקות?

סגן מזכיר הכנסת דוד לב: יש לו כושר ויכולת רטורית לומר בשלוש דקות מה שאחרים אומרים בשש.

סגן מזכיר הכנסת דוד לב: בבקשה.

בנימין אלון: אדוני היושב-ראש, כנסת נכבדה, האמת היא שאין לי מה לומר גם בשלוש דקות, כי איך אמרו לנו ואיך לימדו אותנו?

בנימין אלון: מעשיכם יקרבוכם ומעשיכם ירחקוכם.

בנימין אלון: אנחנו, קשה לשפוט לפי קווי יסוד, בעיקר שבקווי היסוד עצמם יש סתירה מיניה וביה.

בנימין אלון: מפלגה אחת, ש"ס, אינה מחויבת לקווי היסוד, וזה כתוב פה בהסכמים שמונחים לפנינו.

בנימין אלון: ומפלגת קדימה ומפלגת העבודה מחויבות לקווי היסוד.

בנימין אלון: הגמלאים, אני לא יודע.

בנימין אלון: אני מבין שהגמלאים סופחו רשמית לקדימה.

בנימין אלון: כך דווח לנו, שיש לכם ישיבת סיעה משותפת ושלגמלאים כבר אין השקפת עולם, הם קיבלו את כל השקפות העולם של קדימה בענייני ביטחון.

בנימין אלון: התפלאתי - - -

סגן מזכיר הכנסת דוד לב: למה אדוני אומר את זה?

סגן מזכיר הכנסת דוד לב: הם לא יכולים להגיע לקדימה עם השקפת עולמם ולהטמיע את ההשקפה הזאת בתוך קדימה?

בנימין אלון: אחרי ידבר חבר כנסת רפי איתן, ואני בטוח, ואשמח לשמוע אם הוא יאמר שחברי הכנסת של הגמלאים אינם חותמת גומי על הפקרויות ביטחוניות ועל עקירת יהודים.

בנימין אלון: אז מה אשפוט את קווי היסוד הלא-ברורים, והאם מחייב רק הנאום של ראש הממשלה, או גם קווי היסוד?

בנימין אלון: נראה את המעשים.

בנימין אלון: אכזבה גדולה יש לי מחבר הכנסת עמיר פרץ וממפלגת העבודה.

בנימין אלון: הם יכלו להקים ממשלה חברתית, או לפחות להשאיר זאת כאופציה, אם דברי ידידי, חבר הכנסת ליברמן, יתקיימו במהרה.

בנימין אלון: היתה אופציה נוספת של ממשלה חברתית.

בנימין אלון: הפחד שלהם מהתקשורת - שוב ראינו שכל אלו שרוממות החברה בגרונם, כשזה עומד מול עקירת יהודים - אין אג'נדה חברתית.

בנימין אלון: כך התנהגה מרצ בכנסת הקודמת כשוויתרה בענייני תקציב וויתרה בכל העניינים החברתיים.

בנימין אלון: כך התנהגו במפלגת העבודה כדי שלא להפריע בעקירת יהודים.

בנימין אלון: ועל מה?

בנימין אלון: למען מה?

בנימין אלון: למען הקמת ממשלת "חמאס"?

בנימין אלון: זה ההישג הגדול שהיה לממשלה הקודמת?

בנימין אלון: ושוב, מה יעשה לנו שר הביטחון, שהבטיח מהפכה חברתית?

בנימין אלון: הוא ידאג שבשדרות יוכלו לישון בשקט?

בנימין אלון: איש שדרות שיודע שבשדרות יש רעש או מה"קסאמים" או מהפגזות סרק לשטחים פתוחים שצה"ל מפגיז ומפגיז ללא שום תוצאה של ממש.

בנימין אלון: אז זאת המהפכה החברתית של הגנרל עמיר פרץ?

בנימין אלון: אכזבה אמיתית.

בנימין אלון: ושוב, משתמשים בעניינים החברתיים וזורקים אותם מייד.

בנימין אלון: למה?

בנימין אלון: לממש אג'נדה של אשליות, של הזיות, שיהיה איזה הסכם שכולם פה יודעים שלא יקום ולא יהיה כשמולנו עומדת ממשלת "חמאס".

בנימין אלון: אדוני היושב-ראש, במסגרת הזמן הזה ובמסגרת האי-ודאות של ממשלה חדשה, אשתדל מאוד מאוד, עם סיום דברי, כחייל נאמן באופוזיציה, למצוא את התפרים הגסים של הקואליציה הזאת ולהתיר אותם בכמה שיותר התמדה ויסודיות.

סגן מזכיר הכנסת דוד לב: אני מאוד מודה לחבר כנסת אלון.

סגן מזכיר הכנסת דוד לב: חבר הכנסת רפי איתן, בבקשה, ואחריו - חברי הכנסת הרב יעקב ליצמן, חבר הכנסת יוסי ביילין וחבר הכנסת אברהים צרצור.

סגן מזכיר הכנסת דוד לב: חבר הכנסת איתן - שלוש דקות לאדוני.

רפי איתן: כבוד היושב-ראש, כנסת נכבדה, קצת קטונתי ואני לא רגיל לדבר אל אולם ריק במידה מסוימת, אבל זו המציאות, ואני כנראה אתרגל אליה בחודשים הקרובים.

רפי איתן: נדמה לי שאני איש הפלמ"ח האחרון בכנסת ובממשלה הזאת.

רפי איתן: לפני שירתו בכנסת ובממשלה גדולים, אמיצים, דגולים, כמו יגאל אלון, יצחק רבין, חיים בר-לב, רפול איתן, רחבעם זאבי.

רפי איתן: אני מזכיר את כל אלה שנפטרו, זיכרונם לברכה.

רפי איתן: כל אחד השאיר את חותמו בכנסת הזאת ובעם ובהיסטוריה של עם ישראל.

רפי איתן: יהי זכרם ברוך.

רפי איתן: נדמה לי שאני גם אחד האחרונים מלוחמי תש"ח כאן.

רפי איתן: כואב לי הלב על לוחם תש"ח מהולל, אריאל שרון, ידידי ורעי, שהלכתי אתו שנים רבות, איש משכמו ומעלה.

רפי איתן: אני מאחל לו רפואה שלמה ומאחל לבני ביתו שיחזור אליהם בקרוב, ער ומתעורר.

רפי איתן: נראה לי שלממשלה הזאת יש שתי משימות עיקריות, ונראה לי שאם היא תמלא את שתי המשימות האלה, שהן משימות היסטוריות - - - בני אלון, אני אומר את זה לך, משימות היסטוריות במגמה להציל את עם ישראל.

רפי איתן: המשימה הראשונה היא המשימה החברתית, שאני נרתמתי אליה בכל מאודי, בגילי, של נושא הגמלאים.

רפי איתן: אני מתחייב כאן, שבנושא הגמלאים אני אדאג שבתוך תקופת הממשלה הזאת לא יהיה אף גמלאי רעב, לא יהיה אף גמלאי שאין לו טיפול רפואי ואף גמלאי שאין לו שיכון.

רפי איתן: נראה לי שהממשלה הזאת צריכה לטפל לא רק בנושא הגמלאים, אלא בכל החברה הישראלית.

רפי איתן: אסור שבמדינה הזאת יהיה אף רעב אחד.

רפי איתן: המשימה השנייה, שהיא משימה היסטורית, רבותי, היא להתוות את קווי הגבול של ישראל.

רפי איתן: ואני אפרט קצת.

רפי איתן: להערכתי, כמקצוען שעסק בנושא הזה כמה עשרות שנים, אין לנו בעתיד הנראה לעין שום סיכוי - אני אומר, אין לנו שום סיכוי להסכם יציב עם הפלסטינים.

רפי איתן: זה לא אומר שאי-אפשר לדבר אתם, וצריך לדבר אתם, בהחלט צריך.

רפי איתן: אבל כל סיכום, כל הסכם שנחתום אתם, להערכתי לא יהיה שווה את הנייר שעליו חותמים.

רפי איתן: זה היה בעבר, ואני לא רואה שזה ישתנה בעתיד.

רפי איתן: אולי אני אתן אילוסטרציה כדי שתבינו: היום יש ממשלת "חמאס", שהיא מפלגה, אבל יש לה מערכת מיליטנטית מפה ועד הודעה חדשה.

רפי איתן: במקביל, יש מפלגה שנקראת "פתח", שיש לה גם כן מערכות מיליטנטיות כמו ה"תנזים", כמו "גדודי חללי אל-אקצא".

רפי איתן: האם יעלה בדעת מישהו במערכת הפלסטינית שממשלת "חמאס" תפרק את היריבות המיליטנטיות של ה"פתח", או להיפך?

רפי איתן: וכל זמן שזה קיים, וזה כבר קיים למעשה מהרגע הראשון ש"הארגון לשחרור פלסטין" הקים את עצמו כקונספציה, אני לא רואה שהטרור יכול להיפסק.

רפי איתן: זה אומר שישראל קודם צריכה להתוות לעצמה את הגבולות.

רפי איתן: אבל, רבותי, צריך לשמור מכל משמר שלא יהיה קרע בעם.

רפי איתן: ועל זה, מאחר שאין לי זמן - רציתי לפרט את זה - מר בני, אני מוכן לשבת אתם במיוחד.

רפי איתן: תודה.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: אני מאוד מודה לחבר הכנסת איתן.

סגן מזכיר הכנסת דוד לב: חבר הכנסת יעקב ליצמן, ואחריו - כאמור, חבר הכנסת יוסי ביילין, חבר הכנסת אברהים צרצור, חבר הכנסת מוחמד ברכה וחבר הכנסת ג'מאל זחאלקה, אם הוא יהיה.

יעקב ליצמן: אדוני היושב-ראש, כנסת נכבדה, יהדות התורה תצביע היום נגד הממשלה.

סגן מזכיר הכנסת דוד לב: אני לא מאמין.

יעקב ליצמן: אז יש לי חידוש.

יעקב ליצמן: אנחנו ניהלנו משא-ומתן עם קדימה כאשר היתה אופוריה גדולה, וחשבו שאנחנו בטח בפנים.

יעקב ליצמן: בסך הכול, כמה "ישיבה-בוחרים" מנהלים שם משא-ומתן – לא נורא, אפשר להסתדר אתם.

יעקב ליצמן: אבל נראה שמי שניהלו אתנו את המשא-ומתן לא הכירו אותנו בעבר.

יעקב ליצמן: אצלנו מלה היא מלה, ואני מקווה שהוכחנו זאת בעבר.

יעקב ליצמן: אני מקווה שבימים הקרובים נחדש את המשא-ומתן, אבל אצלנו אופוזיציה היא אופוזיציה וקואליציה היא קואליציה.

יעקב ליצמן: אין להיות ולהתנהל כאילו אנחנו לא.

יעקב ליצמן: על מה לא הסכמנו?

יעקב ליצמן: ראשית, הממשלה אומרת בקווי היסוד, שהיא תביא ללא דיחוי לחקיקת חוק לפתרון בעיית מנועי חיתון.

יעקב ליצמן: מצד שני, היא אומרת: סטטוס קוו.

יעקב ליצמן: איך זה מתיישב?

יעקב ליצמן: אם יש סטטוס קוו – על הכול.

יעקב ליצמן: אם אין סטטוס קוו, אי-אפשר לבוא ולומר: את זה אני רוצה ואת זה אני לא רוצה.

יעקב ליצמן: סטטוס קוו הוא סטטוס קוו.

יעקב ליצמן: אני לא יודע, כך לימדו אותי בבית-הספר.

חיים אורון: ליצמן, הקדוש-ברוך-הוא לא עצר את העולם.

חיים אורון: אם הקדוש-ברוך-הוא היה יכול לעצור את העולם, לא היתה בעיה.

יעקב ליצמן: אז שלא יכתבו סטטוס קוו.

יעקב ליצמן: שלא ירמו את העולם.

יעקב ליצמן: אני "ישיבה-בוחר", אבל לצורך המקרה הזה אני עורך-דין.

יעקב ליצמן: כתוב: סטטוס קוו.

יעקב ליצמן: מה זה סטטוס קוו?

יעקב ליצמן: אולי אדוני יסביר לי מה זה סטטוס קוו.

אבשלום וילן: סטטוס קוו גמיש, אתה מכיר?

יעקב ליצמן: הדבר השני הוא קצבאות הילדים.

יעקב ליצמן: בקווי היסוד שלה, הממשלה רוצה מאוד לדאוג לילדים בסיכון.

יעקב ליצמן: אבל מי מגדיר מהם ילדים בסיכון?

יעקב ליצמן: הביטוח הלאומי.

יעקב ליצמן: מה הוא אומר?

יעקב ליצמן: משפחות ברוכות ילדים.

יעקב ליצמן: זאת הבעיה הגדולה ביותר.

יעקב ליצמן: שם העוני הכי גדול.

יעקב ליצמן: אבל יש פרינציפים.

יעקב ליצמן: נראה שההשראה של שינוי עדיין קיימת כאן, ואמרו: קצבאות ילדים – לא.

יעקב ליצמן: אז מה כן?

יעקב ליצמן: מה זה ילדים בסיכון?

יעקב ליצמן: אני מתפלא על מפלגת ש"ס.

יעקב ליצמן: אני מאוד מכבד אותם, וכידוע לכולם רציתי לעשות אתם תיאום, ואפילו בלוק, אבל קצבאות הילדים היתה הססמה שלהם בבחירות, ופתאום – אין.

יעקב ליצמן: תקציב הישיבות: בקדנציה הקודמת קיבלנו 290 מיליון ש"ח, כאשר זה היה ההסכם עבור התקציב בלבד, ולא עבור הקואליציה.

יעקב ליצמן: אחר כך הצטרפנו לקואליציה, ואמרו לנו שאותו הסכם יהיה גם על הקואליציה.

יעקב ליצמן: הסכמנו בדיעבד, כאשר הדגשנו שבהסכם הקואליציוני ייכתב שבשנת 2006 אנחנו נבקש תוספת תקציבית.

יעקב ליצמן: בהסכם שמונח כרגע על שולחן הכנסת אין אגורה אחת לתקציב הישיבות.

יעקב ליצמן: שום תוספת.

יעקב ליצמן: נניח שאנחנו לא נכנסים לקואליציה, אז אין ישיבות?

יעקב ליצמן: לא דואגים לישיבות?

יעקב ליצמן: לכן גם על כך אני מתרעם על ש"ס, שלא דאגו לשני הנושאים הללו.

יעקב ליצמן: נושא נוסף בקווי היסוד הוא נאום אולמרט.

יעקב ליצמן: אולי אפשר להסכים לנאום אולמרט, אבל לא למה שמפרט הסעיף שלאחר מכן בנוגע לגבולות.

יעקב ליצמן: בעזרת השם, ניכנס בשבוע הבא להמשך המשא-ומתן.

יעקב ליצמן: אם יבואו לקראתנו בדברים העקרוניים שעליהם דיברנו, יש בהחלט אפשרות שנצטרף.

יעקב ליצמן: אבל, רבותי, שיהיה ברור כאן באופן חד-משמעי: אם לא, אני אשמח מאוד לשבת באופוזיציה.

יעקב ליצמן: תודה רבה.

חיים אורון: ליצמן, יש לידי כיסא בוועדת הכספים.

יעקב ליצמן: שמור לי אותו.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: חבר הכנסת יוסי ביילין.

יוסי ביילין: כבוד היושב-ראש, כנסת נכבדה, אני רוצה לאחל לממשלה שתוקם היום הצלחה בתפקידה, ולאחל לכל השרים – אלה שיושבים כאן ואלה שלא יושבים כאן – הצלחה בתפקידיהם ובאתגרים שעומדים בפניהם, והם בוודאי לא פשוטים.

יוסי ביילין: אני מוכרח לומר, שנאום מוצאי הבחירות של ראש הממשלה בפועל אהוד אולמרט הוא נאום שמקובל עלינו, ואנחנו יכולים לסמוך עליו ולתמוך בו בלב שלם.

יוסי ביילין: גם הקונספט המדיני, כפי שהוא בא לידי ביטוי בנאום הזה – ולא בדברים ששמעתי כרגע מפי רפי איתן; אבל אם הקונספט הוא כפי שהציע אותו ממלא-מקום ראש הממשלה – אנחנו בהחלט חושבים שהוא שונה מהקונספט של התנתקות בלבד.

יוסי ביילין: מדובר במשא-ומתן רציני מאוד עם מחמוד עבאס, ורק אם הוא ייכשל יתקיים מהלך חד-צדדי.

יוסי ביילין: אנחנו רואים במהלך חד-צדדי סכנה גדולה.

יוסי ביילין: אמרנו את זה גם כשתמכנו בהתנתקות – מכל הסיבות שנאמרו כאן, גם על-ידי השמאל וגם על-ידי הימין: החלשת המתונים, חיזוק ה"חמאס", אי-סיום הסכסוך, אי-קבלת לגיטימציה בין-לאומית, לא לירושלים כבירת ישראל ולא לסיום בעיית הפליטים.

יוסי ביילין: בעינינו, התמיכה במהלך כזה היא רק חוסר ברירה, ולא עדיפות שאנחנו רצים אליה.

יוסי ביילין: וכאן יש בוודאי מחלוקת בתוך סיעת קדימה, כפי שאני שומע אותה בבית הזה.

יוסי ביילין: אנחנו רוצים בהחלט להיות שותפים להכרעה שהמהלך המדיני מוצה.

יוסי ביילין: יהיה לנו קשה מאוד לתת לגיטימציה להחלטה שלא נהיה שלמים אתה לגבי מיצוי המהלך הזה.

יוסי ביילין: אנחנו רוצים לראות משא-ומתן רציני ברוח תוכנית קלינטון, היוזמה הסעודית ויוזמת ז'נבה.

יוסי ביילין: בניגוד למה שאמרו כאן קודם חלק מחברי הכנסת, אנחנו מאמינים שהדבר הזה מעשי.

יוסי ביילין: אני גם יכול לומר, שקווי היסוד מקובלים עלינו רובם ככולם.

יוסי ביילין: חסרים לנו שם דברים, בוודאי בנושא החברה האזרחית, נישואים אזרחיים וגירושים אזרחיים.

יוסי ביילין: אנחנו לא חושבים שבמאה ה-21 אפשר באמת שבמדינה דמוקרטית מודרנית לא תהיה הזכות הזאת, בעיקר לנשים שנפגעות מאוד מכך שאין נישואים אזרחיים.

יוסי ביילין: ההסכמים הקואליציוניים עם הגמלאים ועם מפלגת העבודה בהחלט לא מפריעים לנו.

יוסי ביילין: אנחנו רואים בהסכמים האלה הסכמים סבירים, והבעיה האמיתית שלנו היא ההסכם הקואליציוני עם ש"ס.

יוסי ביילין: אני חושב שכל מי שקורא את זה – לאו דווקא מישהו חילוני או מישהו דתי, אלא כל מי שקורא את ההסכם עם ש"ס – רואה שישראל הולכת אחורה בהיבט התקציבי, החברתי והדתי: דחיית ההשוואה של קצבאות הילדים, הרחבת הסמכויות של בתי-הדין הרבניים, מינוי שר מיוחד לטיפול במועצות הדתיות אחרי שסגרו את משרד הדתות.

יוסי ביילין: זאת לא ישראל של המאה ה-21.

יוסי ביילין: אני יכול לומר לכם, שמרצ-יחד לא תוכל להצביע אמון בממשלה שמחויבת להסכם עם ש"ס, בלי שמול הסכם זה יש הבנות אחרות בתחום האזרחי, שמאזנות אותו.

יוסי ביילין: מרצ אפשרה את הקמת הממשלה הקודמת מתוך האופוזיציה כדי לאפשר את ההתנתקות ואת סיום הכיבוש.

יוסי ביילין: כמו בעבר, גם בעתיד נצביע על-פי השיקול האידיאולוגי בלבד.

יוסי ביילין: אם הממשלה תהיה ראויה לתמיכתנו, נצביע בעד החלטותיה גם מהאופוזיציה.

יוסי ביילין: לצערי, ביום זה, לקראת ההצבעה על הקמת ממשלה, אנחנו נאלצים לומר לכם: לא.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: אנחנו עוברים לדובר הבא, חבר הכנסת אברהים סרסור מרע"ם.

סגן מזכיר הכנסת דוד לב: שלוש דקות.

גאלב מג'אדלה: אתה לא יודע לומר את השם?

גאלב מג'אדלה: נהיית אשכנזי?

גאלב מג'אדלה: צרצור.

סגן מזכיר הכנסת דוד לב: אמרתי אברהים.

גאלב מג'אדלה: צרצור.

אחמד טיבי: שש דקות לפחות במקום עבאס זכור, שלא מדבר.

אחמד טיבי: זו החלטה של הסיעה.

סגן מזכיר הכנסת דוד לב: אדוני, לי רשום שלוש.

סגן מזכיר הכנסת דוד לב: אם אברהים צרצור יאמר לי שהוא מדבר על חשבון מישהו אחר, אין לי שום בעיה – זה דיון סיעתי.

סגן מזכיר הכנסת דוד לב: אפשר.

אחמד טיבי: אנחנו מאותה סיעה.

סגן מזכיר הכנסת דוד לב: אתם מאותה סיעה?

סגן מזכיר הכנסת דוד לב: חשבתי שאתם משני הקצוות.

אברהים צרצור: בסמאללה אל-רחמן אל-רחים.

אברהים צרצור: כבוד היושב-ראש, כנסת נכבדה, בבואנו היום לדון בקלונה של הממשלה החדשה בישראל, ניסיתי ללכת בדרך הפשוטה ביותר ולהסתכל על שני המרכיבים הבסיסיים של הממשלה הזאת, וכל ממשלה אחרת.

אברהים צרצור: המרכיב הראשון הינו המרכיב הפרסונלי והמפלגתי של הממשלה.

אברהים צרצור: מהבחינה הזאת, אני רואה לפני – לא לפני היום בכנסת; אני לא רואה שום שר, אבל אני מודע לרשימת השרים האלה – רשימה של שרים מכובדים, אפילו נחמדים, שאשאף לעבוד אתם קשה למען האוכלוסייה שלנו, הערבית בפרט והציבור בישראל בכלל.

אברהים צרצור: המרכיב השני, שהוא המרכיב הבעייתי ביותר, ובכך נתמקד, הוא קווי היסוד של מדיניות הממשלה.

אברהים צרצור: למדתי את קווי היסוד לעומק ובכובד ראש, ואני מצטער לומר כאן, כי לא מצאתי בקווי היסוד אמירות נחרצות בשני נושאים, שבעיני הם חשובים מכל דבר אחר - השוויון והשלום.

אברהים צרצור: אין להסתפק באמירות כלליות, שמתאימות אולי יותר למגילת העצמאות ולאמנה מסוג כזה או אחר, ולא לתוכנית פרטנית או פרקטית של הממשלה.

אברהים צרצור: למידה מעמיקה של קווי היסוד הביאה אותי למסקנה חד-משמעית: הממשלה הזאת, מלכתחילה, בחרה בחלופה הקלה אולי מבחינתה בשני הנושאים שהזכרתי.

אברהים צרצור: הייתי מצפה שהממשלה תכריז מלחמה על האפליה הפושעת נגד האוכלוסייה הערבית בישראל ותקבע בצורה שאינה משתמעת לשתי פנים: סוגרים פערים בתוך עשר שנים מתאריך כינונה של הממשלה, על כל המתחייב מההחלטה הזאת.

אברהים צרצור: הייתי מגדיר החלטה כזאת החלטה נועזת ואמיצה, פריצת דרך, נקודת מפנה ותחילתו של תהליך שיעביר את הטיפול בסקטור הערבי מהפן ההצהרתי לפן הפרקטי והמעשי.

אברהים צרצור: נמאס לנו מדיבורים, והגיע הזמן למעשים.

אברהים צרצור: הייתי מצפה שהממשלה תחליט שפניה לשלום אמת ובר-קיימא, וכי זו האופציה האסטרטגית היחידה שעומדת על הפרק, כפי שהעם הפלסטיני ומדינות ערב החליטו, במקום לבחור בפתרונות חד-צדדיים, הנשענים על אשליה שאין בה שמץ של אמת, שאומרת: אין פרטנר פלסטיני לשלום.

אברהים צרצור: מובן מאליו, שלעולם לא תמצא ממשלת ישראל פרטנר שקיבל או יקבל את השלום כפי שממשלת ישראל וממשלות ישראל מנסות לכפות, או לפי העמדות שממשלות ישראל מנסות לפתח.

אברהים צרצור: אין דבר פשוט להשיג שלום באופן מיידי מכך שישראל החזקה תכריז, ראשית, מכאן והיום, שהיא מכירה בזכותו של העם הפלסטיני להקמת מדינתו בגבולות 1967, שבירתה ירושלים המזרחית, ותכריז, שנית, כאן ועכשיו, על הפסקת אש וחזרה למצב של לפני 28 בספטמבר 2000, דהיינו לפני פרוץ האינתיפאדה האחרונה.

אברהים צרצור: הכרזה כזאת, שאינה נובעת מחולשה אלא מחוזק ועוצמה, שעליהם דיבר ראש הממשלה בנאום הניצחון ב-29 במרס 2006, תביא לשתי תוצאות מיידיות: התוצאה הראשונה היא רגיעה מוחלטת בשטח, והשנייה – חזרה מיידית לשולחן המשא-ומתן וחתירה בלתי נלאית להשגת שלום בתוך פרק זמן קצר ביותר.

אברהים צרצור: כנסת נכבדה, כבוד היושב-ראש, איננו יכולים לומר כן לממשלה שמרעיבה את העם הפלסטיני ואינה עושה למען שוויון ושלום.

אברהים צרצור: אבל באותה נשימה, נתמוך לאורך כל הדרך בכל החלטה חיובית וחיונית, ונתנגד בכל תוקף לכל החלטה או מדיניות שנראה בה סכנה לשוויון ולשלום.

אברהים צרצור: בניגוד למה שאמר ראש הממשלה, הדבר המאיים ביותר על ישראל הוא העדר החלטה אמיצה להשגת שוויון ושלום, ולא שום דבר אחר.

אברהים צרצור: אני מודה לך מאוד, מקרב לב.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: חבר הכנסת מוחמד ברכה – שלוש דקות.

מוחמד ברכה: זהו הנאום הראשון של חבר הכנסת צרצור, לכן אני מברך אותו.

סגן מזכיר הכנסת דוד לב: אתה תמיד יכול לברך, אבל אני חושב שהוא כבר דיבר פעם אחת.

סגן מזכיר הכנסת דוד לב: גם אם בירכו אותו, אתה יכול לברך אותו פעם נוספת.

סגן מזכיר הכנסת דוד לב: חבר הכנסת צרצור, האם זה הנאום הראשון של אדוני?

אברהים צרצור: כן, נאום הבכורה שלי.

סגן מזכיר הכנסת דוד לב: אז הנה, יש לך הברכה.

מוחמד ברכה: אדוני היושב-ראש, רבותי חברי הכנסת, לכבוד הוא לי לברך את חבר הכנסת השיח' אברהים צרצור על נאום הבכורה שלו לאחל לו הצלחה ופעילות פורייה בעבודת הכנסת למען הציבור שבחר בו, הציבור הערבי בישראל והציבור בכלל.

מוחמד ברכה: אני מכיר את השיח' אברהים צרצור שנים רבות, גם כשהיה ראש מועצה מוצלח בכפר-קאסם, גם לאחר מכן כראש התנועה האסלאמית, וגם במהלך הזדמנויות רבות כאשר דרכינו נפגשו – ואני בטוח שעוד ייפגשו – למען הציבור שלנו.

מוחמד ברכה: אני מכיר את השיח' אברהים צרצור כאדם נעים הליכות, אדם עקבי ובעל עקרונות.

מוחמד ברכה: אני באמת מאחל לו כל טוב מכל הלב.

מוחמד ברכה: וכמובן, היות שאני חבר כנסת קצת יותר ותיק, אני מעמיד את הניסיון הצנוע שלי לרשותו.

סגן מזכיר הכנסת דוד לב: שוכראן.

סגן מזכיר הכנסת דוד לב: עכשיו שלוש דקות.

מוחמד ברכה: כבוד היושב-ראש, הממשלה שהציג מר אולמרט היום מעל דוכן הכנסת היא ממשלת ימין לכל דבר ועניין, אבל היא מתברכת בעלה תאנה גדול בדמותה של מפלגת העבודה.

מוחמד ברכה: היא ממשלת ימין חברתי, היא ממשלת ימין מדיני, והיא זוכה גם בזה וגם בזה לחיפוי ולגיבוי של מפלגת העבודה, שרצה לבחירות על בסיס של אג'נדה חברתית כביכול.

מוחמד ברכה: בנושא הפוליטי, מפלגת העבודה מתחייבת בהסכם שחתמה עם קדימה שהיא לא תקדם שום יוזמה מדינית ולא תנהל שום משא-ומתן אלא אם היא קיבלה אישור מראש של ראש הממשלה.

מוחמד ברכה: אני חושב שזה דבר מבזה.

מוחמד ברכה: אני חושב שחברי מפלגת העבודה, במיוחד מי שאני רוחש להם כבוד, ואני רואה את חלקם כאן, לא ראויים לביזיון כזה.

מוחמד ברכה: אתם לא ראויים לדבר כזה.

מוחמד ברכה: זכותה של המפלגה השנייה בגודלה לקדם יוזמות.

מוחמד ברכה: כמובן, היא לא תנהל בשם המדינה משא-ומתן נפרד, בלי ידיעתו של ראש הממשלה או בלי אישורו.

מוחמד ברכה: אבל להיות שבויים עד כדי כך?

מוחמד ברכה: מפלגה בשבי?

מוחמד ברכה: אני חושב שלא זכור לי מקרה דומה בעבר.

מוחמד ברכה: אבל גם מעבר לכך: התוכנית המדינית של הממשלה מדברת על משא-ומתן כביכול, או על הסדרים בדרך משא-ומתן, ואם זה לא יסתייע ולא יתאפשר, על קידום תהליכים של צעדים חד-צדדיים, שיישענו על הסכמה רחבה בתוך ישראל, אבל בתיאום מלא עם ארצות-הברית.

מוחמד ברכה: עם מי אתם רוצים לעשות שלום?

מוחמד ברכה: עם מי, עם הליכוד?

מוחמד ברכה: עם ג'ורג' בוש?

מוחמד ברכה: או עם שניהם ביחד?

מוחמד ברכה: לעשות שלום או לקדם תהליכים מדיניים מול העם הפלסטיני, בלי העם הפלסטיני.

מוחמד ברכה: האמירה שלפיה הם ינסו להגיע להסכמים, אבל אחר כך ההתניות שכופים על העמדות הראויות והנדרשות מאותו שותף, למעשה מוציאות מהכלל את קיומו של כל שותף פלסטיני.

מוחמד ברכה: כלומר, המטלות שמוטלות על השותף הפלסטיני לא קיימות באווירה הפלסטינית.

מוחמד ברכה: לכן, קודם כול קובעים שיהיה שותף, אחר כך קובעים שהעמדות של השותף אינן קיימות, אחר כך קובעים פתרונות חד-צדדיים או צעדים חד-צדדיים, אחר כך זה יהיה בהסכמה רחבה בתוך ישראל ובתיאום מלא עם ארצות-הברית.

מוחמד ברכה: נו באמת, אם מישהו חושב שדרך אמירות כאלה ומדיניות כזאת הוא עשוי לקדם תהליכים של שלום, אני חושב שהוא טועה בגדול.

מוחמד ברכה: הוא רק מנציח את הכיבוש מצד אחד ואת ההתכחשות לעם הפלסטיני ולזכויותיו מצד שני.

מוחמד ברכה: הוא מתכחש לזכותו של העם בישראל לחיות בשלווה, בשגשוג וברווחה, מחוץ למעגל המלחמות.

מוחמד ברכה: ובעצם, אם במצב היום נראה שיש כביכול אליבי שנקרא "חמאס", ויש ניסיון לבודד את הרשות הפלסטינית, בסך הכול, כל העניין הוא רק לדחות את הפיצוץ הבא באזור.

סגן מזכיר הכנסת דוד לב: שוכראן.

סגן מזכיר הכנסת דוד לב: תודה רבה.

מוחמד ברכה: אדוני, עדיין לא הגעתי לנושא החברתי.

סגן מזכיר הכנסת דוד לב: זה בסדר גמור שלא הגעת.

סגן מזכיר הכנסת דוד לב: קח אפילו שלושה משפטים נוספים, אבל הזמן תם.

מוחמד ברכה: בנושא החברתי, אדוני, ואני חושב שזהו נושא שקרוב ללבך, דובר על כך שהתקציב יתעדכן ב-1.7% כל שנה.

מוחמד ברכה: אחר כך אמרו שיעד הגירעון, שהוא 3%, יישמר, אבל תהיה מגמה להקטין את הגירעון עד 2009 ל-1%.

מוחמד ברכה: כלומר, מה שיעלו בתקציב ירד בצמצום הגירעון.

מוחמד ברכה: כלומר, מה שעומד לרשותה של הממשלה כדי לקדם תהליכים חברתיים נשאר באותו מקום, ואנחנו נשארים באותו עניין.

מוחמד ברכה: הנושא של שכר המינימום ושל 500 השקלים של עמיר פרץ, שפרוסים על פני שלוש שנים – ריבונו של עולם, שלוש שנים ו-500 ש"ח, שבקושי יכולים להדביק - - -

סגן מזכיר הכנסת דוד לב: אבל זה משהו.

סגן מזכיר הכנסת דוד לב: אתה לא יכול להתעלם מכך.

סגן מזכיר הכנסת דוד לב: בנוסף, גם אתה לא בטוח וגם אני לא בטוח שהמשק יכול לסבול את זה - - -

מוחמד ברכה: היושב-ראש, אבל זה יכול בקושי להדביק את מדד המחירים.

סגן מזכיר הכנסת דוד לב: כל מסע בן אלף מילין מתחיל בצעד אחד.

מוחמד ברכה: אבל אפילו אין מראית-עין של צעד אחד.

מוחמד ברכה: פה, בקושי זה מדביק את מדד המחירים.

מוחמד ברכה: אתם לא תופסים את העניין הזה.

סגן מזכיר הכנסת דוד לב: טוב, נעלה ל-2,000 דולר ישר.

סגן מזכיר הכנסת דוד לב: תודה רבה; אני מודה לך.

מוחמד ברכה: אני חושב שגם הממשלה הזאת, אין לה הרבה בשורות לציבור הערבי.

מוחמד ברכה: גם כשביקשתי במהלך דבריו של ראש הממשלה אולמרט, כשדיבר על הגליל והנגב – לפחות שיצהיר כאן שהפיתוח הוא לטובת כל אזרחי הגליל והנגב, הוא התעלם לחלוטין, מה שמוכיח שזאת עוד חרב שמושטת נגד הציבור הערבי.

סגן מזכיר הכנסת דוד לב: אני מאוד מודה לאדוני.

מוחמד ברכה: אדוני היושב-ראש, אני מאוד מודה לך על שאפשרת לי לחרוג, ואני חושב שהממשלה הזאת היא ממשלה דומה לממשלה שהיתה קודם, אבל, כאמור, עם עלה תאנה גדול.

סגן מזכיר הכנסת דוד לב: יש אפשרות להחליף אותה בבחירות הבאות.

מוחמד ברכה: ולכן אנחנו נצביע נגדה, אדוני.

מוחמד ברכה: תודה.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: חבר הכנסת ג'מאל זחאלקה, בבקשה.

סגן מזכיר הכנסת דוד לב: לך, אדוני, יש תשע דקות.

סגן מזכיר הכנסת דוד לב: אחריו - חבר הכנסת צחי הנגבי, חבר הכנסת יורם מרציאנו, חבר הכנסת יעקב מרגי, חבר הכנסת – היושב-ראש לשעבר - מכובדנו ראובן ריבלין וחברת הכנסת אסתרינה טרטמן.

סגן מזכיר הכנסת דוד לב: בבקשה, אדוני, תשע דקות.

ג'מאל זחאלקה: אדוני היושב-ראש, רבות דובר על היערכות חדשה בפוליטיקה הישראלית, על מדיניות חדשה, על רעידת אדמה, על שינויים דרסטיים – יש כאלה שאמרו אפילו היסטוריים – במפה הפוליטית, ואנחנו מסתכלים על הממשלה החדשה, על הרכבה, על מדיניותה, ומגיעים למסקנה הפשוטה: ממשלה חדשה, מדיניות ישנה.

ג'מאל זחאלקה: אומנם, לא מאוד ישנה, אלא ישנה בהשוואה לממשלה הקודמת לפחות.

ג'מאל זחאלקה: מר אולמרט הוא "שרוניסט" יותר משרון.

ג'מאל זחאלקה: כשעלה שרון לשלטון ב-2003, היה ריאיון עמו, ומה שאמר שם נשאר אבן יסוד בניהול ממשלתו של שרון וממשלתו של אולמרט עכשיו.

ג'מאל זחאלקה: שרון אמר שהוא אינו מאמין שיש אפשרות להגיע להסדר או לשלום בדור שלנו, לכן צריך ללכת להסדרי ביניים ארוכי טווח.

ג'מאל זחאלקה: אני – גם במקומו של מר שרון וגם במקומו של אולמרט – לא הייתי מאמין שאפשר להגיע לשלום על-פי המדיניות של הממשלה הזאת וקודמתה.

ג'מאל זחאלקה: להבדיל אולי מחלק מחברי מפלגת העבודה, מר שרון רחש כבוד לעם הפלסטיני, כלומר, הבין שהעם הפלסטיני לא יכול לקבל הסכם כניעה והסכם לא צודק, כפי שהוא מציע - -

ראובן ריבלין: הסכם כניעה - - -

ג'מאל זחאלקה: - - כלומר, פלסטיני שיסכים לוויתור על ירושלים, על מחצית הגדה המערבית - -

ראובן ריבלין: הסכם כניעה - - -

ג'מאל זחאלקה: - - על כל התנאים של ישראל, לא קיים.

ג'מאל זחאלקה: לכן, אין אפשרות - - -

סגן מזכיר הכנסת דוד לב: יש הערת ביניים.

סגן מזכיר הכנסת דוד לב: האם אתה מוכן לשמוע אותה?

ג'מאל זחאלקה: כן, בבקשה.

ראובן ריבלין: הסכם כניעה זה ויתור כמובן על היישוב שאתה יושב בו, ויפו, וירושלים - - - תסביר, כי חברת הכנסת יחימוביץ עדיין לא יודעת.

ראובן ריבלין: תסביר לה בצורה מפורשת מה זה הסכם כניעה - - - ויתור על - - - ארץ-ישראל - - -

סגן מזכיר הכנסת דוד לב: אני רוצה, אם אפשר, אדוני, לקבל הסבר מה יש לכם נגד מפלגת העבודה.

סגן מזכיר הכנסת דוד לב: היום כולם עטים עליה.

סגן מזכיר הכנסת דוד לב: מה, מה קרה?

ג'מאל זחאלקה: היא בממשלה.

ג'מאל זחאלקה: היא בממשלה, שותפה.

ג'מאל זחאלקה: מפלגת העבודה מרוויחה ביושר כל מתקפה שאנחנו עושים נגדה וכל ביקורת נגדה.

ג'מאל זחאלקה: הם בממשלה, הם הסכימו לקווי היסוד של הממשלה, הם הסכימו – אומנם הסכימו בבושה – לתוכנית ההתכנסות של מר אולמרט, אבל הסכימו.

ג'מאל זחאלקה: עובדה שזה הדגל של הממשלה הזאת, והסכימו לו.

ג'מאל זחאלקה: כל העניינים החברתיים, איך אומרים, התגמדו לעניינים קטנים.

ג'מאל זחאלקה: בקול ענות חלושה מפלגת העבודה הולכת לקנוסה של ממשלת אולמרט.

ג'מאל זחאלקה: יש הבדל, אדוני היושב-ראש הקודם, מר ריבלין, בין פשרה היסטורית - - -

ראובן ריבלין: חבר הכנסת ריבלין.

ג'מאל זחאלקה: חבר הכנסת ריבלין.

ג'מאל זחאלקה: אתה נהגת להגיד לכל אחד שהוא שר לשעבר, יושב-ראש לשעבר, אז אני, איך אומרים - - -

סגן מזכיר הכנסת דוד לב: נכון, נכון.

סגן מזכיר הכנסת דוד לב: חבר הכנסת ריבלין, הם אומרים את זה רק מתוך מכובדות.

ראובן ריבלין: אני את כל זה - - -

ג'מאל זחאלקה: יש הבדל בין פשרה היסטורית, בין פשרה שנותנת לכל צד את מינימום הזכויות שלו, לבין זה שצד אחד כופה על הצד השני את מדיניותו, את תוכניתו, וודאי שהסכמים כאלה מעולם לא החזיקו מעמד.

ג'מאל זחאלקה: ההיסטוריה מלמדת שהסכמים שעושים בכפייה על צד אחד, לא החזיקו מעמד.

ג'מאל זחאלקה: אבל אני חושב שאין אדם בר-דעת שלא יסכים שהתוכנית של מר שרון בזמנו ושל אולמרט עכשיו, לא יכולה להיות מוסכמת על אף מנהיג פלסטיני.

ג'מאל זחאלקה: יש מישהו שמפקפק בכך?

ג'מאל זחאלקה: אתם שמעתם מנהיג פלסטיני, ולו השולי ביותר, שמוכן לוותר על מזרח-ירושלים?

ג'מאל זחאלקה: אתם שמעתם - - -

ראובן ריבלין: על זכות השיבה.

ג'מאל זחאלקה: גם על זכות השיבה.

ראובן ריבלין: תגיד, תדגיש.

ג'מאל זחאלקה: בוודאי.

ג'מאל זחאלקה: המסקנה של שרון, ועכשיו של אולמרט, שצריך ללכת על צעדים חד-צדדיים, כלומר שישראל תסרטט את הגבולות שלה מצד אחד – דרך אגב, החד-צדדיות לא צמחה לא בליכוד הישן ולא בקדימה החדשה, אלא בבית-מדרשה של מפלגת העבודה.

ג'מאל זחאלקה: אחרי כישלון שיחות קמפ-דייוויד 2, הצהרותיהם של אהוד ברק ושלמה בן-עמי ומנהיגי מפלגת העבודה, שאין פרטנר פלסטיני, הן שזרעו את הזרעים של החד-צדדיות; כלומר הן שאובות משם, מזה שאין פרטנר פלסטיני.

ג'מאל זחאלקה: אין פרטנר פלסטיני – זאת היתה המנטרה של מפלגת העבודה, של מנהיגי מפלגת העבודה, ואחר כך של הליכוד ושל כולם, ואמרו: עכשיו בואו נחשוב מה נעשה כשאין פרטנר פלסטיני.

ג'מאל זחאלקה: הגיעו למסקנה של תוכנית ההתנתקות, עכשיו היא תוכנית ההתכנסות - תוכנית ההתכנסות, שהיא בעצם תוכנית התחמקות משלום צודק.

ג'מאל זחאלקה: זאת דרך עוקפת שלום צודק, ושלום צודק מונח בפינה ואפשר להגיע אליו, למרות כל הבעייתיות של המצב הפוליטי הקיים.

ג'מאל זחאלקה: מר אולמרט דיבר על כך שהוא רוצה יחסים טובים עם העולם הערבי והוא רוצה יחסים טובים עם ירדן ועם מצרים וכו'.

ג'מאל זחאלקה: מה הוא רוצה בעצם?

ג'מאל זחאלקה: אם אני מתרגם את כל נאומו, הוא אומר: בואו נעשה נורמליזציה עם העולם הערבי בלי שלום - -

סגן מזכיר הכנסת דוד לב: כבר עשינו שלום עם ירדן.

ג'מאל זחאלקה: - - זה מה שהוא רוצה.

ג'מאל זחאלקה: זה ה"דיל" שהוא נותן לעולם הערבי.

ג'מאל זחאלקה: אני חושב שזה דווקא יכשיל את האפשרות להגיע להסדר כולל, כי הדרך להגיע להסדר כולל בתנאים הפוליטיים שנוצרו כאן היא לקבל את תוכנית השלום הערבית, יוזמת פסגת ביירות, שדיברה על כך שתהיה נסיגה ישראלית, שתהיה מדינה פלסטינית, שיהיה פתרון צודק ומוסכם לבעיית הפליטים - - -

סגן מזכיר הכנסת דוד לב: וירושלים בירת הנצח של עם ישראל.

ג'מאל זחאלקה: וירושלים בירתה, בוודאי.

ג'מאל זחאלקה: ובתמורה יהיו שלום ונורמליזציה עם כל העולם הערבי.

ג'מאל זחאלקה: מנהיג ישראלי שיבוא לעם וירצה להגיד שיש "דיל" לשלום, שיש הסכם – הוא יכול לשכנע את האזרחים בארץ, ומזה הממשלה נמנעת, בזדון.

ג'מאל זחאלקה: מפספסים את האפשרות ההיסטורית.

ג'מאל זחאלקה: כשכל העולם הערבי מוכן להסדר עם מדינת ישראל, ממשלת ישראל ומנהיגיה בועטים באפשרות הזאת ברגל אחת, ויכול להיות שיבעטו בה בשתי רגליים, ואז ייפלו על הרצפה.

ראובן ריבלין: ממשלת ה"חמאס" היא חלק מהעולם הערבי.

ג'מאל זחאלקה: בוודאי.

ג'מאל זחאלקה: אני חושב, אדוני - - -

ראובן ריבלין: היא לא מסכימה.

ראובן ריבלין: היא לא מסכימה.

ג'מאל זחאלקה: לא ניסית מה שאני מציע.

ג'מאל זחאלקה: תקשיב טוב למה שאני מציע.

ג'מאל זחאלקה: תקשיב טוב.

ג'מאל זחאלקה: אני מודע לעמדותיה של ממשלת ה"חמאס".

ג'מאל זחאלקה: אני חושב שבמסגרת - - -

סגן מזכיר הכנסת דוד לב: עוד דקה, אדוני.

ג'מאל זחאלקה: אני חושב שאם רוצים לצאת מהפלונטר הנוכחי צריך ללכת על הסדר כולל עם העולם הערבי, לרבות הממשלה הפלסטינית.

ג'מאל זחאלקה: במסגרת הזאת יהיה קל יותר לכולם – גם לממשלה הפלסטינית, גם לעולם הערבי, גם לממשלת ישראל.

ג'מאל זחאלקה: גם מבחינה בין-לאומית יש אפשרות – כי הנדוניה של השלום מבחינת הציבור בארץ זה שלום עם כל העולם הערבי, ולא הסדר, או חצי הסדר, או הסדרון עם הפלסטינים.

ג'מאל זחאלקה: גם ממשלה פלסטינית שמקבלת את התמיכה של כל העולם הערבי תוכל להעביר את זה.

ג'מאל זחאלקה: בציבור הפלסטיני זה יהיה הסדר יותר יציב, יש לו יותר סיכוי.

ג'מאל זחאלקה: כולכם יודעים את זה, אבל אתם בועטים באפשרות הזאת בשתי רגליים.

ג'מאל זחאלקה: זאת תהיה בכייה לדורות.

ג'מאל זחאלקה: התוכנית שהושגה כאן – זאת תהיה בכייה לדורות, כי מה שמציע לנו מר אולמרט זה המשך הסכסוך, זה ניהול הסכסוך, ולא שאיפה לפתרונו.

ג'מאל זחאלקה: ניהול הסכסוך הפך למטרה בפני עצמה.

ג'מאל זחאלקה: אני יכול להבין – יכול להיות שלא אסכים - אבל אני יכול להבין מישהו שיבוא ויגיד: עכשיו אני רוצה לנהל את הסכסוך במטרה להגיע לפתרון הסכסוך - -

סגן מזכיר הכנסת דוד לב: אני מבקש לסיים.

ג'מאל זחאלקה: - - אבל באים ומסבירים לנו כאן

ג'מאל זחאלקה: שניהול הסכסוך הוא מטרה בפני עצמה, ולא פלא שיש הבנה עם האמריקנים - -

סגן מזכיר הכנסת דוד לב: תודה.

ג'מאל זחאלקה: - - שהם לא מאמינים בפתרונות, אלא בניהול סכסוכים והנצחתם.

ג'מאל זחאלקה: הכנסת צריכה להצביע נגד ממשלה שרוצה להנציח את הסכסוך.

ג'מאל זחאלקה: תודה רבה.

סגן מזכיר הכנסת דוד לב: תודה רבה.

סגן מזכיר הכנסת דוד לב: חבר הכנסת צחי הנגבי.

סגן מזכיר הכנסת דוד לב: חבר הכנסת יורם מרציאנו, בבקשה.

סגן מזכיר הכנסת דוד לב: חמש דקות, אדוני.

רן כהן: מי שלא נמצא - - -

סגן מזכיר הכנסת דוד לב: לחברי הכנסת, ברמה העקרונית, מי שלא נמצא מאבד את תורו, אבל הפעם יש לנו דיון סיעתי ואני מוכן היום, לפנים משורת הדין, שיתחלפו אנשים, יוסיפו אלו לאלו את דקות השידור, הנאום, שלהם.

סגן מזכיר הכנסת דוד לב: היום לא נקפיד על זה, אבל חברי הכנסת החדשים בפרט צריכים לדעת שמי שלא נמצא מאבד את תורו.

סגן מזכיר הכנסת דוד לב: חבר הכנסת מרציאנו - בבקשה, אדוני, חמש דקות, וזה לא הנאום הראשון שלך.

יורם מרציאנו: אדוני היושב-ראש, בראשית דברי ברצוני לברך את היושבת-ראש הנכנסת דליה איציק.

יורם מרציאנו: אני מאחל לה שהיא תעשה את זה בחן רב, עם הרבה מאוד עבודה שדליה איציק עשתה בעבר גם בהיותה חברת כנסת וגם בהיותה בממשלה.

יורם מרציאנו: אני סומך עליה שתעשה זאת כשתאחד את כל הדעות ואת כל המוחות ואת כל הכוחות יחד, בלי חשבונאות ובלי חשבון עבר.

רן כהן: ראוי להזכיר שהיא היתה גם יושבת-ראש סיעת העבודה.

יורם מרציאנו: נכון - - -

סגן מזכיר הכנסת דוד לב: וסגנית ראש העיר ירושלים.

יורם מרציאנו: היום שמענו את ראש הממשלה המיועד, ואני חלק מהקואליציה, חבר במפלגת העבודה, ואני אצטרך להצביע בערב על רשימת השרים שהביא לפה ראש הממשלה.

יורם מרציאנו: עם זאת אני חייב להודות, כמי שבא משכונה, נבחר במשבצת שכונות, מייצג נושאים של שכונות, בעיני – נאה דורש נאה מקיים.

יורם מרציאנו: שמעתי את נאומו של ראש הממשלה אהוד אולמרט היום, שבו הוא הזכיר את ראש הממשלה המנוח מנחם בגין ואת ראש הממשלה המנוח יצחק רבין.

יורם מרציאנו: אני רוצה לומר לכם, שאלה שני ראשי ממשלה שהערכתי, אהבתי והערצתי, כי שניהם ראו בנושאים החברתיים לא רק ססמה אלא גם דגל.

יורם מרציאנו: מנחם בגין עליו השלום עשה את פרויקט שיקום השכונות ב-1977.

יורם מרציאנו: יצחק רבין, יחד עם פואד, בנימין בן-אליעזר, לקחו את פרויקט שיקום השכונות ובהחלטת ממשלה מ-1 בדצמבר 2002 מינפו אותו.

יורם מרציאנו: אני רוצה לומר לכם, כמי שבא משכונה, כמי שמכיר את הנושא החברתי מקרוב, שצריך לזכור שעברנו מערכת בחירות שבה זה היה אחד הנושאים המרכזיים שכל המפלגות דיברו עליהם.

יורם מרציאנו: כולם נזכרו שיש נושאים חברתיים, ולא פעם, כשצפיתי בתעמולת הבחירות, ראיתי את התמונות של בגין מדבר על פרויקט שיקום השכונות, את רבין מדבר על פרויקט שיקום השכונות.

יורם מרציאנו: והנה, אנחנו באים היום ואפילו מלה אחת אין בנושא שיקום השכונות.

יורם מרציאנו: מאז 1977 - הלוואי שהמצב היה יותר טוב, ומ-2002 - שהמצב היה עוד יותר טוב.

יורם מרציאנו: אבל לא כך הדבר.

יורם מרציאנו: רבותי, אני רוצה לומר לכם שהמצב בשכונות קשה מאוד.

יורם מרציאנו: אנחנו יודעים מה מתחולל, לצערי הרב, בשכונות רבות במדינת ישראל, ואני יכול לספר לכם על כך מנקודת המבט הקרובה שלי, העיר לוד; אני יודע שחברי כנסת רבים סיירו בשכונות בלוד לא פעם אחת ולא פעמיים.

יורם מרציאנו: מדובר באוכלוסייה במצב סוציו-אקונומי קשה מאוד, וכך קורה בעכו, באור-עקיבא, באשקלון - ואף לא מלה אחת.

יורם מרציאנו: אני בא היום לראש הממשלה ומקווה שבשעות הערב, כשהוא יבוא לנאום המסכם שלו, הוא ידאג לומר משהו לפחות בהצהרת הכוונות שלו בעניין פרויקט שיקום שכונות, כדי שאנשים במדינת ישראל יוכלו לחיות בכבוד, להתפרנס בכבוד ולקבל חינוך בכבוד.

יורם מרציאנו: לפי מה שנראה לי פה, לפי הצהרת הכוונות ששמעתי פה היום, לא נאמרה אף לא מלה אחת כזאת, וזה מדאיג אותי ביותר.

יורם מרציאנו: אני, כמי שנבחר רק על הנושא הזה, ב"טיקט" של השכונות, הבטחתי לפחות לבוחרים ששלחו אותי, שהנושא הזה יהיה קרוב ללבי ואני אהיה כלב השמירה בעניין הזה.

יורם מרציאנו: אני לא מתכוון לעבור בשקט על כך.

סגן מזכיר הכנסת דוד לב: חבר הכנסת מרציאנו, אם מותר לי להעיר לידידי, היית יכול בצוות המשא-ומתן שלך לבקש שזה יהיה בקווי היסוד.

יורם מרציאנו: ביקשתי זאת בצוות המשא-ומתן שלי.

יורם מרציאנו: כפי הנראה היתה פשרה, ואתה יודע שהיום באנו לכנסת ולא באתי לסיעה שלי, ואנחנו נמצאים היום מול עם ישראל, ומחובתי לומר את הדברים שאני חושב עליהם - - -

סגן מזכיר הכנסת דוד לב: אני חושב שאז הטענה צריכה להיות מופנית קצת אחרת, ולא כפי שאתה מציג אותה.

יורם מרציאנו: הטענה מופנית לכלל החברים שהולכים היום להקים את הממשלה, גם לעבודה וגם לאנשי קדימה.

רן כהן: - - -

יורם מרציאנו: אני לא הולך להיות האיש שמוביל את הנושאים המדיניים, אבל אני רואה היום את הצגת הממשלה וצר לי לומר שדבר אחד מטריד אותי: אחד הנושאים המרכזיים במדינת ישראל הוא המשך תהליך השלום.

יורם מרציאנו: אני רואה ממשלה עם 67 חברי הכנסת.

יורם מרציאנו: דבר אחד ברור: יש פה סיעה שבאה לממשלה הזאת כשעל דגלה רק נושא חברתי, והם מתחייבים, ובנושאים המדיניים הם לא שותפים.

יורם מרציאנו: אני אומר שלגבי הצהרת הכוונות בנושאים המדיניים, אני מקווה שאנחנו לא הולכים לממשלה שזכורה לי מתקופת אהוד ברק, שכל פעם שעלה נושא מדיני אנשי ש"ס היו בחוץ והחיים של הממשלה הזאת היו קצרים מאוד.

יורם מרציאנו: אני מקווה שהדבר לא יהיה כך גם הפעם.

יורם מרציאנו: אני מקווה לראות סיעות נוספות בממשלה, כדי שהתהליך המדיני שחשוב למדינת ישראל יהיה חלק מרכזי בעשייה הציבורית של מדינת ישראל בשנים הבאות.

יורם מרציאנו: תודה רבה.

סגן מזכיר הכנסת דוד לב: חן חן, אדוני.

סגן מזכיר הכנסת דוד לב: חבר הכנסת יעקב מרגי, חמש דקות.

סגן מזכיר הכנסת דוד לב: אחריו - חבר הכנסת ריבלין.

יעקב מרגי: ברשותך, אדוני היושב-ראש, אף שזה לא נאומו הראשון של חבר הכנסת מרציאנו, כדבר איש שכונות לאיש שכונות, אני רוצה לברך אותך שתצליח ואכן תביא את דבר השכונות לבית הזה.

ראובן ריבלין: - - -

יעקב מרגי: אבל הברכה שלי היא ראשונה.

יעקב מרגי: אדוני היושב-ראש, חברי חברי הכנסת, היום תושבע הממשלה החדשה, וכולנו תקווה שהיא תחל מייד בעבודת השיקום והבנייה של החברה לאחר ההרס והנזק שעשתה הממשלה היוצאת.

יעקב מרגי: אני שמח שהמנהיגות הנוכחית הבינה שהחוסן החברתי הוא צורך קיומי למדינה, מה שמקימי הממשלה היוצאת ושותפותיה לכל אורך כהונתה לא רצו להבין, או שהבינו ולא רצו כנראה להכעיס את שר האוצר דאז.

יעקב מרגי: מה שנותר מכל מדיניות הממשלה היוצאת הם רק פערים חברתיים גדולים, חברה שנמצאת על פי הבאר בכל התחומים.

יעקב מרגי: ש"ס תתמוך היום בממשלה החדשה מהסיבות הבאות: ש"ס השיגה שהממשלה תקצה משאבים לתוכניות לילדים - - -

ראובן ריבלין: היא קיבלה תיקים.

יעקב מרגי: דווקא בתיקים אנחנו לא יכולים להתפאר הרבה.

ראובן ריבלין: אבל קיבלתם - - -

יעקב מרגי: הממשלה תקצה משאבים לתוכניות לילדים ונוער בסיכון, מה שהממשלה הקודמת גזלה.

יעקב מרגי: הממשלה תבטל את הקיצוץ בקצבאות הילדים, בעלות של 680 מיליון ש"ח, שהיה צפוי ב-2006.

יעקב מרגי: הממשלה תבטל את הקיצוץ המתוכנן ב-2007 בקצבאות הילדים, עד 2009, בעלות של 450 מיליון ש"ח.

יעקב מרגי: הממשלה תגבש תוכניות שעניינן מתן שירותים, קצבאות ותמיכות לילדים ונוער בסיכון.

יעקב מרגי: הממשלה תקצה בשנת 2006 200 מיליון, וב-2007 400 מיליון, וב-2008 600 מיליון, וב-2009 800 מיליון, וכל זה למען נושאים חברתיים, נוער וילדים בסיכון, נושאים שהממשלה היוצאת, לצערי הרב, דרסה ביד רמה וברגל גסה.

יעקב מרגי: הממשלה תבחן את נושא פנסיית החובה על מנת להביא ליישום פנסיית חובה לכל אזרח.

סגן מזכיר הכנסת דוד לב: אדוני מתכוון פנסיה חובה או פנסיה תעסוקתית?

יעקב מרגי: פנסיה חובה.

סגן מזכיר הכנסת דוד לב: אדוני מבין שהמשמעות שונה.

יעקב מרגי: כלומר?

סגן מזכיר הכנסת דוד לב: פנסיה תעסוקתית היא - רק מי שיעבוד יקבל; פנסיה חובה – כל עם ישראל יקבל.

יעקב מרגי: פנסיה חובה, הדגשתי.

יעקב מרגי: הממשלה תפעל להביא לשוויון של החינוך החרדי על כל סוגיו בחוק, כי הממשלה הקודמת הבהירה לנו לא אחת, בעידוד שותפיה היהירים, שלא נמצאים אתנו כאן – שינוי - שכנראה אנחנו, כילדים במדינה הזאת, לא כל כך דומים וזהים לילדים האחרים בחברה.

יעקב מרגי: הממשלה תתקן את כל העיוותים בתחום שירותי הדת, שנהרסו ברגל גסה על-ידי הממשלה היוצאת.

יעקב מרגי: אני רוצה לסיים, אדוני היושב-ראש, חברי חברי הכנסת, במחאה על הצביעות של כל אלה שניסו ומנסים להניא אותנו מלהיכנס לקואליציה בטענות שונות ומשונות, שמשום-מה לא עמדו לנגד עיניהם בכינון הקואליציה הקודמת, הקואליציה – מחילה על ההתבטאות שלי – רבת החטאים.

יעקב מרגי: כמובן, אותה קואליציה היתה בראשות הליכוד הגדול, התנועה הגדולה, של 40 המנדטים.

יעקב מרגי: אני מציע להם שלא יטיפו לנו מוסר.

יעקב מרגי: ש"ס הפסיקה להסתכל ימינה, שמאלה ואחורה, ליפי-הנפש.

סגן מזכיר הכנסת דוד לב: רק קדימה.

יעקב מרגי: חבר הכנסת מג'אדלה, תקשיב טוב.

יעקב מרגי: אנשים הטיפו לי מוסר, הפיצו את מספר הטלפון שלי בבית וניסו להסביר לי למה לא טוב להיכנס לממשלה הזאת.

יעקב מרגי: אני אומר לך מה שאמרתי להם.

ראובן ריבלין: לא השתכנעת?

יעקב מרגי: לא.

יעקב מרגי: אמרתי להם: יכול להיות שאם הייתם פונים אלי לפני שלוש שנים, הייתי משתכנע מייד.

יעקב מרגי: אבל מה לעשות שראשיכם, זקניכם ושוטריכם – אני באמת מחזיק מהדברים שלהם והם התוו לי את הדרך.

יעקב מרגי: הם עשו מעשה עמלקי, "אשר קרך בדרך".

יעקב מרגי: הם נתנו יד לראשונה לשותפות של "רק לא ש"ס" אבל כן לקצץ בקצבאות הרווחה.

יעקב מרגי: זבולון אורלב כשר הרווחה עשה את זה בגאון, עלה פה והתפאר שהוא זיהה כל מיני תקציבים שמיועדים לילדי החרדים וביטל אותם.

יעקב מרגי: ואותם שמטיפים לי היום מוסר ואומרים לי "התכנסות", שומו שמים, ייקח להם עוד שנות דור למחוק את אות הקלון של ההתנתקות הקודמת.

יעקב מרגי: כי אם לא היתה הקואליציה הקודמת, לא היתה התנתקות, ובוודאי לא היתה התכנסות שמדברים עליה.

יעקב מרגי: לסיום, אני רוצה להרגיע אותם.

יעקב מרגי: ידי לא תיכון גם עם ההתכנסות.

יעקב מרגי: תודה.

סגן מזכיר הכנסת דוד לב: אני מודה מאוד לאדוני.

סגן מזכיר הכנסת דוד לב: אני רק רוצה להעיר לאדוני - אני לא זוכר שזבולון אורלב עשה את זה בגאון.

סגן מזכיר הכנסת דוד לב: הוא עשה את זה בלב כואב, אבל זאת היתה מדיניות הממשלה.

סגן מזכיר הכנסת דוד לב: חבר הכנסת ראובן ריבלין - בבקשה, אדוני.

סגן מזכיר הכנסת דוד לב: אחריו – חברת הכנסת אסתרינה טרטמן, חבר הכנסת זבולון אורלב, חבר הכנסת גפני, חבר הכנסת אורון וחבר הכנסת שטרן.

סגן מזכיר הכנסת דוד לב: בבקשה, אדוני, שבע דקות תמימות.

ראובן ריבלין: אדוני היושב-ראש, חברותי וחברי חברי הכנסת, ביום הכיפורים, בליל "כל נדרי", אנחנו אומרים: "מיום הכיפורים שעבר עד יום הכיפורים הזה, ומיום הכיפורים הזה עד יום הכיפורים הבא עלינו לטובה".

ראובן ריבלין: אנחנו כאן, בכנסת, מצווים לומר: מהממשלה שעברה ועד הממשלה הזאת, ומהממשלה הזאת ועד הממשלה הבאה עלינו לטובה.

ראובן ריבלין: אלה תהפוכות הפוליטיקה, אבל בכל זאת אנחנו צריכים דרך, צריכים מדינאות, צריכים אמונה, כל אחד בדרכו, למען חיזוקה של מדינת ישראל.

ראובן ריבלין: בין יום העצמאות שעבר ובין יום העצמאות הזה חוותה המדינה שלנו והחברה שלנו משבר ערכי חריף, משבר ההתנתקות.

ראובן ריבלין: יש מי שיכבס את מילותיו ויכנה אותה "ויתורים כואבים" ויש שלא יבררו במלים ויראו בה את הפניית העורף לחזון הציוני – כל אחד לפי דרכו, כל אחד מתוך אמונה שדרכו היא הדרך שתביא לחיזוק הציונות.

ראובן ריבלין: כך או כך, בעיני המשבר היותר מאיים מצוי ביחס למדינת ישראל, ובפרט לחזון הציוני.

ראובן ריבלין: חבר הכנסת זחאלקה, שהוא ישראלי שווה זכויות, חבר בכנסת הזאת, שקולו וקולי שווים בה, צריך להבין, שמורי ורבי – שאותו לא הכרתי כי נולדתי שנה לפני מותו, וכעול ימים, כתינוק, לא יכולתי להכירו, אבל את כתביו קראתי – זאב ז'בוטינסקי, הבין שאנחנו נמצאים בבעיה קשה, בעיה שבה אנחנו באים לרשת את הארץ היחידה שנועדה לנו ויש בה תושבים הרואים בה את ארצם.

ראובן ריבלין: זה קונפליקט שכמעט שאינו ניתן לגישור, זה חלום שכמעט שאינו ניתן לפתרון, אבל הוא אמר: נבנה קיר ברזל, כי לנו לא תהיה ברירה אלא רק בארצנו להתקומם ולקיים את ראשית צמיחת גאולתנו.

ראובן ריבלין: הוא חזה את השואה ואמר לאנשי הגולה: אם לא תצאו מהגולה, הגולה תחסל אתכם.

ראובן ריבלין: הוא אמר: הואיל ושכנינו והשותפים לחיינו בארצנו לא יסכימו, אנחנו צריכים לבנות קיר ברזל.

ראובן ריבלין: קיר ברזל, לא כדי לתקוף את שכנינו אשר לא רוצים בקיומנו, אלא קיר ברזל אשר שכנינו יכו ויכו ויכו ויכו עד אשר יתעייפו.

ראובן ריבלין: וכאשר יתעייפו יבינו שאין להם אלא לחיות אתנו בשלום, שכן זה האינטרס הברור שלהם.

ראובן ריבלין: באמונה הזאת אחז ראש הממשלה המיועד במשך שנות דור, ויצר קריירה.

ראובן ריבלין: והיום אומרים: יש אנשים אשר אינם משנים את דעתם והם משולים לחמורים, שכן רק חמורים לא משנים את דעתם.

ראובן ריבלין: ואני רואה הרבה אנשי שמאל חרדים לעמדתם ולעמידתם, שאינם משנים את דעתם ואיש לא אומר להם דבר.

סגן מזכיר הכנסת דוד לב: אדוני, אתה רואה גם אנשי שמאל ששינו את דעתם?

ראובן ריבלין: אני לא ראיתי, לא מצאתי אנשי שמאל כאלה.

סגן מזכיר הכנסת דוד לב: בליכוד, למשל, יש כזה אחד?

ראובן ריבלין: הם שינו את דעתם אחרי אוסלו, כאשר 14% בקושי היו מוכנים לתמוך בראש תנועתי, אריק שרון, ולאחר שחזר ראש הממשלה שקדם לו מקמפ-דייוויד, אללי, האכזבה, שברו של החלום, הביאו 70% מהארץ הזאת ומאזרחיה לתמוך בהם.

ראובן ריבלין: אני ראיתי חברים מהשמאל, גם רן וגם חיים אורון, שאמרו לי ב-1988 – זכיתי עם חיים אורון להיכנס לראשונה לכנסת בשנת 1988, ורן כבר היה פה – אנחנו לא נצליח לבצע את המדיניות שאנחנו מאמינים בה.

ראובן ריבלין: והם מעולם לא סטו ממנה.

ראובן ריבלין: והיום, הנה אחרים באים וממלאים את אותה אמונה שהם אוחזים בה במשך שנות דור.

גדעון סער: לא אותה אמונה.

ראובן ריבלין: אותה אמונה שלהם.

ראובן ריבלין: הם לא בעלי אמונה.

ראובן ריבלין: לא בכדי הגענו למצב שלתוכניות החזויות של הממשלה, כפי שהן באות לידי ביטוי בקווי היסוד, מתנגדים חיים אורון מצד אחד ואני מהצד האחר.

ראובן ריבלין: כי הוא לא מאמין שאפשר להגיע לאיזה הסדר קבע בלי שתהיה הסכמה, ואני לא מאמין שאפשר להגיע להסדר קבע אמיתי בלי שתהיה הסכמה.

ראובן ריבלין: לא הסכמה שבשתיקה של ידידינו ובעלי בריתנו החשובים ביותר, האמריקנים, אשר יאמרו: אתם רוצים לתת, תנו.

ראובן ריבלין: אבל אנחנו לא מדברים על הסכמה שבאה לקבע את גבולותיה של מדינת ישראל ולהביא לפתרון.

ראובן ריבלין: חברי הכנסת, אני רואה את הממשלה, אני רואה גם את אותם אנשים אשר נושאים בפיהם את דברי בגין ואשר משווים את עצמם לשרון, ואף מתיימרים ללכת בדרכו וללכת בעקבות מורשתו.

ראובן ריבלין: אם תשאלו אותי, הכרתי גם הכרתי את ראש הממשלה השוכב בחוליו, והלוואי שיזכה להתעורר ולחיות את שארית חייו עם משפחתו.

ראובן ריבלין: הם והוא זה לא אותו דבר, שכן לא היתה בתולדות ממשלות ישראל ממשלה שדיברה גבוהה-גבוהה על מדיניות, על חזון, על חלום, על הגשמת דרך שתביא אותנו לביטחון ולשלום, והיא מתעסקת בפוליטיקה הכי קטנה שהיתה אי-פעם במדינת ישראל.

ראובן ריבלין: כל מושב ומושב כאן בשולחן הממשלה – ראיתי בו אנשים גדולים ואנשים אשר רצו להיות גדולים, אנשים חרוצים ואנשים שטוב שהיו עצלנים, אבל מעולם לא ראיתי שכל כיסא וכיסא נמדד רק בגלל הצורך המקומי של הפוליטיקה.

ראובן ריבלין: שום דבר אחר לא.

ראובן ריבלין: אני, למשל, חושב שבמשרד הביטחון צריך שיהיה סגן שר.

ראובן ריבלין: שר ביטחון שיהיה כאן במשרה מלאה, אחת משתיים: או לא יבצע את תפקידו או יבזה את הכנסת בכך שלא יוכל להופיע.

גדעון סער: אל תדאג, זה עניין של זמן.

גדעון סער: כמה שבועות.

ראובן ריבלין: אני חושב שסגן שר אוצר הוא מחויב המציאות.

ראובן ריבלין: אבל, כמובן, יש רבים מהשרים שהיינו יכולים לוותר על פועלם.

ראובן ריבלין: רובם ככולם נבחרו משיקולים פוליטיים קטנים, והמדינאות והבשורה היא מאתנו והלאה.

ראובן ריבלין: צר לי, אדוני, שאני לא יכול להמשיך לדבר, כי יש כל כך הרבה לדבר, אבל הרי דברים אלה ייאמרו עוד ימים רבים, שכן עם ישראל לא מסוגל ללכת כל שנה לבחירות.

ראובן ריבלין: אם הוא היה מסוגל, בשנה הבאה היו לנו בחירות.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: חברת הכנסת אסתרינה טרטמן, בבקשה.

סגן מזכיר הכנסת דוד לב: אחריה, כאמור - חברי הכנסת זבולון אורלב ואברהם רביץ.

אסתרינה טרטמן: אדוני היושב-ראש, חברה, חברים, אני פותחת את דברי בברכה נאמנה ליושבת-ראש החדשה שנבחרה היום.

אסתרינה טרטמן: אף שסיעותינו שונות, אני חושבת שדליה, היושבת-ראש הנבחרת, אכן חברה ראויה.

אסתרינה טרטמן: אין לי ספק שהיא תעשה את עבודתה נאמנה, ואני מברכת אותה, כי לראשונה במדינת ישראל, סוף-סוף, אחרי 58 שנה, יש לנו אשה בתפקיד הזה.

אסתרינה טרטמן: שתבורך ותצליח.

אסתרינה טרטמן: מקובל לחשוב שפעולות למען הקליטה הן פעולות שבדרך כלל מטיף להן ציבור העולים, ועלייה היא נחלתן רק של האוכלוסיות האלה.

אסתרינה טרטמן: אני לא מדברת דווקא על העולים מחבר המדינות -– יש לנו עולים מרחבי העולם.

אסתרינה טרטמן: בישראל, היום, רובם מחבר המדינות, אבל אני, כצברית, דור שביעי בארץ, עומדות לנגד עיני תמונות של קום המדינה, של הקמת המדינה.

אסתרינה טרטמן: חברות וחברים, העובדות הן, שללא העלייה, מפעל הציונות והמדינה שלנו לא היו קיימים.

אסתרינה טרטמן: אני מצדיעה לעלייה, אני מצדיעה לעולים, ויש לעשות רבות למענם.

אסתרינה טרטמן: העובדה שממשלת ישראל, המתכוננת בימים אלה, מתעלמת כמעט לחלוטין מהעשייה הזאת, ורק אחרי הקריאה שלנו היא העלתה אותה, שמה אותה באיזה מקום בסדרי העדיפויות - מצביעה על משהו.

אסתרינה טרטמן: היא מצביעה על חידלון, היא מצביעה על התעלמות בסיסית מכל העניין של המפעל הציוני.

אסתרינה טרטמן: לצערי, אין לי ספק שהכוונה של ממלא-מקום ראש הממשלה היא באמת כוונה טובה, והדרך שלו, שהוא חושב וטוען לה, היא אכן דרך טובה עם רצונות טובים.

אסתרינה טרטמן: השאלה היא איך עושים את זה.

אסתרינה טרטמן: אני מצטטת מדבריו - הוא אמר שהוא חותר למדינה עם רוב יהודי יציב ומוצק.

אסתרינה טרטמן: חוכמה גדולה.

אסתרינה טרטמן: ומה, אנחנו לא חותרים למדינה עם רוב יהודי יציב ומוצק?

אסתרינה טרטמן: אני חושבת שלתפיסה הזאת יש קונסנזוס.

אסתרינה טרטמן: כל היהודים בארץ-ישראל, הציונים במדינת ישראל, ירצו רוב ציוני, רוב יהודי.

אסתרינה טרטמן: בזה אין בכלל ספק.

אסתרינה טרטמן: השאלה היא איך, ובאיזה מחיר.

אסתרינה טרטמן: ואנחנו יודעים מה התוכניות.

אסתרינה טרטמן: אנחנו יודעים מה המגמות.

אסתרינה טרטמן: הוא הצהיר בריש גלי.

אסתרינה טרטמן: על זה, כל מה שאני יכולה לומר: "עוצו עצה ותופר, דברו דבר ולא יקום".

אסתרינה טרטמן: ממלא-מקום ראש הממשלה אמר בדבריו פה מעל הדוכן הזה, והקשבתי לו בקשב רב, שלדעתו התוכנית שלו היא חבל הצלה לציונות.

אסתרינה טרטמן: לצערי הרב, מקריאה בקווי היסוד שהונחו על שולחני, בין השורות אני מגלה שהתוכנית שלו היא חבל תלייה לציונות.

אסתרינה טרטמן: אנחנו לא יכולים לשבת בשקט, ואני אגיד לכם למה אני מתכוונת.

אסתרינה טרטמן: הבאתי ציטוטים.

אסתרינה טרטמן: בסעיף 2 כתוב שהמשא-ומתן וההסכם עם הפלסטינים מתנהל על בסיס הכרה הדדית.

אסתרינה טרטמן: עם מי הוא רוצה לקיים הכרה הדדית?

אסתרינה טרטמן: ההיסטוריה לא מדברת בעד עצמה?

אסתרינה טרטמן: העקירה שנעשתה, עד עכשיו אנחנו רואים לאן היא מובילה.

ראובן ריבלין: זה לא מה שהפריע לכם להיכנס לממשלה.

אסתרינה טרטמן: אתה תתפלא, ידידי חבר הכנסת ריבלין.

אסתרינה טרטמן: תתפלא.

אסתרינה טרטמן: אני הייתי שותפה ברמה כזאת או אחרת לדיונים.

אסתרינה טרטמן: הנושא המדיני היה אחד הנושאים הכואבים שאנחנו בפירוש הטפנו להם ואחת הסיבות לכך שאנחנו בחוץ.

אסתרינה טרטמן: נכון שלא רק בגללו.

חיים אורון: ביטחון פנים היה בלב העניין.

אסתרינה טרטמן: ביטחון פנים?

אסתרינה טרטמן: אולי אסור לי לספר לכם, אבל אני אומר לכם: ראש הממשלה בפועל מאוד רצה את אביגדור ליברמן, ותאמינו לי שהציע לו הצעות מפתות גם בנקודה הזאת.

אסתרינה טרטמן: האמינו לי.

אסתרינה טרטמן: תבדקו.

ראובן ריבלין: - - -

אסתרינה טרטמן: ובכל זאת אנחנו בחוץ, מבחירה.

סגן מזכיר הכנסת דוד לב: חברת הכנסת אסתרינה טרטמן, אני מוכרח לחזק את דעתך.

סגן מזכיר הכנסת דוד לב: בישיבת סיעה היום אמר ראש הממשלה שוב שהוא ישמח מאוד שאביגדור ליברמן - - -

אסתרינה טרטמן: תודה לך, אדוני היושב-ראש, אכן אתה מסייע בידי.

סגן מזכיר הכנסת דוד לב: אבל זמנך תם.

סגן מזכיר הכנסת דוד לב: עוד כמה משפטים לסיום.

אסתרינה טרטמן: למי אנחנו רוצים להתחבר, לנאמני אירן?

אסתרינה טרטמן: עם מי אנחנו רוצים לעשות הסכם הדדי, עם מי שחרת על הדגל הירוק שלו שהם רוצים מדינה מוסלמית מהירדן ועד הים ולא מאמינים בזכות הקיום שלנו?

אסתרינה טרטמן: חברים, הגיע הזמן שנאמין למה שהם אומרים לנו, אנחנו רק צריכים להקשיב.

אסתרינה טרטמן: בואו נמשיך הלאה.

אסתרינה טרטמן: אנחנו מסתכלים על סעיפים 9-14.

אסתרינה טרטמן: יש שם סעיף שמדבר על כך שישראל תדאג לביטחון אזרחיה ותושביה, תוך התחשבות בצרכים ההומניטריים של האוכלוסייה האזרחית הפלסטינית, בניסיון למנוע ממנה סבל מיותר.

אסתרינה טרטמן: דפדפתי ועיינתי בעיון רב בכל החומר שהונח על שולחני.

אסתרינה טרטמן: אף מלה - - -

סגן מזכיר הכנסת דוד לב: אף לא מלה.

אסתרינה טרטמן: אדוני, תודה לך – אף לא מלה אחת, תו, נקודה או פסיק, לא נאמר על הסבל הצפוי ליהודים במדינה הזאת, אזרחי המדינה כחוק.

אסתרינה טרטמן: תחשבו למה מובילה המגמה הזאת.

אסתרינה טרטמן: מהם אזרחי המדינה כחוק?

אסתרינה טרטמן: מהם הצרכים של האוכלוסייה היהודית?

אסתרינה טרטמן: עוד משפט אחד.

אסתרינה טרטמן: אף שגם לדעתי הממשלה הזאת לא תשרוד, בכל זאת היא אמורה להיות מושבעת היום ולשמש כממשלה של המדינה שלי, של הארץ שלי, ממשלת ישראל.

אסתרינה טרטמן: אני מתפללת גם בשביל הממשלה, בשביל האדון ראש הממשלה ובשביל חברי הממשלה, שכל מה שהם יספיקו בכל זאת לעשות בתקופת הכהונה הקצרה שלהם, שיעשו מתוך פיקחון, בסייעתא דשמיא, באמת לטובת עם ישראל וארץ-ישראל.

אסתרינה טרטמן: תודה רבה.

סגן מזכיר הכנסת דוד לב: תודה, גברתי.

סגן מזכיר הכנסת דוד לב: אני מודה לך.

סגן מזכיר הכנסת דוד לב: חבר הכנסת זבולון אורלב.

סגן מזכיר הכנסת דוד לב: אחריו - חבר הכנסת גפני וחבר הכנסת אורון.

חיים אורון: זה לא בסדר, כי ההחלפות הללו שנעשות כל הזמן - - -

סגן מזכיר הכנסת דוד לב: אדוני, אני מצטער.

סגן מזכיר הכנסת דוד לב: אני מקבל את הערתך לתשומת לבי, אבל אלה דברים שנעשים במזכירות, ואין לי אלא לקרוא לפי התיקונים שנותנים לי.

סגן מזכיר הכנסת דוד לב: מאוד יכול להיות - - -

ראובן ריבלין: - - - בדיון סיעתי - - -

סגן מזכיר הכנסת דוד לב: היות שהדיון סיעתי, אפשר לצרף זמנים, להחליף ולצרף.

סגן מזכיר הכנסת דוד לב: חבר הכנסת אורלב, בבקשה.

סגן מזכיר הכנסת דוד לב: שלוש דקות, אדוני, לא יותר.

זבולון אורלב: אדוני היושב-ראש, חברי חברי הכנסת, מן הידוע ומן המפורסמות שאנחנו, כציונות דתית, אוהבים את המדינה ומתפללים שתהיה איתנה וחזקה, ואנחנו גם משרתים אותה מאוד מאוד נאמנה.

זבולון אורלב: אבל עם כל אהבתנו למדינה, יש לנו מחלוקת קשה עם הממשלה.

זבולון אורלב: אנחנו מאמינים במדינה, אבל רוצים להחליף את הממשלה.

זבולון אורלב: אנחנו, כמובן, גם מתפללים שהממשלה, הגם שאנחנו חולקים עליה מאוד, תצליח לשמור על מדינת ישראל בכל המובנים.

זבולון אורלב: ואכן, אנחנו גם מתפללים בתפילה לשלום המדינה: "ושלח אורך ואמיתך לראשיה, שריה ויועציה, ותקנם בעצה טובה מלפניך".

משה גפני: לאילו שרים אתם - - -

זבולון אורלב: בעיקר לסגן שר הרווחה, יושב-ראש ועדת הכספים ועוד יושב-ראש שאינני יודע להיכן הוא יגיע.

זבולון אורלב: זה סיפק אותך, אני מקווה, חבר הכנסת גפני.

זבולון אורלב: אבל אם כבר נגענו בסגן שר הרווחה, אני חושב שאחת החולשות של הממשלה החדשה היא בכך שאין שר רווחה.

זבולון אורלב: אין לי דבר אישי נגד השר רביץ.

זבולון אורלב: הוא אדם טוב, אדם ראוי, אדם מתאים, ואם היה מתמנה לשר הרווחה ודאי שהייתי מברך אותו.

זבולון אורלב: אבל כך, שהאוכלוסיות החלשות ביותר במדינת ישראל - אין שר ליד שולחן הממשלה, שר שיכול להתווכח עם שר האוצר ועם שר המשפטים ועם כל יתר בעלי התפקידים, ואיננו נמצא בכל הדיונים שבהם נמצאים שרים - יש כאן נקודת תורפה, וחבל.

זבולון אורלב: אמרתי זאת בלי שיש לי איזו טענה או רבע טענה כלפי סגן השר רביץ.

זבולון אורלב: הוא ודאי, כפי שאמרתי, אדם מתאים וראוי, אלא יש כאן עניין של מעמד - הרווחה, האוכלוסיות האלה מחייבות שיהיה שר ליד שולחן הממשלה.

זבולון אורלב: הדבר השני הוא, שלמרות האג'נדה החברתית, כמו שכולם מכנים אותה, אין בהסכמים הקואליציוניים ובקווי היסוד, אדוני היושב-ראש, שום תוכנית עם חזון למערכת החינוך.

זבולון אורלב: מערכת החינוך בקדנציה האחרונה הוכתה מכה קשה, גם, כמובן, בסוגיה התקציבית - 16 תקציבים, למעלה מ-3.5 מיליארדי שקלים, אין שום התחייבות.

זבולון אורלב: יש התחייבויות של 15 מיליון לפה ו-10 מיליונים לשם ו-50 מיליון לכל מיני דברים מאוד מאוד מאוד חשובים.

זבולון אורלב: הכול חשוב, אבל החינוך - ואני מבין שיש כאן הסכמה לאומית - חשוב הרבה יותר מהכול.

זבולון אורלב: אין תוכנית לאומית, לא בקווי היסוד, לא בנאום ראש הממשלה ולא בהסכמים הקואליציוניים איך לפחות מחזירים את המצב לקדמותו, לשנת 2000.

זבולון אורלב: שלא תהיינה אשליות.

זבולון אורלב: בלי תוספת תקציב משמעותית למערכת החינוך, לא תהיה לה תקומה.

זבולון אורלב: אין כאן נוסחאות קסם.

זבולון אורלב: גם אם חברתי, חברת הכנסת פרופסור יולי תמיר, הולכת להיות שרת החינוך, והיא אשה מאוד ראויה לתפקיד הזה, ואני מפרגן לה על הדבר הזה, היא לא תוכל לקדם גם לא חצי דבר בלי תוספת תקציב.

זבולון אורלב: לסיום, אני חושב שהממשלה הזאת בנויה על יותר מדי ניגודים פנימיים גם בנושאים המדיניים, גם בנושאים החברתיים, גם בנושאים הייעודיים.

זבולון אורלב: אני מאוד מקווה שאני אוכל להשתמש בהצעת החוק לפיזור הכנסת, שכידוע תונח לפניכם כבר בשבוע הבא, ונוכל לקיים בחירות חדשות, כדי להקים ממשלה יציבה, ממשלה שבאמת תהיה בעלת חזון למדינה היהודית והדמוקרטית.

זבולון אורלב: תודה רבה.

סגן מזכיר הכנסת דוד לב: תודה רבה.

סגן מזכיר הכנסת דוד לב: חבר הכנסת משה גפני.

סגן מזכיר הכנסת דוד לב: חבר הכנסת אורון, לאחר שלקחתי לתשומת לבי את הערתך ובדקתי את הנושא, התברר לי שראשי הסיעות הם אלה שמורים למזכירות מי ידבר, כמה ולמה.

חיים אורון: אבל הם משנים פה את הסדר.

סגן מזכיר הכנסת דוד לב: לא משנה, אבל זה מתאפשר לראשי הסיעות במסגרת מה שמותר להם.

סגן מזכיר הכנסת דוד לב: אם חברת הכנסת זהבה גלאון תרצה שחבר כנסת אחר ידבר במקומך וזה מקובל עליך, זה יהיה.

רן כהן: אבל דבר אחד כן אפשר לבקש מהמזכירות - לעדכן את הרשימה.

סגן מזכיר הכנסת דוד לב: זה בוודאי.

סגן מזכיר הכנסת דוד לב: זה צריך להיות קל.

סגן מזכיר הכנסת דוד לב: זה בפירוש כן.

סגן מזכיר הכנסת דוד לב: בבקשה, אדוני.

סגן מזכיר הכנסת דוד לב: במסגרת הזמן שלך, נתחיל עם שלוש דקות?

משה גפני: לא, שש דקות.

סגן מזכיר הכנסת דוד לב: אבל אמרת שאין לך הרבה מה לומר היום.

משה גפני: אם יהיה לי, אני רוצה שיתאפשר לי לדבר שש דקות.

משה גפני: אדוני היושב-ראש, יש לי קצת בעיה.

משה גפני: התקשרתי למישהו בבוקר ושאלתי אותו: אתה בקואליציה או באופוזיציה?

משה גפני: כי כל הבוקר התקשרו אלי ושאלו אותי אם אני בקואליציה או באופוזיציה, אז חשבתי ששינו את הברכה הרגילה של הבוקר.

משה גפני: אבל אני עליתי לכאן כדי לומר שאנחנו מעוניינים להיות בקואליציה, סיעת קדימה והעומד בראשה מעוניינים שנהיה בקואליציה, אבל אנחנו לא בקואליציה.

סגן מזכיר הכנסת דוד לב: אז אם תצביעו נגד הממשלה והממשלה תיפול, איך תהיו בקואליציה?

משה גפני: אנחנו נצביע נגד הממשלה, ואני הולך להסביר מדוע.

משה גפני: אנחנו נצביע נגד הקמת הממשלה.

משה גפני: אדוני היושב-ראש, אני מבקש במסגרת הזמן שלי להסביר כמה דברים, שלפי דעתי אסור שהם יקרו, ולצערי הם קרו.

משה גפני: הדבר הראשון, צוות המשא-ומתן של סיעת קדימה אמר לנו שצריך למצוא פתרון למנועי החיתון.

משה גפני: אנחנו שמענו, ואמרנו: בסדר, נדון על העניין הזה.

משה גפני: אבל ברור לחלוטין, כפי שכולם יודעים, שקווי היסוד של הממשלה מדברים על החזון של מדינת ישראל בשנים הקרובות: מדברים על מדיניות, על שלום, על ביטחון, על רווחה, על חינוך.

משה גפני: אנחנו מוצאים פתאום סעיף אופרטיבי לחלוטין בקווי היסוד של הממשלה: "יחוקק לאלתר חוק בנושא של מנועי חיתון".

משה גפני: אם רוצים לפתור את הבעיה, יש מסגרות אחרות.

משה גפני: אלה קווי היסוד של מדינת ישראל?

גדעון סער: איך אתה מסביר את זה שסיעה כמו סיעת ש"ס - - -

משה גפני: אין לי הרבה זמן, יש לי הרבה סעיפים.

גדעון סער: זו שאלה חשובה למדי.

סגן מזכיר הכנסת דוד לב: אבל הוא לא נציג ש"ס.

סגן מזכיר הכנסת דוד לב: תפנה את זה לנציג ש"ס.

סגן מזכיר הכנסת דוד לב: אני מוכרח להודות, שבנספח של סיעת ש"ס כתוב, שאם זה לא יתקבל על דעת כל חברות הקואליציה, יש להן זכות וטו.

גדעון סער: אותך הייתי שואל כנציג קדימה, אבל אתה היושב-ראש, איך מיישבים - - -

משה גפני: אבל זה בקווי היסוד של הממשלה?

משה גפני: זאת המדיניות של מדינת ישראל?

משה גפני: אדוני חבר הכנסת גדעון סער, לגבי מה שאמר לך היושב-ראש, אני מכבד כל החלטה.

משה גפני: אני אינני דובר של סיעת ש"ס.

משה גפני: אני לא מתכוון, חלילה, לא לדבר נגדם ולא בעדם.

גדעון סער: זה נושא שאתה בקיא בו, זה הכול.

משה גפני: אדוני חבר הכנסת גדעון סער, שים לב שבהסכם הקואליציוני עם סיעת ש"ס לא נאמר שהחוק לא יחוקק.

משה גפני: נאמר שהנוסח יהיה בהסכמת כל הסיעות.

משה גפני: כל אחד מבין למה הכוונה.

משה גפני: הרי כולנו חברי כנסת, ואנחנו יודעים מה המשמעות של הסכם מהסוג הזה.

משה גפני: אתה מתאר לעצמך שיהדות התורה לא היתה מסכימה לנוסח מהסוג הזה, כשהנוסח של הצעת החוק בוודאי מובא לאלתר.

משה גפני: אולי יש פתרונות בלי חקיקת חוק?

משה גפני: אולי יש פתרונות שיכולים להיות בהסכמה, לא הנוסח של החוק?

סגן מזכיר הכנסת דוד לב: אבל הם ציינו "בתנאי שזה לא פוגע בהלכה".

משה גפני: אני לא יודע מה הם ציינו.

גדעון סער: ללא דיחוי - - -

משה גפני: אני חבר כנסת.

משה גפני: על שולחני מונחים קווי היסוד של הממשלה, ההסכמים הקואליציוניים.

משה גפני: אם זה לא נפתר, אני לא יכול להיות בקואליציה.

משה גפני: עכשיו אני לא מדבר על הסיעות האחרות, כל אחת תעשה את חשבונה.

גדעון סער: ואתה תצביע נגד קווי היסוד?

משה גפני: אני אצביע נגד קווי היסוד.

משה גפני: זה ברור, אמרתי את זה.

חיים אורון: מה אתה דואג, חבר הכנסת סער?

סגן מזכיר הכנסת דוד לב: חבר הכנסת סער, אתה מעודד לי פה מורדים עכשיו?

משה גפני: אדוני היושב-ראש, הדבר השני שאני מבקש לדבר עליו הוא קצבאות הילדים.

ראובן ריבלין: אפשר לדבר על זה עוד?

ראובן ריבלין: אולי תצביע בעד?

משה גפני: לא, אלא אם כן יהיו קווי יסוד אחרים.

גדעון סער: למה לא לדבר על - - -

סגן מזכיר הכנסת דוד לב: אבל, חבר הכנסת גפני, אדוני מבין שאחרי שקווי היסוד הוכתבו ואחרי שיצביעו בעד הממשלה הזאת, כבר אין מקום לשנות את קווי היסוד.

סגן מזכיר הכנסת דוד לב: מה אתה אומר לי, שאתם לא נכנסים בכלל?

משה גפני: תשמע, הרי יש הסכם קואליציוני.

גדעון סער: כן, למה לא?

סגן מזכיר הכנסת דוד לב: לא, בפירוש לא.

גדעון סער: מה אתה מזדעזע מזה?

סגן מזכיר הכנסת דוד לב: אני לא מזדעזע.

סגן מזכיר הכנסת דוד לב: אמר חבר הכנסת גפני ביושר - והוא אמר ביושר - שהם היו רוצים להיות, אבל זה לא מסתדר להם כרגע.

ראובן ריבלין: אדוני היושב-ראש, היה אדם שאמר "אתמול ראיתי עכבר, והיה לו 50 מטר זנב".

ראובן ריבלין: אמרו לו "די", אז הוא אמר "סליחה, אתמול ראיתי עכבר, שהיה לו 25 מטר זנב".

ראובן ריבלין: אמרו לו: "השתגעת?!" אז הוא אמר: "סליחה, אתמול ראיתי עכבר, שהיה לו 15 מטר זנב".

ראובן ריבלין: אמרו לו: "השתגעת לגמרי?

ראובן ריבלין: !" אז הוא אמר: "תגידו, מה אתם רוצים להגיד, שבכלל לא היה לו זנב?"

סגן מזכיר הכנסת דוד לב: חבר הכנסת גפני, עוד שלוש דקות לאדוני.

סגן מזכיר הכנסת דוד לב: אם צריך, אני אוסיף זמן לאדוני.

משה גפני: אדוני היושב-ראש, אני רוצה לדבר על קצבאות הילדים.

משה גפני: אם עד היום הבנו שיש בעיה כספית לתת למשפחות ברוכות ילדים - מדיניות שקיימת בכל המערב, להוציא ארצות-הברית, ששם יש הגנות אחרות למשפחות עם ילדים, אבל קחו את אנגליה ואת צרפת כדוגמה טובה, ותראו שאנחנו לא יכולים אפילו להתקרב למדיניות שמונהגת שם - עכשיו אני רוצה לספר לכם משהו.

משה גפני: היה מה שנקרא קי"ץ, קצבאות יוצאי צבא.

משה גפני: ממשלת רבין ביטלה את זה, מיליארד שקל.

משה גפני: מרצ וחיים אורון היו אז בקואליציה וביטלו את זה עם מדרג של הילדים.

זהבה גלאון: כי זה היה גזעני ומפלה.

משה גפני: חברת הכנסת זהבה גלאון, עכשיו אני פה על תקן של פרשן, אני רק מספר את מה שהיה.

משה גפני: זה היה מיליארד שקל, וכולם הצביעו בעד והכול היה בסדר.

משה גפני: עכשיו הבנתי שיש בעיה כלכלית וכספית קשה - ככה הסביר לנו ביבי נתניהו.

משה גפני: אנחנו יושבים במשא-ומתן ביום ראשון, ואני רוצה לומר לכם שפתאום אומרים לנו משהו חדש: בעיקרון, אנחנו נגד סיוע בקצבאות למשפחות עם ילדים.

גדעון סער: ישבתם עם שינוי או עם קדימה?

משה גפני: הוא לוקח לי את הזמן כל הזמן, והוא גורם לי גם לחייך.

סגן מזכיר הכנסת דוד לב: אני אוריד את הזמן מהדובר הבא שלהם.

חיים אורון: חבר הכנסת גפני, כמה תענוגות כבר יש לגדעון סער?

חיים אורון: הוא כל כך נהנה ממך, תן לו את זה.

חיים אורון: אתה יודע מה?

חיים אורון: אני יכול ליהנות מזה שמה שנשאר לגדעון סער זה ליהנות ממך.

גדעון סער: - - -

זהבה גלאון: - - -

משה גפני: אז אמרו לנו שהחליטו להקפיא מכאן ואילך את הקיצוצים.

משה גפני: במבט הראשון חשבתי אולי באמת נקפיא וזהו, עד שחשבתי עוד חצי דקה ואמרתי: רק רגע, אבל יש החלטה שמיולי 2003 כל ילד חדש שנולד מקבל כמו הילד הראשון.

משה גפני: זאת אומרת שמחסלים לחלוטין את קצבאות הילדים במסווה - וזה מופיע גם בעיתונים - שהחליטו להקפיא את הקיצוץ.

משה גפני: מזל שלמדתי בכולל, אחרת לא הייתי תופס את זה.

רן כהן: זה לא כל כך קשה.

משה גפני: אבל אחרים לא תפסו.

רן כהן: כל הילדים האלה יישארו ככה לתמיד.

משה גפני: אבל יש החלטה עקרונית של הממשלה, שמחסלים את הסיוע למשפחות עם ילדים.

רן כהן: מה פתאום.

רן כהן: רמת הקצבה - - -

משה גפני: אתם יודעים מה משמעות העניין.

משה גפני: אם היו אומרים: ניקח את סך כל הקצבאות הקיים ונחלק אותו לכל ילד בשווה, אבל לא נוריד את כולן לרמה של הילד הראשון, אלא נעלה את כולן לממוצע, לא הייתי אומר מלה.

משה גפני: בסדר, מה אני יכול לעשות?

משה גפני: אבל לקחו את כולן והורידו אותן לרמה של הגרועות ביותר במדינות המערב, עד כדי כך שמדינה באה ואומרת שהיא לא רוצה לסייע למשפחות ולילדים, שינברו בפחי האשפה, בעיקרון.

גדעון סער: מי אמר לך את זה?

משה גפני: לא חשוב.

גדעון סער: זה עניין סודי?

סגן מזכיר הכנסת דוד לב: חבר הכנסת סער, לאחר הנאום, הוא יאמר לך מאחורי הקלעים.

משה גפני: אני אגיד לך אחרי זה בסוד, כי מי שאמר את זה לא נמצא פה.

משה גפני: לא נעים לי לדבר שלא בפניו.

ראובן ריבלין: אין דבר, תגאל עולם.

משה גפני: הדבר השלישי, אדוני היושב-ראש, הוא דבר נורא לגיטימי, שכולם הסכימו עליו כאן בכנסת - "מספיק עם כל המניפולציות של שירותי הדת", שיהיה חוק מסודר.

משה גפני: אף אחד מאתנו לא רוצה שעובד מסכן במצפה-רמון או בנהרייה לא יקבל את משכורתו בזמן.

משה גפני: מה צריך לעשות בשירותי הדת?

משה גפני: שיהיה חוק מסודר מהו סל השירותים שמדינת ישראל חייבת לתת, מה סל השירותים שהיא לא חייבת, שירותי רשות; העובדים יקבלו את שכרם בזמן ובא לציון גואל.

משה גפני: לא יכפישו את הציבור הדתי, לא יעשו עם העניין הזה מניפולציות.

משה גפני: בשעתי גם הגשתי הצעת חוק ברוח הדברים הללו.

משה גפני: אגב, כל סיעות הבית הצביעו בעד הצעת החוק שלי, חוץ מסיעות המפד"ל וש"ס.

משה גפני: סתם אני מציין את זה כעובדה היסטורית.

משה גפני: ביקשנו את זה בחוק וקיבלנו.

משה גפני: ולפתע "תוקם ועדה" - אדוני יושב-ראש הכנסת לשעבר, אתה הרי יודע מה המשמעות של העניין – "שתבחן".

משה גפני: מה תוקם ועדה שתבחן?

משה גפני: מה יש לה עוד לבחון?

משה גפני: הבלנית בבית-שאן לא מחכה לוועדות שלכם, ושירותי הדת אינם סובלים דיחוי.

משה גפני: אנחנו יודעים את הפתרונות.

משה גפני: אין לי הרבה זמן, אבל אני חייב להגיד עוד דבר אחד.

משה גפני: סיכמנו לגבי הנושא של בתי-הדין.

משה גפני: כדאי שתדעו את זה.

משה גפני: לא כולם יסכימו אתי, אבל כדאי שתדעו.

משה גפני: סיכמנו, היות שיש בעיה בעקבות פסיקת הבג"ץ, והמשמעות של פסיקת הבג"ץ שבתי-הדין לא יוכלו לעסוק בבוררויות, היא ריבוי עגונות.

משה גפני: מדוע?

משה גפני: מכיוון שתמיד אומרים: הבעל והאשה רוצים להיפרד, ייתנו גט והסכם הממון ביניהם יימשך הלאה, וזה בסדר.

משה גפני: ולא משאירים את הבעל בצורה כזאת ואת האשה בצורה כזאת.

משה גפני: בא בג"ץ והחליט, על-פי החוק הקיים – אני לא מבין את זה; זה לא חשוב, אני לא רוצה להביע עמדה עכשיו – ואז באנו ואמרנו: נתקן את החוק, שהחוק באמת יהיה כזה שבג"ץ לא יצטרך לפסוק דברים שהם לא טובים.

זהבה גלאון: לא צריך לתקן את החוק - - -

משה גפני: חברת הכנסת גלאון, אין לי ויכוח אתך עכשיו.

זהבה גלאון: - - -

סגן מזכיר הכנסת דוד לב: חברת הכנסת גלאון, כבר היו פעמים שגם אתם נתתם יד לחוק עוקף-בג"ץ.

זהבה גלאון: - - -

רן כהן: אדוני היושב-ראש, יש לך עמדה בעניין.

סגן מזכיר הכנסת דוד לב: לא, זה בסדר, הוא רק הרגע סיים.

סגן מזכיר הכנסת דוד לב: רק רציתי להעיר לחברת הכנסת זהבה גלאון.

זהבה גלאון: נתנו להם סמכות לא להם ואתם רוצים עכשיו באמצעות אותה עסקה - - -

סגן מזכיר הכנסת דוד לב: לסיום, חבר הכנסת גפני.

רן כהן: - - -

משה גפני: אני הולך לומר ואני מבקש שתאפשרו לי, או שאתם רוצים לצעוק.

סגן מזכיר הכנסת דוד לב: חבר הכנסת ריבלין, חבר הכנסת גפני רוצה להסביר לנו.

משה גפני: חברת הכנסת גלאון, המלים "חוק עוקף-בג"ץ" הן מלים לא נכונות.

משה גפני: בואו נרד מהמינוח הזה.

משה גפני: בג"ץ פוסק על-פי החוקים הקיימים.

משה גפני: אנחנו המחוקקים.

משה גפני: לכן, כשאנחנו מצהירים אמונים, אנחנו מצהירים שנשמור אמונים למדינת ישראל, אבל לא לחוקיה.

משה גפני: תפקידנו לשנות חוקים.

משה גפני: צריך להחליט אם החלטת הבג"ץ מרבה עגונות, כן או לא.

משה גפני: חברת הכנסת גלאון, את רוצה להרבות עגונות?

זהבה גלאון: אדוני, מה שאתה אומר - - -

סגן מזכיר הכנסת דוד לב: לסיכום, חבר הכנסת גפני.

גדעון סער: - - -

משה גפני: רבותי מהליכוד - - -

סגן מזכיר הכנסת דוד לב: ואתה עוד אומר לי שאין לך מה לדבר שלוש דקות?

סגן מזכיר הכנסת דוד לב: אתה כבר מדבר שבע דקות.

משה גפני: אני מסיים.

משה גפני: אנחנו סיכמנו שיתקנו את החוק הזה.

משה גפני: לא היה ויכוח על העניין.

משה גפני: לפתע אני מוצא שהחוק הזה יתוקן על-פי חוות הדעת המקצועית של משרד המשפטים.

רן כהן: זה לא מה שכתוב.

משה גפני: כתוב "על-פי חוות הדעת המקצועית של משרד המשפטים".

משה גפני: מלה מלה.

משה גפני: מעולם לא ראיתי הסכם קואליציוני על קביעת מדיניות שיכתבו "על-פי חוות הדעת" של משרד מסוים, כאשר ברור לחלוטין, ומי שיושב בוועדת החוקה יודע מה עמדתו - ואני כמובן לא אומר את השם, מכיוון שהוא עובד מדינה – של אותו אדם שממנו יבקשו את חוות הדעת הזאת.

רן כהן: כתוב: "הצעת החוק תוגש לאחר שתתקבל בנושא חוות דעתו המקצועית".

משה גפני: תאמין לי, רן, הבנתי.

משה גפני: אדוני היושב-ראש, אני מאוד מודה לך על רוחב לבך כלפי, ואני אומר לך, אני רוצה להצטרף לקואליציה, וראש הממשלה בפועל וסיעת קדימה רוצים שנצטרף לקואליציה.

משה גפני: אנחנו לא נצטרף לקואליציה אם לא - - -

סגן מזכיר הכנסת דוד לב: אם לא ישנו את כל הסעיפים הללו שציינת.

משה גפני: - - יתוקנו הדברים העקרוניים האלה, ולכן, מכיוון שעכשיו זה מופיע, אנחנו נצביע היום נגד.

סגן מזכיר הכנסת דוד לב: תודה רבה.

סגן מזכיר הכנסת דוד לב: חבר הכנסת אליהו גבאי מהאיחוד הלאומי - מפד"ל, ואחריו - חבר הכנסת מגלי והבה.

חיים אורון: יש פה לוח לגמרי אחר.

חיים אורון: אי-אפשר לעבוד ככה.

סגן מזכיר הכנסת דוד לב: חבר הכנסת אורון, אני מתנצל.

סגן מזכיר הכנסת דוד לב: קראתי בשמך קודם ונתנו לי סידור עבודה אחר.

זהבה גלאון: חבר הכנסת גפני לא מרוצה מההסכם שחתמו עם ש"ס.

סגן מזכיר הכנסת דוד לב: חברת הכנסת גלאון, את רוצה להעביר את זכות הדיבור שלך לחבר הכנסת אורון ויהיו לו שש דקות במקום שלוש דקות?

זהבה גלאון: - - -

חיים אורון: אדוני היושב-ראש, חברי הכנסת, במסגרת מגבלת הזמן, אני רוצה להתייחס לשני נושאים: הנושא הראשון הוא הדו-שיח המתמשך, שידידי חבר הכנסת ריבלין כבר הזכיר אותו, והוא מתקיים בינינו באמת זה כמעט שני עשורים.

חיים אורון: חבר הכנסת ריבלין אמר שגם הוא וגם אנחנו מתנגדים להצעת הממשלה.

חיים אורון: אני רוצה, אדוני היושב-ראש, חבר הכנסת ריבלין, לנסות להעמיד דברים על דיוקם.

חיים אורון: ראש הממשלה בפועל בנאומו בכנסת אמר משפט, שעל משפטים כמותו אנחנו זכינו פה לאין-סוף קיתונות של ביקורת לאורך השנים.

ראובן ריבלין: ממנו.

חיים אורון: גם ממנו.

חיים אורון: אני אומר את המשפט: "יציאה מהשטחים" – אנחנו קוראים לזה נסיגה מהשטחים – "היא חבל הצלה לציונות".

חיים אורון: אני חושב לא על כל מלה - על כל הברה במשפט הזה, שהיא נכונה.

חיים אורון: בנקודה המהותית הזאת, חבר הכנסת ריבלין, המחלוקת בינינו נשארה בעינה, והיא חוצה, והיא המחלוקת האמיתית.

חיים אורון: בסופו של דבר, גם אני רוצה להגיע לפתרון בהסכם עם הפלסטינים, אבל אני מכיר אותך ואני יודע שאין מתכונת של ארץ-ישראל שאתה חושב שאפשר להגיע אתה להסכם עם הפלסטינים.

חיים אורון: לכן מבחינתך ההסכם הוא תירוץ.

חיים אורון: מבחינתי, ההסכם הוא מסלול שעדיף ללכת בו, וזה עושה את כל ההבדל, אחרי שהוכרעה המחלוקת – לא אתך – עם הרוב בבית הזה, על חבל הצלה לציונות.

חיים אורון: זאת אמירה מרחיקה לכת.

חיים אורון: במחנה שלנו היו אפילו אנשים שנזהרו מלהשתמש בה, כי היא בעצם אומרת מה שאני מאמין לאורך כל חיי הבוגרים, שהמשך הכיבוש מסכן את הציונות.

חיים אורון: לא את הפלסטינים.

חיים אורון: לא איזה גורם אחר.

חיים אורון: המשך הכיבוש מסכן את הציונות.

חיים אורון: את זה אומר ראש הממשלה, ופה אנחנו שותפים.

חיים אורון: ואם יש סיבה מכרעת שבגינה אנחנו מוכנים להיות שותפים לממשלה הנוכחית, זו האמירה הזאת.

חיים אורון: יש דברים נוספים.

ראובן ריבלין: זו אמירת

ראובן ריבלין: כם במשך שנים.

חיים אורון: נכון.

ראובן ריבלין: והיום ראש הממשלה משתמש בה ללהטוטיו הפוליטיים.

ראובן ריבלין: הצוהר של קיר הברזל הוא חבל ההצלה.

סגן מזכיר הכנסת דוד לב: חבר הכנסת ריבלין, אם אדוני ירצה שוב לעלות על הדוכן, אני אאפשר לו במקום גלעד ארדן או מישהו אחר.

חיים אורון: אני רוצה על חשבון קריאת הביניים להעיר עוד הערה אחת - -

סגן מזכיר הכנסת דוד לב: עוד שתיים אפילו.

חיים אורון: - - בנושא קצבאות הילדים.

חיים אורון: חבר הכנסת גפני תיאר פה את התיאור שהוא נכון.

חיים אורון: אגב, אני מופתע מהפתעתו.

חיים אורון: כל מי שמכיר את החוק ידע את המסלול שקבעה הממשלה שהוא היה חבר בה, ויושב-ראש ועדת הכספים של אגודת ישראל, יהדות התורה, היה חבר בה – שבתוך 18 שנה מ-2003 ובתוך 14 שנה מ-2007 או מ-2006, קצבאות הילדים נעשות אחידות.

חיים אורון: זה המסלול שבו אנחנו הולכים, והם קיבלו את זה, בזעקה גדולה.

חיים אורון: אני חושב שהמסלול נכון.

חיים אורון: השגיאה הגדולה במסלול הזה, ועל כך ביקורתי, חבר הכנסת רובי ריבלין, שלא יכול להיות הסף של 144 שקלים.

חיים אורון: אם היו מגיעים לסף של 200 שקלים למשפחה עם שמונה ילדים לילד ראשון ושני, למשפחה עם עשרה ילדים לילד ראשון, שני ושלישי; אחיד?

חיים אורון: כן.

חיים אורון: לטעמי, הראשון ושני אפילו גבוה יותר.

חיים אורון: אבל לא בפערים הקיימים עכשיו.

חיים אורון: מבחינה זאת המסלול של הורדת קצבאות ילדים עד שיעור מסוים הוא מסלול נכון.

חיים אורון: לא בשיעור המטורף של שר האוצר הקודם, ביבי נתניהו, של 124, שעכשיו מצילים את זה ל-144, או 120, שעכשיו מצילים את זה ל-144.

חיים אורון: זו מחלוקת מהותית.

חיים אורון: זה המודל הנכון.

חיים אורון: אבל, הממשלה הנוכחית ממשיכה באופן עקבי קו שלצערי הרב המיועד לראש ממשלה דיבר עליו גם היום, למרות האמירות של מפלגת העבודה.

חיים אורון: התקציב נעול מלמעלה וגידולו הוא - אני שמח שהוא גדל יותר מאשר ב-1% - ל1.7%.

חיים אורון: אין מקורות.

חיים אורון: יעלה לפה זבולון אורלב ויגיד שצריך כסף לחינוך, ויעלה לפה אפרים סנה ויגיד שצריך כסף לביטחון, ואני אעלה ואגיד שצריך להוסיף כסף לבריאות.

חיים אורון: הכול דברים נכונים.

חיים אורון: המגבלה המתוכננת והמכוונת של הממשלה הקודמת, שראש הממשלה הנוכחי היה חלק ממנה ושר האוצר הוביל אותה לצמצום ההוצאה הציבורית עד לשיעורים שמסכנים את חישוקי הסולידריות של החברה הישראלית בבסיסם, לא תיפתר על-ידי התיקונים הקוסמטיים שהוצעו פה.

חיים אורון: בקווי היסוד נאמר, סל התרופות יגדל ב-4% בשנה.

חיים אורון: 4% בשנה על בסיס של 200 מיליון, זה מיליון שקל בשנה.

חיים אורון: מה אתם עושים צחוק מאתנו.

חיים אורון: סל התרופות צריך לעלות לבסיס של 450 מיליון שקל בשנה, וממנו להיות בהצמדה שנה שנה.

חיים אורון: אחרת אנחנו נימצא כל פעם במה שקרה עכשיו בכל הוויכוח על תרופה א', תרופה ב', תרופה ג'.

חיים אורון: אנחנו נצביע נגד הממשלה במתכונתה הקיימת.

חיים אורון: המשא-ומתן אתנו לא הסתיים, הוא בקושי התחיל - - -

ראובן ריבלין: אתם ימניים מדי בשביל הממשלה הזאת.

חיים אורון: אנחנו בדיוק נאתר, רובי, אם אנחנו ימניים, שמאליים או באמצע.

חיים אורון: אני זוכר שאמרת לי פעם: תיכנסו לממשלה, לפחות אני יודע שלכם יש קווים אדומים, להם אין אפילו קווים אדומים.

סגן מזכיר הכנסת דוד לב: חבר כנסת יורי שטרן, אדוני רוצה לעלות?

סגן מזכיר הכנסת דוד לב: אחריו - חבר כנסת אלדד וחבר כנסת מלכיאור וחבר הכנסת נסים.

ראובן ריבלין: אדוני היושב-ראש, הערה לפרוטוקול.

ראובן ריבלין: ביום שבו מציגה ממשלת ישראל את הממשלה העתידה ומבקשת את אמון הכנסת וכשחברי הכנסת דנים בשאלה אם לתת אמון או אי-אמון, לא יכול להיות שכבר מהישיבה הראשונה לא ישב ולו שר אחד ליד שולחן הממשלה.

חיים אורון: הוא צודק מאוד.

ראובן ריבלין: אני מוכרח לציין, שראש הממשלה אריאל שרון, בהצגת הממשלה הקודמת, ישב מתחילת הישיבה ועד סופה.

סגן מזכיר הכנסת דוד לב: חבר הכנסת ריבלין, אבל נאה דורש, אדוני, נאה מקיים.

סגן מזכיר הכנסת דוד לב: אני פניתי לאדוני בשבתו על הכיסא הזה כמה פעמים וביקשתי, פעמים התחננתי, אדוני, תפסיק את הישיבה, ואדוני לא שעה לי ואמר שאפשר גם אפשר להמשיך.

סגן מזכיר הכנסת דוד לב: אם אדוני יבקש שאני אפסיק את הדיון, אפשר, יש לנו הרבה זמן עד השעה 20:00.

סגן מזכיר הכנסת דוד לב: אדוני מציע לי להפסיק את הדיון?

ראובן ריבלין: בהחלט להפסיק.

ראובן ריבלין: אז כשאני אמרתי לך, זה היה דיון שלא היה שייך לממשלה אלא הוא היה יזום על-ידי חברי כנסת - - -

סגן מזכיר הכנסת דוד לב: ראוי ששרי ממשלה ישבו כאן, לפחות שר אחד, תמיד.

ראובן ריבלין: ראוי ששרי הממשלה יהיו ראויים, אבל אני אומר, אם לא יגיע לפחות שר אחד, אנחנו הולכים - - -

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: חבר הכנסת יורי שטרן, בבקשה.

יורי שטרן: כבוד היושב-ראש, אני מצטרף לדרישתו של היושב-ראש היוצא של הכנסת, ואני עומד על כך שיבוא נציג מממשלת ישראל.

סגן מזכיר הכנסת דוד לב: אדוני רוצה להפסיק לדבר כרגע?

סגן מזכיר הכנסת דוד לב: לקרוא שיגיע נציג ממשלת ישראל?

יורי שטרן: כן.

סגן מזכיר הכנסת דוד לב: בבקשה, אדוני ירד.

סגן מזכיר הכנסת דוד לב: חבר הכנסת אריה אלדד.

יורי שטרן: לא, אני מבקש להפסיק את הדיון.

יורי שטרן: לא רק שאני לא אדבר, אלא יופסק הדיון עד שיבוא נציג הממשלה.

סגן מזכיר הכנסת דוד לב: אני אשקול את מה שאדוני אומר.

סגן מזכיר הכנסת דוד לב: כרגע אני לא מקבל את זה, אז אתה יכול להמשיך.

יורי שטרן: כבוד היושב-ראש, אתה יודע שכשחבר הכנסת שאמור לדבר עומד על כך שיבוא נציג הממשלה - - -

סגן מזכיר הכנסת דוד לב: יושב-ראש הישיבה מחליט אם לקבל את דעתו או לא.

יורי שטרן: לא זכור לי מקרה שכזה.

סגן מזכיר הכנסת דוד לב: אני מבקש, אדוני ימשיך אם הוא רוצה.

סגן מזכיר הכנסת דוד לב: הפעם אני אזמין שר, אבל אני לא אפסיק את הדיון.

סגן מזכיר הכנסת דוד לב: אז אתה יכול לרדת, אני אקרא לחבר כנסת אחר, בינתיים יגיע השר ואז אתה תעלה לדבר, בסדר?

יורי שטרן: בסדר.

סגן מזכיר הכנסת דוד לב: חבר הכנסת אריה אלדד, בבקשה; שלוש דקות.

אריה אלדד: אדוני היושב-ראש, אני הסכמתי לעלות אף שקודמי ביקש לרדת לא מכיוון שאני חושב שזה לא חמור שהממשלה מצפצפת על הכנסת, אני רק יודע שגם כשהם יושבים כאן, זה ממש לא מעניין אותם.

אריה אלדד: אז אני סטטיסטים לא צריך.

סגן מזכיר הכנסת דוד לב: בבקשה, אדוני.

סגן מזכיר הכנסת דוד לב: שלוש דקות.

אריה אלדד: אמר חבר הכנסת חיים אורון כאן, שבהרבה דברים הוא יכול היום לתמוך בעמדת הממשלה העומדת לקום היום.

אריה אלדד: אמת נכון, ממשלת השמאל שקמה עלינו היום אימצה בגלוי, בפשטות, את קווי היסוד של "שלום עכשיו", את האידיאולוגיה של "שלום עכשיו".

אריה אלדד: חמור ממנה, ל"שלום עכשיו" פעם היו סייגים.

אריה אלדד: אמרו: כאשר יהיה הסכם.

אריה אלדד: הממשלה הזאת לא זקוקה לשום הסכם.

אריה אלדד: הכניעה היא העיקר, האידיאולוגיה היא הכניעה ולא השלום.

אריה אלדד: מלת הקוד, שלום, שפעם רקדו סביבה כמו סביב עגל זהב, לא עלתה היום, נדמה לי, פעם אחת בדבריו של המיועד לתפקיד ראש הממשלה.

אריה אלדד: כלומר, אפילו לשקר לעם שהולכים להביא שלום לא מנסים.

אריה אלדד: המכנה המשותף של הממשלה הזאת הוא עקירת היהודים, גירושם מלב הארץ, משטחי ארץ-ישראל, ומספר לנו המיועד לתפקיד ראש הממשלה, שהוא עושה את זה על ברכי המסורת שינק בבית הוריו; זה מה שחינכו אותו בשורות תנועת ז'בוטינסקי.

אריה אלדד: אז באמת אי-אפשר להתבלבל שהאידיאולוגיה של תנועת ז'בוטינסקי היא שמניעה את ראש הממשלה לסגת משטחי ארץ-ישראל, לגרש יהודים מבתיהם, למסור את שטחי הארץ לערבים.

אריה אלדד: שום דבר לא יכול לבלבל אותנו בעניין הזה, בוודאי לא המציאות, כשם שהיא לא הצליחה לבלבל את תנועת קדימה.

אריה אלדד: הלוא אם מישהו היה מנסה לראות לאן הביאו אותנו העקירה והגירוש והנסיגה מעזה – הם העלו לשלטון את ה"חמאס".

אריה אלדד: חד-משמעית.

אריה אלדד: הנסיגה הבאה משטחי יהודה ושומרון תעלה לשלטון ברשות הפלסטינית את "הג'יהאד האסלאמי".

אריה אלדד: אבל, שמענו היום מראש הממשלה, שהוא סבור שכדאי לנסות להגיע למשא-ומתן עם אבו-מאזן.

אריה אלדד: מי יהיה האידיוט ברשות הפלסטינית שירצה להגיע להסכם, לתת משהו, במקום לקבל חינם?

אריה אלדד: למה יקום שם אחד כזה שיסכים לוותר אפילו בנייר לצור על פי צלוחית על זכות השיבה, על תביעתם על זכות השיבה, על הכרה בגבולות 1967?

אריה אלדד: נותנים חינם, לא ייקחו?

אריה אלדד: בוודאי ייקחו.

אריה אלדד: אפילו לא מחויבים להגיד תודה, כי ממשלת ישראל משוכנעת שזה מה שיקיים את מדינת ישראל כמדינה יהודית ודמוקרטית - אם אנחנו ניסוג עוד צעד ועוד צעד ועוד צעד בדרך אל הים.

אריה אלדד: שמחתי לראות בקווי היסוד של הממשלה העתידה לקום את המאבק הנחרץ בשחיתות; בשחיתות בממשל הציבורי, בכל הזרועות של המינהל והממשל, לרבות בזרועות אכיפת החוק.

אריה אלדד: כנראה לעניין הזה יכולה ממשלת אולמרט להיחשב ממשלת מומחים.

אריה אלדד: כאשר אנחנו מתבוננים בשורותיה ורואים שם את החברים לטיסה המפורסמת לחתונה של פרנקל, כולם, כל הארבעה, יושבים לשולחן הממשלה, ואחד מהם, שר המשפטים המיועד, חיים רמון, עדיין לא החזיר את הכסף שקיבל שלא כחוק, משום שמדובר במתנה אסורה על-פי החוק.

אריה אלדד: אבל שר המשפטים המיועד, יש לו יועץ משפטי שלו, ואני מקווה שעכשיו, כשהוא יהיה שר המשפטים, הוא יזדקק לשירותיו של היועץ המשפטי לממשלה שיאמר לו שהוא קיבל מתנה אסורה ושעליו לפרק את קשרי ההון והשלטון שמאפיינים את הממשלה הזאת, העתידה לקום.

אריה אלדד: תודה רבה.

סגן מזכיר הכנסת דוד לב: אני מאוד מודה לאדוני, מאוד מאוד מודה לאדוני.

סגן מזכיר הכנסת דוד לב: יעלה ויבוא חבר הכנסת מיכאל מלכיאור.

סגן מזכיר הכנסת דוד לב: אחריו - חבר הכנסת נסים זאב.

סגן מזכיר הכנסת דוד לב: בוודאי שמורה הזכות לחבר הכנסת יורי שטרן לעלות ברגע שהשר מגיע.

סגן מזכיר הכנסת דוד לב: אחריו - חבר הכנסת מנחם בן-ששון, חברי חבר הכנסת סטס וחבר הכנסת גאלב מג'אדלה.

סגן מזכיר הכנסת דוד לב: בבקשה, אדוני, חמש דקות לרשותך.

מיכאל מלכיאור: כבוד היושב-ראש, מובן שהייתי שמח לפריוויליגיה שיש לחבר הכנסת יורי שטרן.

סגן מזכיר הכנסת דוד לב: אדוני יכול לנצל את זה.

סגן מזכיר הכנסת דוד לב: ישב אדוני, וכשיגיע השר אני אקרא לו.

מיכאל מלכיאור: אני אדבר במקום זה ליורי שטרן.

סגן מזכיר הכנסת דוד לב: זה בסדר גמור.

סגן מזכיר הכנסת דוד לב: שלא תאמר שאני נוהג איפה ואיפה.

סגן מזכיר הכנסת דוד לב: הוא בחר לרדת מהדוכן ולחכות עד שיגיע השר.

סגן מזכיר הכנסת דוד לב: אם אדוני רוצה, אפשר גם עליו להחיל את זה.

מיכאל מלכיאור: ברמה העקרונית לא ראוי שלא יהיו שרים נוכחים בדיון חשוב כזה, דיון ראשון.

סגן מזכיר הכנסת דוד לב: אני מסכים עם אדוני, וקראנו לשרים.

מיכאל מלכיאור: כבוד היושב-ראש, עמיתי חברי הכנסת, אנחנו נכנסים לעידן חדש, ואחרי יום העצמאות יש הרבה על הלב.

מיכאל מלכיאור: אמרנו: זה היום עשה ה', נגילה ונשמחה בו.

מיכאל מלכיאור: שמחנו בו, בה', בקדוש-ברוך-הוא, שמחנו בחגיגות של היום, והיום אנחנו מאחלים לממשלה חדשה שתצליח, בין שאנחנו בקואליציה ובין שאנחנו באופוזיציה.

מיכאל מלכיאור: אני בטוח שזה דבר משותף לכולנו.

מיכאל מלכיאור: מבחינתי, הממשלה תיבחן בשתי סוגיות.

מיכאל מלכיאור: סוגיה אחת היא הסוגיה החברתית.

מיכאל מלכיאור: מבחינתי, אם לא תהיה לנו הלכידות הפנימית החברתית - נאמר: ונתתי שלום בארץ ושכבתם ואין מחריד.

מיכאל מלכיאור: אומר אבן-עזרא: ונתתי שלום בארץ בתוככם.

מיכאל מלכיאור: זאת אומרת, שאם יש שלום בתוככם, אם יש יחסים הגונים, אם יש שוויון, אם יש צדק, אם יש דאגה ליתום, לאלמנה, לגר אשר בשעריך, אם כל הדברים האלה מתקיימים, החברה יכולה להתקיים ולהתמודד גם עם האתגרים החיצוניים.

מיכאל מלכיאור: אני חושב שיש בקווי היסוד של הממשלה דברים משמעותיים ביותר.

סגן מזכיר הכנסת דוד לב: חברת הכנסת גלאון, אני קורא לך להנמיך קצת את הווליום.

זהבה גלאון: אדוני, אני רואה שאתה מאוד רגיש אלי היום.

סגן מזכיר הכנסת דוד לב: אני שומע את קולך למרחוק.

מיכאל מלכיאור: כולנו נהנים מקולך, זהבה, אבל אפשר לשבת יותר קרוב.

מיכאל מלכיאור: דווקא דיברתי על דברים שלדעתי חשובים לך.

זהבה גלאון: צדק, שמעתי.

זהבה גלאון: הגר, היתום והאלמנה.

מיכאל מלכיאור: אכן.

מיכאל מלכיאור: לכן, לקיים את כל מה שכתוב בקווי היסוד של הממשלה הזאת, יהיה הישג גדול.

מיכאל מלכיאור: דובר פה על תכנים יהודיים, דובר על צמצום פערים, דובר בפעם הראשונה על יעד מאוד ברור בנושא האבטלה.

מיכאל מלכיאור: אני רוצה לראות.

מיכאל מלכיאור: דובר על שכר מינימום של 4,600 שקל, ואפילו הדולר ירד וכך בינתיים זה יותר מ-1,000 דולר וזה טוב מאוד.

מיכאל מלכיאור: אני רוצה לראות שהדבר הזה מתקיים, ובזה תיבחן הממשלה.

מיכאל מלכיאור: גם אנחנו, שבתוך הקואליציה, אנחנו פה בשביל לפקח, לבדוק, לשבח, להלל וגם לבקר או לגנות אם דברים לא מתקיימים בתחום הזה בצורה ברורה ביותר.

מיכאל מלכיאור: אני מאמין שאנחנו נעשה את עבודתנו נאמנה.

מיכאל מלכיאור: התחום השני הוא התחום המדיני.

מיכאל מלכיאור: אני חושב שאולי זה הסיכוי האחרון להגיע לדברים רציניים בתחום המדיני.

מיכאל מלכיאור: אני רוצה להגיד לראש הממשלה שאיננו ולנציגיו שאינם, שאני מסתכל על זה לא רק מההיבט הדמוגרפי, כפי שהוא הציג את הדברים היום, אלא אני מסתכל על זה מההיבט המוסרי, מההיבט הערכי.

מיכאל מלכיאור: אני חושב שיש שני עמים שטוענים לאותה ארץ.

מיכאל מלכיאור: אני חלק מעם אחד ואני מאמין כמוהו בארץ-ישראל השלמה, בגבולות ההבטחה, ואני גם מאמין כמוהו שנחוץ, מכיוון שיש עם אחר שיושב פה, להגיע לפשרה היסטורית עם העם האחר.

מיכאל מלכיאור: להגיע לפשרה היסטורית פירושו לקרוע חלק מארץ-ישראל, כמו שלפעמים אנחנו צריכים לוותר על עצם או על איבר מהגוף בשביל להציל את הלב.

מיכאל מלכיאור: בשביל להציל את הלב של מדינת ישראל וכדי שתהיה לנו מדינה חופשית אנחנו חייבים לכבד, לא רק מבחינה דמוגרפית אלא מבחינה ערכית ומוסרית, את זה שיש כאן עם אחר, שיושב פה.

מיכאל מלכיאור: אי-אפשר, לא נכון, לא מוסרי ולא יהודי לשבת על עם אחר ולשלוט על עם אחר לאורך זמן.

מיכאל מלכיאור: גם לא ניתן לעשות את זה.

מיכאל מלכיאור: לכן, ככל שנגיע יותר מהר, בעזרת השם, להסכמים או לשלום, כך יהיה פחות כאב אצל כל האנשים שיהיו קורבנות של הסכמים כאלה, כי הם הלכו לגור במקומות שלא היה צריך מלכתחילה לשלוח אותם לגור בהם.

מיכאל מלכיאור: אבל היום זאת האחריות של מדינת ישראל ושל ממשלת ישראל לטפל באנשים האלה, ואני מקווה שיעשו את זה בהרבה יותר כשרון מזה שהיה בעניין המפונים מגוש-קטיף.

סגן מזכיר הכנסת דוד לב: תודה רבה, אדוני; אני מאוד מודה לך.

סגן מזכיר הכנסת דוד לב: חבר הכנסת נסים זאב הוא הדובר הבא.

סגן מזכיר הכנסת דוד לב: אחריו – כאמור, חברי הכנסת מנחם בן-ששון, סטס, גאלב מג'אדלה, אפי איתם, עמי אילון, גלעד ארדן, מאיר פרוש, רן כהן וחנא סוייד, והרשימה ארוכה.

סגן מזכיר הכנסת דוד לב: השרים בדרך.

סגן מזכיר הכנסת דוד לב: התקשרנו אליהם פעמיים והם בדרך, בדרך קדימה.

נסים זאב: אדוני היושב-ראש, כנסת נכבדה, ברצוני להתייחס לשתי נקודות מרכזיות בקווי היסוד שנוגעות והן הכי רגישות מבחינת תנועת ש"ס.

נסים זאב: אני מכיר היטב את ראש הממשלה, שהוא מאוד זהיר וחכם בניסוחים.

נסים זאב: הוא יכול לתת ניסוח שכל אחד יוכל לפרש אותו ולפרשן אותו כפי שהוא רוצה.

נסים זאב: כל אחד יבין את זה כפי שהוא רוצה להבין, אם מהקואליציה אם מהאופוזיציה.

נסים זאב: אפשר לנגח ואפשר להשלים.

נסים זאב: אני רוצה לקרוא את הנקודות וקצת לעמוד עליהן ולנתח אותן, כי ש"ס היא נגד נסיגה חד-צדדית, ולא מוזכרת ולו במלה אחת נסיגה חד-צדדית.

נסים זאב: אני רוצה לקרוא את זה, כי כל ההתקפה ששמעתי מצד הימין היא בנושא הנסיגה החד-צדדית, כאילו ש"ס פתאום הסכימה.

סגן מזכיר הכנסת דוד לב: חבר הכנסת גפני תקף אתכם גם מבחינת - - -

נסים זאב: זאת הנקודה השנייה.

נסים זאב: אני אעבור על זה ואבהיר על זה.

נסים זאב: "הממשלה תשאף להביא לעיצוב גבולות הקבע של המדינה, כמדינה יהודית עם רוב יהודי וכמדינה דמוקרטית, ותפעל לעשות כך במשא-ומתן" - אתם שומעים במפורש שהיא תפעל, היא תחתור, היא תשאף למשא-ומתן - "שיתנהל על בסיס הכרה הדדית" - אנחנו יודעים שזה לא יקום ולא יהיה - "הסכמים שנחתמו, עקרונות מפת הדרכים, הפסקת האלימות ופירוק ארגוני הטרור מנשקם.

נסים זאב: " אנחנו מאמינים שארגוני הטרור הולכים להתפרק מנשקם, או שאבו-מאזן פתאום יתפוס כנפיים, מעצב מדיניות חדשה או שולט על ה"חמאס".

נסים זאב: אנחנו לא רואים את זה בזמן או בטווח הקרוב ביותר.

נסים זאב: הסעיף הבא אחריו: "הממשלה תחתור כאמור לקיים משא-ומתן עם הפלסטינים כדי לעצב מציאות חדשה באזורנו" - היא תחתור, היא תרצה; שאיפות, משאלות לב - "אולם אם לא יסכימו הפלסטינים לנהוג כאמור בזמן הקרוב תפעל הממשלה, גם בהעדר משא-ומתן בהסכם אתם, על בסיס הסכמה לאומית רחבה בישראל והבנה עמוקה עם ידידיה של ישראל בעולם, ובראשם ארצות-הברית של אמריקה והנשיא ג'ורג' בוש".

נסים זאב: לא כתוב מה היא תפעל.

נסים זאב: היא תפעל.

נסים זאב: כתוב במלה אחת: עקירה של יישוב אחד.

נסים זאב: יש כאן נקודה, והנקודה פה היא המטעה.

נסים זאב: זה כאילו שטחי ישראל - - -

זהבה גלאון: אדוני היושב-ראש - - - בקואליציה, ויש לו השגות על ההסכם - - -

סגן מזכיר הכנסת דוד לב: גברתי, סליחה - -

נסים זאב: אין לי שום השגות.

סגן מזכיר הכנסת דוד לב: - - גם בקואליציה יש אנשים שמתנגדים להסכם הזה ויכולים להביע את דעתם.

זהבה גלאון: רק רציתי - - -

סגן מזכיר הכנסת דוד לב: אתם הזכרתם לנו הרבה מאוד פעמים, אנשי השמאל: פלורליזם.

סגן מזכיר הכנסת דוד לב: יש גם דעות אחרות.

זהבה גלאון: הבנתי.

נסים זאב: שטחי ישראל, שגבולם ייקבע על-ידי הממשלה, אם ייקבע, יחייבו צמצום שטחי ההתיישבות הישראלית ביהודה ובשומרון.

נסים זאב: האם מישהו מבין שצמצום התיישבות משמעותו עקירת יישובים?

נסים זאב: אני לא מבין את זה כך.

נסים זאב: אין משמעות כזאת.

נסים זאב: אני אומר לכם, שגם ראש הממשלה יודע שכאשר הוא ירצה אולי להריץ איזו תוכנית מהסוג הזה, הוא יהיה בבעיה כי ש"ס, ייתכן מאוד שתחליט מה שתחליט, ואז אפשר לעשות מהלך כזה רק עם השמאל או עם הערבים.

נסים זאב: תהיה בעיה, ואהוד מספיק חכם להבין שיש כיום בעיות שעומדות כאן על הפרק, שזה נושא הרווחה והנושאים שכרגע אנחנו באמת חייבים לפתור אותם.

זהבה גלאון: היושב-ראש, הוא מתנהג כאילו - - - אני לא מבינה.

סגן מזכיר הכנסת דוד לב: גברתי פעילה היום מעל הרגיל.

סגן מזכיר הכנסת דוד לב: האם זה כיוון שאני יושב-ראש הישיבה?

זהבה גלאון: יפה, אדוני.

זהבה גלאון: אני רואה שאתה - - -

סגן מזכיר הכנסת דוד לב: בבקשה.

זהבה גלאון: חבר הכנסת זאב, אתם נכנסתם לקואליציה וידעתם על מה חתמתם.

זהבה גלאון: אתה מדבר עכשיו כאילו אתם כבר עם רגל אחת - - -

סגן מזכיר הכנסת דוד לב: לא.

סגן מזכיר הכנסת דוד לב: חבר הכנסת זאב אומר שכל אחד יכול לקרוא ולפרשן את זה.

סגן מזכיר הכנסת דוד לב: הבנת הנקרא היא שונה אצל אנשים מהצד הזה ואצל אנשים מהצד הזה.

נסים זאב: כאשר אומרים שכאילו ראש הממשלה הולך למהלך של התנתקות חד-צדדית, לעקירת יישובים, הדבר הזה לא כתוב כאן ולו גם ברמז.

עתניאל שנלר: ראש הממשלה לא דיבר על עקירה.

עתניאל שנלר: הוא דיבר על העתקת יישובים.

עתניאל שנלר: זה הביטוי שראוי להשתמש בו.

נסים זאב: לא העתקה ולא עקירת יישובים.

עתניאל שנלר: העתקת יישובים איננה עקירת יישובים.

נסים זאב: בסדר.

נסים זאב: אני אומר - - -

זהבה גלאון: - - -

סגן מזכיר הכנסת דוד לב: חברי הכנסת, אני מודה לכם על ההערות שלכם, שהן בהחלט במקום.

סגן מזכיר הכנסת דוד לב: חבר הכנסת זאב ימשיך.

סגן מזכיר הכנסת דוד לב: זמנו תם, אבל אני אאפשר לו עוד קצת.

יורי שטרן: נו, באמת - - -

נסים זאב: הנושא השני הוא הסטטוס-קוו.

נסים זאב: בסעיף 51 כתוב במפורש: "יישמר הסטטוס קוו בענייני דת".

נסים זאב: בסעיף אחריו כתוב: "הממשלה תביא בלא דיחוי לחקיקת חוק לפתרון בעיית מנועי החיתון".

נסים זאב: אין פה שום אזכור שיש איזו כוונה שלא להתיר אנשים שהם בניגוד להלכה.

זהבה גלאון: - - -

נסים זאב: אני בטוח שאין כוונה כזאת.

נסים זאב: גם בהסכמים המפורשים שיש בין ש"ס לקדימה, יש סעיף מפורש שכל הנושאים הדתיים יישמרו כפי שהם נכון להיום.

נסים זאב: לכן, אני לא מעלה על דעתי שיהיה איזה דבר בניגוד להסכם שנחתם עם תנועת ש"ס.

סגן מזכיר הכנסת דוד לב: אני מודה לך מאוד.

סגן מזכיר הכנסת דוד לב: חבר הכנסת מנחם בן-ששון, בבקשה.

סגן מזכיר הכנסת דוד לב: חבר הכנסת יורי שטרן, למען ההגינות, אני חייב לומר לך שלא נמצא כרגע שר.

סגן מזכיר הכנסת דוד לב: אם אתה רוצה לדבר אחריו, דבר אחריו.

סגן מזכיר הכנסת דוד לב: אדוני חבר הכנסת בן-ששון, לך יש שבע דקות.

סגן מזכיר הכנסת דוד לב: אדוני רוצה פחות?

מנחם בן-ששון: כן, אחזיר את זה לסיעה.

סגן מזכיר הכנסת דוד לב: בסדר.

סגן מזכיר הכנסת דוד לב: נתתי לך חמש דקות, ונוסיף לסיעתך עוד שתי דקות.

מנחם בן-ששון: אדוני היושב-ראש, כנסת נכבדה, למדתי כאן כמה דברים.

מנחם בן-ששון: ראשית, לפני שהתחייבה היושבת-ראש מה שהתחייבה, טלפנתי לאקדמיה ללשון העברית לדעת כיצד פונים אליה, ואני אומר זאת לחברי הבית כדי שירגישו חופשיים לומר, כשיגיע הזמן והיא תשב בראש, או "גברתי היושבת-ראש" או "גברתי יושבת- הראש".

מנחם בן-ששון: שני הדברים בסדר מבחינת נקודת מבטה של האקדמיה ללשון העברית.

סגן מזכיר הכנסת דוד לב: האם זה נכון לומר לה "גברתי היושבת בראש"?

זהבה גלאון: לא.

מנחם בן-ששון: למה צריך?

מנחם בן-ששון: הרי זה יושבת-ראש.

מנחם בן-ששון: זה לא על חשבון הזמן שלי.

נסים זאב: - - -

מנחם בן-ששון: הדבר השני שרציתי לומר הוא, שיש שיטה להכפלת זמן הדוברים.

מנחם בן-ששון: אם יש לך חברה טובה ביציע או בקהל שפורצת בקריאות ביניים, מתנהל דיאלוג.

מנחם בן-ששון: חברות טובה עם חברת הכנסת זהבה גלאון בוודאי תעזור למי שרוצה תוספת זמן.

זהבה גלאון: למדת את הלכות הבית מהרגע הראשון.

מנחם בן-ששון: חברים, שתי הערות לתכנים שקודמי כבר דיברו עליהם, והשתדלתי שלא להחמיץ אף לא אחד מן הדוברים או מן הדוברות, ולאחר מכן - כמה דברים מן ההיסטוריה של הבית שחשבתי שכדאי יהיה להשמיע לכם ביום זה של השבעת ממשלה.

מנחם בן-ששון: יש מי שלימדו אותנו לומר, ויש מישהו שאפילו השתמשו בסייעתא דשמיא ובקב"ה לומר שלא יקום ולא יהיה דבר מסוים.

מנחם בן-ששון: יש מי שיודעים את זה.

מנחם בן-ששון: לומר בדרך הליצנות "לא יקום ולא יהיה" אפשר, אבל יש אחריות כבדה על אנשים שמודיעים לציבור "לא יקום ולא יהיה" ומטייחים את עיניהם של צעירים, כפי שראינו מה שהיה בגוש-קטיף, שעמדו אנשים בעלי סמכות תורנית ואנשים בעלי סמכויות פחות תורניות ודיברו אל הצעירים ולאחר מכן הצעירים הקרינו לציבור רחב "לא יהיה כדבר הזה".

מנחם בן-ששון: אני מציע שנעסוק בשחזור העבר - זה יותר בטוח מאשר בהבטחות טוטליות, שלא יקום ולא יהיה דבר זה או זה.

מנחם בן-ששון: הנקודה השנייה – המשא-ומתן הקואליציוני.

מנחם בן-ששון: יש סעיפים במשא-ומתן הקואליציוני שכתובים בצורה כללית אבל מבטיחה או משתדלת, ויש סעיפים שמיתרגמים לסעיפי תקציב.

מנחם בן-ששון: עומד חבר שהיה שר בישראל ולאחר מכן ראש ועדה, והוא אחראי, והוא מודיע שעניין החינוך במשא-ומתן הקואליציוני שלנו מסוכן, משום שהוא לא נקוב במספרים.

מנחם בן-ששון: גם תקציב הביטחון, שכולנו לא יודעים אולי את פרטי פרטיו, לא נקוב במספרים.

מנחם בן-ששון: האם מישהו העלה על הדעת אי-פעם שתקציב הביטחון ועניין הביטחון לא יהיה נקוב במספרים, שהוא לא ייקח מקום מרכזי?

עמיחי אילון: זה ההבדל בין תקציב הביטחון לתקציב החינוך, לצערנו.

מנחם בן-ששון: לא.

מנחם בן-ששון: חבר הכנסת אילון, נוכחנו לדעת, כשניתחנו ערב הבחירות, שאנחנו מקצים משאבים נכבדים במדינת ישראל לחינוך, והרבה פעמים התקציב לא מנוצל כיאות.

מנחם בן-ששון: אבל, לא זה מה שאני רוצה עכשיו לייחד עליו את הדיבור.

מנחם בן-ששון: לפחות בקווי היסוד ששנינו קשורים אליהם, גם בסעיף השמיני בעמוד הראשון הדברים נאמרים בצורה ברורה, וגם בסעיף ה-37 הדברים נאמרים בצורה ברורה, וכמחנך וכמי שדואג לאקדמיה וכמי שיודע שבמצוינות סוד הישגינו כאזרחי מדינת ישראל, ולא משנה בני איזו דת הם, אני בטוח שבדברים הללו ישקיעו לא משום שלא יקום ולא יהיה, אלא משום שכן יקום וכן יהיה.

מנחם בן-ששון: נדמה לי שהדברים הם דמגוגיה.

מנחם בן-ששון: על הכתפיים של המלה הזאת, ברשותכם, חברי הכנסת, אני מבקש להשלים את 47 השניות שנשארו לי, ואני מבקש בחזרה את שתי הדקות שקודם תרמתי.

מנחם בן-ששון: אני קורא מנאומו של חבר הכנסת אביגדור ליברמן כשהושבעה כאן ממשלה גדולה מ-20 חברי כנסת לפני ממשלה אחת, לפני פחות מארבע שנים, ואני מבטיח לקרוא לכם דברים מעוד ארבעה אנשים שהיום מתנגדים לממשלה ואז תמכו בה בחום והסבירו לבית הזה כמה אין בה דופי, כמה היא טובה וכמה כדאי לתמוך בה.

מנחם בן-ששון: אמר אז חבר הכנסת ליברמן: "אדוני היושב-ראש, אתם שמעתם על תוצאות הבחירות לכנסת?

מנחם בן-ששון: למי אתם באים בטענות" - שואל הוא את האופוזיציה - "עוד פעם לפי שיטתו של בן-אהרון העם טעה?

מנחם בן-ששון: " והוא מסיים את דבריו: "אני חושב, ואני מזדהה אתם, שמלאכת הרכבת הממשלה היתה מאוד מסובכת.

מנחם בן-ששון: פעם" - אמר ליברמן - "עשיתי את העבודה הזאת.

מנחם בן-ששון: אני מוצא לנכון להודות" - אני מקווה שגם הפעם הוא ימצא לנכון בהגינות - "פעם נוספת לצוות שניהל את המשא-ומתן בצורה מאוד מסורה ונחושה עם הרבה תחכום".

מנחם בן-ששון: חבר הכנסת שדיבר מטעם המפד"ל: "אז לחברי" – לחברים בש"ס למשל – "שלא יכולים להבין איך המפד"ל עושה דברים לשם שמים, והם כנראה מסיקים מעצמם שהכול, כמו שהם חושבים, רק בתשלום, אז גם אצלנו – לא כך היא" – אנו לשם שמים, מתוך אחריות לאומית.

מנחם בן-ששון: כך כתוב.

מנחם בן-ששון: אחרי זה כתוב ממש ממש בטקסטים שהביאו לאישור הכנסת באותו יום – מתוך אחריות לאומית.

מנחם בן-ששון: "מתוך אחריות לאומית ועל מנת להבטיח - - - מסכימים הצדדים כי בכפוף להסכמים - - - הם לא ייזמו ולא יסכימו ליוזמות של אחרים לשינוי במצב החוקי או הנוהג בענייני דת ומדינה".

מנחם בן-ששון: האם כך הם היו מתבטאים היום?

מנחם בן-ששון: וחבר הכנסת אלדד, ששמעתם אותו היום מתבטא בצורה תקיפה נגד הממשלה, אז אמר כך: "נכנסנו לממשלה בשביל הדבר הזה, כדי שנוכל כאן - - - כמו שנאמר על משה בשעת המלחמה נגד עמלק, שכשהיה משה מרים את ידיו היו ישראל מנצחים, וכשהיה נחלש והיה מוריד את ידיו היו עמלק גוברים, היו יהושע וכלב או - - - אהרן וחור תומכים בידיו והיו ישראל מנצחים".

מנחם בן-ששון: צבי הנדל אמר באותה ישיבה: "אדוני היושב-ראש, חברי חברי הכנסת, איחולי לחברי הכנסת החדשים.

מנחם בן-ששון: איחולי לממשלה הנכנסת - - - אני נושא תפילה לבורא עולם שהממשלה תצליח בדרכה, והלוואי שנצליח במדיניות" – אנחנו מדברים על ממשלת שרון – "שהיא תוביל - - - להביא בשורה טובה למדינת ישראל".

מנחם בן-ששון: חתם חבר הכנסת אורלב: "אדוני היושב-ראש, חברי חברי הכנסת, ככל שאני שומע את חברי הטובים בסיעות החרדיות צועקים בקול יותר רם, כך אני יודע שצדקנו יותר בחתימת ההסכם הקואליציוני".

מנחם בן-ששון: איזה מין גישה זאת?

מנחם בן-ששון: זאת גישה של אחדות האומה שקודם ציטטו?

מנחם בן-ששון: ואחרון חביב, חבר הכנסת גדעון סער, באותו הדיון: "אני הייתי משוכנע שתנצל את הדיון כאן על הקמת הממשלה - - - כדי" – שחברינו באופוזיציה – "יכו על החטא, על דבר שהוא יותר חמור מעמדות מדיניות מופרכות שהציבור דחה בשתי ידיים.

מנחם בן-ששון: במהלך מערכת הבחירות אתם וחבריכם לא התביישתם להטיח באדם שכל חייו קודש למדינת ישראל - - - גידופים בסגנון ששום ראש אופוזיציה ושום אופוזיציה לא הרשו לעצמם" - אני מצטט מלפני ממשלה, לא מהיום – "'פשע מאורגן', 'הסנדק'.

מנחם בן-ששון: נכון שראש הממשלה - - - מחל למגדפיו, אבל ציפיתי" - אני אומר לחברי הליכוד היום, אז הוא אמר לחברים אחרים – "אולי גם חלק ניכר בציבור ציפה שבהזדמנות זו תכו על חטא".

מנחם בן-ששון: ואני חותם בדבריו של סער, באותו דיון: "כמה שנים?" - תכהן הממשלה – "ארבע שנים ושמונה חודשים בשלב הראשון" - - -

קריאה: - - -

מנחם בן-ששון: אני מצטט מהכרוניקה.

סגן מזכיר הכנסת דוד לב: את זה סער אמר לפני שלוש שנים.

מנחם בן-ששון: אני מצטט מאז.

מנחם בן-ששון: אני עוסק בבטוח, לא בציפיות.

מנחם בן-ששון: עוד אמר סער: "ואחרי זה עוד ארבע שנים, ועוד ארבע שנים, עד שתעשו את חשבון הנפש ותבינו את הקשר בין הרעיונות שלכם לבין הישיבה שלכם בספסלים האלה.

מנחם בן-ששון: חבל שהפסדתם - - - לפחות לעת עתה, את ההזדמנות" – אני אומר את זה לחברי הליכוד – "לקחת חלק באחריות להחלטות ההיסטוריות והגורליות" שהיו באותן שנים.

מנחם בן-ששון: עד כאן דבריהם, ועכשיו משפט אחד שלי לחתימה: פתחה היושבת-ראש של הבית בגמרא, במסכת ברכות, דף י"ב, עמוד א': "משמר היוצא אומר למשמר הנכנס, מי ששכן את שמו בבית הזה הוא ישכין ביניכם" – קרי בינינו – "אהבה ואחווה ושלום ורעות".

מנחם בן-ששון: אבל שכחה – לא שכחה – שמאחורי המשפט הזה יש סיפור קשה.

מנחם בן-ששון: הסיפור הקשה הוא, שמשמרות של כהונה כשנדחקו במעלה הכבש, אחד כוהן דחק בכוהן אחר והכוהן ירד ממרומי הכבש ונפגע פגיעה קשה ואנושה.

מנחם בן-ששון: את הסיפור הזה שוכחים וזוכרים "- - - מי ששיכן את שמו בבית הזה הוא ישכין ביניכם אהבה ואחווה ושלום ורעות".

מנחם בן-ששון: אני אומר את הדברים דווקא היום, משום שגם חברי הכנסת שרוצים בקיצור עתותיה של הממשלה יודעים שיציבות למדינה וכלכלה בריאה וחינוך תקין וביטחון – ויש כאלה שגם מוכנים להגיד שלום – הם תוצאה של נכונות של הממשלה לעבוד מתוך "אהבה ואחווה ושלום ורעות".

מנחם בן-ששון: תודה.

סגן מזכיר הכנסת דוד לב: תודה רבה לחבר הכנסת בן-ששון, שהעשיר אותנו בדברי ימי הכנסת.

סגן מזכיר הכנסת דוד לב: אנחנו עוברים לחבר הכנסת יורי שטרן.

זהבה גלאון: מתי השר יגיע?

סגן מזכיר הכנסת דוד לב: נראה שהוא לא יגיע.

זהבה גלאון: אבי דיכטר פה.

סגן מזכיר הכנסת דוד לב: הוא שר עתידי, אבל אנחנו נסתפק בו.

סגן מזכיר הכנסת דוד לב: חבר הכנסת יורי שטרן, בבקשה - שלוש דקות.

סגן מזכיר הכנסת דוד לב: מפני שהמתנת, אם תחרוג לארבע דקות, גם את זה נראה בחיוב.

יורי שטרן: כבוד היושב-ראש, אני מוכן לראות באבי דיכטר את נציג ממשלת ישראל, ואולי הוא ימסור את מה שאגיד.

יורי שטרן: עצם העובדה שהממשלה מתנהגת כך - - -

מנחם בן-ששון: אנחנו מוכנים שתצביע בשבילו.

יורי שטרן: לא אצביע ומייד אגיד למה.

יורי שטרן: פרופסור בן-ששון, ציטטת מדברי ברכה שאמרו חברי הקואליציה הקודמת, אשר חלקם נמצאים היום באופוזיציה.

יורי שטרן: אני אומר לך, זאת היתה קואליציה של הימין, שהיא שניצחה בבחירות וקיבלה מנדט מהעם להוביל את המדינה בדרך של המחנה הלאומי.

יורי שטרן: זה שאריאל שרון, ראש הקואליציה הזאת, שינה את הקו, הפר את כל ההבטחות שנתן לבוחר והפך את הקואליציה של הימין למשהו מוזר שמבצע את מדיניות השמאל, זה מה שעשה את הדברים האמיתיים שאמרנו בתחילת דרכה של הממשלה ההיא למין פרודיה כפי שזה נשמע היום.

יורי שטרן: אבל, עכשיו קמה ממשלת שמאל מלכתחילה, ויושב נציג שאמור להיות הנציג הבכיר של הממשלה הזאת, מר אבי דיכטר, שהיה ראש אחד משירותי הביטחון.

יורי שטרן: ואני שואל אותך, איזה היגיון יש?

יורי שטרן: אתה תיכנס עוד מעט לממשלה, אתה צריך לפקד על מצבנו הביטחוני בביטחון פנים, ואני מניח שגם יהיה לך say בביטחון חוץ.

יורי שטרן: איך הממשלה הזאת אמורה לבצע את התוכנית שלה?

יורי שטרן: פעם דיבר אהוד אולמרט על גבולות קבע.

יורי שטרן: היה היגיון בכך שאפשר להתפשר על חלק מהשטח המאוכלס על-ידי יהודים ביהודה ושומרון, אף שגם זה מעשה מאוד מסוכן, אבל יש היגיון בכך שאנחנו מוותרים על חלק מהשטחים האלה תמורת הכרת העולם בסיפוח של השטחים האחרים – ואלה גבולות הקבע.

יורי שטרן: על מה אתם סומכים עכשיו?

יורי שטרן: בשביל מה אתם רוצים להרוס את ההתיישבות היהודית ביהודה ושומרון, להרוס את עמדות הכוח של מדינת ישראל, להשמיט מידינו את כל הקלפים לכל משא-ומתן אפשרי?

יורי שטרן: בשביל מה, בשביל לסגת לגבול שגם הוא גבול זמני?

יורי שטרן: מה אתם נותנים למדינת ישראל, אפילו לאזרחים של אותם גושים שכביכול אתם כוללים בשטח העתידי של המדינה?

יורי שטרן: אתם עושים מהשטחים האלה נקניק, שכולו אבסורד טופוגרפי אחד גדול.

יורי שטרן: פה גזרו ופה גזרו והפכו את גוש אריאל לא לגוש, אלא לאיזה קונדנסט, מין כביש כיסופים החדש, שמכל צד אפשר לירות בו.

אביגדור ליברמן: יוצרים גבולות אושוויץ - - -

יורי שטרן: גבולות אושוויץ, אבל הרבה יותר מסוכנים מאלה שאבא אבן דיבר עליהם.

יורי שטרן: מה עושים פה לידנו, בבירת ישראל, בירושלים?

יורי שטרן: הופכים את שכונת רמות לשכונה שהגבעה ששולטת עליה, נבי-סמואל, תועבר לרשות הפלסטינית.

יורי שטרן: אתם השתגעתם.

יורי שטרן: אתם, אנשי הביטחון, שפעם ידעו – אני זוכר את רבין בתקופת אוסלו ואחר כך אהוד ברק, כשרצו לוותר, איך הם בדקו בסרגל כל גבעה וכל סנטימטר, כדי לראות את כל הנתונים.

יורי שטרן: אני חושב שהם הלכו בדרך מאוד לא נכונה, אבל הם עשו את זה באחריות מסוימת.

יורי שטרן: אתם חסרי אחריות לחלוטין, מעבירים שטחים ללא הבחנה, שטחים שיושבים, כמו בית-איכסא, על כביש מס' 1, שכל משוגע יכול לקחת רובה ולירות על המכוניות שעוברות בו.

יורי שטרן: איזה מין טמטום, איזה חוסר היגיון.

יורי שטרן: בשביל מה?

יורי שטרן: הממשלה הזאת שלא תוכל להוביל כלכלה, כי היא כבר עשתה בהסכמים הקואליציוניים את כל הצעדים הבזבזניים שבעצם מוחקים את הישגי התוכנית הכלכלית של השנים האחרונות - היא לא תצליח בכלכלה.

יורי שטרן: בחברה היא לא תצליח, כי הגישה שלה לחברה היא גישה מגזרית – היא נתנה למגזר שאתו יש לה הסכם קואליציוני והיא לא נותנת למגזרים אחרים.

יורי שטרן: למה פתאום דווקא בקצבאות הילדים לא יחולו ירידה וקיזוז, אבל הקצבאות של הבטחת הכנסה, נכות וסיוע בשכר דירה ימשיכו לרדת?

יורי שטרן: למה?

יורי שטרן: כי יש הסכם עם ש"ס ואין הסכם עם מפלגות אחרות.

יורי שטרן: הממשלה הזאת חסרת מצע חברתי אמיתי.

יורי שטרן: לכן, גם בחברה היא לא תצליח, והיא לא תצליח בחינוך, כי כל הלחצים שיבואו מכל הצדדים יהרסו את החינוך, אף ששרת החינוך היא מהבודדים, בעיני, שקיבלו בה מקום שבאמת מתאים להם.

יורי שטרן: זאת ממשלה של אנשים ראויים, אלא שאספו אותם ונתנו לכל אחד כמעט את התפקיד שהכי פחות מתאים לו - -

דליה איציק: תודה, חבר הכנסת יורי שטרן.

יורי שטרן: - - מי שלא מתמצא בביטחון – שיהיה שר הביטחון, ומי שלא יודע תעשייה ומסחר – שיהיה בתעשייה ומסחר, ומי שאסור לו להיכנס למשרד מסוים – שייכנס לשם, וככה כל הממשלה נראית וככה היא תיכשל, והיא תחזק את עצמה אך ורק על החלום הנורא הזה של הריסת יישובים - -

דליה איציק: חבר הכנסת יורי שטרן, תודה לך.

יורי שטרן: - - של גירוש היהודים, של הפקרת ביטחון ישראל, וחבל על כל מי שיושב בה.

מוחמד ברכה: איך רציתם - - - יהיה שר לביטחון פנים?

מוחמד ברכה: איך כל כך נלחמתם על מקומו - - - כשהוא חשוד בפלילים?

סופה לנדבר: איזה שטויות אתה מדבר.

דליה איציק: חבר הכנסת סטס מיסז'ניקוב - אני מקווה שאני מבטאת את שמך נכון.

דליה איציק: שלוש דקות.

מוחמד ברכה: - - - הניאו-נאצים.

מוחמד ברכה: הניאו-נאצים צריכים לעמוד - - -

דליה איציק: אחריו - חבר הכנסת אחמד טיבי.

סטס מיסז'ניקוב: גברתי היושבת-ראש, תרשי לי עוד פעם לברך אותך על התפקיד שנבחרת אליו.

דליה איציק: תודה רבה.

סטס מיסז'ניקוב: זהו תפקיד רם מעלה, ואני מאחל לך הצלחה.

סטס מיסז'ניקוב: אני מקווה שסגן יושב-ראש הכנסת דוד טל ילמד את שם המשפחה שלי לפני שהכנסת תתפזר ולפני שהממשלה תיפול, וכדאי לו למהר כי זה עלול לקרות מהר.

מנחם בן-ששון: - - -

סטס מיסז'ניקוב: היום הזה היה אמור להיות יום חג, והממשלה הזאת היתה אמורה לאחד את העם, על כל רבדיו, מגזריו ופלגיו; היתה אמורה להביא תוכניות ברורות של ביטחון כללי ואישי לכל אחד מאזרחי מדינת ישראל; היתה אמורה להביא בשורות של שינוי בהעדפות חברתיות וכלכליות; היתה אמורה להביא לשינוי מרענן בשיטת הממשל, במצב התחיקתי, לשיפור מעמדם של כל אלה אשר שנים סובלים מקיפוח מתמשך.

סטס מיסז'ניקוב: היתה אמורה, אז כמו שנאמר – היתה אמורה.

סטס מיסז'ניקוב: מה אנחנו מקבלים במקום זה?

סטס מיסז'ניקוב: את מה שקרה לנגד עינינו בבניית הקואליציה הנוכחית לא ניתן להגדיר אחרת מאשר חלם.

סטס מיסז'ניקוב: הספקנו לראות דה-לגיטימציה מוחלטת למנהיג מפלגה ותיקה ומכובדת, השנייה בגודלה בכנסת, בכל הנוגע למועמדותו לתפקיד שר האוצר, בטענה די מוזרה כי הוא לא יהיה טוב לכלכלת ישראל ולא יהיה טוב כשר האוצר לאזרחי המדינה – טענה די משכנעת, הייתי אומר, כי אין לו מספיק ניסיון.

סטס מיסז'ניקוב: תזכרו את הטענה הזאת, כי זאת בערך הפעם האחרונה שחשבו בממשלה הזאת על טובת האזרחים בבניית הממשלה ובבניית הקואליציה, כי מייד עם פסילתו לתפקיד שר האוצר, אותו מנהיג מקבל את תפקיד שר הביטחון.

סטס מיסז'ניקוב: מאוד הגיוני – כמו כל דבר אחר בערך שקרה כאן בעת המשא-ומתן – זהו תיק שולי כמובן מבחינת הממשלה, לא חשוב.

סטס מיסז'ניקוב: אם השר המיועד יעשה טעויות – שלא כמו בכלכלה, בביטחון ניתן יהיה לתקן, והעם לא ירגיש את זה אפילו.

סטס מיסז'ניקוב: תסלחו לי כמובן על הציניות, אבל אם זה לא חלם, אני כבר לא יודע מה זה.

סטס מיסז'ניקוב: האפשרות השנייה כמובן קיימת – שפשוט מנסים להכשיל את יושב-ראש מפלגת העבודה, והוא לא שם לב לזה.

סטס מיסז'ניקוב: חודשים רבים שמענו ממפלגת קדימה וגם ממפלגת העבודה קולות של צער על מצב חברתי-כלכלי עגום בשכבות שלמות של האוכלוסייה בארץ.

סטס מיסז'ניקוב: דמעות תנין זלגו כמים.

סטס מיסז'ניקוב: האג'נדה של מפלגת העבודה התמקדה בשכר מינימום של 1,000 דולר לכל עובד.

סטס מיסז'ניקוב: בסופו של דבר, על מנת להקים קואליציה, סיכמו על פשרה של תוספת 500 שקל.

סטס מיסז'ניקוב: אבל באותה נשימה יצרו 25 משרדים עם שרים, לשכות, עוזרים, מזכירות, וכל הפיצ'פקעס הקטנים הנלווים לכך.

סטס מיסז'ניקוב: אז איפה הדאגה החברתית שלכם, רבותי?

סטס מיסז'ניקוב: הרי לא ניתן למתוח את תקציב המדינה בלי גבול, זה לא גומי.

סטס מיסז'ניקוב: אם אתה מוסיף חתיכה לצד אחד, אתה גורע מהצד השני.

סטס מיסז'ניקוב: אז אולי הדאגה האמיתית שלכם לשכבות החלשות היתה אמורה להתחיל בקיצוץ דרמטי במספר משרדי ממשלה, באיחוד תיקים, בביטול לשכות?

סטס מיסז'ניקוב: איך תסבירו לציבור שדווקא מדינת ישראל, עם מכלול הבעיות התקציביות שיש לה, זקוקה ל-25 שרים, כשלמשל שווייץ - כמובן מדינה זוטרית קטנה – מסתדרת עם 16?

סטס מיסז'ניקוב: על מנת להחליק קצת את כל הבושה הזאת, ביטלו את המוסד של סגני שרים, וזה מזכיר לי קצת את הטיפול באקמול שניתן לחולה סופני.

סטס מיסז'ניקוב: זהו מהלך של זריית חול בעיני הציבור, זה היה נמהר כל כך שביטלו אפילו סגן שר חיוני במשרד הביטחון, ועוד כשנכנס לשם שר לא מנוסה.

סטס מיסז'ניקוב: שוב, לדעתי, זה ניסיון של הכשלה במכוון, אבל למה על חשבון הציבור?

סטס מיסז'ניקוב: במסגרת משא-ומתן כושל, אנשי מפלגת קדימה פסלו תנועה שלמה מלטפל בסוגיה של מניעת אלימות והבטחת ביטחון אישי.

סטס מיסז'ניקוב: שוב, מלת הקוד – דה-לגיטימציה של תנועה שלמה, שזכתה באמון הציבור וקיבלה 11 מנדטים.

דליה איציק: אדוני, תודה.

סטס מיסז'ניקוב: רגע.

סטס מיסז'ניקוב: עוד דקה.

דליה איציק: אדוני, תקפיד.

דליה איציק: כל אחד – עוד דקה.

דליה איציק: תשתדל.

אביגדור ליברמן: נאום ראשון.

סטס מיסז'ניקוב: אנחנו זוכרים את הסקרים לפני הבחירות וזוכרים סקרים תוך כדי הבחירות, שלפיהם הציבור מאמין שאביגדור ליברמן הוא האיש שיכול לטפל באלימות ויכול לטפל במיגור הפשע.

סטס מיסז'ניקוב: עכשיו כל הטיפול הזה שוב הולך לכיוון של אנשי קדימה, וחבל שלא ניתן התיק לאביגדור ליברמן, אלא במקום זה נתפר לו תיק אחר.

סטס מיסז'ניקוב: אבל, אפילו אם זה כך, במפלגת ישראל ביתנו יש מספיק מומחים לענייני ביטחון, כמו מי שיושבים פה – ישראל חסון ויצחק אהרונוביץ - שיכלו למלא את התפקיד הזה נאמנה.

סטס מיסז'ניקוב: ודבר אחרון, משהו אישי.

סטס מיסז'ניקוב: אני חייב להגיד, שאחרי 25 שנים בארץ – הגעתי לפה כנער צעיר - אני די מתבייש, כי בן-לילה הפכתי לאזרח סוג ב', ג', ד' – ואפשר להמשיך את הרצף עד האות הנכונה – איך פסלו מיליון ו-200,000 אזרחים מלכהן בממשלה.

סטס מיסז'ניקוב: אתמול הייתי בבית הנשיא והשתתפתי בטקס לכבוד חיילים מצטיינים.

סטס מיסז'ניקוב: 23 חיילים נשאו שמות של דוברי רוסית, וכאן, בבית הזה, מתוך 120 חברי הכנסת לא נמצא מקום לשר אחד עם שם של דובר רוסית.

סטס מיסז'ניקוב: זאת פשוט בושה וחרפה לממשלה החדשה.

דליה איציק: תודה לך.

דליה איציק: חבר הכנסת אחמד טיבי.

דליה איציק: אני בטוחה שהוא – חבר כנסת ותיק – יעמוד בלוחות הזמנים, כדי שלא ניקח מזמנם של אחרים.

גאלב מג'אדלה: גברתי היושבת-ראש, לנו מופיע במסך משהו אחר.

דליה איציק: יש כאן איזו בעיה.

דליה איציק: אתה צודק, עדכנו את זה.

גלעד ארדן: אפשר לדעת מה הסדר?

דליה איציק: הסדר הרגיל.

דליה איציק: רק כאן אנחנו סטינו.

דליה איציק: בבקשה.

אחמד טיבי: גברתי היושבת-ראש, אני מברך אותך על קבלת התפקיד ועל הבעת האמון פה-אחד בתמיכה במועמדותך ליושבת-ראש הכנסת.

אחמד טיבי: מוזר – היה פה פאשיסט שדיבר נגדנו לפני כמה דקות, והוא ברח מהאולם.

אחמד טיבי: יכול להיות שהוא ידע שאנחנו עומדים לענות לו.

אחמד טיבי: על כל פנים - -

יורי שטרן: כבוד היושבת-ראש, את צריכה להגן - - -

אחמד טיבי: - - אני אתייחס קודם לתוכנית המדינית - - -

גלעד ארדן: מה עדיף?

גלעד ארדן: משת"פ או גיס חמישי?

דליה איציק: חבר הכנסת יורי שטרן.

סופה לנדבר: - - -

זהבה גלאון: - - - להתיר דמם של חברי הכנסת הערבים, ישבתם ושתקתם - - -

סופה לנדבר: את דואגת לערבים - - -

קריאות: - - -

דליה איציק: חבר הכנסת יורי שטרן, חברת הכנסת סופה לנדבר, אני ממש לא רוצה בישיבה הראשונה להשתמש בשום סמכות שיש לי.

דליה איציק: אני מבקשת שנשב.

דליה איציק: בבקשה.

סופה לנדבר: את מרשה להם להגיד פאשיסט על חבר כנסת?

דליה איציק: חבר הכנסת טיבי, אני אשמח מאוד אם תחזור בך מהביטוי.

אחמד טיבי: היסטורית, גברתי היושבת-ראש, היתה מפלגה שקראו לה המפלגה הפאשיסטית, היתה לה דרך חיים - -

עמיחי אילון: - - -

אחמד טיבי: - - היו לה עקרונות.

אחמד טיבי: הפאשיזם היה דרך חיים.

אחמד טיבי: יש הבדל בין לומר על מישהו שהוא פאשיסט - זה משהו מוגדר, זה רע מבחינתי, ערך רע, שלילי – לבין להשוות חברי כנסת, נבחרים, בשל שיוכם האתני לאנשים ששיתפו פעולה עם הנאצים.

אחמד טיבי: זה דבר חמור שהכנסת - - -

יורי שטרן: בשביל - - -

אחמד טיבי: אני אגע בו, עוד מעט אני אגע בו.

דליה איציק: חבר הכנסת יורי שטרן, שב בבקשה.

דליה איציק: זה מאוד מפריע.

אחמד טיבי: קודם אני אגיד את עמדתי על נאומו של ראש הממשלה ועל קווי היסוד של ממשלה שאין בה בשורה, לא חברתית, לא כלכלית, לא מדינית ולא ביטחונית, וההתייחסות אל הציבור הערבי והאזרחים הערבים היתה כלאחר-יד, בחמש-שש מלים, ללא התחייבות, ללא הבטחה, ולכן טבעי שנצביע נגד הממשלה הזאת.

אחמד טיבי: מדי פעם, גברתי היושבת-ראש, יש בכנסת הזאת התבטאויות גזעניות – גזעניות יותר, גזעניות פחות.

אחמד טיבי: התרגלנו שהמקום הזה הוא השוק הגזעני ביותר שיש במדינת ישראל.

אחמד טיבי: אבל, יש לעתים חציית קווים אדומים.

אחמד טיבי: אפשר לומר דבר אחד על ליברמן - - -

דליה איציק: חבר הכנסת אלון, אני בטוחה שלא היית רוצה - - -

אחמד טיבי: אפשר לומר דבר אחד על ליברמן.

אחמד טיבי: אגב, יש לו אומץ לב, אם כבר לומר משהו טוב עליו.

אחמד טיבי: יש לו אומץ לב.

אחמד טיבי: הוא אומר בדיוק את מה שהוא חושב ומה שאחרים חושבים ולא אומרים.

אחמד טיבי: לכן לא מדובר בתופעה חריגה.

אחמד טיבי: לא מדובר בתופעה חריגה.

אחמד טיבי: ולמה אני אגמד, חברת הכנסת גלאון, את "אומץ הלב"?

אחמד טיבי: כי הוא אומר את הדברים האלה על קרקע פורייה של "מיינסטרים" גזעני שיש בחברה הישראלית, שלא רק יכול להעניש אותו, וצריך להעניש אותו על דברים כאלה, אלא ממשיך להחזיק ממנו מועמד פוטנציאלי לממשלה.

אחמד טיבי: בנוסף, אתה רואה את ההצלחות של ההגנה עליו מצד שמאל ואת הדממה מצדדים אחרים, שלא מוקיעים את ההתנפלות הזאת על קבוצת חברי כנסת שנבחרו על-ידי ציבור באופן לגיטימי, בגלל שיוכם הלאומי והאתני.

אחמד טיבי: וכי למה אמרתי פאשיסט?

אחמד טיבי: מה זה פאשיסט?

אחמד טיבי: יש התנגדות ועוינות ושנאה כלפי האחר הערבי בשל שיוכו האתני והלאומי.

אחמד טיבי: זה הדבר המסוכן.

אחמד טיבי: והאמירה שלו היום היא התרת דם של חברי הכנסת הערבים.

אחמד טיבי: אין פירוש אחר מאשר התרת דם מפי אדם שעמד פה לפני קדנציה, גברתי היושבת-ראש, וקרא להעמיד את חברי הכנסת מול כיתת יורים.

אחמד טיבי: האיש הזה עשה את זה מעל הדוכן, וגם זה עבר כלאחר יד.

אחמד טיבי: הפאשיסטים נפלו גם אחרי מלחמת העולם השנייה, אחרי שהם עלו לגדולה.

אחמד טיבי: "Evrything that rises must converge".

אחמד טיבי: וגם פאשיסטים גדולים, כמו גזענים גדולים, ייפלו בזה אחר זה ומלח הארץ יישארו כאן.

אחמד טיבי: אלה שבאו מחוץ-לארץ וגרים מחוץ לארץ בהתנחלות - - -

דליה איציק: חבר הכנסת טיבי, תרשה לי בבקשה.

דליה איציק: היות שאני חדשה ולומדת את השעון, אז הרווחת כבר דקה.

דליה איציק: אני מבקשת ממך, יש לך עוד חצי דקה.

אחמד טיבי: תודה רבה.

אחמד טיבי: ולכן, א.

אחמד טיבי: נדרשת עמדה של יושב-ראש הכנסת, עמדה מוסרית חד-משמעית להגן על חלק מחברי הבית הזה שהותקפו בגלל שיוכם האתני ובשל השוואה, שבוע לאחר יום השואה, לשיתוף פעולה עם נאצים.

אחמד טיבי: יש השקפת עולם שאני מכבד, שיש בה חילוקי דעות על רקע מדיני.

אחמד טיבי: יש השקפת עולם ואנשים שאני מרגיש בוז עמוק כלפיהם וכלפי מה שהם מייצרים.

אחמד טיבי: זה האיש שבא מחוץ-לארץ, גר בחוץ-לארץ בהתנחלות, על אדמה שנגזלה מאחרים, ורוצה לגרש אותנו, אותנו, תושבי ובעלי האדמה הזאת, לחוץ-לארץ.

אחמד טיבי: פשיסטים נפלו באיטליה, הם ייפלו גם בישראל.

אחמד טיבי: תארו לעצמכם שפאשיסט באוסטריה היה משמיע ביטויים כאלה נגד יהודים.

אחמד טיבי: מה היו עושים מדינת ישראל ורוב חברי הכנסת הערבים?

אחמד טיבי: - בוז עמוק.

דליה איציק: חבר הכנסת גאלב מג'אדלה, חמש דקות.

גאלב מג'אדלה: גברתי היושבת-ראש, מכובדי חברי הכנסת, ברכות על הבחירה שלך.

גאלב מג'אדלה: אני בטוח שתוסיפי משקל לבית כאן, את הרוח הדמוקרטית, את האצילות ואת הניהול למופת.

גאלב מג'אדלה: אני לא מסתיר את אכזבתי, ואין לי כוונה לעשות זאת, מכך שבממשלה הזאת אין לא רוסים ולא ערבים.

גאלב מג'אדלה: אף שתיכף אני אדבר גם על מי שמייצג את הרוסים כאן, בהמשך דבריו, שאמר אותם לפני שעה בנוכחותי במליאה.

גאלב מג'אדלה: אין לי כוונה להסתיר את אכזבתי, כי 20% מהאוכלוסייה הערבית מרגישים היום מאוכזבים מהממשלה הזאת; הם לא כל כך מקבלים את כל מה שהיא סיכמה, אבל לו לפחות היו שמחים בחלקם בנושא הכלכלי והחברתי.

גאלב מג'אדלה: בשונה מהאחרים, אני חושב שיש בה פריצת דרך וסגירת פערים, יש פריצת דרך בטיפול בבעיית האבטלה והעניים, ואני מאמין שאנחנו גם נבצע את מה שחתמנו, וחתמנו על דברים שניתן בסופו של יום לבוא לציבור הישראלי ולומר: עשינו את דברינו לטובת כלל החברה הישראלית.

גאלב מג'אדלה: אבל, אני רוצה לומר, גברתי היושבת-ראש, לא יכולתי ואני בדרך כלל לא קורא ממקומי במליאה למי שמדבר, ומי שבזכות מקבל את רשות הדיבור, אבל לא יכולתי להתאפק אחרי שראש מפלגה, שאמר על עצמו שהוא פרגמטי ורוצה להיות במרכז המפה הישראלית, והוא שואף להיות ראש ממשלה, גזען אמיתי בכל מובן המלה, משווה נבחרי ציבור, שנבחרו באותה דרך שהוא נבחר, באותה מדינה, באותו יום בחירות, בצורה חשאית ודמוקרטית - למשתפי פעולה בתקופה של שלטון הנאצים.

גאלב מג'אדלה: זה מאוד הפריע לי.

גאלב מג'אדלה: לחברי נציגי העולים החדשים במפלגתי, מפלגת העבודה, תמיד אמרתי, ויושבת פה חברת הכנסת סופה לנדבר, ששמעה אותי לא אחת, אמרתי למפלגתי מפלגת העבודה: בלי ערבים ורוסים המפלגה שלנו לא תחזור להיות מפלגה שמובילה את השלטון בישראל.

גאלב מג'אדלה: להיפך, ראיתי בציבור הרוסי והערבי ציבורים קרובים אחד לשני, סובלים מאותן בעיות קיומיות - אבטלה ועוני – מצויים בשוליים של החברה הישראלית ולא מצויים על סדר-יומה של החברה הישראלית והממשלה בישראל.

גאלב מג'אדלה: להגיד דברים כאלה?

גאלב מג'אדלה: אני מצפה מגברתי היושבת-ראש, אני מצפה מהממשלה, אני מצפה מראש הממשלה, שיגיבו על האמירות שנאמרו.

גאלב מג'אדלה: הדבר האחרון שאני רוצה לומר, לפני שאני מנצל את כל הזמן שעומד לרשותי.

גאלב מג'אדלה: הדרך היחידה שעוד לא בחנו אותה עד תום היא דרך השלום.

גאלב מג'אדלה: את המלחמות ניסינו מ-1948 ועד עכשיו, עליות ומורדות.

גאלב מג'אדלה: הדרך היחידה, הברירה היחידה שאנחנו והפלסטינים לא ניסינו עד תום ולא בחנו אותה עד תום, זו דרך השלום.

גאלב מג'אדלה: נדמה לי שזאת הברירה היחידה והטובה לשני העמים.

גאלב מג'אדלה: אין אפשרות לשום טרנספר של הציבור הערבי בארץ, ואין אפשרות שאנחנו נתעורר יום אחד בהיר ללא מדינת ישראל.

גאלב מג'אדלה: לכן הברירה היחידה שעומדת בפני שני העמים היא ההידברות, המשא-ומתן, החיים זה בצד זה.

גאלב מג'אדלה: כל מי שחושב אחרת, זכותו הלגיטימית, אבל זה נכשל.

גאלב מג'אדלה: ואם אומרים כאן נציגי מפלגות, שאני מכבד אותם, שהם נגד הממשלה הזאת כי היא רוצה לסגת מהשטחים הכבושים, אז עד מתי נשב על החרב?

גאלב מג'אדלה: לא מספיקים לנו כל הניסיונות שהיו לנו והניסויים שהיו לנו?

דליה איציק: תודה לך, אדוני.

דליה איציק: חבר הכנסת אפי איתם, שלוש דקות.

אפי איתם: גברתי היושבת-ראש, ברכותי להיבחרך ואיחולי הצלחה.

דליה איציק: תודה רבה.

אפי איתם: נדמה לי שכשמשביעים ממשלה יש איזה רגע שניתן להבחין במגמות העומק של הממשלה הזאת בטרם היא מתחילה להתחכך ביום-יום הביצועי הפוליטי, ואנחנו עוד נבלה כאן שעות רבות בוויכוחים ובמאבקים.

אפי איתם: אבל, נדמה לי, ואני מוכרח לומר, שמעבר להיותי אופוזיציה לממשלה הזאת, כשעמד כאן ראש הממשלה המיועד ונשא את נאום החזון שלו, חשתי סוג עמוק של אכזבה.

אפי איתם: נדמה לי שמעטים הנאומים, נאומי החזון, הנאומים שבהם הציג איש חדש ממשלה חדשה, שנתפרו בתפרים כל כך גסים, הייתי אומר על גבול המניפולטיביות.

אפי איתם: כי כשראש הממשלה הזה - ואיך אומרים?

אפי איתם: הוא לא חיכה דקה לאחר תוצאות הבחירות - אומר: "הבחירות הללו היו משאל עם על תוכנית ההתכנסות", אפרופו המשך מכבסת המלים השרונית, שהיא היא עצמה לב-לבה של השחיתות הפוליטית.

אפי איתם: תגידו בדיוק: נגרש 110,000 איש מבתיהם.

אפי איתם: אל תגידו, גבולות חדשים והתכנסות.

אפי איתם: אני רוצה לומר שכשהוא אמר שזה משאל העם וכשהוא אמר שמדינת ישראל נכונה על שני עקרונות מכוננים, דמוקרטיה ויהדות, אני רוצה לומר לך, ראש הממשלה, גם אנחנו יודעים לספור.

אפי איתם: עכשיו אין יותר מ-60 מנדטים יהודיים בבית הזה לתוכנית שלך.

אפי איתם: לקבוע את גורלם של 100,000 יהודים ואת גבולות הקבע של מדינת היהודים הוא עניין דמוקרטי ויהודי.

אפי איתם: אם אתה מתכוון לעשות את זה עם קולותיהם המכובדים אבל הבלתי-רלוונטיים של חברי הכנסת הערבים לדיון הזה - אוי לה לדמוקרטיה שאתה מכונן ואוי לה ליהדות שאתה רוצה - - -

זהבה גלאון: - - -

אפי איתם: - - - אוי לה ליהדות שאתה רוצה להמשיך ולקיים.

יורם מרציאנו: מה אתה מציע?

יורם מרציאנו: להוציא אותם מהכנסת?

דליה איציק: חבר הכנסת איתם, אתה תיכף מסיים.

אפי איתם: כדי לגרש 100,000 איש מבתיהם בהליך יהודי ודמוקרטי צריך רוב יהודי בבית הזה, והעם היהודי היושב בציון אמר לתוכנית הזאת: לא.

אפי איתם: בואו נהיה ישרים והגונים ונלך - -

זהבה גלאון: - - -

דליה איציק: חבר הכנסת איתם, אתה צריך לסיים.

אפי איתם: גברתי, תגני עלי.

אפי איתם: - - ונאמר: אם זה אכן היה משאל עם, שום הליך דמוקרטי ראוי, בוודאי לא דמוקרטי ויהודי, לא מתיר לממשלה הזאת להתחיל במעשה הגירוש הבא.

דליה איציק: חבר הכנסת איתם, תודה רבה לך.

דליה איציק: חבר הכנסת איתם, תרשה לי - - -

אפי איתם: משפט אחד ואחרון.

דליה איציק: אחרון ממש, אנחנו בלחץ של לוח זמנים.

אפי איתם: אי-אפשר לטוח את עינינו בשקרים באשר למקורות הכספיים שיעמדו לרשותה של הממשלה הזאת לעשות הכול.

אפי איתם: והרי אם היא תרצה לטפל גם בזקנים וגם בתלמידים, מאין היא תיקח את 400 המיליארד שהיא מכפלה פשוטה של מה ששילמנו על הגירוש האחרון כדי לממן את הגירוש הזה?

דליה איציק: חבר הכנסת איתם, תודה לך.

דליה איציק: חבר הכנסת עמי אילון.

דליה איציק: חברים יקרים, עמי אילון נואם בפעם הראשונה.

דליה איציק: חמש דקות.

דליה איציק: לוח הזמנים הוא כזה שאנחנו צריכים לסיים, וזה יהיה על חשבון אחרים.

דליה איציק: בואו נעשה את זה ונעמוד בלוח הזמנים.

דליה איציק: אל תעמידו אותי במצב לא נעים.

דליה איציק: בבקשה, חבר הכנסת עמי אילון.

דליה איציק: בהצלחה לך.

עמיחי אילון: תודה רבה.

עמיחי אילון: אני מצטרף לברכות, גברתי היושבת-ראש, כפי שכבר אמרו קודמי.

עמיחי אילון: אני מצטרף לברכות לא משום היותך אשה, אלא משום שאני מאמין שעם הניסיון הפרלמנטרי שלך ועם הממלכתיות ששמת לנגד עינייך, הכנסת הזאת רק תרוויח.

עמיחי אילון: הרבה מאוד ברכות.

עמיחי אילון: לא ידעתי כמה אנשים יהיו באולם כשאני אדבר, יש לי פה כמה ידידים שלא יפספסו את זה, אבל דאגתי שאבא שלי בעמק-הירדן יקשיב, אז יש לי הרבה צופים עכשיו.

עמיחי אילון: אני מודה לכל מי שרואה אותי כרגע.

עמיחי אילון: בנאום הראשון אני רוצה להודות על הזכות שניתנה לי לשרת את אזרחי מדינת ישראל.

עמיחי אילון: אני רואה בזה זכות גדולה.

עמיחי אילון: אני מברך את כל חברי.

עמיחי אילון: קודם כול, את חברי ושאינם חברי האישיים בממשלה שתאושר הערב.

עמיחי אילון: את ידידי אהוד אולמרט.

עמיחי אילון: אבי, תעביר לו את זה.

עמיחי אילון: ואת ידידי האישי אבי דיכטר, שאני בטוח שיהיה שר יוצא מן הכלל.

עמיחי אילון: וכמובן, את כל ידידי בסיעת מפלגת העבודה ואת כל שרי הממשלה ומאחל להם הצלחה.

עמיחי אילון: בעניין הזה, הצלחת

עמיחי אילון: כם הצלחנו.

עמיחי אילון: אני רוצה לומר שבראייתי, הקמת ממשלה היא רגע שלפחות הפעם יש בו מידה רבה מאוד של התפכחות גם במישור האישי, גם במישור הפוליטי וגם במישור הציבורי.

עמיחי אילון: יש בו בראייתי מעבר שלפעמים אפילו קצת כואב, ממציאות של חלומות והבטחות למציאות של פשרות ושל יצירת קואליציות.

עמיחי אילון: אני מקבל את החלטת הבוחר שלא בחר בנו, מפלגת העבודה, להרכיב את הממשלה.

עמיחי אילון: אני יודע שהממשלה הזאת לא תביא אותנו אל המקום שאנחנו, במפלגת העבודה, הבטחנו לציבור הישראלי שאליו אנחנו רוצים להגיע.

עמיחי אילון: לממשלה הזאת יש רשימה ארוכה מאוד של כשלים כבר בתהליך הרכבתה, והדברים נאמרו ולא אחזור עליהם.

עמיחי אילון: לי אישית יש קושי גדול מאוד להסכים לגודלה הבלתי-סביר והבלתי-פרופורציונלי.

עמיחי אילון: יש לי קושי להצביע עבור ממשלה שעל פניו, על-פי ההסכם הקואליציוני, מונעת מ-20% מילדי ישראל את הזכות האלמנטרית לקבל את הכלים על מנת להתמודד עם העולם שאליו הם הולכים ונשללת מהם הזכות ללמוד לימודי ליבה - פיזיקה, מתמטיקה, אנגלית ודמוקרטיה - דבר שהופך את היעד שאנחנו הצבנו לפנינו - סגירת פערים - כמעט לריק מתוכן.

עמיחי אילון: אני אישית מקווה שהממשלה הזאת לא תיתן את ידה להמשך עשייה של ממשלות רבות, לסגור את כל פעריה או את יצירת העוני על-ידי תשלומי העברה, דבר שלדעתי הוא לחלוטין לא ראוי.

עמיחי אילון: למרות כל הדברים האלה, אני מתכוון להצביע בעד הקמת הממשלה ובעד הממשלה, ואני רוצה להסביר מדוע.

עמיחי אילון: אני רוצה להסביר זאת קודם כול לעצמי ולכל אותם אזרחים רבים שכרגע צופים בנאום הדרמטי הזה, אבל אני באמת רואה את עצמי כחייב הסבר להתנהגותי הפוליטית בתקופה הקרובה וכמי שבא מהמקום שממנו אני בא.

עמיחי אילון: מאחר שאני יודע שבכל אחד מאתנו יש כמה ישויות, אני מעיד על עצמי שאני קודם כול בן-אדם ורק אחר כך אזרח מדינת ישראל ורק אחר כך משרת ושליח ציבור ורק בסופו של עניין, לגבי העניין שעליו אנחנו מדברים, אני חבר הכנסת וחבר סיעת העבודה בכנסת הזאת.

עמיחי אילון: לכן, למרות כל חסרונותיה של הממשלה, כפי שציינתי ואפשר להרחיב, אני תומך בממשלה הזאת, שתיבחן בעיקר, אני אומר זאת בצער, בתחום המדיני.

עמיחי אילון: ההתכנסות היא הסיבה היחידה בראייתי, ואני אומר את זה בעצב, להקמתה של הממשלה הזאת ולפחות בראייתי להצביע עבורה.

עמיחי אילון: ההתכנסות היא דבר אמורפי וארוך טווח, ואני שואל היום את עצמי וחייב תשובה לא רק לעצמי: מה הסיכוי שהממשלה הזאת תוציא את ימיה?

עמיחי אילון: הממשלה הזאת תוציא את ימיה רק אם תממש מדיניות בהירה שמביאה אותנו להיפרדות מהפלסטינים בתהליך מוסכם שלא יקרע את החברה הישראלית מבפנים.

אפי איתם: - - -

עמיחי אילון: המבחן הוא מבחן אטי, רבעוני וחודשי.

עמיחי אילון: אני נמצא פה על מנת לייצג ציבור גדול מאוד של אזרחים שרוצים לראות את המבחן הזה מתממש בכל דקה.

דליה איציק: חבר הכנסת אילון, זמנך תם.

עמיחי אילון: זה נאום ראשון, תני לי עוד כמה שניות.

דליה איציק: חבר הכנסת אילון – שניות.

דליה איציק: אני מבקשת.

עמיחי אילון: אני רוצה לראות שהממשלה הזאת מאיצה את בניית גדר הביטחון ברוח החלטות בג"ץ.

עמיחי אילון: אני רוצה שהיא תייצר הידברות עם כל הגורמים הפרגמטיים בעולם, הן בעולם הערבי והן בחברה הפלסטינית.

עמיחי אילון: אני רוצה שהיא תפנה את כל המאחזים הבלתי-חוקיים בתוך שנה, על-פי דוח טליה ששון.

עמיחי אילון: זה חלק מקווי היסוד של מפלגת העבודה וזו הסיבה שבגללה נכנסנו לממשלה.

דליה איציק: אני מבקשת לסיים.

עמיחי אילון: אני רוצה שהיא תחוקק מייד חוק פינוי-פיצוי, ואני לפחות מצפה מכל שרי מפלגת העבודה שיצטרפו לחוק הזה.

עמיחי אילון: אני רוצה שהיא תבצע ביצוע דווקאי ומדויק של מסקנות ועדת-אור כפי שהוגש על-ידי חברי הוועדה לממשלה.

דליה איציק: תודה רבה, חבר הכנסת אילון.

גדעון סער: חבר הכנסת אילון, מה עם האג'נדה החברתית?

יורם מרציאנו: גדעון, נאום ראשון.

עמיחי אילון: חוק פיצוי-פינוי הופך היום לצו מוסרי של הממשלה הזאת והכנסת הזאת.

עמיחי אילון: בכנסת הזאת יש יותר מ-100 חברי כנסת שרואים בהסדר של שתי מדינות לשני עמים הסכם ראוי.

עמיחי אילון: החלוקה או הפיצול הוא רק בשאלה - האם זה יהיה בהסכם או לא.

עמיחי אילון: לכן, זה לא מוסרי להחזיק מתיישבים ששלחנו כמתיישבים כבני-ערובה, כשהכנסת הזאת מבינה שממזרח לגדר לא תהיה מדינת ישראל.

עמיחי אילון: זה לא מוסרי להמשיך לבנות להם בתים שכולנו יודעים שייהרסו - -

דליה איציק: חבר הכנסת אילון, תודה רבה.

עמיחי אילון: - - זה לא מוסרי לשלוח אותם ואת בנינו להרוג וליהרג על חלקי ארץ-ישראל שלא יהיו מדינת ישראל.

עמיחי אילון: אני אמצא בכנסת הזאת על מנת להבטיח שהדברים האלה יתממשו.

עמיחי אילון: תודה רבה.

דליה איציק: בהצלחה לך.

דליה איציק: אני בטוחה שחרגת בשלוש דקות מכיוון שאתה נואם בפעם הראשונה.

דליה איציק: חבר הכנסת יובל שטייניץ – שבע דקות.

דליה איציק: לא אאפשר לחברי הכנסת לחרוג, זה לא הוגן כלפי חברים אחרים.

דליה איציק: אנחנו בלחץ של לוח זמנים.

יובל שטייניץ: גברתי היושבת-ראש, הרשי לי, על חשבון שבע הדקות האלה, קודם כול לברך אותך ולאחל לך בהצלחה.

דליה איציק: תודה.

יובל שטייניץ: הצלחתך – הצלחת הדמוקרטיה הישראלית.

יובל שטייניץ: לא הממשלה היא התגלמות הדמוקרטיה, לא בישראל ולא בשום מדינה, אלא הפרלמנט, הכנסת.

יובל שטייניץ: אם תדעי להגן על זכותה של הכנסת לבקר ולמנוע את רמיסת הזכות הזאת על-ידי הממשלה ועוצמתה, תתרמי תרומה משמעותית ביותר לדמוקרטיה הישראלית.

יובל שטייניץ: כפי שאני מכיר אותך, את לוחמת ללא חת, את גם תעשי את זה - כפי שהצהרת בנאומך.

יובל שטייניץ: שיהיה לך בהצלחה.

דליה איציק: תודה רבה.

יובל שטייניץ: אני רוצה גם לברך שניים מחברי שאמורים להתמנות היום לשרים.

יובל שטייניץ: לצערי לא אוכל להצביע בעדם, אבל אני שמח בשמחתם.

יובל שטייניץ: קודם כול, ידידי חבר הכנסת גדעון עזרא, שקיבל על עצמו את המשימה החשובה של איכות הסביבה.

יובל שטייניץ: אני בטוח שהוא יעשה זאת באופן הטוב ביותר.

יובל שטייניץ: המון הצלחה, גדעון.

יובל שטייניץ: וכן ידידי אבי דיכטר, שקיבל את המשימה החשובה גם היא של ביטחון פנים.

גדעון סער: גם איתן כבל.

יובל שטייניץ: איתן כבל, נברך גם אותו.

יובל שטייניץ: ראיתי את שניהם, החלטתי לברך אותם מלכתחילה.

יורם מרציאנו: גם נהוג לברך חבר כנסת חדש.

יובל שטייניץ: אתה יודע, הייתי קצת קבור בבונקר של ועדת החוץ והביטחון ושכחתי קצת את הנהלים.

יובל שטייניץ: חבר הכנסת עמי אילון יהיה, ללא ספק, תרומה משמעותית למדינה, לכנסת, לממשלה, לביטחון הלאומי, וביחד נריץ גם את האג'נדה של הכנסת הממד הימי - העוצמה הימית ועומק אסטרטגי מהים - לביטחון המדינה, נושא שהוחמץ ב-50 השנים האחרונות והוא בגדר התקלה החמורה ביותר, להבנתי, בדוקטרינת הביטחון או בתפיסת הביטחון של ישראל.

יובל שטייניץ: עכשיו, גברתי, אני רוצה לפנות לממשלה, עדיין, לזמן קצר ביותר, גם בתור יושב-ראש ועדת החוץ והביטחון היוצא של הכנסת.

יובל שטייניץ: אני רוצה להזהיר את הממשלה אזהרה חמורה מפני שני מהלכים שהממשלה הזאת – בעיקר תנועת קדימה – התחייבה עליהם במערכת הבחירות.

גדעון סער: היא רק מפלגה, היא עוד לא תנועה.

יובל שטייניץ: אני רוצה להזהיר את הממשלה הזאת שלא ללכת עם הראש בקיר ולא לבצע מהלכים בלתי שקולים, בלתי אחראיים, שעלולים לגרום לאסון.

יובל שטייניץ: המהלך הראשון הוא תוכנית ההתנתקות, או בשם המכובס שלה "ההתכנסות", המקיפה ביהודה ושומרון.

יובל שטייניץ: המהלך השני הוא קיצוץ נרחב, דרמטי, היסטורי, בתקציב הביטחון של מדינת ישראל.

יובל שטייניץ: שני המהלכים האלה הביאו קולות והביאו מצביעים, אבל צריך להיזהר זהירות רבה, כי הליכה בלתי מחושבת, בלחץ של ציבור, בלחץ של תקשורת, בשני הכיוונים האלה יכולה להמיט אסון של ממש על מדינת ישראל, על הביטחון הלאומי.

יובל שטייניץ: ראשית, לגבי תוכנית ההתכנסות, ואני מדבר כאן כמי שתמך בהתנתקות מרצועת-עזה.

יובל שטייניץ: אף שצפיתי, וגם אמרתי שאין מה להשלות, לא יצא מזה לא ביטחון ולא שלום אלא רק התנתקות מסוימת מרצועת-עזה, עדיין חשבתי שזה חשוב דמוגרפית למדינת ישראל.

יובל שטייניץ: אבל אין דינה של רצועה צרה, מאוכלסת בצפיפות נמוכה בדרום המדינה, כדינם של הרי וגבעות יהודה ושומרון בלב המדינה.

יובל שטייניץ: יש הבדל גדול בין מדינה שבמודע מכניסה לסיכון מסוים, סיכון גדול מאשר קודם, את יישובי הפריפריה, כאשקלון, כשדרות – וזה חמור מאוד שנופלים "קסאמים" בשדרות, וזה חמור מאוד שאף ששר הביטחון אמר שאחרי ההתנתקות לא נסבול – אני מצטט את השר היוצא מופז – אפילו "קסאם" אחד, מאז כבר סבלנו יותר מ-500, וידנו קצרה מלטפל בכך, מלהרתיע או מלעקור את התופעה מן השורש.

יובל שטייניץ: אבל יש הבדל בין מדינה שלוקחת סיכונים בדרום הארץ ובצפונה – וגם קריית-שמונה ספגה בעבר הפגזות מלבנון, והיום שדרות סובלת בדרום – לבין מי שייקח על עצמו ויביא על ראשינו סיכונים דומים, לא בשדרות ולא בקריית-שמונה אלא בלב הארץ, מול תל-אביב, מול פתח-תקווה, מול שדה התעופה בן-גוריון ומול ירושלים.

יובל שטייניץ: התנתקות נוספת ביהודה ושומרון לקו הגדר פירושה איום "קסאמים" ו"קטיושות" לא רק בדרום הארץ, אלא בלב המדינה; לא רק בשדרות, אלא בפתח-תקווה ובתל-אביב ובירושלים ובשדה התעופה בן-גוריון.

יובל שטייניץ: מי שיעשה את זה יוביל לאסון.

יובל שטייניץ: מי שינסה להעתיק as is את ההתנתקות בדרום הארץ, ברצועת-עזה, ללב המדינה, בלי להבין את ההבדל הגיאו-אסטרטגי, גם של השטח השולט טופוגרפית של יהודה ושומרון, אבל בעיקר של הקרבה לגוש-דן, לירושלים עיר בירתנו, לשדה התעופה בן-גוריון – מי שיעשה את זה באופן אוטומטי, בלי להיזהר, הוא אוויל משריש שעלול לגרום נזק היסטורי לביטחון הלאומי של כולנו.

יובל שטייניץ: שנית, אני רוצה להזהיר מפני יישומן של ההבטחות הפופוליסטיות והדיון הפופוליסטי, שרוב סיעות הבית היו קשורות אליו, לגבי תקציב הביטחון.

יובל שטייניץ: נוצרה איזו דוגמה, איזו קונספציה, ללא שיקול דעת, ללא בחינה בכלל מה האיומים שמתגבשים, שאפשר לקצץ קיצוץ דרמטי בתקציב הביטחון ולהעביר לתקציבים חברתיים.

יובל שטייניץ: מי לא דיבר על זה?

יובל שטייניץ: רבותי, אי-אפשר לקצץ בתקציב הביטחון.

יובל שטייניץ: תקציב הביטחון כבר קוצץ באופן מרשים בשלוש השנים האחרונות.

יובל שטייניץ: אבל אי-אפשר לומר מלים בעלמא ולהתעלם ממה שקורה באירן, מניפוח השרירים המשמעותי מאוד בכל מדינות ערב סביבנו, בזכות הפטרו-דולרים ועליית מחירי הנפט.

יובל שטייניץ: זה באירן, זה בסוריה, זה במצרים, זה בסעודיה.

יובל שטייניץ: אי-אפשר להתעלם מכך שתקציב הביטחון לא מיועד לפתור את הבעיה היום, ולא תלוי בשאלה אם הטרור קצת ירד או קצת עלה, אלא מיועד לכך שיהיו לנו מכשירים להתמודד עם האתגרים במדינות ערב ובאירן בעוד חמש ועשר שנים, ואי-אפשר גם להתעלם מכך שמי שיקצץ בתקציב הביטחון קיצוץ משמעותי יפגע ביתרון האיכותי של צה"ל, יפגע בתעשיות הביטחוניות, בתעשייה האווירית, ברפא"ל, בתע"ש, ב"אלביט"-"אל-אופ", יפגע ביצוא של ישראל ויגרום לפיטורים של אלפים ואולי עשרות אלפים בתעשיות הביטחוניות.

יובל שטייניץ: לכן, היה פופוליזם, הרווחתם קולות במערכת הבחירות על התנתקות בלתי אחראית, על קיצוץ בלתי אחראי, תפעלו באחריות, אל תלכו עם הראש בקיר.

יובל שטייניץ: אנחנו כמובן נצביע נגד, כי היום שמענו מממלא-מקום ראש הממשלה את הדברים ההפוכים.

יובל שטייניץ: תודה רבה.

דליה איציק: תודה רבה ליושב-ראש ועדת החוץ והביטחון היוצא.

דליה איציק: חבר הכנסת מאיר פרוש, שלוש דקות.

דליה איציק: אני בטוחה שחבר הכנסת פרוש יעמוד בלוח הזמנים.

דליה איציק: אחרי הכול, חבר הכנסת פרוש ואני מכירים עוד מהתקופה ששנינו כיהנו כסגני ראש עיריית ירושלים טדי קולק.

מאיר פרוש: גברתי היושבת-ראש, ראשית, ברכות לתפקיד החדש, למינוי החדש.

מאיר פרוש: אם הזכרת את השנים בעיריית ירושלים, אני יכול להעיד שאת יודעת לעשות היטב כל עבודה שהיא.

מאיר פרוש: עם כל מטלה שיטילו עלייך תדעי להתמודד, וכולם יהיו מרוצים.

דליה איציק: תודה, אדוני.

מאיר פרוש: אני רוצה בראשית דברי לומר תודה בשם סיעת קדימה לצוות המשא-ומתן, על כך שידע לנטרל את סיעות הקואליציה ולמזער את ההישגים שהם מסוגלים להביא.

מאיר פרוש: זאת תחושה של כל מי שהצטרף לקואליציה הזאת.

מאיר פרוש: לקדימה בלבד הצוות הזה הביא הישג אדיר, נדוניה נכבדה מאוד, ול-29 מנדטים השלל שלהם היה גדול מאוד.

מאיר פרוש: אבל כל זה לא קשור לצורת הניהול של אותו צוות משא-ומתן כאשר הוא ניהל אותו אתנו, עם יהדות התורה - שם, אני אומר, היה כישלון.

מאיר פרוש: גברתי היושבת-ראש, בכנסת יש 11 סיעות.

מאיר פרוש: לא תמיד יש לחבר כנסת, לפוליטיקאי, ההזדמנות להסביר את ההבדל בין מפלגתו לבין סיעה אחרת.

מאיר פרוש: הרי עובדה היא שניהלנו משא-ומתן עם קדימה כמו אחרים, ואנחנו, יהדות התורה, לא חתמנו.

מאיר פרוש: זה מאפשר לי, כנציג אגודת ישראל לעמוד כאן ולהסביר מה בין בני לבין חמי – מה בין יהדות התורה שלא חתמה, לבין אחרים שכן חתמו.

מאיר פרוש: אני רוצה לומר לחברים שיכולנו גם אנחנו לחתום על הסכם, והציעו לנו אותו הסכם כמו לש"ס, אבל כבר יותר משבוע שאנחנו בדיונים עם צוות המשא-ומתן של קדימה.

מאיר פרוש: מיקדנו את הקשיים, את האבנים, הייתי מגדיר גם - את הסלעים, את המוקשים שמונעים מאתנו לחתום על הסכם.

מאיר פרוש: ויש שישה נושאים שמונעים מאתנו לחתום, ואני אומר זאת לפי הסדר שרשמתי, ואין מוקדם ומאוחר בתורה, כך כתוב.

מאיר פרוש: הראשון הוא שבקווי היסוד מוזכר הנושא של מנועי חיתון, שהממשלה תביא בלא דיחוי לחקיקת חוק לפתרון בעיית מנועי החיתון.

מאיר פרוש: גם עם הסייג של סיעת ש"ס בהסכם שלה, שהנוסח יתואם אתה, הנוסח, לא הפתרון - יהדות התורה, ואני אומר זאת כאן, מעל לבמה, לא יכולה לתת את הכיפה, היא לא יכולה לתת את ההכשר לדבר כזה חמור של מסלול חדש של נישואין וגירושין.

מאיר פרוש: כי אנחנו צריכים לחשוב גם על העובדה שאם, חלילה, אנחנו לא נהיה בקואליציה, בעוד שנה, אם ניכנס, והנושא הזה של מנועי חיתון ירוץ הלאה ויבוא לכאן חוק, אנחנו, ביהדות התורה נתנו יד להפרה חמורה של סטטוס-קוו שבן-גוריון חתם לאגודת ישראל בשנת 1947, על ארבעה נושאים, שאחד מהם הוא נישואין וגירושין.

מאיר פרוש: השני הוא הנושא של ההתכנסות - גבולות קבע.

מאיר פרוש: אני רוצה לומר פה לחברים: לאף אחד אין זכות, אין רשות לתת מחלקי ארץ-ישראל שהקדוש-ברוך-הוא נתן לעם ישראל.

מאיר פרוש: גם כאשר יש הסכם, יש בעיות, אבל סתם למסור שטחים בלי הסכם, בלי התחייבות, אין זה אלא שאיננו ראויים, אולי, לארץ-ישראל, אולי הארץ מקיאה אותנו, שלא לדבר על הדרך שבה פינו אלפים מביתם, בדרך מבזה.

מאיר פרוש: חלחלה אוחזת בי כאשר אני חושב ששוב אני מגיע לימים טרופים כאלה.

מאיר פרוש: והדבר השלישי – ואני אעשה את זה מהר - אי-ביטול או הקפאה חלקית של קיצוץ בקצבאות הילדים, שלא לדבר על לפחות לחזור לתקופות הטובות יותר.

מאיר פרוש: הרביעי - היו קיצוצים עמוקים מאוד במוסדות החינוך, וביקשנו לתת תקצוב לישיבות, לכוללים, זאת כדי שיחזירו אותנו לתקציב 2002, ולא נענינו.

מאיר פרוש: החמישי - אלה התפקידים שהם הוכחה לשותפות; שיהיה שוויון ביחסיות, ולא נעשה אתנו.

מאיר פרוש: והשישי - זה חוק החינוך שנמצא בהסכם עם ש"ס, אבל ודאי שלא כמו שנתן אותו ורוצה שהוא יהיה עורך-הדין וינרוט.

מאיר פרוש: אלה הסיבות, גברתי היושבת-ראש, שבגינן אנחנו לא חתמנו ואנחנו אולי שונים מאחרים.

מאיר פרוש: אולי יש לשמוח על העובדה שממשלת שינוי-ליכוד-מפד"ל התפרקה, עם האיחוד הלאומי, אבל זה עוד לא נותן לנו את האפשרות להצביע בעד, ולכן נצביע נגד.

דליה איציק: תודה רבה, הרב פרוש.

דליה איציק: חבר הכנסת רן כהן, שלוש דקות.

דליה איציק: אחריו - חבר הכנסת חנא סוייד.

רן כהן: גברתי היושבת-ראש, זה עונג גדול לעלות כאן לבמה לאחר שנבחרת ליושבת-ראש הכנסת ואת מזמינה אותי לדבר.

רן כהן: אני מאחל לך מכל הלב הצלחה מלאה.

רן כהן: במקרה הזה, אין משפט יותר נכון מאשר להגיד לך – ההצלחה שלך היא ההצלחה שלנו.

דליה איציק: תודה רבה.

רן כהן: כי איזו הצלחה יכולה להישאר רק אצלך?

רן כהן: כל מה שתצליחי יהיה הצלחה של הכנסת ושל הדמוקרטיה הישראלית.

רן כהן: גברתי היושבת-ראש, אני בא להציג עמדה שמתנגדת גם היא להצגת הממשלה הזאת.

רן כהן: אנחנו נצביע נגד אישור הממשלה הזאת ונגד אמון בה, אבל לא מהסיבות של שני קודמי – לא של שטייניץ ולא של פרוש, אלא בעצם, מסיבה, במידה רבה מאוד קיומית לגבי הממשלה הזאת.

רן כהן: הלוא בעצם משפט המפתח שאמר כאן ראש הממשלה בפועל אהוד אולמרט הוא המשפט שהיה יכול להיות החגיגה הכי גדולה לי.

רן כהן: יכולתי להיות האדם הכי מאושר לשמוע את זה, אחרי 38-39 שנות מלחמה נגד המשך הכיבוש.

רן כהן: להגיד שייצוב גבולה המזרחי של מדינת ישראל ופירוק ההתנחלויות מעבר לגבול הזה הם חבל הצלה לציונות?

רן כהן: מה יכול להיות יותר נהדר מממשפט כזה מבחינתי?

רן כהן: הרי זה כמעט חלום של כל מי שנלחם עשרות שנים נגד האווילות, הטירוף, האי-מוסריות של המשך הכיבוש: הנה, היום מרכיב ממשלה בא להציג ממשלה ואומר: אני מציג ממשלה עם קווי יסוד שהם חבל הצלה לציונות.

רן כהן: כל כך ראוי ונכון.

רן כהן: אלא שהוא מציג ממשלה שהיא לא חבל הצלה לציונות.

רן כהן: זה בעצם כל העניין.

רן כהן: אילו רצה אהוד אולמרט להציג ממשלה שהיא חבל הצלה לציונות, כלומר להגשים את הרעיון של היציאה מן השטחים בדרך של משא-ומתן והשגת הסכם שלום, הוא היה צריך לבוא לכאן ולומר: בראש הממשלה הזאת, במרכיבי הממשלה הזאת, עומדים קדימה, העבודה, מרצ והגמלאים - שזה הגוש של 60 חברי כנסת שזה הרעיון שלהם, ועל זה אני מבקש אמון.

רן כהן: אבל את זה הוא לא עשה.

רן כהן: הוא עשה את הדרך הפוליטית המאוד מאוד קלה, הייתי אומר - המאוד מאוד שגרתית, שגורה - לקחת את קדימה, לקחת מימינה נתח, לקחת משמאלה נתח, ולומר: מי שמשמאלי יבטל את מי שמימיני, ומי שמימיני יבטל את מי שנמצא משמאלי, ובא לציון גואל.

רן כהן: זו לא מנהיגות, זו לא לקיחת אחריות.

רן כהן: זה גם לא יחזיק מעמד.

רן כהן: אני יכול לבשר לכם.

רן כהן: זה לא יעבוד.

דליה איציק: חבר הכנסת כהן.

רן כהן: אני מסיים, ממש משפט סיום: ודאי וודאי שזה לא יעבוד גם לגבי הצדק החברתי, כיוון שבממשלה הזאת גם אין רוב לצדק חברתי.

רן כהן: והפעם לא בגלל השותפים אלא בגלל קדימה עצמה.

רן כהן: קדימה עצמה נגועה בזה שהיא תנהל מדיניות לטובת השכבות הכי עשירות במדינה, כיוון שאין לה בעצם שום רגש חברתי אמיתי, בוודאי ובוודאי לא תשובה על חמש שנים ארורות של מדיניות אנטי-חברתית, אנטי-מוסרית ואנטי-אנושית.

רן כהן: לכן, נצביע בהכרח נגד הממשלה.

רן כהן: אם ייפתח משא-ומתן והממשלה תשנה את עמדתה ונחליט להצטרף - כנראה נצביע בעד, אבל היום נצביע נגד.

דליה איציק: תודה רבה לך, חבר הכנסת רן כהן.

דליה איציק: חבר הכנסת חנא סוייד - שלוש דקות.

דליה איציק: אחריו – חבר הכנסת ניסן סלומינסקי; שלוש דקות.

דליה איציק: פעם ראשונה, נכון, חבר הכנסת סוייד?

דליה איציק: בהצלחה לך.

חנא סוייד: גברתי היושבת-ראש, ברכות על בחירתך.

חנא סוייד: אני בא כאן להציג את עמדתנו בקשר לממשלה, ועמדתנו מתנגדת לממשלה הזאת, והעמדה הזאת בנויה על כמה נדבכים, ואני רוצה להגיד מה עמדתנו בנדבך אחד לפחות.

חנא סוייד: עוד לפני כינון הממשלה התבטא ראש הממשלה בפועל ואמר, שבקואליציה שהוא מנסה להרכיב, הוא רוצה מפלגות יהודיות וציוניות.

חנא סוייד: כלומר, מראש הוא כבר הוציא מכלל חשבון את כל המפלגות הערביות, ששואבות את כל ההצבעה שלהן מהציבור הערבי.

חנא סוייד: אנחנו רואים בזה מעין דה-לגיטימציה של הציבור הערבי.

חנא סוייד: איך אפשר אחר כך לבוא ובסעיף בקווי היסוד שמדבר על מיעוטים להגיד שעמדת הממשלה ומדיניות הממשלה יסתמכו על עקרונות מגילת העצמאות?

חנא סוייד: שם, כמובן, מדברים על שמירת הזכות המדינית של כל האזרחים במדינת ישראל ללא הבדל גזע, דת ומין וכו'.

חנא סוייד: אני רואה שיש כאן ניגוד עקרוני בין העמדות האלה.

חנא סוייד: איך אפשר מצד אחד לתקוע את היתדות במגילת העצמאות, שלכאורה מבטיחה שוויון, ומצד שני להצהיר שבממשלה הזאת יהיו מפלגות יהודיות וציוניות?

חנא סוייד: אני רוצה להוסיף על זה גם את הנושא של אחוז החסימה של 2.5%.

חנא סוייד: 2.5% הם בערך 100,000 קולות במדינת ישראל.

חנא סוייד: 100,000 קולות הם בערך בין רבע לשליש הציבור או המצביעים הערבים.

חנא סוייד: זה אומר שבסופו של דבר אנחנו עלולים לקבל כנסת בלי ייצוג של האוכלוסייה הערבית, וזה כמובן מנוגד בתכלית הניגוד לחברה שמתיימרת להיות דמוקרטית, כאשר אחד העקרונות של שמירת הדמוקרטיה הוא הבטחת הייצוג של מיעוטים.

חנא סוייד: אני רוצה להגיד בדרך אגב, שבקווי היסוד של הממשלה יש אמירה מאוד מעניינת, שמכירה בקיום אפליה נגד האוכלוסייה הערבית.

חנא סוייד: אני מאוד הייתי רוצה שבקווי היסוד תהיה תוכנית שמפרטת איך עושים דברים ואיך מטפלים באוכלוסייה הערבית ברוח הדברים שאמר כבוד נשיא המדינה, שעמד על הבמה הזאת לפני כחודש ודיבר על לפחות נקודת התחלה של קיום כל החלטות הממשלה בעניין האוכלוסייה הערבית.

חנא סוייד: לכן אני אומר, שאנחנו נתנגד לממשלה הזאת.

חנא סוייד: הממשלה הזאת אמרה שהיא עושה התכנסות, התכנסות כלפי גבולות 1967, דבר שאנחנו רואים אותו בחיוב, כמובן, אבל היא גם תהיה ממשלת התכנסות חברתית כלכלית וסטטוס קוו ואפילו נסיגה בעניין האוכלוסייה הערבית.

דליה איציק: תודה רבה לך ובהצלחה.

דליה איציק: חבר הכנסת ניסן סלומינסקי, שלוש דקות.

דליה איציק: אני בטוחה שאתה תעזור לי ותעמוד בלוח הזמנים.

דליה איציק: בבקשה.

ניסן סלומינסקי: איך אפשר שלא?

ניסן סלומינסקי: גברתי היושבת-ראש, אדוני השר, חברי חברי הכנסת, כפי שמקובל בכנסת, אני רוצה לברך את חברי חבר הכנסת החדש ד"ר חנא סוייד מסיעת חד"ש.

ניסן סלומינסקי: אני חושב שאנחנו גם קולגות.

ניסן סלומינסקי: היית ראש המועצה בעילבון.

ניסן סלומינסקי: שמך הולך לפניך כראש מועצה מצוין, שגם עוסק בתכנון ערים, בהנדסה אזרחית, ומרצה בהרבה מאוד תחומים.

ניסן סלומינסקי: יש לך כל נתוני הפתיחה הטובים ביותר להצליח, ואני מברך אותך שתצליח.

חנא סוייד: תודה.

ניסן סלומינסקי: לגופו של עניין, מאחר שאנחנו מוגבלים בשלוש דקות, אני לא אוכל לדבר על הכול, אלא רק על נקודה אחת.

ניסן סלומינסקי: בקווי היסוד של הממשלה הזאת נאמר בנקודה הראשונה, שהיא כנראה המרכזית ביותר, כי "ממשלת ישראל, מתוך הכרה באחריותה - - - תשאף לקידום אחדות והשכנת שלום בעם, בסובלנות, בכבוד הדדי, באיפוק ובאהבה, תוך צמצום המחלוקות הפנימיות".

ניסן סלומינסקי: חשבתי להמליץ לחברי להצביע בעד הממשלה.

ניסן סלומינסקי: עם דבר כזה, איך אפשר שלא?

ניסן סלומינסקי: אחר כך אמרתי: בוא נראה מה התוכניות שלה, האם באמת התוכניות המעשיות תואמות את הסעיף המרכזי הזה?

ניסן סלומינסקי: לקחתי את התוכנית הראשונה של הממשלה, שכולם וגם ראש הממשלה אמרו שזאת הנקודה המרכזית של הממשלה הזאת.

ניסן סלומינסקי: הם קוראים לזה התכנסות.

ניסן סלומינסקי: תוכנית הגירוש החדשה, הגדולה יותר.

ניסן סלומינסקי: אמרתי: זו התוכנית של הממשלה, עכשיו בוא נראה אם היא עונה על נקודת היסוד המרכזית של הממשלה של "אחדות והשכנת שלום בעם, בסובלנות, בכבוד, באיפוק ובאהבה".

ניסן סלומינסקי: אם כן, צריך להצביע עבורה.

ניסן סלומינסקי: איך אנחנו יודעים?

ניסן סלומינסקי: אמרנו שהיה איזה גירוש קטן קודם.

ניסן סלומינסקי: נראה מה הוא הביא, ואם הוא הביא לאחדות בעם, לאהבה ולסובלנות, בטח הגדול יביא ליותר.

ניסן סלומינסקי: ראינו שהגירוש הראשון גרם לקרע אדיר בעם, קרע אדיר שאנחנו בתוכנו עדיין לא יודעים איך לאכול אותו.

ניסן סלומינסקי: עד כדי כך הקרע גדול, שאנשים התלבטו מה הם עושים ביום העצמאות, האם אומרים "הלל" או לא, האם מניפים את הדגל או לא.

ניסן סלומינסקי: אני מקווה שנתגבר על זה.

ניסן סלומינסקי: ודאי שתוכנית הגירוש הביאה לקרע נורא בתוכנו ובינינו לבין אחרים.

ניסן סלומינסקי: זה הגיע עד לידי כך, שחייל מצטיין לא נתן יד לרמטכ"ל.

ניסן סלומינסקי: מדובר בחייל מצטיין, וזה רק מראה את הקרע הנורא.

ניסן סלומינסקי: האם לקרע הזה אנחנו קוראים אחדות?

ניסן סלומינסקי: האם זו המשימה המרכזית של הממשלה?

ניסן סלומינסקי: מצד שני, בקווי היסוד כתוב "לקידום אחדות - - - בסובלנות - - - באיפוק ובאהבה".

ניסן סלומינסקי: זה תרתי דסתרי שלא יכולים ללכת ביחד.

ניסן סלומינסקי: אם זה לא הולך ביחד, סימן שהממשלה הזאת מראש כבר קמה לא על יסודות אמת, ולכן לא נוכל להצביע עבורה.

ניסן סלומינסקי: תודה לך, גברתי.

דליה איציק: אני מודה לך, אדוני.

דליה איציק: חברת הכנסת שלי יחימוביץ - לא נמצאת.

דליה איציק: חבר הכנסת יצחק זיו; שלוש דקות.

דליה איציק: כבר דיברת?

יצחק זיו: - - -

דליה איציק: אתה כבר "ותיק".

דליה איציק: אחריו - חברת הכנסת נאדיה חילו; חמש דקות.

דליה איציק: בבקשה, אדוני.

זאב בוים: זה לא מה שהיה פעם, פעם זה היה שלושה חודשים.

יצחק זיו: כנסת נכבדה, עם כינון הממשלה החדשה, אני מתכבד לברך במושב זה של הכנסת את הממשלה בדרך צלחה ופורייה לתועלת מדינת ישראל.

יצחק זיו: אנו נמצאים בתקופה לא קלה, שבה נידרש לקבל החלטות קריטיות אשר יעצבו את פני המדינה לשנים הבאות.

יצחק זיו: כחלק מהקואליציה, אנו מאמינים בממשלה שהתגבשה ובקווי היסוד שלה, שאחד המרכזיים בהם הוא בנושא החברתי, שלשמו נמצאת כאן מפלגת גיל.

יצחק זיו: אני מאמין שהנושאים המעסיקים את ציבור בוחרינו הם הבריאות, הסיעוד והפנסיה.

יצחק זיו: אלה נושאים בעלי חשיבות לאומית, ויש לתקן עיוותים שנעשו בעבר בנושאים אלה.

יצחק זיו: לך, יושבת-ראש הכנסת החדשה, חברת הכנסת דליה איציק, אני מאחל עבודה פורייה ומוצלחת בניהול בית-המחוקקים.

יצחק זיו: מי ייתן שתזכי להנהיג בכנסת החדשה תרבות דיון נאותה גם בעת שעולים נושאים מעוררי מחלוקת.

יצחק זיו: תודה.

דליה איציק: תודה לך.

דליה איציק: חברת הכנסת נאדיה חילו - חמש דקות.

דליה איציק: חברת הכנסת נאדיה חילו איננה.

דליה איציק: אחריה - חבר הכנסת נתן שרנסקי; שבע דקות.

דליה איציק: בבקשה.

צבי הנדל: גברתי היושבת בראש, מכל הלב - - -

דליה איציק: תודה רבה, אדוני.

נתן שרנסקי: גברתי היושבת-ראש, בהצלחה בתפקיד החשוב.

נתן שרנסקי: ההצלחה שלך היא ההצלחה של כולנו.

דליה איציק: תודה רבה.

נתן שרנסקי: חברי הכנסת, חברי הממשלה, אתמול לפני שנה התפטרתי מממשלת שרון.

נתן שרנסקי: במכתב ההתפטרות וגם בשיחה עם אריק שרון כתבתי ואמרתי, שאין שום אפשרות שוויתור חד-צדדי כל כך כואב יביא לחיזוק הגורמים המתונים בצד הפלסטיני - הוא רק יחזק את ה"חמאס".

נתן שרנסקי: גם אמרתי לאריאל שרון, שאני מאוד רוצה לטעות; שאני מאוד מקווה, לטובת מדינת ישראל ולטובת כולנו, שהעתיד יהיה כמו שהוא מנבא לנו כאשר הוא מדבר על ההתנתקות, ולא יהיו לה תוצאות כמו אלה שאני צופה.

נתן שרנסקי: דיברו אז על כך שוויתור אדיר שלנו יחזק את המתונים וסוף-סוף תהיה תקווה למשא-ומתן, אבל זה לא קרה.

נתן שרנסקי: דיברו על כך שזה יחזק את ביטחון מדינת ישראל, אבל מההרס של היישובים בגוש-קטיף עכשיו אנחנו מקבלים "קסאמים".

נתן שרנסקי: אריאל שרון דיבר על כך שלא יהיה לנו שלום עם הערבים, אבל יגיעו עשר שנים בלי שום לחץ, כי העולם יבין שאי-אפשר לדרוש עוד ויתורים ולא נעשה עוד ויתורים, אבל עכשיו המצב אחר לגמרי, בדיוק הפוך.

נתן שרנסקי: אבל אומר ראש הממשלה אהוד אולמרט, עכשיו יהיו אחרת.

נתן שרנסקי: למה?

נתן שרנסקי: כי אנחנו באמת ננסה לנהל משא-ומתן, אבל מהר מאוד, ברגע שיתברר שאין לנו פרטנר, אנחנו נעשה עוד מגה-התנתקות ונקבע את גבולות מדינת ישראל, ולא רק שאלו יהיו גבולות מדינת ישראל, העולם, ולפחות – הדגיש ראש הממשלה – הידידים שלנו מארצות-הברית, יכירו בגבולות האלה.

נתן שרנסקי: כאן אני חייב לספר עוד סיפור.

נתן שרנסקי: לפני שנה וחצי קיבל ראש ממשלת ישראל מכתב מהנשיא בוש – כמו שהוא אמר - על הכרה בזכותנו להרחיב את הגבולות שלנו, וראש הממשלה התקשר אלי, כמו עוד לכמה שרים שהיו בספק, והודיע לי – אני הייתי בלוס-אנג'לס במערכה שלנו נגד האנטישמיות - תראה איזה מכתב קיבלתי.

נתן שרנסקי: הנשיא בוש מסכים שהגבולות לא יהיו גבולות 1967.

נתן שרנסקי: כמו שאמרתי לך, עכשיו נוכל לבנות ולפתח בהסכמה בין-לאומית.

נתן שרנסקי: אמרתי לו: אריק, לא יכול להיות.

נתן שרנסקי: אני גם שמעתי את הטקסט עכשיו ברדיו, זה לא יכול להיות.

נתן שרנסקי: ואריק, שתמיד דיבר בנימוס, ואנחנו היינו תמיד ביחסים מאוד ידידותיים, התרגז ואמר: מי היה שם בפגישה, אתה או אני?

נתן שרנסקי: נסעתי לבית הלבן, נפגשתי עם היועץ של הנשיא בוש, עם האחראי על תוכניות השלום במזרח התיכון, ושאלתי: תגיד לי, אנחנו מכירים הרבה שנים, תמורת ההורדה של כל היישובים בגוש-קטיף, ארצות-הברית תהיה מוכנה להכיר במטר רבוע אחד של מעלה-אדומים כשטח של מדינת ישראל?

נתן שרנסקי: והוא אמר: בטח, אבל למה רק במטר רבוע אחד?

נתן שרנסקי: כל מעלה-אדומים שלכם, אבל רק כתוצאה ממשא-ומתן עם הפלסטינים.

נתן שרנסקי: אם אתם רוצים לוותר, אנחנו לא נתנגד, אנחנו נסכים, נתמוך.

נתן שרנסקי: אבל אם אתם רוצים לעשות שינויים בלי הסכם עם הפלסטינים, אל תצפו שאנחנו נתמוך.

נתן שרנסקי: על כן אני חושב, שאם אנחנו נכריז על הגדר כגבול של ישראל, תהיה רק מדינה אחת שתכיר בגבול הזה - מדינת ישראל.

נתן שרנסקי: היה לי ברור, כמו שהיה לי ברור אז, שממשלה שבנויה על רעיון של התכנסות, התנתקות, אני לא יכול לתמוך בה.

נתן שרנסקי: היה לי ברור שאני אצביע נגד.

נתן שרנסקי: אבל חשבתי, לפחות עד אתמול בבוקר, שברגע שאני אצביע נגד, מייד אחרי זה אני אבוא לשרת הקליטה מרינה סולודקין ואגיד לה: מרינה, אני מתנצל, את כמובן מבינה שההצבעה שלי נגד הממשלה היא לא אי-אמון בך.

נתן שרנסקי: כמובן, אני מאוד שמח שאת, מרינה סולודקין, שרת הקליטה היום.

נתן שרנסקי: בסך הכול לפני עשר שנים התחלנו מאבק היסטורי, פתחנו דלתות לעולים גם בממשלה, גם בכנסת, וביחד עם מרינה סולודקין לחמנו אין-סוף מלחמות למען העולים.

נתן שרנסקי: אין עוד מישהו שיש לו כל כך הרבה ניסיון וכל כך הרבה עבודה וכל כך הרבה הצלחות בתחום הזה.

נתן שרנסקי: גם לא היה לי ספק שאחרי שאנחנו, ביחד עם מרינה סולודקין, החלטנו לפני שלוש שנים שהגיע הזמן לבנות כוח של עולים בתוך מפלגות קיימות, לא מפלגת עולים, וכך קרה שהיה פיצול בליכוד, ואני נשארתי בליכוד והיא הלכה לקדימה, וקדימה בזמן הבחירות לא הסתירה, להיפך, אמרו: אצלנו נציגי העולים הם נציגים אמיתיים, הם יהיו בעלי-הבית, הם יהיו אלה שאחראים לקליטה, ומרינה סולודקין היא הנציגה של העולים בקדימה.

נתן שרנסקי: לכן לא היה לי שמץ של ספק - בכל זאת, גם בפוליטיקה יש גבול לציניות - שברור שאם קדימה מרכיבה את הממשלה, שרת הקליטה היא מרינה סולודקין.

נתן שרנסקי: לכן הרגשתי מאוד לא נוח ואמרתי שאני אצביע, כמובן, נגד הממשלה, אבל אני אתנצל בפני מרינה.

נתן שרנסקי: טוב, אהוד אולמרט חסך ממני מעשה.

נתן שרנסקי: אני לא צריך להתנצל, כי התברר שאין גבול לציניות גם בפוליטיקה.

נתן שרנסקי: אחרי כל מערכת ההסברה של קדימה - - -

דליה איציק: תודה רבה, חבר הכנסת שרנסקי.

נתן שרנסקי: בקיצור, תודה רבה על שנתתם לי להביע אי-אמון מלא בממשלה הזאת.

נתן שרנסקי: תודה רבה.

דליה איציק: תודה, אדוני.

דליה איציק: חברת הכנסת שלי יחימוביץ.

דליה איציק: לפנים משורת הדין, לך ולחברת הכנסת נאדיה חילו אני מאפשרת לדבר.

דליה איציק: זה יום מאוד לחוץ, וגם אין סיבה של ממש לאפשר את זה.

דליה איציק: לא היתה סיבה שלא תהיו כאן.

דליה איציק: בבקשה.

דליה איציק: חמש דקות לחברת הכנסת שלי יחימוביץ.

דליה איציק: פעם ראשונה?

שלי יחימוביץ': לא.

שלי יחימוביץ': פעם שנייה.

דליה איציק: חמש דקות.

שלי יחימוביץ': גברתי היושבת-ראש, תודה על ההסכמה שלך שאני אדבר אף-על-פי שפספסתי את התור שלי, וברכות על מינויך.

שלי יחימוביץ': אני בטוחה שתעשי את זה על הצד הטוב ביותר, ולא רק בשל ניסיונך הפוליטי הרב, גם בשל העובדה שאת אשה.

שלי יחימוביץ': כל מינוי של אשה לתפקיד שבו אשה לא כיהנה מעולם, הוא בבחינת סמל ופריצת דרך להרבה נשים אחרות, ויש בזה חשיבות עצומה.

שלי יחימוביץ': אני שמחה בשמחתך וברכות.

דליה איציק: תודה רבה.

שלי יחימוביץ': הזהירו אותי פה חברי, שנאום ביום של אישור הממשלה צריך שיהיה חגיגי וממלכתי, ובכל זאת אני חייבת לשתף אתכם בתחושת חוסר חגיגיות מסוים.

שלי יחימוביץ': אין ספק שבקווי היסוד ובהסכמים הקואליציוניים יש חותם, אפילו אני מרשה לעצמי לומר חותם עז וברור של מה שהיה קריאת תיגר של הציבור על הסדר הכלכלי הקיים, שבאה לידי ביטוי בדפוסי הצבעה שונים מהרגיל.

שלי יחימוביץ': גם אנחנו במפלגת העבודה וגם חברינו בסיעת ש"ס וגם חברינו במפלגת הגמלאים יחד הבאנו לסדר-היום הקואליציוני נושאים שלא היו שם כמעט מעולם, בוודאי לא באופן כל כך מובהק ובוודאי לא בראש סדר-היום של המשא-ומתן הקואליציוני – ואני מדברת על שכר המינימום וסל הבריאות וקצבאות ילדים וקצבאות הזיקנה והגנה על עובדי חברות כוח-אדם.

שלי יחימוביץ': כל אלה באמת מעולם לא עמדו עד כדי כך במרכז של משא-ומתן קואליציוני, וגם אם לא קיבלנו את מלוא מאוויינו, גם מה שקיבלנו הוא יותר ממה שהיינו מורגלים בו.

שלי יחימוביץ': ובכל זאת, ובאמת בלי להפר את החגיגיות, אני מודה שלבי כבד עלי, וכאן אני קצת מזדהה עם דבריו של חברי עמי אילון.

שלי יחימוביץ': אולי זאת ההתעמתות עם עוצמת הפשרה שטמונה בחיים הפוליטיים.

שלי יחימוביץ': אולי עוצמת הפשרה הזאת מכה בי במלוא עוזה, עכשיו כשאנחנו מאשרים את הממשלה הזאת.

שלי יחימוביץ': אחת הדילמות המיידיות, למשל, היא שעל-פי ההסכם הקואליציוני צריך להצביע בקריאה ראשונה על תקציב הממשלה הקודמת, שמבחינתי - אני שמחה שאין כאן חברי כנסת חרדים - מבחינתי להצביע עבור התקציב של בנימין נתניהו, ולו רק בקריאה ראשונה – עד הקריאה השנייה הוא יתוקן - זה כמו לאדם דתי או חרדי לאכול חזיר, פחות או יותר.

שלי יחימוביץ': אז אלה הפשרות שצריך לעשות.

שלי יחימוביץ': בעשור האחרון עסקנו כמעט אך ורק בסכסוך במזרח התיכון - - -

רן כהן: לא מוכרחים להצביע.

רן כהן: אפשר - - -

שלי יחימוביץ': אני מודה לך על הערתך.

שלי יחימוביץ': אני בטוחה שאתה שוחר את טובתי, רן.

שלי יחימוביץ': אני אומרת את זה באופן אותנטי.

שלי יחימוביץ': אני רוצה לומר כמה מלים יותר כלליות.

שלי יחימוביץ': בעשור האחרון עסקנו אך ורק, כל הדיון הציבורי כמעט עסק אך ורק בסכסוך במזרח התיכון, שהוא חשוב, כמובן, שהוא אקוטי לחיינו, הוא במרכז חיינו הציבוריים והביטחוניים, אבל זנחנו איים שלמים של תחומי עיסוק של חיינו.

שלי יחימוביץ': ככה הופקר ביטחונן של אוכלוסיות שלמות, היה ניצול מחפיר של עובדים קשי-יום באמצעות העסקתם דרך קבלנים וחברות כוח-אדם והפיכתם למטבע עובר לסוחר, ובכלל - התפשטות מכל מיני ערכים של סולידריות ושימוש בז'רגון עסקי וכלכלי גם לדברים שהם בנפשנו והם עניינים ערכיים.

שלי יחימוביץ': אנחנו חיים באשליה של שוויון אבל אין שוויון.

שלי יחימוביץ': ברגע שאדם נולד נגזר גורלו הסוציו-אקונומי, ובראש סדר העדיפויות - הגברים היהודים האשכנזים, ובתחתית הסולם - האשה הערבייה.

שלי יחימוביץ': זה מאוד ברור, זה מאוד בוטה.

שלי יחימוביץ': כל הכחשה של זה היא התעלמות מהמצב הקיים.

שלי יחימוביץ': לא ביקשתי את רשות הדיבור כדי להרצות לכם את משנתי ואת השקפת עולמי - כל אחד מכם מצויד בהשקפת עולם מובנית, אני בטוחה בזה - אלא רק כדי לומר שהערכים האלה, שבגללם אני באתי לבית הזה, יוסיפו להנחות אותי.

שלי יחימוביץ': אני מניחה שגם את מפלגתי.

שלי יחימוביץ': באנו לקואליציה לא כדי להיות אומרי הן באופן קבוע.

שלי יחימוביץ': אני לפחות מתכוונת להיות אופוזיציה בתוך הקואליציה.

שלי יחימוביץ': תסלחו לי אם אין דבר כזה בז'רגון של הכנסת, אבל זאת כוונתי.

סגן מזכיר הכנסת דוד לב: יש, גברתי.

סגן מזכיר הכנסת דוד לב: אני הייתי הרבה זמן יושב-ראש ועדת העבודה והרווחה.

סגן מזכיר הכנסת דוד לב: המפלגה שלי, ש"ס, היתה שותפה בקואליציה, ופעמים רבות הצבעתי נגד הקואליציה בוועדה עצמה וגם מחוץ לה.

סגן מזכיר הכנסת דוד לב: זו הרגשה מצוינת, אני מוכרח לומר.

שלי יחימוביץ': אז הנה יש לי מורה דרך.

זהבה גלאון: - - -

סגן מזכיר הכנסת דוד לב: אני מצטער, לא עברתי לליכוד, גברתי.

שלי יחימוביץ': אני מקווה שדרכי הפוליטית תהיה קצת יותר יציבה, אם כי, כמובן, יש לי כבוד רב לדרכך וגם להשקפת עולמך.

שלי יחימוביץ': ואכן, זאת כוונתי, להיות אופוזיציה פעילה בתוך הקואליציה, לבחון היטב את הדרג המדיני, לבחון היטב מה משמעותו של כל מהלך, קטן כגדול, מה השלכותיו על גורלם של בני-אדם, וכמובן גם לעסוק בחקיקה שתשלים את כל החסר, והרבה מאוד חסר.

שלי יחימוביץ': תקופה קשה מאוד מחכה לכולנו, זו דרכה של קואליציה שמלווים אותה בחירוק שיניים, ואני מקווה שבכל זאת יהיו לה רגעי חסד.

שלי יחימוביץ': תודה.

סגן מזכיר הכנסת דוד לב: תודה, גברתי; אני מודה לך מאוד.

סגן מזכיר הכנסת דוד לב: חברת הכנסת נאדיה חילו, ואחריה - חברת הכנסת סופה לנדבר, ואחריה, אני מדגיש את זה - חבר הכנסת אלי אפללו, משום שחבר הכנסת טלב אלסאנע ביקש להתחלף, ולכן הקדמנו את חבר הכנסת אלי אפללו, ואם הוא ספון בחדרו והוא שומע אותנו, שירוץ לאולם המליאה.

סגן מזכיר הכנסת דוד לב: בבקשה, גברתי.

נאדיה חילו: אדוני היושב-ראש, חברי כנסת נכבדים, אף שהיושבת-ראש עזבה אותנו, אני בהחלט מרגישה חובה, מתוך סולידריות נשית, לברך אותה מבמה זו ולאחל שהמסר הזה שהכנסת משדרת היום בבחירתה של אשה יחלחל ויעבור לכל תחומי החיים האזרחיים ולכל התפקידים, גם המקצועיים וגם הפוליטיים, ויש בעניין הזה הרבה מאוד עשייה.

סגן מזכיר הכנסת דוד לב: אני מבטיח שאני אעביר לה את זה, גברתי.

נאדיה חילו: קיוויתי גם אני להתחיל את הנאום שלי היום עם הקמת הממשלה החדשה בברכות, ואני כן אגיע לקטע הזה, אבל בהחלט, יושב-ראש סיעת ישראל ביתנו, מר ליברמן, קלקל לי מאוד את מצב הרוח, אני מוכרחה להודות, באמירות גזעניות שפגעו בי כשליחת ציבור ובעוד חברים ובאוכלוסייה מאוד מאוד רחבה של המגזר הערבי.

נאדיה חילו: לדעתי, מן הראוי היה שביום זה כנסת ישראל תעביר מסר של אחווה, של שיתוף פעולה, וכן תשתית לפחות של ערכים אחרים שמושתתים גם על ערך אנושי ועל שיתוף פעולה.

אביגדור ליברמן: חבל שלא הקשבת לנאום שלי.

נאדיה חילו: אני שגדלתי וצמחתי בעיר מעורבת וידעתי ימים טובים של שיתוף פעולה בין ערבים ליהודים, אני רוצה לקוות שכנסת ישראל בקדנציה הזאת תשנה את הטונים האלה וכן תלך - אולי שווה, חבר הכנסת ליברמן, לנסות דרך אחרת.

אביגדור ליברמן: את לא הקשבת לנאום, על מה את מדברת?

סגן מזכיר הכנסת דוד לב: זה לא הנאום הראשון שלה.

סגן מזכיר הכנסת דוד לב: אני לא אומר לך את זה כדי שתפריע לה, אבל זה לא הנאום הראשון שלה.

סגן מזכיר הכנסת דוד לב: היא אומרת את דעתה.

נאדיה חילו: הממשלה, שהפעם התייחסה בקווי היסוד שלה לצדק החברתי, נתנה משקל ראוי, הייתי אומרת, לנושאים החברתיים, אולם לא מספיק.

נאדיה חילו: אני, כעובדת סוציאלית ש-30 שנה נגעה באופן מעשי וישיר בעוולות חברתיות ובמצוקות, יודעת כמה קווי יסוד כאלה, שכן נותנים מענה לנתחים מסוימים, עדיין לא נותנים את כל המענה הדרוש כדי להגיע למה שנקרא הצדק החברתי.

נאדיה חילו: עם זאת אני כן רוצה לאחל שקווי היסוד האלה - ולא מספיק לדבר על קווי יסוד, צריך לתרגם אותם, והפנייה שלי היא לכל משרדי הממשלה היום לתרגם אותם הלכה למעשה למדיניות, לפרויקטים, להפוך אותם שבהחלט יהיו הלכה למעשה, יפעלו בעצם לתרומה לכל שכבות האוכלוסייה האזרחית.

נאדיה חילו: הנושא השני שחשוב לי לדבר עליו הוא עקרון ההזדמנות השווה.

נאדיה חילו: עקרון ההזדמנות השווה, שמופיע יותר מפעם בקווי היסוד ובהסכם הקואליציוני, על-פי תפיסתי קשור בעצם לשני אלמנטים.

נאדיה חילו: האחד, מעמד האשה.

נאדיה חילו: חשוב מאוד שעיקרון כזה יתממש וייתן הזדמנות גם לנשים לממש את עצמן, ואנחנו יודעים שטרם מימשנו את שוויון ההזדמנויות על כל חלקיו באוכלוסייה האזרחית.

נאדיה חילו: אני רוצה להתייחס באופן ספציפי לנשים הערביות, שמופלות אפליה כפולה, גם בהיותן שייכות למיעוט וגם בהיותן שייכות לאוכלוסיית הנשים, ועיקרון כזה בהחלט צריך לתת דחיפה והזדמנות שווה גם לאוכלוסייה הזאת.

נאדיה חילו: לגבי האוכלוסייה הערבית, ערב פרסומו של דוח עמותת "סיכוי", שכולכם, אני מניחה, או חלקכם קראתם את ממצאיו וראיתם את הפערים החברתיים, וכי בעצם האפליה קיימת היום בכל תחום, איפה שרק ניגע בקרב האוכלוסייה הערבית - חשוב מאוד שיש סעיפים מסוימים שמוזכרים בקווי היסוד - 43, 44, 45 - טוב שהפעם יש בקווי היסוד פרק מיוחד בנושא האוכלוסייה הערבית, אבל סעיפים כאלה, אם לא נדע אנחנו ואם לא ידעו משרדי הממשלה להפוך אותם הלכה למעשה לתוכניות ולפרויקטים מעשיים, אנחנו נפספס גם הפעם, אחרי 58 שנה, את השוויון ואת מתן ההזדמנות השווה, וגם בעניין הזה לא יישמר צדק חברתי.

נאדיה חילו: לכן אני חושבת שפעם אחת אסטרטגיה של שוויון היא לא מס שפתיים אלא מדיניות שצריכה להיות מתורגמת לשבילים-שבילים, ויש לאפיין התנהגות יומיומית ודפוסי התנהגות ומחויבות של כל משרדי הממשלה.

נאדיה חילו: כך אני רואה את הדברים, ואני מקווה שבהחלט הפעם חובת ההוכחה לא תהיה רק על סטטיסטיקות ונעמוד פה וכל הזמן רק נציין שיש פערים בתחומים כאלה ואחרים, גם בעניין הנשים וגם בעניין האוכלוסייה הערבית, אלא נעמוד פה ונציין גם הישגים שכולנו שואפים אליהם.

סגן מזכיר הכנסת דוד לב: תודה, גברתי.

סגן מזכיר הכנסת דוד לב: חן חן.

סגן מזכיר הכנסת דוד לב: חברת הכנסת סופה לנדבר, ואחריה - כאמור, חבר הכנסת אלי אפללו.

גאלב מג'אדלה: - - -

סגן מזכיר הכנסת דוד לב: למה יושב-ראש ועדת הפנים לשעבר חייב להעיר?

גאלב מג'אדלה: לא לשעבר, עדיין מכהן.

סגן מזכיר הכנסת דוד לב: עדיין מכהן?

סגן מזכיר הכנסת דוד לב: גם הסגן מכהן.

סגן מזכיר הכנסת דוד לב: אז לא לשעבר.

סגן מזכיר הכנסת דוד לב: חברת הכנסת סופה לנדבר - שלוש דקות, גברתי.

סופה לנדבר: אדוני היושב-ראש, חברי הכנסת, חברי, לדעתי אנחנו עוברים יום מאוד עצוב - לפחות לי ולחברי ולמיליון וחצי איש שנשארו מאחורי גדר הפרדה שבנה ראש הממשלה, שמשביע היום את חברי הכנסת שהופכים להיות שרים בממשלת ישראל.

סופה לנדבר: אני חושבת, אדוני, שהממשלה הזאת מתחילה לא נכון.

סופה לנדבר: אני חושבת שלהשאיר מאחורי גדר הפרדה מיליון וחצי איש - - -

סגן מזכיר הכנסת דוד לב: חבר הכנסת כהן, לא מקובל לדבר באולם המליאה, אני מבקש, אם תואיל בטובך, לא בפלאפון בכל אופן.

סופה לנדבר: - - - מיליון וחצי איש שבעצם זקוקים לא רק לאוזן קשבת ולא רק להיות גימיקים בזמן הבחירות, הם זקוקים לנציגים שיהיו שותפים לממשלה הזאת.

סופה לנדבר: אתה יודע, אדוני היושב-ראש, השנה הזאת היתה שנה מאוד עצובה למדינת ישראל.

סופה לנדבר: עזבו את מדינת ישראל אנשים במספר השווה למספר האנשים שעלו לארץ-ישראל.

סופה לנדבר: ואני אומרת שהעזיבה הזאת של אזרחי מדינת ישראל היא דבר עצוב למדינה שקולטת עלייה.

סופה לנדבר: כנראה סדרי העדיפויות של מדינת ישראל השתנו וגם השתנו סדרי העדיפויות של ממשלת ישראל.

סופה לנדבר: מה, כבר נעשה הכול?

סופה לנדבר: הרי יש כל כך הרבה בעיות גם למיליון וחצי איש.

סופה לנדבר: תסתכלו על תוכנית ויסקונסין.

סופה לנדבר: זאת הלבנת הון של מדינת ישראל.

סופה לנדבר: זה כסף שהולך לכיס הפרטי.

סופה לנדבר: במקום לפתח מקורות תעסוקה, המדינה פיתחה את תוכנית ויסקונסין, שהיא בעצם אפליה של אותם אנשים שנמצאים בפרויקט הזה.

סופה לנדבר: מה, כבר התחילו לבנות בנייה ציבורית וסיימו את הבנייה הזאת?

סופה לנדבר: מה, כבר הגדילו את המשכנתאות שאנשים זקוקים להן?

סופה לנדבר: אני אומרת לך, אדוני, הדברים מאוד מאוד חמורים.

סופה לנדבר: דיבר כאן נתן שרנסקי ואמר שהוא רצה לברך את מרינה סולודקין.

סופה לנדבר: אני לא רוצה לברך את מרינה סולודקין, צר לי שלפני הבחירות היא לא הצטרפה אלינו.

סופה לנדבר: אני מאמינה שהיום היא תהיה יותר חכמה ותקום ותעזוב את הממשלה הזאת, כיוון שהממשלה הזאת לא ידידותית ולא חברתית.

סופה לנדבר: אני אומרת - עד כמה הזיכרון הקולקטיבי שלנו קצר.

סופה לנדבר: עד לפני כמה ימים, בזמן הבחירות, כולם קמו ואמרו, אג'נדה חברתית, אבל כולם זחלו לממשלה הזאת.

סופה לנדבר: צר לי לראות איך את הגמלאים, שאני מאוד מכבדת, קנו בזול מאוד.

סופה לנדבר: 70 שקל תוספת לקצבת זיקנה?

סופה לנדבר: אתה יודע מה זה 70 שקל?

סופה לנדבר: כנראה זה לחם ודברים בסיסיים, שפעם אחת אפשר ללכת לקנות אותם.

סופה לנדבר: אני אומרת שקשה להיות במדינת ישראל, אבל עוד יותר קשה להיות עולה במדינת ישראל.

סופה לנדבר: אתמול חגגנו יום הולדת ואמרנו: כולנו באנו ארצה לבנות ולהיבנות וכולנו פרטנרים ושותפים, אבל אילו פרטנרים אנחנו?

סופה לנדבר: איך העזה הממשלה הזאת להשאיר נציגים של מיליון וחצי אנשים מאחורי גדר ההפרדה?

סופה לנדבר: אני אומרת לך, אדוני, שלפני שנת 1996 זה היה מותר, אבל אחרי שנת 1996, כל הזמן בכל הממשלות היו נציגי עולים, ולא יכול להיות שנפתרו הבעיות.

סופה לנדבר: הם חיים כאן, במדינת ישראל.

סופה לנדבר: אנחנו כאן ואנחנו רוצים להיות פרטנרים.

סופה לנדבר: רצינו להיכנס לממשלה הזאת, אבל לא רצינו להיכנס בזול מאוד.

סופה לנדבר: אני אומרת לך שיש מחיר לקואליציה ויש גם מחיר לממשלה.

סופה לנדבר: אני בטוחה שכפי שהיא התחילה, כך היא תיפול מהר.

סופה לנדבר: לפחות אנחנו, ישראל ביתנו, נעשה הכול כדי לקצר את ימיה של הממשלה הזאת, כדי שתיפול כמה שיותר מהר, כיוון שהיא לא תהיה חברתית, לא תהיה למען קליטת עלייה, לא תהיה למען קשישים במדינת ישראל, לא למען סטודנטים ולא למען מדינת ישראל.

סופה לנדבר: אני חושבת שהדברים שמתחילים כאן היום ברגל שמאל, יסיימו כך את הקדנציה הזאת.

סופה לנדבר: תודה, אדוני.

סגן מזכיר הכנסת דוד לב: תודה רבה, גברתי.

סגן מזכיר הכנסת דוד לב: אני מאוד מודה לחברת הכנסת סופה לנדבר.

סגן מזכיר הכנסת דוד לב: חבר הכנסת אלי אפללו, בבקשה.

סגן מזכיר הכנסת דוד לב: חשבתי שגברתי רוצה לומר: אנו באנו ארצה לבנות ולהיבנות בה, אנחנו לבנות והם להיבנות, אבל לא זאת היתה הכוונה, אני מבין.

סופה לנדבר: אנחנו כולנו באנו לבנות ולהיבנות.

אלי אפללו: אדוני היושב-ראש, חברי הכנסת הנכבדים, אני שומע חלק מהחברים באופוזיציה - חבל שאביגדור ליברמן יוצא מכאן, כי בדיוק רציתי להגיד לו כמה דברים, אבל הוא איננו.

אלי אפללו: אני אשמח אם הוא יהיה כדי שישמע את הדברים.

סופה לנדבר: הוא כאן, הוא מקשיב.

אלי אפללו: יש לי הכבוד שהוא נשאר פה בינינו.

אלי אפללו: חבר הכנסת איווט ליברמן חברי, זה קצת תמוה שאתם לא נכנסים לקואליציה.

אלי אפללו: אני לא מבין למה לא, האם יש שיקולים לא ענייניים?

אלי אפללו: מה השיקולים?

אלי אפללו: הרי כבר הגעתם כמעט לכל ההסכמות שצריכות להיות.

אביגדור ליברמן: חבל שלא הקשבת לנאום שלי.

אלי אפללו: הקשבתי לנאום שלך, ולמרות זאת אני חושב שאולי ההצעות של פינקלשטיין, כאלה ואחרות, שממליצים לך עליהן לפעמים, צריך להתעלות מעליהן ולראות מה טוב באמת למדינת ישראל.

אלי אפללו: אני חושב שאתה רצוי מאוד בקואליציה, ואני אומר את דעתי האישית.

אלי אפללו: עם קצת רצון טוב, איווט, כמו שאני מכיר אותך, עוד מאמץ קטן ותצטרף לממשלה הזאת, כי אני בטוח שיש לך הרבה מה לתרום.

אביגדור ליברמן: בעוד שנה וחצי אני אצטרף לממשלה חדשה.

ג'מאל זחאלקה: במיוחד אחרי מה שהוא אמר היום על חברי הכנסת הערבים, יש לו הרבה מה לתרום.

ג'מאל זחאלקה: תן לו צל"ש.

סגן מזכיר הכנסת דוד לב: חבר הכנסת זחאלקה, אתה מפריע לחבר הכנסת אפללו.

אלי אפללו: הרשה לי, חבר הכנסת זחאלקה, לענות גם לך בעניין הזה.

אלי אפללו: אני מקווה מאוד שהמפלגה וכל החברים ייכנסו - זאת דעתי באופן אישי - כי אני חושב שיש לו מה לתרום.

גדעון סער: למה לו להיכנס לממשלת שמאל?

אלי אפללו: אני נגד מה שהוא אמר באופן עקרוני, אבל להיכנס על קווי היסוד של הממשלה - - -

זהבה גלאון: תגנה אותו, תגנה אותו.

אלי אפללו: אני חושב שבשום פנים ואופן לא יפגעו בערביי ארץ-ישראל.

אלי אפללו: אני חושב שצריכה להיות שותפות אמת, ואני תומך בעניין הזה.

אלי אפללו: בסך הכול, ההסכם שנחתם ומה שמובא לפנינו לא נוגד.

אלי אפללו: אם איווט ייכנס יחד אתנו לקואליציה, יש מה שאנחנו מציגים.

אלי אפללו: לכן אני אומר, שלדעתי הוא צריך להיות אתנו, אבל זה לא קשור בכלל למה שאומר חבר הכנסת זחאלקה בססמאות הללו.

ג'מאל זחאלקה: איזה ססמאות?

אלי אפללו: אני חושב שגם חלק מהאמירות שלכם מיותרות, והן מביאות את הימין או את השמאל לקצוות שהם לא צריכים להיות בהם.

אלי אפללו: אנחנו צריכים למצוא את המכנה המשותף.

ג'מאל זחאלקה: אותי - - - אבל אותו צריך לגנות - - -

סגן מזכיר הכנסת דוד לב: חבר הכנסת זחאלקה, מה קרה לאדוני?

סגן מזכיר הכנסת דוד לב: מה קרה לאדוני?

סגן מזכיר הכנסת דוד לב: מה קרה?

סגן מזכיר הכנסת דוד לב: מה קרה?

סגן מזכיר הכנסת דוד לב: למה אדוני קורא לו גזען?

סגן מזכיר הכנסת דוד לב: למה?

סגן מזכיר הכנסת דוד לב: למה אדוני קורה לו גזען?

סגן מזכיר הכנסת דוד לב: מה קרה?

סגן מזכיר הכנסת דוד לב: היתה לך אפשרות לדבר, אפשרנו לאדוני לדבר, הבהרת ואת משנתך אנחנו יודעים.

רן כהן: זה לא כל כך נורא, סוף-סוף ויכוח אמיתי.

סגן מזכיר הכנסת דוד לב: בסדר, אבל לא צריך לצעוק כשחמת זעם שפוכה על פניו.

סגן מזכיר הכנסת דוד לב: בסך הכול הוויכוח התנהל היום בצורה תרבותית.

סגן מזכיר הכנסת דוד לב: אתם רוצים שאני אאפשר חמש דקות של - - - אפשר גם את זה.

סגן מזכיר הכנסת דוד לב: בבקשה.

אלי אפללו: אתם גוזלים את כל הזמן שלי.

אלי אפללו: חבר הכנסת מג'אדלה אמר כמה דברים שקוממו גם אותי.

אלי אפללו: כמו שהוא אמר, הוא נשאר יושב-ראש ועדה וגם אני נשארתי.

אלי אפללו: לגופו של עניין, בואו נעבוד השנה בשיתוף פעולה.

אלי אפללו: הממשלה הזאת שמה לנגד עיניה לטפל בגליל ובנגב, ואני חושב שחברי כנסת מכל הסיעות צריכים לעשות את כל המאמץ, בלי הבדל דת - מוסלמים, נוצרים או יהודים.

אלי אפללו: כולנו יחד חיים בגליל ובנגב, ויש פערים מאוד גדולים בגליל ובנגב גם בעניין האבטלה, גם בנושאים חברתיים, גם בנושא הכלכלי.

אלי אפללו: אני חושב שהפעם כולנו צריכים להתאחד למען מטרה נעלה במשותף, לא בססמאות.

אלי אפללו: במגזר הלא-יהודי כעסו כעס גדול מאוד על חברי הכנסת.

אלי אפללו: אני חושב שאתה שמעת את זה בתוך הקהל הלא-יהודי - כעס גדול מאוד על כך שחלק גדול מחברי הכנסת התעסקו רק בנושאים מדיניים ולא בנושאים הקשורים בשלטון המקומי, בבעיות היומיומיות.

אלי אפללו: ראיתי אותך שטיפלת בדברים האלה.

גאלב מג'אדלה: אבל גם כעסו על הממשלה שמפלה את הערבים לרעה.

אלי אפללו: אני מסכים אתך.

אלי אפללו: אני אומר שכן.

אלי אפללו: אבל, גם בכם יש לא מעט מהאשמה הזאת.

אלי אפללו: אני חושב שהגיעה השעה, ואנחנו היום לקחנו על עצמנו באמת את הטיפול בנושאי הגליל והנגב כמשימה לאומית.

אלי אפללו: מישהו שם אמר שנגזר עלינו לחיות ביחד.

אלי אפללו: אני לא חושב שנגזר עלינו.

אלי אפללו: אנחנו צריכים לדעת לחיות זה עם זה.

גאלב מג'אדלה: נועדנו.

אלי אפללו: לדעת לחיות זה בעצם דבר משותף.

אלי אפללו: נועדנו לחיות ביחד, ואי-אפשר בשום דרך אחרת להימנע מהדבר הזה.

אלי אפללו: בואו נחפש את הדרך המשותפת בינינו, ולא נתעסק רק בנושאים מדיניים - כל רגע לחפש איך לנסוע למדינות עוינות.

אלי אפללו: תתעסקו - אני אומר את זה לא רק לך, אני מתכוון באופן כללי - בבעיות היומיומיות שיש לנו.

אלי אפללו: אני רוצה לסיים, ובהזדמנות זו לברך את יושבת-ראש הכנסת שנבחרה, חברת הכנסת דליה איציק, ולאחל לה הצלחה.

אלי אפללו: אני בטוח שהיא תעשה את העבודה נאמנה.

סגן מזכיר הכנסת דוד לב: אדוני, אני מודה לך.

סגן מזכיר הכנסת דוד לב: חבר הכנסת יצחק לוי, בבקשה.

סגן מזכיר הכנסת דוד לב: אחריו - חברת הכנסת זהבה גלאון.

סגן מזכיר הכנסת דוד לב: חבר הכנסת לוי, לרשותך שלוש דקות.

רן כהן: חבר כנסת אחד מהנגב.

יצחק לוי: אדוני היושב-ראש, רבותי חברי הכנסת, אני רוצה להתייחס בעיקר לעניינים המדיניים, כי בנושאים הכלכליים אינני רואה שום שינוי ולא יהיה שום שינוי.

יצחק לוי: אנחנו יודעים שבקווי היסוד של כל ממשלה אנחנו רואים דפים שלמים של שינויים הנוגעים לפנסיה, הטבות כאלה והטבות אחרות ולפריפריות.

יצחק לוי: הייתי חבר בכמה ממשלות ואני זוכר את קווי היסוד, והיו כתובים בדיוק אותם דברים.

יצחק לוי: אלא מה?

יצחק לוי: המציאות מכתיבה, ולכן הדברים ייגזרו לפי המציאות ולא לפי קווי היסוד של הממשלה.

יצחק לוי: לכן, אם אתם שואלים אותי אם אני מאוד שמח על כל מה שכתוב בנושאים הכלכליים, אני שמח על מה שכתוב ואני לא סומך שזה יהיה.

יצחק לוי: אני רוצה לדבר על התוכנית המדינית של הממשלה.

יצחק לוי: אדוני היושב-ראש, אני מתפלא פליאה גדולה על האשליה העצומה שההתנתקות היתה הצלחה.

יצחק לוי: מישהו יכול להסביר לי איזו הצלחה היתה בהתנתקות?

יצחק לוי: בבקשה, שיבואו ויאמרו לי דבר אחד שההתנתקות הצליחה בו.

יצחק לוי: במה היא הצליחה?

יצחק לוי: אני שומע את ראש הממשלה בפועל, המיועד להיות ראש הממשלה, עולה פה ואומר שאחד ההישגים החשובים ביותר של הממשלה הקודמת היה ההתנתקות ואנחנו נמשיך הלאה.

יצחק לוי: אני שומע את יושבת-ראש הכנסת החדשה, שאני מאחל לה הרבה הצלחה כמובן, אומרת: תראו מה היו ההישגים של הממשלה הקודמת, ובראש ובראשונה היא מציגה את הישג ההתנתקות.

יצחק לוי: אני שומע אפילו את חברי הקרובים לספסל הכנסת מדברים על ההתנתקות בהתפעלות.

יצחק לוי: אני שואל: מה קרה?

יצחק לוי: מה הרווחנו מההתנתקות?

יצחק לוי: איזה הישג מדיני?

יצחק לוי: האם התקדמנו צעד אחד לשלום?

יצחק לוי: האם ההתנתקות קידמה אותנו בצעד אחד לשלום?

רן כהן: מספיק שאף חייל צה"ל לא נהרג.

יצחק לוי: אתה טועה, מכיוון שלא מספיק שאף חייל צה"ל - אתה צריך להיות בטוח שגם ילדים בשדרות ובאשקלון לא ייהרגו.

רן כהן: - - -

יצחק לוי: חבר הכנסת רן כהן, אני שומע את אלוף פיקוד הדרום אומר שכבר יש תוכניות להיכנס לעזה, ואני שומע את הפלסטינים אומרים שהם כבר ממקשים את - - -

רן כהן: הרמטכ"ל אומר שאין שום תוכניות.

יצחק לוי: בסדר, אז תאמין לזה או לזה.

יצחק לוי: אבל אני שומע את הפלסטינים אומרים שהם ממקשים את הדרך, ואני שומע את ההכנות, ואני במושב שלי שומע כל יום את הפגזים.

יצחק לוי: גם במושב שלנו מקבלים פגזים, אומנם בשדות ולכן זה אפילו לא מוזכר.

יצחק לוי: אנחנו מקבלים אותם.

יצחק לוי: אני אומר: מה העיוורון הזה?

יצחק לוי: משום שבשמונה חודשים אף חייל לא נהרג - סימן שזו הצלחה?

יצחק לוי: כלומר, כולנו יודעים שיש שם תהליך חימוש עצום וגדול מאוד.

יצחק לוי: כולם עיוורים, כולם סוגרים את העיניים וכולם חייבים להגן על אותה תוכנית שהכנסת קיבלה פה בחדווה, ולא רואים את הכישלון העצום בתחום הביטחוני.

יצחק לוי: בתחום המדיני - העלינו את ה"חמאס".

יצחק לוי: האם אבו-מאזן התחזק?

יצחק לוי: אבו-מאזן נחלש.

יצחק לוי: האם יש עם מי לדבר?

יצחק לוי: אין עם מי לדבר.

יצחק לוי: ראו את המפונים.

יצחק לוי: הם עדיין זרוקים בכל מיני מקומות זמניים.

יצחק לוי: אדוני היושב-ראש, רק אתמול, ביום העצמאות, ניצלתי את ההזדמנות לנסוע לאמציה ולשקף, וראיתי שם איך האנשים גרים.

יצחק לוי: אז זה יותר מאשר בתי-מלון, אבל עדיין במבנים זמניים, עדיין רואים - - -

סגן מזכיר הכנסת דוד לב: אני מבקש לסיים.

יצחק לוי: הנה, אתה רואה, שם בגבעה עוד יפתחו ועוד נבנה.

יצחק לוי: כלומר, זה תהליך של שנים.

יצחק לוי: ביום אחד אתם רוצים לבוא וליישב מחדש 70,000 יהודים כשלא מצליחים ליישב 7,000.

יצחק לוי: פשוט לא מצליחים.

יצחק לוי: אדוני היושב-ראש, אסיים ואומר: מורי ורבותי, יש להתפכח מן האשליות לפני שיהיה מאוחר.

יצחק לוי: התוכנית היתה כישלון, והתוכנית שמציגה הממשלה, לצערי הרב, היא כישלון עוד יותר גדול.

יצחק לוי: הלוואי שהיא לא תהיה ולא תתקיים.

סגן מזכיר הכנסת דוד לב: אדוני, אני מודה לך מאוד.

סגן מזכיר הכנסת דוד לב: חברת הכנסת זהבה גלאון תעלה ותבוא ותשמיע את דבריה קבל עם ועדה.

גאלב מג'אדלה: זקוקה לעידוד.

סגן מזכיר הכנסת דוד לב: לא, היא לא זקוקה לעידוד, ורק אל תתווכחו אתה כשהיא מדברת.

סגן מזכיר הכנסת דוד לב: תנו לה לפרוס את משנתה.

סגן מזכיר הכנסת דוד לב: חברת הכנסת גלאון, לא אמרתי שיש לך שלוש דקות.

זהבה גלאון: אדוני היושב-ראש, אני מודה לך.

זהבה גלאון: אני רוצה לברך את חברת הכנסת דליה איציק, יושבת-ראש הכנסת החדשה.

זהבה גלאון: אין לי ספק שהיא תהיה יושבת-ראש כנסת מצוינת, מעולה, שתדע לנהל את הכנסת הזאת כמו שצריך עם הניסיון הפרלמנטרי העשיר שלה.

זהבה גלאון: בעיני יש משמעות סמלית לכך שלאחר 58 שנים שבהן נחשב תפקיד היושב-ראש למעוז גברי, אשה מכהנת בתפקיד הזה, ואשה שעמדה כאן - או ישבה כאן, ליתר דיוק - מעל הדוכן והביעה את מחויבותה לקידומן של נשים במוקדי הכוח.

זהבה גלאון: בעיני יש בזה מסר מאוד מאוד חשוב.

זהבה גלאון: חבל שהיא איננה, אבל, אדוני, אין לי ספק שאתה תעביר לה את הברכות.

זהבה גלאון: אני מודה לך.

זהבה גלאון: אדוני היושב-ראש, אני רוצה לייחד את דברי למגמה מסוכנת שעלתה היום בבית הזה של התבטאויות מסיתות, והייתי אומרת מתירות דם, משולחות רסן, כלפי חברי הכנסת הערבים.

זהבה גלאון: אדוני היושב-ראש, זו אינה רק בעייתם של חברי הכנסת הערבים.

זהבה גלאון: כשעומד כאן על הדוכן - - -

אביגדור ליברמן: גם את לא שמעת - - -

סגן מזכיר הכנסת דוד לב: אני מבקש לא להפריע.

זהבה גלאון: חבר הכנסת ליברמן, אני אשמח אם אתה תעלה ותבהיר ותתנער מדבריך, שעל פניהם נשמעים מסיתים.

זהבה גלאון: חבר הכנסת ליברמן, מדובר במלים שאני קוראת להן: מלים משחררות נצרה.

זהבה גלאון: אנו כבר ראינו - ואני רוצה להזהיר - איך מלים הופכות לאצבע על ההדק.

זהבה גלאון: אם אתה עומד כאן ומשווה את ההתנהגות - - -

יורי שטרן: - - -

זהבה גלאון: אל תפריע לי.

זהבה גלאון: אל תפריע לי.

סגן מזכיר הכנסת דוד לב: חבר הכנסת יורי שטרן, אדוני, לא.

סגן מזכיר הכנסת דוד לב: יש לה רק שלוש דקות.

יורי שטרן: רק בשביל השפה העברית - - -

סגן מזכיר הכנסת דוד לב: אילו היו לה שבע דקות, הייתי מאפשר לך לומר.

זהבה גלאון: כשמשווים את חברי הכנסת הערבים למשתפי פעולה עם הנאצים, לכאלה שהיו צריכים לעמוד במשפטי נירנברג, אלה מלים משחררות נצרה.

זהבה גלאון: כשעומד כאן חבר הכנסת איתם ומרשה לעצמו לדבר - מחזיק אחריו, אומנם במינון נמוך יותר, ואומר כאן שתוכנית ההתכנסות יכולה להתבסס רק על קולותיהם של יהודים ורק על רוב יהודי, יש כאן מסע של דה-לגיטימציה שלא החל היום אבל קיבל תאוצה היום בכנסת הזאת על-ידי אנשים מרכזיים.

זהבה גלאון: אדוני היושב-ראש, אני מסיימת ואומרת - לכן לא אתייחס לממשלה ולא אסביר למה אצביע נגד - שאני רוצה להתרות ולהזהיר, ואני אשמח אם חבר הכנסת ליברמן יעלה על הדוכן ויגיד שהוא חוזר בו ושהוא לא התכוון.

זהבה גלאון: לדעתי, ככה אתה תמשוך חזרה את כרטיס הכניסה שלך לתנועות הפאשיסטיות העולמיות.

זהבה גלאון: תודה רבה.

סגן מזכיר הכנסת דוד לב: גברתי, תודה רבה.

סגן מזכיר הכנסת דוד לב: אני מקבל ומאמץ את הצעתךְ.

סגן מזכיר הכנסת דוד לב: חבר הכנסת ליברמן, בבקשה.

סגן מזכיר הכנסת דוד לב: לפי סעיף 54(ב), אתה צריך להסיר את האשמה שיש עליך.

סגן מזכיר הכנסת דוד לב: תבהיר את דבריך.

טלב אלסאנע: בסוף דיון.

סגן מזכיר הכנסת דוד לב: אדוני, אתה צודק.

סגן מזכיר הכנסת דוד לב: על-פי התקנון, בסוף דיון.

סגן מזכיר הכנסת דוד לב: היושב-ראש יכול להחליט על-פי שיקול דעתו, ואני פשוט אימצתי את דעתה.

אביגדור ליברמן: אני פשוט מאוד - - -

סגן מזכיר הכנסת דוד לב: אני פשוט אימצתי את דעתה של חברת הכנסת זהבה גלאון.

סגן מזכיר הכנסת דוד לב: אני חושב שהבקשה שלה במקום.

רן כהן: - - -

אביגדור ליברמן: אני פשוט מאוד מכבד את חברת הכנסת זהבה גלאון.

סגן מזכיר הכנסת דוד לב: חברי הכנסת, מה קרה?

טלב אלסאנע: שלא יוסיף שמן למדורה.

טלב אלסאנע: זה העניין.

סגן מזכיר הכנסת דוד לב: אני לא יודע ואני לא בוחן כליות ולב.

סגן מזכיר הכנסת דוד לב: אני לא יודע מה הוא בא - - -

רן כהן: - - - שהוא יחזור בו, זה לגיטימי.

סגן מזכיר הכנסת דוד לב: אני לא יודע.

סגן מזכיר הכנסת דוד לב: זה - - -

אביגדור ליברמן: אדוני היושב-ראש, אני כל כך מכבד את חברת הכנסת זהבה גלאון, שאני לא יכול שלא להרים את האתגר הזה ולענות.

אביגדור ליברמן: אני באמת מצטער שאנשים שלא הקשיבו לנאום מגנים.

זהבה גלאון: שמענו ברדיו.

אביגדור ליברמן: אני לא יודע מה את שמעת ברדיו, אבל לא צריך לפרש אותי.

אביגדור ליברמן: אני עדיין כאן.

אביגדור ליברמן: אני אומר שבאמת מבחינתי אין שום הבדל בין הרב הירש לבין אברהים צרצור ובין נטורי-קרתא לתנועה האסלאמית.

אביגדור ליברמן: שניהם משתפי פעולה עם הטרור העולמי.

אביגדור ליברמן: אני באמת לא רואה שום הבדל בין השניים.

אביגדור ליברמן: אני חוזר ואומר לךְ: אלפי בני מיעוטים הצביעו ישראל ביתנו, גם דרוזים, גם ערבים, גם בדואים.

אביגדור ליברמן: גם בבחירות האלו אלפי אנשים הצביעו ישראל ביתנו, ולא סתם.

אביגדור ליברמן: אני מציע גם לשמאל הישראלי לזכור: כשאנחנו עזבנו את לבנון, אותם חיילי צד"ל שנותרו בלבנון הוצאו להורג על-ידי ה"חיזבאללה".

אביגדור ליברמן: אותם אנשים שסייעו לנו - -

ג'מאל זחאלקה: - - -

אביגדור ליברמן: - - להילחם בטרור של ערפאת הוצאו להורג בכיכרות מול כיתות היורים, ואף אחד מהשמאל הישראלי לא מחה.

זהבה גלאון: - - -

רן כהן: על מה אתה מדבר?

אביגדור ליברמן: לא.

אביגדור ליברמן: אני מציע, אני אומר - - -

טלב אלסאנע: בשביל זה נתת לו?

סגן מזכיר הכנסת דוד לב: חבר הכנסת טלב אלסאנע.

ג'מאל זחאלקה: אתה ראש כנופיה.

ג'מאל זחאלקה: אתה ראש כנופיה.

סגן מזכיר הכנסת דוד לב: חבר הכנסת זחאלקה.

סגן מזכיר הכנסת דוד לב: חבר הכנסת זחאלקה, עוד פעם?

סגן מזכיר הכנסת דוד לב: אתה רוצה שהוא יגיב על תגובה.

אביגדור ליברמן: אני חוזר ואומר: כל אלה שמשתפים פעולה עם "חמאס" חייבים לעמוד למשפט.

ג'מאל זחאלקה: - - -

סגן מזכיר הכנסת דוד לב: חבר הכנסת זחאלקה.

רן כהן: - - -

טלב אלסאנע: - - -

ג'מאל זחאלקה: מסית וגזען.

אביגדור ליברמן: כל אלו חייבים לעמוד למשפט.

טלב אלסאנע: - - -

רן כהן: - - -

סגן מזכיר הכנסת דוד לב: חבר הכנסת רן כהן, אתה סבור שאני יודע מה הוא רוצה להגיד?

סגן מזכיר הכנסת דוד לב: חשבתי שהוא רוצה לאמץ את מה שחברת הכנסת זהבה גלאון אמרה.

סגן מזכיר הכנסת דוד לב: עם כל הכבוד, אני לא אחראי לדבריו.

אביגדור ליברמן: כל אלה שנסעו לדמשק לשבת עם "חיזבאללה" חייבים לעמוד למשפט, ואני מקווה - - -

סגן מזכיר הכנסת דוד לב: זה לא עניין - חבר הכנסת, על-פי סעיף 54(ב), יכול להסיר אשמה ויכול לומר.

אביגדור ליברמן: אני לא מתכוון לחזור בי משום מלה.

אביגדור ליברמן: להיפך, אני מתכוון ליישם כל מלה.

ג'מאל זחאלקה: אתה צריך לעמוד במשפט.

אביגדור ליברמן: אני מתכוון ליישם כל מלה שאמרתי.

ג'מאל זחאלקה: אתה צריך לעמוד בנירנברג.

סגן מזכיר הכנסת דוד לב: חבר הכנסת זחאלקה.

סגן מזכיר הכנסת דוד לב: חבר הכנסת זחאלקה.

אביגדור ליברמן: אני אדאג שנמצה אתך את הדין בעקבות אלו ששיתפו פעולה עם ה"חמאס" ו"חיזבאללה".

סגן מזכיר הכנסת דוד לב: חבר הכנסת זחאלקה, אני מבקש ממך לחזור בך.

מוחמד ברכה: מה זה?

סגן מזכיר הכנסת דוד לב: חבר הכנסת ברכה, מה זה?

סגן מזכיר הכנסת דוד לב: כרגע - - -

אביגדור ליברמן: נדאג למצות אתכם את הדין.

סגן מזכיר הכנסת דוד לב: רבותי, תודה רבה.

מוחמד ברכה: אני תומך בחידוש נירנברג, כדי לשפוט ניאו-נאצים כמוהו.

מוחמד ברכה: ניאו-נאצים.

סגן מזכיר הכנסת דוד לב: רבותי, תודה רבה.

סגן מזכיר הכנסת דוד לב: חבר הכנסת אלסאנע, בוא ותאמר את דבריך.

סגן מזכיר הכנסת דוד לב: אחריו - חבר הכנסת אליהו גבאי.

מוחמד ברכה: - - - בשביל להגיד אותם דברים?

סגן מזכיר הכנסת דוד לב: חבר הכנסת ברכה, קרה לך לא פעם, יותר מפעם אחת, שמישהו הטיח נגדך דבר, וכדי להסיר את - - -

מוחמד ברכה: - - - הוא חזר.

מוחמד ברכה: הוא השתמש בך.

סגן מזכיר הכנסת דוד לב: לא.

סגן מזכיר הכנסת דוד לב: כדי להסיר את האשמה הזאת, זכותך היתה לבוא לכאן ולומר את זה.

סגן מזכיר הכנסת דוד לב: אפשרתי לו את זה גם על-פי התקנון, סעיף 54(ב), וגם על-פי הצעתה של חברתי זהבה גלאון.

סגן מזכיר הכנסת דוד לב: חבר הכנסת טלב אלסאנע, בבקשה.

טלב אלסאנע: אדוני היושב-ראש, חברי הכנסת, כשיש אדם - - -

מוחמד ברכה: הוא ביקש לעמוד כדי לקרוא מה שנכתב מראש.

סגן מזכיר הכנסת דוד לב: חבר הכנסת אלסאנע, יש לך שלוש דקות.

מוחמד ברכה: הוא צריך לבוא לדוכן עצמו על סמך נוסח מוסכם שיועבר אליך.

סגן מזכיר הכנסת דוד לב: עכשיו חבר שלך קיבל רשות דיבור.

מוחמד ברכה: אדוני היושב-ראש, אתה מעלת בתפקיד.

זהבה גלאון: לא, זה לא נכון.

זהבה גלאון: הוא אמר שהוא רוצה להבהיר, אז הוא נתן לו.

טלב אלסאנע: אדוני היושב-ראש, חברי הכנסת, האדם הזה מוכיח - - -

מוחמד ברכה: - - -

סגן מזכיר הכנסת דוד לב: חבר הכנסת ברכה, חבר הכנסת טלב אלסאנע מדבר.

סגן מזכיר הכנסת דוד לב: בבקשה.

מוחמד ברכה: היושב-ראש דוד טל, אני חושב שאתה עשית מעשה שלא ייעשה - - -

סגן מזכיר הכנסת דוד לב: חבר הכנסת ברכה, אני חושב שאם אתה סבור כך, תעביר את זה לוועדת הפירושים.

סגן מזכיר הכנסת דוד לב: אני מניח שידונו בנושא הזה.

מוחמד ברכה: אתה נתת במה לגידופים מיותרים וגזעניים.

סגן מזכיר הכנסת דוד לב: אוקיי.

מוחמד ברכה: היה שימוש נלעג בך.

סגן מזכיר הכנסת דוד לב: חבר הכנסת ברכה, אני מודה לך.

סגן מזכיר הכנסת דוד לב: חבר הכנסת טלב אלסאנע, תמשיך, ואתן לך את שלוש הדקות מן ההתחלה.

טלב אלסאנע: אני רוצה לציין גם את המחאה על שניתן לגזען פאשיסט להשתמש בדוכן כדי לומר דברי הסתה והתרת דם של חברי כנסת מסיבה אחת - אך ורק בגלל השייכות הלאומית שלהם, אך ורק בגלל צבע העור שלהם.

טלב אלסאנע: מהכנסת הזאת וגם מיושב-ראש הכנסת לא שמענו כל מחאה.

טלב אלסאנע: אין לי ציפיות מהאדם הזה, שהוכיח שהוא מטורף לכל הדעות.

טלב אלסאנע: אין ויכוח פוליטי בינינו לבינו.

טלב אלסאנע: הוויכוח מגיע לרמה פתולוגית.

טלב אלסאנע: האדם הזה חולה.

טלב אלסאנע: האדם הזה חולה.

טלב אלסאנע: האדם הזה שעולה ומתחיל להשוות בין חברי כנסת ערבים לבין משתפי פעולה עם גרמניה הנאצית.

טלב אלסאנע: מי כאן במשוואה הזאת גרמניה הנאצית?

טלב אלסאנע: מי הם הנאצים?

טלב אלסאנע: מי הוא במשוואה הזאת?

טלב אלסאנע: ומי כאן השופט?

טלב אלסאנע: האדם הזה מאבד צלם אנוש.

טלב אלסאנע: לכן, כאשר מערבבים ביחד גם תסכול מפני שזרקו אותו מהקואליציה וגם גזענות ופאשיזם ובורות וטיפשות, כל הדברים האלה - המשוואה הזאת שווה לליברמן.

טלב אלסאנע: כאשר מערבבים את כל התרכובת הזאת, היא שווה לאדם אחד.

טלב אלסאנע: לכן, כאשר נזכרים שלפני ימים מספר האדם הזה היה מועמד להיות שר לביטחון פנים במדינת ישראל - באיזו מדינה נאורה, באיזו מדינה שמכבדת את עצמה, אדם כזה, פאשיסט כזה, מטורף כזה, יכול להיות בתפקיד של שר עם אחריות ממלכתית?

טלב אלסאנע: האדם הזה ישרת את כלל אזרחי המדינה?

טלב אלסאנע: עוד מעט הוא ישלוף אקדחים ויתחיל לרדוף אחרי האזרחים הערבים.

טלב אלסאנע: האדם הזה הוא מסוכן לדמוקרטיה.

טלב אלסאנע: הוא מסוכן למדינה.

טלב אלסאנע: בהיסטוריה המודרנית אנחנו עדים לגזענים מסוג זה, שפלים מסוג זה, שהיו סכנה לא רק לדמוקרטיה שלהם אלא למדינה שלהם, אם באיטליה בתקופת מוסוליני ואם בגרמניה בתקופת הנאציזם, שעלו לשלטון מתוך אידיאולוגיה פנאטית לאומנית קיצונית אשר מתירה דמם של אחרים והם גרמו להרס של מדינתם.

טלב אלסאנע: האדם הזה מסוכן, ולכן צריכים להזדעק כאן לא רק חברי הכנסת הערבים.

צבי הנדל: - - -

טלב אלסאנע: כל חבר כנסת צריך להשמיע קול זעקה כנגד הסכנה הזאת והפאשיזם הזה.

טלב אלסאנע: אנחנו מודעים לכך שיש תסכול.

טלב אלסאנע: האדם הזה מדבר מתוך תסכול שמעביר אותו על דעתו ועל השפיות שלו.

טלב אלסאנע: אבל, אנחנו לא מוכנים להיות כאן שק חבטות של המתוסכלים בתוך הכנסת.

טלב אלסאנע: אנחנו לא נמצאים כאן על-תנאי או בחסד של מישהו.

טלב אלסאנע: לפני שהוא חלם לעלות כאן - אני לא יודע מתי הוא התחיל לחלום - אנחנו היינו כאן.

טלב אלסאנע: בזמן שהוא עלה לכאן, אנחנו היינו לפניו, לפני אבות אבותיו, ואנחנו לא צריכים אישור ממישהו פה.

טלב אלסאנע: אנחנו נמצאים כאן בזכות ולא בחסד.

טלב אלסאנע: הגיע הזמן להפנים את זה.

טלב אלסאנע: לכן, לא יכול להיות שכל גזען - אם בתקופת הבחירות, הבנו, וזה הפך להיות "טיקט", תעמולת הבחירות שלו נגד הציבור הערבי.

טלב אלסאנע: אבל, גם במושב הראשון של הכנסת להתחיל מסע הסתה והתרת דם?

טלב אלסאנע: לכן, לדעתי, הדמוקרטיה צריכה להתגונן.

טלב אלסאנע: היועץ המשפטי צריך לומר את דברו.

טלב אלסאנע: אנחנו לא נעבור על זה כאן, על הפאשיזם הזה.

סגן מזכיר הכנסת דוד לב: חבר הכנסת הנדל, אין צורך.

סגן מזכיר הכנסת דוד לב: אדוני, אני מודה לך מאוד.

סגן מזכיר הכנסת דוד לב: חבר הכנסת אליהו גבאי, בבקשה.

סגן מזכיר הכנסת דוד לב: אחריו - חברי הכנסת מגלי והבה, דני יתום וגדעון סער.

סגן מזכיר הכנסת דוד לב: סליחה, אני חוזר בי.

סגן מזכיר הכנסת דוד לב: כרגע עלה כבר חבר הכנסת אליהו גבאי.

סגן מזכיר הכנסת דוד לב: לאחר מכן אקרא שוב בשמות הדוברים הבאים.

סגן מזכיר הכנסת דוד לב: אדוני, בבקשה.

אליהו גבאי: אדוני היושב-ראש, כנסת נכבדה, בראשית דברי אני רוצה לברך את חברת הכנסת דליה איציק על היבחרה ליושבת-ראש הכנסת.

אליהו גבאי: היא עשתה מסלול כמורה, כמחנכת, כסגנית ראש העיר, ולאחר מכן הגיעה לכנסת.

אליהו גבאי: חלק מהמסלול שלי חופף - גם אני עסקתי בחינוך והייתי סגן ראש העיר.

אליהו גבאי: אני סמוך ובטוח שהיא תעשה את עבודתה נאמנה, ואני מאחל לה הצלחה ושתוסיף גם מהאישיות שלה לתפקיד שהיא תמלא.

סגן מזכיר הכנסת דוד לב: תודה רבה.

אליהו גבאי: בימים אלו, לפני 39 שנים, היתה בירושלים, כזכור לכולנו, תקופת ההמתנה.

אליהו גבאי: הירושלמים וכל בית ישראל ישבו בשוחות ובמקלטים.

אליהו גבאי: ערב המלחמה הופצצה ירושלים ללא רחם, זקנים ילדים וטף.

אליהו גבאי: הייתי אז בחטיבה הירושלמית, וישבנו בהמתנה ליד תיאטרון ירושלים.

אליהו גבאי: אדוני ראש הממשלה המיועד להיבחר, אנחנו עלולים להיסחף ולהביא את הגבולות אל ירושלים, כי יש כעת בירושלים ציבור שרואה את הגדר שמניחים מסביב לחומה.

אליהו גבאי: מה יהיה העתיד של בירת ישראל?

אליהו גבאי: כולנו יודעים שכאשר מדינת ישראל העבירה לרשות הפלסטינית את בית-ג'אלה - מה היה בתקופת האינתיפאדה.

אליהו גבאי: גילה הופצצה ללא רחם, וכל בית זכה ליריות מבית-ג'אלה ומבית-לחם.

אליהו גבאי: לכן, כל צעד של התכנסות, כל צעד של שינוי בגבולות בינינו לאוכלוסייה הפלסטינית, הניסיון שלנו מלמד כי הוא רק רע ומר.

אליהו גבאי: והנה, תשעה ירחי לידה עברו מאז גורשו יהודים מגוש-קטיף וחורבן נעשה לגוש שהיה פורח, והם הועברו, וכעת הם עדיין פליטים בבתי-מלון ובכל מיני צריפים וקרווילות.

אליהו גבאי: מה יצא?

אליהו גבאי: וכי מישהו יצא נשכר מהפינוי ומההרס הזה?

אליהו גבאי: מה יש היום ברשות הפלסטינית?

אליהו גבאי: ממשלת "חמאס" עלתה.

אליהו גבאי: האם ה"חמאס", האם הפלסטינים הבינו שהיציאה שלנו מעזה משדרת משהו עבורם, או שהיא רק הביאה את הקיצונים להשתלט על הרשות הפלסטינית?

אליהו גבאי: כלומר, כל ויתור מצדנו מביא הקצנה מצדם.

אליהו גבאי: כל ויתור מצדנו מביא הפצצה מצדם.

אליהו גבאי: לכן עלינו ללמוד מהניסיון.

אליהו גבאי: עם שלא לומד מהניסיון, לא לומד מהעבר, במה שקורה בינינו לבין הפלסטינים - לדעתי העתיד לא מנבא טוב.

אליהו גבאי: הדגל של הממשלה הזאת הוא כביכול הדגל החברתי.

אליהו גבאי: הנושאים בבחירות היו הנושאים החברתיים.

אליהו גבאי: והנה מוקמת ממשלה, יש ארבעה שרים בלי תיק ואף לא אחד בנושא חברתי.

אליהו גבאי: ואכן לא מצאו שר שימלא את התיק החברתי.

אליהו גבאי: שרים בלי תיק כן, אבל שר חברתי אין, כאשר הדגל של הממשלה הזאת היה הנושאים החברתיים.

אליהו גבאי: אדוני היושב-ראש, כנסת נכבדה, הממשלה הזאת תיבחן בעשייה בנושא החינוך, בנושא קליטת העלייה, בנושא צמצום הפער, כי באין חזון ייפרע עם.

אליהו גבאי: עלינו לשלב את העשייה עם החזון, אחרת אנחנו משדרים חולשה ורפיון ידיים.

אליהו גבאי: תודה רבה.

אליהו גבאי: היו"ר דוד טל: תודה, אדוני.

אליהו גבאי: חבר הכנסת דב חנין, אחריו – חבר הכנסת דני יתום, ולאחר מכן – חבר הכנסת גדעון סער.

דב חנין: אדוני היושב-ראש, כנסת נכבדה, כיוון שאני מכיר אותך כפרלמנטר מצטיין, אדוני היושב-ראש, אני מרשה לעצמי להעיר בעניין ההתרחשות שהיתה פה עם חבר הכנסת ליברמן.

דב חנין: בכל הכבוד, חבר הכנסת ליברמן ניצל לרעה את התקנון כאשר הוא הגיש את מה שהדמה להיות הודעה אישית ובעצם נשא נאום נוסף.

דב חנין: לפי סעיף 54(א) לתקנון, הודעה אישית צריכה להימסר בכתב, ומה שצריך להיאמר מעל הבמה הוא חזרה על העיקרים שנאמרו בכתב.

דב חנין: זו נקודה ראשונה.

דב חנין: נקודה שנייה, לפי סעיף 54(ג) לתקנון, זמנה של ההודעה האישית הוא בסיומו של הדיון, ולכן לא היה מקום לתת לחבר הכנסת ליברמן לדבר במהלך הדיון.

דב חנין: אבל מובן שהבעיה המהותית איננה צורת דבריו של חבר הכנסת ליברמן אלא תוכנם.

דב חנין: אני מזועזע מכך שכנסת ישראל מוכנה להאזין - - -

סגן מזכיר הכנסת דוד לב: חבר הכנסת חנין, אתה מרשה לי להגיב בקצרה?

סגן מזכיר הכנסת דוד לב: קודם כול, אדוני צודק לגבי הסעיף הראשון של דבריו, הוא אכן היה צריך להגיש את זה בכתב.

סגן מזכיר הכנסת דוד לב: אבל הוא ביקש על-פי 54(ב), שאומר שהוא יכול לומר משהו, רק לאחר שהתרשמתי שפגעו בו, ולפי 54(ב) כדי להסיר את האשמה הוא יכול לדבר חמש דקות.

סגן מזכיר הכנסת דוד לב: איני יודע מה האיש רצה.

סגן מזכיר הכנסת דוד לב: חשבתי לתומי שאחרי שחברת הכנסת זהבה גלאון ביקשה ממנו לחזור בו מדבריו - חשבתי שכדי להוסיף אהבה, אחווה, שלום ורעות, יהיה נכון שהוא יעלה.

סגן מזכיר הכנסת דוד לב: אבל אני לא אחראי לדבריו, הוא אמר את מה שאמר ולא היה בידי לעצור אותו.

דב חנין: ברשותך, אני רוצה לדבר על תוכן דבריו של חבר הכנסת ליברמן.

דב חנין: אני מזועזע מכך שכנסת ישראל מסוגלת להאזין בשקט להשוואה שנעשית בין חברי כנסת שמכהנים בכנסת הזאת לבין משתפי פעולה עם הצורר הנאצי.

דב חנין: חשבתי שאלה דברים שלא יכול להיות מקומם מעל בימתה של הכנסת.

דב חנין: אני חושב שזו השעה לפתוח את הכנסת השבע-עשרה בהוקעה חד-משמעית של דברים מן הסוג הזה ושל השוואות מן הסוג הזה, שהן מקוממות, אין להן שום בסיס, אין להן שום יסוד וצריך לדחות אותן בשאט נפש.

דב חנין: לגופם של דברים, אדוני היושב-ראש, יש בפנינו ממשלה שאין לה בשורה ואין לה אופק - - -

מוחמד ברכה: רק הוא מתחיל לדבר ואתם מפריעים לו?

מוחמד ברכה: היו"ר דוד טל: חבר הכנסת ברכה, אולי אדוני רוצה להתחלף אתי?

מוחמד ברכה: מפריעים לחבר סיעתי.

דב חנין: - - - אין לממשלה הזאת אופק ואין לממשלה הזאת תקווה.

דב חנין: אין לממשלה הזאת אופק של שלום, מכיוון ששלום, כפי שכולנו יודעים, זה משהו שעושים עם הצד השני, והממשלה הזאת עדיין שבויה בחזיון השווא של החד-צדדיות.

דב חנין: בפועל, הממשלה הזאת תמשיך בסחרור האלימות והדם.

דב חנין: העם בישראל צריך כיוון אחר.

דב חנין: מבחינת התוכן, העם בישראל צריך יוזמת שלום ישראלית שתענה על יוזמת השלום של הליגה הערבית.

דב חנין: ברמת המתכונת, צריך לחדש מייד את המשא-ומתן הישראלי-הפלסטיני, קודם כול עם ראש הרשות הפלסטינית וראש אש"ף ולאחר מכן עם מעגלים נוספים ברשות הפלסטינית.

דב חנין: זה מה שהעם בישראל צריך.

דב חנין: אין לממשלה הזאת אופק של שוויון.

דב חנין: בחברה הישראלית מעמיקים הפערים החברתיים, אבל הממשלה הזאת תמשיך את מדיניות ההפרטה ותחזק את שלטון ההון.

דב חנין: הממשלה הזאת מעלה את שכר המינימום בכמה אגורות ומשאירה מתחת לקו העוני לא רק מובטלים, אלא גם עובדים.

דב חנין: קווי היסוד מתחייבים לשמור על יעד גירעון, ובכך תישמר מיטת סדום של השירותים החברתיים.

דב חנין: המעמד הבינוני ימשיך להישחק והעשירים ימשיכו להתעשר.

דב חנין: אין לממשלה הזאת אופק של שוויון למיעוט הערבי.

דב חנין: הנשיא הראשון ויצמן, שהוזכר בדברי חברת הכנסת איציק לאחר שנבחרה, תיאר את השוויון לערבים כמבחנה העליון של מדינת ישראל.

דב חנין: במבחן הזה נכשלנו ואנחנו נכשלים יום-יום.

דב חנין: הממשלה אינה מציגה שום יוזמה רצינית של תנופה לשינוי בתחום הזה.

דב חנין: אין לממשלה הזאת אופק של צדק סביבתי.

דב חנין: תימשכנה הפגיעות הקשות בסביבה ובבריאותם של בני-האדם, כי כדי להגן על הסביבה והבריאות צריך אומץ להתמודד עם אינטרסים כלכליים רבי-עוצמה.

דב חנין: הממשלה הזאת מבטאת בדיוק את הכיוון ההפוך – את קשרי ההון והשלטון שאחראים למפגעים.

דב חנין: לא את הכיוון הירוק שדרוש לישראל, אלא את האור הירוק ליוזמות נדל"ניות ואחרות.

דב חנין: בקיצור, אין בממשלה הזאת בשורה, אין לממשלה הזאת אופק.

דב חנין: אין סיבה להצביע ולתמוך בממשלת אולמרט.

דב חנין: אנחנו נצביע נגד הממשלה, ואני קורא לכל חברי הכנסת האחרים לנהוג כמונו.

סגן מזכיר הכנסת דוד לב: תודה, חבר הכנסת חנין.

סגן מזכיר הכנסת דוד לב: חבר הכנסת דני יתום, בבקשה.

צבי הנדל: הפעם אני אשמע בקולו של דב חנין.

סגן מזכיר הכנסת דוד לב: איזו אחווה.

סגן מזכיר הכנסת דוד לב: חבר הכנסת יתום, חמש דקות תמימות.

דני יתום: אדוני היושב-ראש, גברתי היושבת-ראש דליה איציק אומנם איננה נמצאת כאן, אבל זו הזדמנות נאותה לברך את דליה איציק על מינויה לתפקיד הרם של יושב-ראש הבית, יושב-ראש הכנסת.

דני יתום: אני מכיר את דליה שנים ארוכות, ואני משוכנע שדליה מתאימה וראויה לכנסת והכנסת ראויה לדליה.

דני יתום: דליה תצליח ביד רמה ובזרוע נטויה, אבל בלב רגיש ואוהב.

דני יתום: אני מבקש להודות גם לרובי ריבלין, שגם הוא אינו נמצא כאן, על עבודה מצוינת במשך שלוש שנים וחצי מאוד קשות וסוערות שידעה הכנסת.

דני יתום: הממשלה ה-31 יוצאת היום לדרך.

דני יתום: אנחנו מדינה קטנה, אדוני היושב-ראש, אבל מאוד תזזיתית ומאוד דינמית.

דני יתום: חגגנו אתמול את יום העצמאות ה-58 למדינת ישראל.

דני יתום: לפני שבוע ציינו את פתיחתה של הכנסת השבע-עשרה, והיום - את השבעתה של הממשלה ה-31.

דני יתום: אין ספק שתדירות השינויים היא עצומה, דבר שמצביע על חוסר יציבות, הן פוליטי והן שלטוני.

דני יתום: לממשלה הזאת אתגרים עצומים, ואני מבקש לאחל מכאן לראש הממשלה הנבחר, מר אולמרט, ולממשלתו הצלחה רבה.

דני יתום: אני, כחבר הכנסת וחבר הקואליציה, אעשה ככל שביכולתי על מנת לסייע לממשלה להשיג את יעדיה ואת מטרותיה.

דני יתום: בנאומו היום סרטט ראש הממשלה אולמרט את קשת המטלות שעומדות בפני הממשלה.

דני יתום: כל ממשלה, ללא יוצא מן הכלל, תתקשה, התקשתה בעבר ומתקשה למלא מטלות אלה.

דני יתום: הן רבות, קשות, מורכבות, מסובכות, הן בתחום המדיני-הביטחוני והן בתחום הכלכלי-החברתי.

דני יתום: האתגרים הם עצומים - מלחמה בטרור, המשך ביצור ביטחונה של מדינת ישראל, קביעת הגבולות, או מה שקרוי בלשון אחרת "התכנסות".

דני יתום: אינני מקבל את המונח גבולות קבע, אני לא מאמין שזה אפשרי באופן חד-צדדי, אלא אם כן זה יושג במשא-ומתן עם אבו-מאזן, עם הפלסטינים; כך ניתן יהיה להגיע לגבולות של קבע.

דני יתום: צריך לשנות את המינוח ולקרוא להם גבולות ביטחון.

דני יתום: לגבולות ביטחון אנחנו יכולים להגיע באופן חד-צדדי; לגבולות קבע אנחנו זקוקים לפרטנר וזקוקים להכרה המלאה של מדינות העולם - - -

צבי הנדל: מכובדי דני - - -

דני יתום: - - - אתגרים חברתיים עצומים - - -

צבי הנדל: על המלה שלום ויתרתם.

דני יתום: לא.

דני יתום: על שלום לא ויתרנו בשום פנים ואופן.

דני יתום: בפני הממשלה אתגרים עצומים, מכובדי חבר הכנסת צבי הנדל, עצומים – בתחום החינוך, שמידרדר; בתחום העוני, שגדל; בתחום האבטלה, שגדלה, או לפחות לא קטנה; הפערים בין עניים לעשירים, שרק הולכים וצומחים.

דני יתום: מדברים על צמיחה, זאת הצמיחה הבולטת בכלכלת מדינת ישראל - הפערים העצומים בין עניים לבין עשירים.

דני יתום: הפריפריה מוזנחת.

דני יתום: כל מי שמסתובב מעבר לגבולות גדרה--חדרה, רואה זאת בעצמו.

דני יתום: סדר העדיפויות הלאומי עד היום מעוות ומחייב תיקון.

דני יתום: קווי היסוד של הממשלה החדשה אכן נותנים לו תיקון כלשהו.

דני יתום: אפילו קלינטון נהג לומר שתפקיד ראש הממשלה בישראל הוא הרבה יותר מורכב והרבה יותר מסובך מכל תפקיד פוליטי מנהיגותי אחר, מכיוון שאצלנו יש 7 מיליוני ראשי ממשלות, וראש ממשלה אחד נוהג בהם וצריך להבטיח שאכן הממשלה תנהיג את המדינה בדרך שהיא הדרך הנכונה.

דני יתום: אני רוצה לומר גם מלת ביקורת בהיותי חבר הקואליציה.

דני יתום: אפילו מטלות גדולות שכאלה, השר צחי הנגבי, לא מצדיקות ממשלה גדולה שכזאת.

דני יתום: לא ייתכן שבממשלה יהיו 25 שרים, ועוד הכיסא נטוי.

דני יתום: אמר אולמרט: וזה לא הסוף.

דני יתום: ובמקום שיהיו - - -

צחי הנגבי: אני מוכן להתפטר.

דני יתום: יפה.

דני יתום: נראה שזה קורה לבד.

דני יתום: ובמקום שיהיו - - -

סגן מזכיר הכנסת דוד לב: אני מבקש לסיים.

דני יתום: אתה הוספת לי.

סגן מזכיר הכנסת דוד לב: אני אוסיף לך עוד חצי דקה.

דני יתום: אדוני היושב-ראש, אני מסיים.

דני יתום: ובמקום שיהיו פחות שרים עם תיק, שרים ללא תיק לא יהיו בכלל, ועוד כמה סגני שרים במשרדים המובילים – לדעתי אנחנו נכנסים למצב של תוהו ובוהו.

דני יתום: אדוני השר צחי הנגבי, לדעתי צריך למנות עוד שר שיתאם בין השרים, אחרת יהיה קשה מאוד לנהל את הממשלה הזאת.

סגן מזכיר הכנסת דוד לב: אני מאוד מודה לחבר הכנסת דני יתום.

סגן מזכיר הכנסת דוד לב: חבר הכנסת גדעון סער יעלה ויבוא.

דני יתום: אני רק מבקש, ברשותך, אדוני היושב-ראש, עוד משפט אחד.

סגן מזכיר הכנסת דוד לב: בבקשה, על חשבון.

דני יתום: אני מזהה כבר סדק אחד ביציבותה של הממשלה, שאני רוצה מאוד שתשלוט יותר מארבע שנים, והסדק הזה הוא העובדה שש"ס - שותפה בכירה בקואליציה – איננה מקבלת את מה שכתוב בקווי היסוד על עיקר העיקרים של התוכנית המדינית, והוא ההתכנסות.

צבי הנדל: - - -

סגן מזכיר הכנסת דוד לב: תודה רבה, אדוני.

דני יתום: לכן, אני מתפלל ומקווה ליציבותה של הממשלה ולהצלחתה.

דני יתום: תודה רבה.

סגן מזכיר הכנסת דוד לב: תודה רבה.

סגן מזכיר הכנסת דוד לב: חן חן, חבר הכנסת יתום.

סגן מזכיר הכנסת דוד לב: חבר הכנסת גדעון סער, לך יש קצת יותר מחמש דקות, אני חושב.

סגן מזכיר הכנסת דוד לב: ודאי, רשום פה שמונה דקות.

סגן מזכיר הכנסת דוד לב: בבקשה.

סגן מזכיר הכנסת דוד לב: נתחיל בחמש.

גדעון סער: למה נתחיל בחמש אם אפשר שמונה?

סגן מזכיר הכנסת דוד לב: נוסיף אחר כך עוד שלוש דקות.

גדעון סער: הרי אני אגיע לשמונה, אדוני היושב-ראש.

סגן מזכיר הכנסת דוד לב: אני חושב שהכושר והיכולת שלך יבואו לידי ביטוי.

גדעון סער: אדוני היושב-ראש, כנסת נכבדה, מכובדי השרים, היום מוקמת בישראל ממשלה רעה, וכבר ביומה הראשון אנחנו מזהים את הסדקים; אנחנו יודעים שהערב אפילו לא כל חברי הקואליציה יתמכו בהקמת הממשלה.

גדעון סער: תרשו לי להניח, שכשיובא התקציב ביום שני הקרוב גם יהיו – מקרב חברי הקואליציה, בשבוע הראשון לקיום הממשלה – חברים אשר ישברו את המשמעת הקואליציונית.

גדעון סער: אלמלא התרברב ראש הממשלה בפועל, או ראש הממשלה המיועד, מר אולמרט, בערב מערכת הבחירות - אצלי לא יהיו מורדים - אולי היה אפשר לפסוח על זה, אבל כאשר יש סדק או פער כל כך גדול בין המלים הרמות לבין המציאות העגומה, חשוב לציין את הדברים.

סגן מזכיר הכנסת דוד לב: אדוני יכול לעשות השוואה כזאת בין המורדים של הליכוד לבין חברים בקדימה?

גדעון סער: אדוני, הקדנציה הזאת רק מתחילה.

גדעון סער: אני יכול לומר שאינני זוכר – ודאי לא בממשלות האחרונות – שביום הקמת הממשלה תהו אם חברי כנסת מהקואליציה יצביעו, ויש להניח שלא כולם יצביעו מכיוון שהם יודעים שזאת ממשלה רעה.

גדעון סער: איך אני יודע שהיא רעה?

גדעון סער: כי בא ראש הממשלה בפועל ומתהדר מעל הדוכן שהמשא-ומתן הקואליציוני נוהל בתבונה ובאחריות.

גדעון סער: האם ראית, אדוני היושב-ראש, שבא ראש ממשלה ומעיד על עצמו שהוא ניהל בתבונה?

סגן מזכיר הכנסת דוד לב: לא, לא, סליחה.

סגן מזכיר הכנסת דוד לב: אני מוכרח לתקן, אדוני.

סגן מזכיר הכנסת דוד לב: הוא דיבר על כל הצוותים של המשא-ומתן – גם צוותים של הליכוד וגם של העבודה; גם של הליכוד.

צבי הנדל: אדוני היושב-ראש, קשה לנו להתרכז.

גדעון סער: איך בתבונה אם אין אף נציג אחד של העלייה ליד שולחן הממשלה?

גדעון סער: איך בתבונה?

גדעון סער: איך בתבונה אם יהדות התורה – כאשר אנחנו מבינים את המשמעויות – נותרה מחוץ לקואליציה?

גדעון סער: איך בתבונה?

גאלב מג'אדלה: גדעון, איך בתבונה בלי שר ערבי?

גדעון סער: איך בתבונה?

גדעון סער: צודק חבר הכנסת מג'אדלה, כאשר מקרב המגזר הלא-יהודי – אם ניקח רק את שני המגזרים האלה, זה כבר 40% מהאוכלוסייה – לא נמצא, ויש פה הרבה כיסאות, אדוני היושב-ראש, זה לא שיש מחסור בכיסאות, עינינו הרואות.

גדעון סער: כל כך צפוף פה ליד השולחן הזה, ובכל זאת, זו ממשלה שאיננה מייצגת.

גדעון סער: ובדרך הנבונה הזאת הגיעו לאבסורדים מוחלטים.

גדעון סער: אני רק יכול לתאר בנפשי מה היה אומר השר המיועד אופיר פינס – אשר היה, וודאי הוא עוד יהיה, פרלמנטר מצטיין – על מציאות שבה צריך לפצל משרדים כדי למצוא לשרים תפקידים.

גדעון סער: אז זה מה שקרה במקרה שלו: היו צריכים לפצל את התרבות והספורט מהחינוך, במקום לאחד משרדים, שזאת המגמה, לפי הדוח שהוגש לממשלה, והממשלה החליטה ב-2003.

גדעון סער: מקימים מיניסטריונים חדשים אך ורק בשביל להסתיר את המציאות העגומה שהשרים יהיו בעצם מובטלים.

שמואל הלפרט: איזה משרדים סגרתם בקדנציה הקודמת?

סגן מזכיר הכנסת דוד לב: את משרד הדתות.

שמואל הלפרט: חוץ ממשרד הדתות?

גדעון סער: נו, אז הנה, אתה בעצמך נותן דוגמה, אז מה אתה רוצה.

גדעון סער: אתה שואל שאלה ונותן דוגמה.

גדעון סער: גם ההחלטה שהתקבלה – לא יודע, ראש הממשלה בפועל יגיד: בתבונה; אני אגיד: בבהלה – ההחלטה שלא למנות סגני שרים.

גדעון סער: כמה זמן, אדוני היושב-ראש, אתה מאמין שההחלטה הזאת תהיה בתוקף?

גדעון סער: כמה?

גדעון סער: ברור שפחות משנה.

גדעון סער: שבועות או חודשים, זאת השאלה.

גדעון סער: אני מהמר על שבועות.

גדעון סער: ואז מה?

גדעון סער: הפעם הראשונה שחטפו על הראש, יקבלו בפעם השנייה על הראש, ויגיעו לאותו מקום.

גדעון סער: זה בתבונה.

גדעון סער: משעבדים את כל המדינה, משעבדים את כל האינטרסים של המדינה, את כל האינטרסים של החברה והכלכלה, למען תוכנית נסיגה מטורפת.

גדעון סער: זה מה שהממשלה הזאת מציעה.

גדעון סער: כל נושא החוקה מת; כל נושא הרפורמות הכלכליות - - -

סגן מזכיר הכנסת דוד לב: למה אדוני אומר "חוקה מת"?

סגן מזכיר הכנסת דוד לב: בקווי היסוד מדובר על חוקה.

גדעון סער: מכיוון שאני מכיר את הסעיף הזה - - -

סגן מזכיר הכנסת דוד לב: בהסכמה רחבה.

גדעון סער: אתה יודע, זה כמו סעיף אחר שאני אוהב.

גדעון סער: בקווי היסוד כותבים שללא דיחוי תוגש הצעת חוק לפתרון הנושא של מנועי החיתון, פסולי החיתון.

סגן מזכיר הכנסת דוד לב: הנה עוד שלוש דקות.

גדעון סער: ללא דיחוי, אדוני השר.

גדעון סער: יכול להיות שמחר בבוקר כבר תהיה מונחת על שולחננו הצעת חוק כזאת.

גדעון סער: בהסכם עם ש"ס כותבים שהצעת החוק בנושא מנועי החיתון תוגש רק על דעת כל מרכיבי הקואליציה.

גדעון סער: נו, זה רציני?

גדעון סער: בדיחה.

גדעון סער: או שאתם רוצים להגיד לציבור הרחב של עולים מחבר המדינות: אנחנו מציעים פתרון לבעיה, ולאחרים אנחנו מציעים פתרון לבעיה שלכם, או שלא, אבל גם זה וגם זה – הרי כמה זמן ייקח עד שהסתירות הפנימיות האלה יתגלו כאן באולם הזה במלוא כיעורן?

גדעון סער: אבל אני אומר: כל הדיבורים, אני זוכר, כשקדימה הוקמה - בוודאי השר הנגבי זוכר - הדיבורים הגבוהים על שינוי שיטת המשטר, על הוועדה בראשות שרת המשפטים, שרת החוץ המיועדת, ממלאת-המקום המיועדת, בנושא שינוי שיטת המשטר, לאן המשטר הגיע.

גדעון סער: ואני אגב מסכים, אני חושב שאנחנו הגענו לאחוזי הצבעה נמוכים, ונמשיך בכך – אם לא נשנה את שיטת המשטר – בשל הניכור שיש בין הציבור לבין האנשים שיושבים בבית הזה – חלקו מוצדק, חלקו לא מוצדק.

גדעון סער: אבל, בשל העובדה שהמפלגות הן גורם מתווך, ואי-אפשר לבחור בחירה אישית, אחוזי ההצבעה בהכרח ימשיכו לרדת.

גדעון סער: ואני מתכוון להגיש הצעת חוק לבחירות אזוריות, כפי שהגיש השר הנגבי כאשר הוא היה חבר בכנסת החמש-עשרה, אם אינני טועה.

גדעון סער: אבל, את כל הנושאים האלה – הרפורמות הכלכליות, שינוי המשטר, הבעיות של העולים והחוקה – שעבדתם לתוכנית נסיגה מטורפת, שאתם יודעים שאין לה תוחלת, שאתם יודעים שלא תביא שלום, שאתם יודעים שתפריע לביטחון.

גדעון סער: לכן, אנחנו בליכוד נהיה לממשלה הזאת אופוזיציה לוחמת, כל יום.

גדעון סער: נצביע על הסתירות הפנימיות, המובנות, שבין מרכיביה וניאבק לקצר ככל שניתן את הקדנציה של הממשלה הזאת.

גדעון סער: אני חייב לומר, שכאשר שמעתי בבוקר שניים מחברי הקואליציה ב"גלי צה"ל", תהיתי אם אוכל לעלות על הדוכן הזה ולשאת נאום כל כך קטיגורי נגד הממשלה כמו זה ששמעתי מהם הבוקר ב"גלי צה"ל".

גדעון סער: עשיתי כמיטב יכולתי, אדוני היושב-ראש.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: השר צחי הנגבי, בבקשה.

סגן מזכיר הכנסת דוד לב: יש לך עשר דקות.

סגן מזכיר הכנסת דוד לב: אני מקווה שאדוני יעשה זאת בפרק זמן קטן יותר.

צחי הנגבי: אדוני היושב-ראש, בהיעדרה של היושבת-ראש החדשה ובאמצעותך, אמסור את איחולי ההצלחה ליושבת-ראש הכנסת דליה איציק.

צחי הנגבי: כמי שאיננה נמנית עם מפלגתי לאורך רוב השנים שבהם אני בבית הזה, זכיתי להיות בקשר קרוב אתה ולעמוד מקרוב אחר הסגולות והתכונות המאפיינות אותה.

צחי הנגבי: אין לי שום ספק שדליה איציק תהיה יושבת-ראש מהטובים שהיו בבית הזה.

צחי הנגבי: אדוני היושב-ראש, זכיתי לכהן בכנסת זו השנה ה-18, לכהן שמונה שנים בשלוש ממשלות ולשרת כשר בשישה משרדי ממשלה.

צחי הנגבי: למרות כל אלה, יום של כינון ממשלה חדשה – בין שאני נמנה עם הממשלה ובין שלא; בין שאני באופוזיציה ובין שאני בקואליציה – הוא תמיד יום מאוד מיוחד עבורי.

צחי הנגבי: זהו יום שיש בו ממד של אתגר חדש.

צחי הנגבי: זה לא יום של סימני קריאה.

צחי הנגבי: אולי עבור האופוזיציה טבעי שכבר ביום הראשון הם יודעים מה יהיה בשנים הקרובות.

צחי הנגבי: בביטחון מוחלט ובאיזו קנאות, ידידי חבר הכנסת גדעון סער כבר יודע שזו ממשלה רעה.

צחי הנגבי: אגב, היא אפילו לא פעלה דקה.

גדעון סער: אבל גם אתה יודע את זה, אדוני השר.

צחי הנגבי: חבר הכנסת דב חנין כבר קבע שזו ממשלה שתהרוס את כל נושא איכות הסביבה, וכך כהנה וכהנה דוברי אופוזיציה.

צחי הנגבי: זה טבעי.

צחי הנגבי: זכיתי לשאת נאומים מהסוג הזה מעל הדוכן הזה כאיש אופוזיציה בימים הראשונים של ממשלות חדשות.

צחי הנגבי: זו מצוות אופוזיציונרים מלומדה.

צחי הנגבי: אלה שמלווים את היום הזה עם יותר סימני שאלה הם באופן טבעי החברים בקואליציה.

צחי הנגבי: כי אנחנו באים עם קצת יותר דחילו ורחימו, עם הרבה יותר תחושות של אחריות, ואותנו – אותי לפחות – מלווים באמת סימני שאלה ביום הזה.

צחי הנגבי: זו הייחודיות של הרגע שבו הכול מתחיל מההתחלה – קואליציה, כנסת, ממשלה.

צחי הנגבי: אתה לא יודע מה יהיה טיב היחסים בין מפלגת העבודה לבין קדימה, שתי מפלגות שמרכיבות את הקואליציה הזאת, ועד לפני שבועות ספורים יריבות מרות, וגם בעתיד יריבות מרות.

צחי הנגבי: ובין לבין, בין היריבות של אז לבין היריבות שתהיה בעתיד, צריכים לעבוד ביחד ולחזק מפלגה את רעותה.

צחי הנגבי: זה לא פשוט, איך יפעל בהרמוניה המשולש הזה של ראש ממשלה, שר ביטחון, שרת חוץ – שלושה, שלכל אחד מהם הרבה מאוד ניסיון - -

ראובן ריבלין: שנולדו לתפקידים שהם מחזיקים.

צחי הנגבי: - - אבל מעולם עדיין לא כיהנו פרק זמן סביר בתפקידים האלה.

צחי הנגבי: בכל זאת, הם אמורים לגבש ולהוביל את ההכרעות הדרמטיות ביותר בשנים הקרובות.

צחי הנגבי: איך תשכיל הקואליציה לאזן בין מחויבות ציבורית שנטלו על עצמן מפלגות המרכיבות חלק מהקואליציה – מפלגת הגמלאים, מפלגת ש"ס, מפלגת העבודה, וגם קדימה; לכולנו מחויבויות ציבוריות חברתיות.

צחי הנגבי: עם זאת, אנחנו יודעים איזה משנה-זהירות מחייב תפקיד של שר האוצר ושל ממשלה בכלל, שמחליטה על תקציב המדינה, בוודאי בתקופה שבה אנחנו מתחילים לראות את תחילתן של הצלחות כלכליות, לאור המדיניות הזהירה שננקטה בשנים האחרונות, חלקן בתקופתו של יושב-ראש האופוזיציה דהיום.

צחי הנגבי: זהו אתגר סבוך מאוד.

צחי הנגבי: איך תתפקד הסיעה שעמה אני נמנה היום, סיעה עם המון מוטיבציה ועם המון תחושת שליחות, אבל בכל זאת חדשה?

צחי הנגבי: רק נולדה לפני פחות מחצי שנה, ואדוני היושב-ראש הוא חלק ממנה.

צחי הנגבי: אנחנו צריכים לעצב את התנועה שלנו, את המוסדות שלנו, את השאיפות הפוליטיות שלנו, יחד עם ניהול המדינה.

צחי הנגבי: זה מסובך.

צחי הנגבי: מה יהיה המכנה המשותף של האופוזיציה?

צחי הנגבי: גם זו שאלה שצריכה להטריד גם את הקואליציה, כי הבית הזה הוא בית שמורכב ממאבק ומשיתוף פעולה לסירוגין בין אופוזיציה לקואליציה.

צחי הנגבי: למי שחדש בבית הזה אומר, רוב הדברים נעשים בהסכמה.

צחי הנגבי: הייתי אומר ש-90% מההחלטות שמתקבלות בוועדות בסוגיות של החקיקה, מתקבלות בהסכמה, בשיתוף פעולה ואפילו מתוך איזו אינטימיות, שמאוד מוזרה לצופים מבחוץ.

צחי הנגבי: האינטימיות הזאת קשורה גם בתפקוד של האופוזיציה – האם מסוגלים לקיים שיתוף פעולה עם ממשלה ועם קואליציה באותן סוגיות.

צחי הנגבי: זה בעייתי, כי אנחנו רואים שבאופוזיציה של היום לפחות אין מאפיינים מאוד הרמוניים.

צחי הנגבי: זה ליברמן עם המפלגות הערביות, והליכוד עם מרצ.

צחי הנגבי: נכון להיום לפחות, זאת לא אופוזיציה אחידה.

צבי הנדל: אם אתה מסתדר עם חיים רמון, תאמין לי שגם אני מסתדר.

צחי הנגבי: אם כך, אני אופטימי.

צחי הנגבי: מה יהיה עם הליכוד?

צחי הנגבי: אומנם הוא היום 12 מנדטים, אבל זו עדיין מפלגה שהיה לה עבר גדול, ויהיה לה בוודאי עתיד.

צחי הנגבי: המנהיג שלה עומד גם בראש האופוזיציה.

צחי הנגבי: מצד אחד, הוא יצטרך להיאבק בתוך מפלגתו במשבר המתלקח, שמאפיין תמיד מפלה פוליטית.

צחי הנגבי: עם זאת, הליכוד צריך לעצב מענה למסרים שהציבור העביר בבחירות האחרונות, מסרים שאומרים דורשני – בוודאי לליכוד.

צחי הנגבי: איך יעשו את זה יחד עם קיומה של אופוזיציה תקיפה, כפי שהבטיח היום ראש האופוזיציה?

צחי הנגבי: זה מסובך.

צחי הנגבי: זה בסך הכול יום של סימני שאלה, ולא יום של סימני קריאה.

צחי הנגבי: אני מאמין שהממשלה הזאת היא בעלת פוטנציאל מצוין.

צחי הנגבי: אולי האשראי של המפלגה המובילה בקואליציה הזאת קטן מכפי שציפינו, אבל הוא עדיין אשראי שלא יאפשר לנו להיתלות בתוצאות הבחירות כבתירוץ לכישלון.

צחי הנגבי: האשראי – בוודאי זה של המפלגות שמרכיבות את הקואליציה – עצום ורב ומחייב אותנו להצליח במשימות העיקריות שנטלנו על כתפינו: לסכל את האיום האירני, ככל שהדבר תלוי בנו, להתמודד עם המשבר הצפוי – העימות הבלתי-נמנע עם הרשות הפלסטינית, כנראה בקרוב – עם החובה לעשות לכל הפחות את המאמץ הנדרש מאתנו, ולגבש קונסנזוס לאומי למתווה גבולות הקבע של מדינת ישראל, שיכללו לראשונה בתולדות הסכסוך הישראלי-ערבי – וזאת אני מזכיר לכל אלה שקוראים לנו משום מה מפלגת שמאל – הכרה והחלה של הריבונות הישראלית על גושי ההתיישבות הגדולים - אריאל, מעלה-אדומים, עוטף-ירושלים, קריית-ארבע, ואזורים ששנים ייחלנו, בממשלות הליכוד לפחות, שנגיע אולי לרגע שבו סוף-סוף נוכל להכריז עליהם לא כעל שטחים כבושים ומוחזקים, אלא כעל שטחי ארץ-ישראל הריבונית.

צחי הנגבי: את כל אלה נעשה, אדוני היושב-ראש, מתוך תחושה של שליחות, בדחילו ורחימו.

צחי הנגבי: אני מאחל לראש הממשלה הצלחה עצומה.

צחי הנגבי: אני בטוח בהצלחתו.

צחי הנגבי: אני מאחל לשר הביטחון החדש, עמיר פרץ, הצלחה גדולה.

צחי הנגבי: אני, כיושב-ראש ועדת החוץ והביטחון, והיום קיבלתי את האמון הזמני מחברי בוועדה, אעמוד לרשות השניים האלה, ראש הממשלה ושר הביטחון, וגם לרשות שרת החוץ, ואהיה לכם לעזר ככל שיידרש, והדבר יידרש.

צחי הנגבי: אני מאמין שכל מי שצופה בנו היום, אדוני היושב-ראש, גם מי שלא הצביע בעד המפלגות המרכיבות את הקואליציה, מתפלל כאזרח ישראלי להצלחתה של הממשלה הזאת, לכך שהיא תפעל בשכל טוב ותביא הישגים לעם ישראל.

צחי הנגבי: התפילה הזאת, שאני בטוח שכל חברי הבית שותפים לה, אני מאמין שהיא תתגשם.

סגן מזכיר הכנסת דוד לב: תודה רבה אדוני.

סגן מזכיר הכנסת דוד לב: חבר הכנסת משה שרוני.

חיים רמון: אני חושב, אדוני היושב-ראש, שזהו זמן טוב להודיע הודעה שקשורה לשר הנגבי.

סגן מזכיר הכנסת דוד לב: הודעה של יושב-ראש הוועדה המסדרת.

חיים רמון: כתוב פה "גברתי היושבת-ראש".

חיים רמון: אני רוצה לומר לך, שלפעמים גם יהיה פה יושב-ראש.

חיים רמון: אדוני היושב-ראש, חברי חברי הכנסת, אני אבקש את אישורה של הכנסת לחילופי אישים בוועדות כדלקמן:

חיים רמון: בוועדת החוץ והביטחון הזמנית - במקום חבר הכנסת חיים רמון יכהן חבר הכנסת צחי הנגבי; זאת רק בסוף היום, אם וכאשר הכנסת תאשר את הממשלה ותביע בה אמון.

חיים רמון: בוועדת הכספים - חבר הכנסת יעקב ליצמן ימשיך לכהן כיושב-ראש זמני של ועדת הכספים הזמנית.

חיים רמון: אני רוצה לומר לגבי חבר הכנסת הנגבי, מייד לאחר שהכנסת תביע אמון בממשלה, הוא גם יכהן כיושב-ראש ועדת החוץ והביטחון.

חיים רמון: בהזדמנות זאת אני רוצה להודות ליושב-ראש היוצא של ועדת החוץ והביטחון, חבר הכנסת יובל שטייניץ, שמילא את התפקיד הזה בצורה יוצאת דופן ומעוררת כבוד, שמר על עצמאותה של הוועדה, ובהחלט ייצג את הכנסת מול המערכות הכי מסובכות, הכי מורכבות של מדינת ישראל, בכבוד, בתקיפות וברגישות.

חיים רמון: בוועדה המסדרת יחליף חבר הכנסת אביגדור יצחקי את חבר הכנסת חיים רמון כיושב-ראש הוועדה המסדרת.

חיים רמון: אתם רואים, זאת הודעה משונה, כי אני מדיח את עצמי גם מוועדת החוץ והביטחון וגם מתפקיד יושב-ראש הוועדה.

צבי הנדל: יודעים שאף אחד לא יכול להדיח אותך חוץ מעצמך.

חיים רמון: חוץ ממני.

חיים רמון: אני מבקש מחברי הכנסת לאשר את ההודעות האלה.

חיים רמון: תודה רבה.

סגן מזכיר הכנסת דוד לב: חבר הכנסת חיים אורון – בבקשה, אדוני.

חיים אורון: אדוני היושב-ראש, חברי הכנסת, אין לי התנגדות לאף אחת מההצעות האלה, יש לי הערות לנוהל.

חיים אורון: בואו נסיים דיון אחד, ותיבחר ממשלה.

חיים אורון: באופן תיאורטי הממשלה יכולה גם שלא להיבחר.

חיים אורון: ואז תתכבד הוועדה המסדרת, אחרי שתהיה הצבעה, תבוא לכנסת ותציע את כל ההצעות שלה.

חיים אורון: החיפזון הוא מהשטן, נאמר בכל מיני מקומות, ובהקשר זה סידור העבודה נראה לי קצת יותר מדי אינטנסיבי.

חיים אורון: אז בואו תנהלו את זה צעד אחר צעד ואל תביכו אותנו ואל תגידו לנו שאם הכנסת תאשר את זה וזה, אז א' יעבור לפה, ב' יעבור לשם.

חיים אורון: אולי יש הצעות אחרות?

חיים אורון: אז בואו נעשה את זה שלב אחרי שלב ואז נראה מה לעשות.

סגן מזכיר הכנסת דוד לב: תודה רבה.

סגן מזכיר הכנסת דוד לב: חבר הכנסת רובי ריבלין - ונעבור להצבעה.

ראובן ריבלין: אדוני היושב-ראש, אני הייתי מבקש להתייחס להודעתו של היושב-ראש הזמני של הוועדה המסדרת, לא מהטעמים שחבר הכנסת אורון דיבר בם.

ראובן ריבלין: אני בהחלט חושב, שהוועדה שהיא ועדה קבועה שחייבת לעבוד 365 יום בשנה ומופקדת על מעקב שוטף על כוחות הביטחון צריכה גם צריכה לקיים את פעולותיה.

ראובן ריבלין: אני עליתי לכאן דווקא לדבר אל יושב-ראש הוועדה המיועד, אשר היטיב לדבר על המצוקות ועל סימני השאלה הן של הקואליציה והן של האופוזיציה, אבל דיבר בבטחה כל כך רבה על עניין שהוא גם הרים את קולו, עד כי היה נדמה לי שהוא מרים את קולו כי הוא לא היה משוכנע במה שאמר.

ראובן ריבלין: יש כאן דיבור גבוה מאוד על מדיניות, על חזון, על גבולות קבע, וכל הרכבת הממשלה כולה נעשתה משיקולים פוליטיים מאוד צרים.

ראובן ריבלין: כל כיסא וכיסא יאויש פה, בין שנקבע על-ידי מפלגת העבודה ובין שנקבע על-ידי ראש הממשלה המיועד ובין שנקבע על-ידי סיעות אחרות.

ראובן ריבלין: הכול בא מתוך נימוקים ושיקולים קטנים ביותר.

ראובן ריבלין: ואני שומע את ידידי ורעי, ואדם שנולד לחטא הקדמון, שלא נושא את שם ז'בוטינסקי לשווא ואינו מצטט את בגין שלא לצורך, מדבר על גבולות הקבע של מדינת ישראל.

ראובן ריבלין: האם באמת אדוני מאמין, וככזה הוא הולך לאייש את הכיסא של יושב-ראש ועדת החוץ והביטחון, שכאשר אנחנו נבוא ונקבע מהלכים כלשהם שבהם אנחנו נתקפל או ניסוג, באותו רגע קיר הברזל יהיה ממנו והלאה וכל העולם יקום וישיר שיר הלל ותהילה לממשלה שהביאה גאולה לעולם?

ראובן ריבלין: הרי איש לא יסכים לגבולות קבע שלא יגיעו מתוך הכרה מלאה של אלה שהם אויבינו ואשר עתידים להיות שכנינו, משום שכך נגזר עלינו או לכך נועדנו, ואלה לא יהיו בגלל צעדים כלשהם באמת לצורך הדיבור או לצורך הפנטזיה.

ראובן ריבלין: אני בטוח שיושב-ראש ועדת החוץ והביטחון, כאשר ישב על כיסאו וינחה וידריך את הממשלה ויפקח וישמע ויהיה אולי, חלילה, אחראי על ביצוע פינוים של יהודים ממקומות אחרים בארץ-ישראל, יבוא וידע, שכאשר מדברים על גבולות קבע, מדברים על גבולות מקובלים על העולם כולו.

ראובן ריבלין: וחלילה לנו לתת דבר מבלי שנקבל דבר והשלום יהיה מאתנו והלאה.

ראובן ריבלין: חבל ההצלה, שהיה הביטוי בשימושם של אנשי "שלום עכשיו" במשך שנים, שיושב-ראש ועדת החוץ והביטחון המיועד שלנו היה זועק כאשר היה אומר להם: לא חבל הצלה אלא חבל חנק, לא מסלול שלום אלא מסלול התרסקות, הוא וחבריו ואותה תנועה שאליה נולדו, אמרו: הרף לכם - היום מדברים על חבל הצלה כאשר ראש הממשלה המיועד, והלוואי, אני מתפלל יחד אתך, הלוואי הלוואי והמעשים הקטנים שנעשים היום יהיו ממנו והלאה.

ראובן ריבלין: הלוואי, אני מתפלל כי אני קודם כול, קודם כול, יהודי ציוני אזרח ארץ-ישראל.

סגן מזכיר הכנסת דוד לב: תודה רבה, אדוני; אני מאוד מודה לך.

ראובן ריבלין: היתה לי זכות לדבר חמש דקות.

סגן מזכיר הכנסת דוד לב: אדוני קיבל את זמנו אפילו ברוחב.

סגן מזכיר הכנסת דוד לב: מה שאני לא זכיתי כשאדוני ישב על כס - - -

ראובן ריבלין: אתה רואה, אתה הולך לפי המדיניות של הממשלה הזאת.

סגן מזכיר הכנסת דוד לב: חברי הכנסת, אנחנו מצביעים כרגע רק על החלפת יושב-ראש הוועדה המסדרת.

סגן מזכיר הכנסת דוד לב: כל השאר היה בגדר הודעה.

סגן מזכיר הכנסת דוד לב: אנחנו עוברים להצבעה.

סגן מזכיר הכנסת דוד לב: מי בעד?

סגן מזכיר הכנסת דוד לב: מי נגד?

סגן מזכיר הכנסת דוד לב: אפשר להצביע.

חיים רמון: כל מה שצריך הצבעה, נבקש שתהיה הצבעה.

סגן מזכיר הכנסת דוד לב: ההצבעה תהיה על כל מה שצריך הצבעה, בסדר.

סגן מזכיר הכנסת דוד לב: מי בעד?

סגן מזכיר הכנסת דוד לב: מי נגד?

סגן מזכיר הכנסת דוד לב: הצבעה מס' 1 בעד הודעת יושב-ראש הוועדה המסדרת - 6 נגד - אין נמנעים - 1

סגן מזכיר הכנסת דוד לב: בעד - 6, נמנעים - 1.

סגן מזכיר הכנסת דוד לב: אני מוסיף את חבר הכנסת שרוני.

סגן מזכיר הכנסת דוד לב: רבותי, נעשה סדר ונעשה הצבעה בהרמת יד.

סגן מזכיר הכנסת דוד לב: רבותי, מי בעד הודעתו של חבר הכנסת רמון?

סגן מזכיר הכנסת דוד לב: כל מה שמתבקש בהצבעה - - - תודה.

סגן מזכיר הכנסת דוד לב: מי בעד?

סגן מזכיר הכנסת דוד לב: מי נגד?

סגן מזכיר הכנסת דוד לב: מי נמנע?

סגן מזכיר הכנסת דוד לב: בעד הודעת יושב-ראש הוועדה המסדרת – רוב

סגן מזכיר הכנסת דוד לב: הודעת יושב-ראש הוועדה המסדרת נתקבלה.

סגן מזכיר הכנסת דוד לב: אני מאשר שהודעתו של חבר הכנסת חיים רמון נתקבלה.

סגן מזכיר הכנסת דוד לב: אני מזמין את חבר הכנסת משה שרוני להמשך הדיון.

סגן מזכיר הכנסת דוד לב: תודה.

משה שרוני: אדוני היושב-ראש, חברי הכנסת הנוכחים במליאה, אני רוצה לאחל לראש הממשלה המיועד ולכל השרים הצלחה מקרב לב.

משה שרוני: שמעתי כאן כמה נואמים.

משה שרוני: אני חושב שהם צריכים להיות קצת צנועים, ישרים וכנים עם עצמם.

משה שרוני: מה הם חושבים על האינטלקט שלנו ושל העם?

משה שרוני: לא יודעים את זה?

משה שרוני: רק אתמול הם ישבו בקואליציה ואיך שהם באופוזיציה – כבר הם הופכים דף.

משה שרוני: אנחנו, אנשי הגמלאים, אנחנו חברי כנסת מזן אחר.

משה שרוני: תתרגלו במשך הזמן.

משה שרוני: צריכים לתת לפחות מאה ימי חסד לממשלה החדשה.

משה שרוני: זה המינימום.

משה שרוני: כל אחד שיהיה כן עם עצמו, וכנראה הקנאה - לא במקום הזה.

משה שרוני: לעניין ההסכם בקווי המדיניות: יש לנו זמן כדי להביע את דעתנו בצורה הטובה ביותר.

משה שרוני: מפלגת העבודה - חבל שדני יתום לא נמצא כאן, כי הוא אמר שיש יותר מדי שרים.

משה שרוני: למה לא שכנע את היושב-ראש שלו שיהיה שר אחד על חמישה ולא אחד על שלושה?

משה שרוני: למי הוא בא בטענות שהממשלה יותר מדי גדולה?

יורם מרציאנו: כל הבעיות ממפלגת העבודה?

משה שרוני: מספיק שיש לי שם גבעת הצעקנים.

משה שרוני: עכשיו יש גם כאן?

משה שרוני: זה טוב.

משה שרוני: אני רוצה להוריד את הכתר ממפלגת העבודה בנושא החברה.

משה שרוני: בסעיף 22 שלכם לקחתם, לאחר שאנחנו חתמנו ראשונים והשגנו עבור הגמלאים גם 1.5% וגם - - -

אופיר פינס-פז: - - -

משה שרוני: תשבו בשקט.

משה שרוני: תורידו פעם אחת את הכתר ותהיו כנים עם עצמכם.

משה שרוני: כל הסעיפים שאנחנו השגנו - אתם קפצתם על זה.

משה שרוני: למה לא ביקשתם לסל התרופות 100 מיליון כדי שתקבלו עוד 50 מיליון?

משה שרוני: למה לא ביקשתם 3% מביטוח לאומי לגמלאים?

משה שרוני: למה השארתם 1.5%?

משה שרוני: תורידו את הכתר.

משה שרוני: הכתר יותר מדי גדול בנושא החברתי.

משה שרוני: כל הסעיפים של ההגדלה ב-250 מיטות - אל תיקחו את זה לעצמכם, כי אנחנו עשינו את זה, סיעת הגמלאים.

סגן מזכיר הכנסת דוד לב: הקודים, הקודים.

משה שרוני: יודעים את זה.

משה שרוני: הפתק הצהוב - נפנפתם 15 שנה עם זה.

משה שרוני: אנחנו גמרנו אותו.

משה שרוני: אל תתנפחו בזה, כי לא אתם השגתם את זה.

משה שרוני: תהיו כנים וישרים.

יורם מרציאנו: אני מקווה שלא כך תעבוד הממשלה.

סגן מזכיר הכנסת דוד לב: חבר הכנסת מרציאנו, והדרת.

משה שרוני: הממשלה תהיה ארבע שנים, אל תדאג.

משה שרוני: אתם צריכים לדעת איפה אתם עומדים בנושא החברתי.

משה שרוני: אולי תעבור לגבעת הצעקנים, שם אני רואה אותם כל הזמן.

יורם מרציאנו: טוב שבאתם אתם.

משה שרוני: אני רוצה להגיד לכל חברי הכנסת מכל הסיעות, אופוזיציה וקואליציה: תהיו צנועים קצת, תהיו ישרים קצת.

משה שרוני: תנו זמן כדי להוכיח שהממשלה הזאת תהיה יותר טובה מהממשלה הקודמת.

משה שרוני: אם היא לא תהיה, תבואו לכאן ותנאמו ותגידו את זה.

משה שרוני: אבל אל תתחילו לפני שהממשלה קמה בכלל.

משה שרוני: יש טיפת יושר.

משה שרוני: תלמדו מה זה יושר, מה זו כנות.

משה שרוני: בואו נהפוך את הבית הזה למקום של אנשים עם מעוף, אנשים שמסתכלים בגובה העיניים בפני העם.

משה שרוני: זה תפקידנו, ולא לברבר כאן ואתמול אתה בקואליציה ועכשיו באופוזיציה.

משה שרוני: בואו נהיה כנים עם עצמנו.

משה שרוני: באנו לכאן כדי שהמדינה שלנו תהיה הטובה ביותר, כדי שהמדינה שלנו תדאג לגמלאים ותדאג לתלמידים ולסטודנטים וליוצאי צבא.

משה שרוני: זה תפקידנו.

משה שרוני: אם נעשה זאת – הצלחנו.

משה שרוני: תודה רבה.

סגן מזכיר הכנסת דוד לב: תודה.

סגן מזכיר הכנסת דוד לב: אני מאוד מודה לך, אדוני.

סגן מזכיר הכנסת דוד לב: חבר הכנסת שמואל הלפרט, ואחריו - חבר הכנסת צבי הנדל, ואחריו - חבר הכנסת אברהם מיכאלי וחברת הכנסת רונית תירוש.

סגן מזכיר הכנסת דוד לב: חבר הכנסת הלפרט יסתפק בשלוש דקות, חבר הכנסת צבי הנדל - בשלוש דקות, חבר הכנסת אברהם מיכאלי - חמש דקות, חברת הכנסת רונית תירוש - שבע דקות, חבר הכנסת אופיר פינס, אם ירצה – חמש דקות.

שמואל הלפרט: אדוני היושב-ראש, כנסת נכבדה, תקופה קשה עברה מדינת ישראל בקדנציה הקודמת בתחומים הביטחוני, המדיני והחברתי; תקופה של קיטוב ופילוג בעם; תקופה של עלייה מדאיגה בעוני, באלימות בכלל ובקרב הנוער בפרט; אבטלה קשה וקריסה של שירותי הדת.

שמואל הלפרט: מתוך כל משרדי הממשלה שהיו אמורים להיסגר, המשרד היחיד שחוסל הוא משרד הדתות.

שמואל הלפרט: כתוצאה מכך קרסו שירותי הדת במדינת ישראל.

שמואל הלפרט: בקדנציה הקודמת קוצץ תקציב הישיבות ומוסדות התורה ב-70%, ללא כל פרופורציה לקיצוצים ביתר משרדי הממשלה.

שמואל הלפרט: הממשלה היוצאת פגעה קשות בתחום החברתי, בשכבות החלשות.

שמואל הלפרט: היא גרמה ל-1.5 מיליון עניים ולהתעשרות מופלגת בעשירון העליון.

שמואל הלפרט: 70% מהגזירות הכלכליות המיותרות הוטלו על גבם של שני-שלושת העשירונים התחתונים, אך חמור מכול, 750,000 ילדים - עניים ורעבים.

שמואל הלפרט: הקיצוץ האכזרי בקצבאות הילדים גרם לתוספת של 350,000 ילדים עניים ורעבים.

שמואל הלפרט: אין ספק שללא שינוי בקצבאות המצב ילך ויחמיר.

שמואל הלפרט: המנכ"ל היוצא של הביטוח הלאומי, פרופסור שטסמן, שהתפטר כיוון שלא יכול היה לשאת באחריות למדיניות האכזרית נגד השכבות החלשות, הציע לממשלה תוכנית קצבאות אלטרנטיבית עם שינויים בחלוקת הקצבאות, שלא היתה עולה לממשלה אפילו שקל אחד.

שמואל הלפרט: אולם התוכנית נדחתה במצח נחושה.

שמואל הלפרט: מדוע?

שמואל הלפרט: מסיבות אידיאולוגיות.

שמואל הלפרט: אידיאולוגיה של הרעבת ילדים בשעה שהממשלה לא צריכה להשקיע אפילו שקל אחד.

שמואל הלפרט: לצערנו הרב, ראש הממשלה המיועד, מר אולמרט, ממשיך במדיניות זו ומתנגד לשינוי במתן קצבאות ילדים.

שמואל הלפרט: מבחינתו, זהו עיקרון לא לתת תוספת לקצבאות.

שמואל הלפרט: אדוני היושב-ראש, בשלוש השנים האחרונות כל ילד נוסף שנולד, ולא משנה איזה מספר הוא במשפחה, מקבל רק 148 ש"ח.

שמואל הלפרט: משמעות הדבר, שבעוד כמה שנים הקצבאות יתחסלו אוטומטית.

שמואל הלפרט: כתוצאה ממדיניות זו הגיעה מדינת ישראל, לבושתנו ולחרפתנו, לתחתית הסולם במתן קצבאות ילדים לעומת מדינות המערב.

שמואל הלפרט: כל זאת, כאשר רק היום פורסם כי כ-30 מיליארד שקלים מתקציבי הממשלה לא נוצלו השנה - -

סגן מזכיר הכנסת דוד לב: נא לסיים.

שמואל הלפרט: - - סכום שבו ניתן לשלם את כל קצבאות הילדים לכל המשפחות ברוכות הילדים במשך שנים רבות.

שמואל הלפרט: לכן, אנו נצביע נגד הממשלה.

סגן מזכיר הכנסת דוד לב: אני מאוד מודה לרב הלפרט.

ראובן ריבלין: מדוע אין שר מהממשלה?

סגן מזכיר הכנסת דוד לב: יש פה סגן שר, אפילו שניים.

סגן מזכיר הכנסת דוד לב: אדוני, אני מבקש מחברי הכנסת להתמקד.

סגן מזכיר הכנסת דוד לב: אנחנו רוצים להגיע לשעה היעודה.

סגן מזכיר הכנסת דוד לב: בבקשה, אדוני.

צבי הנדל: מכובדי היושב בראש, חברי חברי הכנסת, שמעתי היום גם את נאום ראש הממשלה בחלקו, שמעתי נואמים נוספים מהממשלה, שמעתי את השר צחי הנגבי מדבר על גבולות הקבע, שמעתי גם שהוא הולך להחיל ריבונות על כל ריכוזי היישובים – גוש-עציון ואריאל ומעלה-אדומים.

צבי הנדל: אמרתי לו בשקט, כדי שלא לפגוע בו, שמותר לו לשקר לי אולי ולאופוזיציה, אבל לפחות בעניין עצמו שייזהר, כי אחר כך הוא עלול להאמין לסיפורים שהוא בודה מלבו.

צבי הנדל: בסופו של דבר, אנחנו חייבים לדעת שמכל המלים היפות ששמענו מראש הממשלה על תוכנית ההתכנסות ועל ההצלחה האדירה של הממשלה הקודמת, ייחרת בספר ההיסטוריה שהצליחו לעשות את גירוש היהודים מגוש-קטיף – זאת ההצלחה, את זה הוא העמיד בראש ההצלחות.

צבי הנדל: כאילו ה"חמאס" לא עלה לשלטון.

צבי הנדל: לפעמים אני נדהם – קצת בושה, לפחות תעשה את עצמך.

צבי הנדל: כאילו לא נופלות פצצות, לא על אשקלון ולא על שדרות.

צבי הנדל: כאילו עם אחר נמצא שם, וזה לא נורא.

צבי הנדל: ופתאום הקיבוצים שם, של ג'ומס, שחוטפים טילים, לא כל כך מעניינים את השמאל.

צבי הנדל: יושבים ובוכים בבית-הספר ביד-מרדכי ובכרמייה.

חיים אורון: למה לא מעניינים?

צבי הנדל: מה קרה?

צבי הנדל: לא ראיתי אותך יוצא מכליך שיפסיקו את ההפגזות.

צבי הנדל: זה לא לעשות ניחום אבלים.

חיים אורון: בחייך, צבי.

חיים אורון: שאל את רובי ריבלין.

ראובן ריבלין: בוועדת הכספים הוא היחיד שזועק חמס.

צבי הנדל: על מה הוא זועק חמס?

צבי הנדל: שישימו עוד בטון על הגגות, לא שיחסלו את הטרור.

חיים אורון: אתה חיסלת?

צבי הנדל: תתבייש קצת.

צבי הנדל: אני גזען?

חיים אורון: לא אמרתי "גזען".

סגן מזכיר הכנסת דוד לב: חבר הכנסת הנדל, הוא לא אמר "גזען", אז תחזור בך.

צבי הנדל: סליחה, לא שמעתי.

צבי הנדל: התפלאתי עליך.

צבי הנדל: בכל מקרה, אני רוצה להגיד לכם שאין ממשלה גרועה יותר, שאפילו לא התכוונה לעשות שלום, היא גם לא אמרה שהיא הולכת לעשות שלום, אלא עשתה גירוש חד-צדדי של יהודים מביתם, ועכשיו, לאחר מעשה – לא שנים אחרי זה, חודשים ושבועות אחרי זה – יודעים כבר שזה העלה את ה"חמאס" לשלטון, יודעים שיש כבר טילים משופרים שמגיעים לאשקלון, יודעים כבר, למרות הצנזורה, שזה פוגע ב"רוטנברג", בתחנת החשמל, בתחנת הכוח, וזה עלול לגרום נזקים אם זה יפגע בנקודה המתאימה.

צבי הנדל: הכול ידוע.

צבי הנדל: יושב ראש ממשלה ומביא בשורה – הוא הולך עכשיו לעשות עוד צעד קדימה.

צבי הנדל: הגענו לפי התהום, ועכשיו בממשלה החדשה נעשה צעד גדול קדימה – כל יהודה ושומרון, כל מה שמעבר לגדר, כל המקומות שמהם אפשר לטווח אל תל-אביב, אל כפר-סבא ואל רעננה.

צבי הנדל: אולי אז יתעוררו.

צבי הנדל: אבל אני לא רוצה שבמחיר חיי אדם יצטרכו לחבב את ארץ-ישראל.

צבי הנדל: צר לי שממשלה שהמניעים שלה כל כך לא טהורים מובילה את המדינה כולה, במין ריצת אמוק, לדבר שיגרום נזק לדורות - ביטחון לעכשיו, נזק לדורות לקיום המדינה.

צבי הנדל: עד כדי כך.

צבי הנדל: תודה.

סגן מזכיר הכנסת דוד לב: חבר הכנסת הנדל, אני מעריך ומאוד מודה לך.

סגן מזכיר הכנסת דוד לב: חבר הכנסת אברהם מיכאלי, בבקשה.

סגן מזכיר הכנסת דוד לב: אחריו – חברת הכנסת רונית תירוש.

אברהם מיכאלי: אדוני היושב-ראש, חברי חברי הכנסת, אני רוצה להצטרף לברכות של חברי הכנסת ליושבת-ראש הנבחרת שלנו היום, שבאמת ראויה למעמד הזה.

אברהם מיכאלי: כולנו מאחלים לה שבתפקיד הרם שהיא זכתה לו היום היא תוביל אותנו, ככנסת ישראל, להתקדמות במעמד ובתדמית של הכנסת בעיני הציבור, ונעשה פה עבודה ראויה לטובת עם ישראל.

אברהם מיכאלי: אדוני היושב-ראש, כחבר כנסת חדש, שיושב היום פה ומקשיב ביום החגיגי של בחירת ממשלה חדשה בישראל, התחושה היא באמת שכל צד שעולה וטוען נגד ובעד יוצא מנקודת הנחה שכאשר הוא ישב בקואליציה ובידיו היה המפתח, הטענות האלה לא עלו בצורה שהועלו במליאה היום.

אברהם מיכאלי: אבל אולי זה לגיטימי.

אברהם מיכאלי: תפקידה של האופוזיציה לבקר, לתקוף את הממשלה החדשה, שעוד לא התחילה לכהן, על הישגים שהיא כן הצליחה או לא הצליחה להגיע אליהם, אף שלא זכתה אפילו ליום אחד של חסד.

אברהם מיכאלי: עם זאת, אני חושב שאנחנו צריכים להיות כנים עם עצמנו ולהסתכל קדימה, אם מי שמדברים היום היו מדברים באותה צורה אם היו בקואליציה.

אברהם מיכאלי: אני מסכים עם חבר הכנסת שרוני, שדיבר על היושר האישי כלפי העם, שכאשר אנחנו עומדים ונואמים פה היום בפני הציבור כולו וטוענים טענות, אלה בעצם טענות שמתהפכות.

אברהם מיכאלי: מה שרואים משם לא רואים מכאן – אלה הטענות שמועלות פה היום.

אברהם מיכאלי: לכן אני מייחל שכולנו נהיה יותר ריאליים, נהיה יותר צנועים עם עצמנו ונבקר בצורה עניינית יותר.

אברהם מיכאלי: לגבי ההסכמים הקואליציוניים שהונחו לפנינו, כפרקליט במקצועי אני יודע, שתמיד כשקוראים את ההסכמים, לכל צד יש הרגשה שהצד השני לקח לו את העוגה, לקח לו את ההישגים שהוא הגיע אליהם, ולכן התחושה של הצד השני היא: חבל שלא עשיתי את זה לפניו, חבל שלא הקדמתי באותו הסכם שאותו חבר קואליציה ואותה סיעה קואליציונית הגיעו אליו היום.

אברהם מיכאלי: אני חייב לומר את זה היום בתחומים שאולי בקדנציה הקודמת אותן סיעות חדשות כסיעת ש"ס, שנכנסת היום לקואליציה ולא היתה בקואליציה בקדנציה הקודמת, הצליחו להגיע להישגים כלפי אותו ציבור, שלהערכת הציבור שבחר אותנו להיות נציגיהם בכנסת צריכים היו לתקן את הדברים האלה.

אברהם מיכאלי: השתדלנו ככל שניתן היה, בכוח שניתן לנו על-ידי אותו ציבור, לתקן את אותם דברים.

אברהם מיכאלי: לכן, אם היתה פה היום ביקורת, שכביכול תנועת ש"ס לא עמדה על העקרונות שלה, שסיעת ש"ס לא תמכה באותם דברים שהיא הציגה באותן הבטחות במערכת הבחירות, אפשר לומר לכל אותם חברים יקרים, שבצניעות אפשר להגיד יישר כוח על אותם הישגים לאותו ציבור דתי, לאותו ציבור חרדי, שמגיעים להם עוד ועוד דברים, אבל בעזרת השם, אם נצליח לעבוד בצורה הנכונה, גם את זה אפשר לעשות.

אברהם מיכאלי: עם זאת, אני חושב שאנחנו ככנסת ישראל, ככנסת שמייצגת פה את כל העם, צריכים לחשוב על כל אותם דברים רגישים שהועלו היום בכנסת, בסעיפי היסודות של הממשלה החדשה, של הקואליציה החדשה שקמה, שאנחנו לא נטעה באותם דברים שהממשלה הקודמת הובילה וגרמה למחלוקת גדולה בעם.

אברהם מיכאלי: אותם מפונים, אותם עקורים מגוש-קטיף, שלצערנו עדיין זרוקים בכל מיני מקומות זמניים – כולנו צריכים להתייחס אליהם בצורה אנושית ולגרום לכך שהעוול שנגרם להם יתוקן ובצורה הכי נכונה.

אברהם מיכאלי: תודה.

סגן מזכיר הכנסת דוד לב: תודה, אדוני.

סגן מזכיר הכנסת דוד לב: אני מודה לך מאוד.

סגן מזכיר הכנסת דוד לב: חברת הכנסת רונית תירוש, בבקשה.

סגן מזכיר הכנסת דוד לב: אחריה – חבר הכנסת אופיר פינס.

סגן מזכיר הכנסת דוד לב: גברתי, במסגרת שבע דקות, נתחיל עם חמש.

רונית תירוש: אדוני היושב-ראש, כנסת נכבדה, ראשית אני רוצה כמובן לברך את חברתנו, חברת הכנסת דליה איציק, יושבת-ראש הכנסת.

רונית תירוש: מעבר להיותה אשה, וזה מסר חשוב מאוד בעיני של מתן תפקידים בכירים בממשלת ישראל לנשים ושל קידום מעמדן, אני חושבת שהעבר העשיר שלה בתחום הפרלמנטרי בהחלט יסייע לה, שלא לדבר על היותה מורה ומחנכת בישראל, ואני בטוחה שהיא תדע להשתמש בכלים שהיא הפנימה בשנים הללו.

רונית תירוש: אני רוצה מאוד לברך את הצטרפותה של סיעת גיל לקדימה.

רונית תירוש: הם לא נמצאים כאן, אני חושבת.

סגן מזכיר הכנסת דוד לב: יש נציג - גלנטי.

סגן מזכיר הכנסת דוד לב: חבר הכנסת גלנטי.

רונית תירוש: יש נציג, אני ממש מברכת.

רונית תירוש: אני חושבת שבהחלט גם קווי היסוד שלהם, היעדים שהם הציבו, היעדים החברתיים שהוזכיר קודם לכן חבר הכנסת שרוני, הם בהחלט שווים, דומים, ואנחנו רואים את המשימות הללו עין בעין, ואני שמחה על הצטרפותם.

רונית תירוש: אני קראתי בעיון רב את קווי היסוד של הממשלה ה-31 ובדקתי את הניסוחים.

רונית תירוש: יש שם שתי רמות של ניסוחים.

רונית תירוש: הרמה האחת מדברת על ניסוחים כמו: "תחתור ל-", "תפעל ל-", "תבחן אפשרות ל-", "תשאף ל-", ומנגד יש ניסוחים הרבה יותר ממשיים, הרבה יותר מעשיים, כמו: "תשלים את", "תקבע את", "תכונן את".

רונית תירוש: יש כמה וכמה יעדים שהוצבו בקווי היסוד, והייתי מאוד רוצה שהניסוחים יהפכו שם ליותר מעשיים, ניסוחים כמיתים, שניתן לכמת אותם, ואז נהיה בטוחים שהשגנו את היעדים הללו.

רונית תירוש: למשל, בראש ובראשונה מדובר על אחדות העם.

רונית תירוש: אני חושבת שזה יעד ראשון במעלה, והוא אכן עוצב ברוח שכזו.

רונית תירוש: מדובר על פעולה בהסכמה.

רונית תירוש: יש דברים רבים לפעולה בהסכמה במדינה דמוקרטית ובמשטר דמוקרטי, ואנחנו הולכים למשימה קשה, מורכבת, שכבר חווינו אותה - אני מדברת על ההתכנסות - ואני חושבת שבנושא הזה צריך לפעול ברגישות רבה, כדי שנקבל את הסכמת הרוב בעם.

רונית תירוש: אם נזדקק, למשל, למשאל עם, אז אולי זה מה שצריך לעשות.

רונית תירוש: אבל אין להגיע למצב של קרע בעם כפי שאנחנו חווים כרגע.

רונית תירוש: דובר בקווי היסוד על שמירה או על קידום זכויות המיעוטים.

רונית תירוש: אני מברכת על היעד הזה.

רונית תירוש: בעניין הזה אני חושבת שצריך לקבוע העדפה מתקנת ברורה.

רונית תירוש: אם מדובר בנושא שקרוב ללבי ואני מצויה בו היטב, החינוך, יש לקבוע מכסה של בניית כיתות למגזרי המיעוטים, כדי שנדע שמגיעים לרמה הממוצעת של המגזר היהודי, שהוא הרוב בישראל.

רונית תירוש: אבל זו רק דוגמה אחת.

רונית תירוש: מובן שיש תקני מפקחים, תקני מורים, וכן הלאה.

רונית תירוש: דובר על קידום החינוך מהגיל הרך ועד האקדמיה.

רונית תירוש: בעניין הזה אני רוצה להזכיר, לבקש ולדרוש ולצפות שיבוטלו הקיצוצים המתמשכים שהיו במערכת החינוך, קיצוצים שהביאו לפיטורים של הרבה מאוד מורים, ולפנינו מונח עוד קיצוץ שהוא תוצר של החלטה קודמת, של קיצוץ מוקדם יותר, שבעקבותיו עלולים להיות מפוטרים לקראת שנת הלימודים הקרובה כ-600 מורים בחינוך העל-יסודי.

רונית תירוש: אני חושבת שזה יהיה נזק בלתי הפיך נוסף על הנזקים שכבר נוצרו במערכת החינוך.

רונית תירוש: אני חושבת שדווקא משום שקופת המדינה התמלאה עקב גבייה גבוהה יותר של מסים, יש מקום לחזור בנו מהחלטות על קיצוצים במערכת החינוך, כדי לאפשר באמת אותו יעד של קידום החינוך מהגיל הרך ועד האקדמיה.

רונית תירוש: באותה נשימה אני מזכירה יעד נוסף שהוזכר שם - נוער בסיכון.

רונית תירוש: בנושא הזה צריך לפעול למניעת נשירה.

רונית תירוש: אני כבר הזכרתי הצעת חוק שאני עומדת להגיש בימים אלו, של חינוך חובה עד גיל 18, שלא יאפשר נשירה או הנשרה של בני נוער, וכך יהיה לנו פחות נוער בסיכון שנצטרך לטפל בו.

רונית תירוש: נושא נוסף שהוזכר – תנועות הנוער.

רונית תירוש: אני מברכת על כך ומצפה לתוספת תקציב, כמו גם לקביעת מכסה של "שין-שינים", אותם בני-נוער שמתנדבים מדי שנה, דוחים את הגיוס לצה"ל ומתנדבים לשנת שירות בעיקר ביישובי הפריפריה.

רונית תירוש: אני חושבת שצריך לקבוע מכסה שאין לרדת ממנה.

רונית תירוש: מדובר על צמצום פערים, יעד מאוד חשוב במניעה או במלחמה בעוני.

רונית תירוש: אני חושבת שהביטוי המעשי לצמצום פערים ולמלחמה בעוני הוא להילחם באבטלה ולהקים יותר מקומות עבודה.

רונית תירוש: הנושא האחרון שאני רוצה להתייחס אליו, שרשום בקווי היסוד, הוא קידום נשים.

רונית תירוש: פתחתי בזה בברכה ליושבת-ראש, ואני חושבת שזה סימן מבורך.

רונית תירוש: אני בהחלט מצפה שממשלת ישראל תיתן ביטוי ובעיקר תיתן דוגמה איך מקדמים נשים ביחס למספרן ולכוחן באוכלוסייה, מעל 50% - זה מקומן של הנשים.

רונית תירוש: אני מצפה שגם בממשלת ישראל יהיה ביטוי נאות של יותר נשים בתפקידי מפתח.

סגן מזכיר הכנסת דוד לב: תודה רבה לחברת הכנסת רונית תירוש.

סגן מזכיר הכנסת דוד לב: אנחנו עוברים לדובר הבא - חבר הכנסת אופיר פינס.

משה גפני: כמה שרות יש מטעם קדימה?

משה גפני: רונית תירוש (קדימה): אני מצפה ליותר.

סגן מזכיר הכנסת דוד לב: אנחנו צריכים לקצר.

סגן מזכיר הכנסת דוד לב: שלוש דקות.

סגן מזכיר הכנסת דוד לב: על-פי החלטת ועדת הכנסת אנחנו צריכים להגיע ב-20:00 להצבעה.

סגן מזכיר הכנסת דוד לב: אני אתחיל לצמצם את הזמן.

אבשלום וילן: תוריד את אנשי הקואליציה.

אופיר פינס-פז: אבל עוד אין קואליציה.

אופיר פינס-פז: יש רק הסכם קואליציוני.

אופיר פינס-פז: טוב, ראשית, אף שאני מבין שאלה לא נאומים ראשונים של חברת הכנסת רונית תירוש וחבר הכנסת אברהם מיכאלי, אני רוצה לברך אתכם.

אופיר פינס-פז: אני שומע אתכם בפעם הראשונה על הבמה הזאת, ועושה רושם שאתם מדברים על הדוכן הזה כדבר שבשגרה, וכל הכבוד לכם.

אופיר פינס-פז: אני רוצה לאחל לכם הרבה הצלחה כחברי כנסת חדשים.

אופיר פינס-פז: אני רוצה לומר שלוש הערות קצרות.

אופיר פינס-פז: אחת - לנושא הגמלאים.

אופיר פינס-פז: הוויכוחים מיותרים.

אופיר פינס-פז: אני חושב שנעשתה כאן עבודה חשובה, ומי שקורא את קווי היסוד ומי שקורא את ההסכמים הקואליציונים בנושא הגמלאים, זה ברור לחלוטין שהממשלה הזאת והקואליציה הזאת הולכות לעשות היסטוריה, ממש, באחד הנושאים הכי כואבים בחברה הישראלית, ואני האחרון שאריב עם סיעת הגמלאים על הקרדיט.

אופיר פינס-פז: מגיע לסיעת הגמלאים כל הקרדיט.

אופיר פינס-פז: אנחנו שמנו את נושא הגמלאים על סדר-היום והם קיבלו את הקולות בנושא הזה, וזה בסדר גמור.

אופיר פינס-פז: ואנחנו נשתף פעולה במסגרת קואליציונית, במטרה שהדברים האלה לא רק יישארו בהסכם הקואליציוני אלא יהפכו להיות חלק מהחלטות הממשלה והביצוע שלה.

אופיר פינס-פז: ההערה השנייה, לגבי אביגדור ליברמן.

אופיר פינס-פז: אני הזדעזעתי לשמוע היום את הדברים הקשים שחבר הכנסת ליברמן אמר מעל הדוכן הזה - דברים לא ראויים, שראויים לכל גינוי.

אופיר פינס-פז: חבר בכנסת ישראל לא יכול להתבטא בצורה הזאת ובסגנון הזה, לא משנה מי הוא ומה הוא.

אופיר פינס-פז: זו חציית כל הקווים האדומים של כללי המשחק הדמוקרטיים בבית הזה.

חיים אורון: אז למה לא פסלתם אותו לקואליציה?

אופיר פינס-פז: אנחנו פסלנו גם פסלנו - -

זהבה גלאון: - - -

אופיר פינס-פז: - - והתוצאה היא שהוא לא בקואליציה, זו עובדה.

אופיר פינס-פז: חבר הכנסת אורון, אתה הרי יודע טוב ממני שלא בזה מדובר, ועם כל הכבוד להערה שלך, היא מגמדת את הנושא, כי כרגע, מה שליברמן אמר אלה דברים שאם הוא לא יחזור בו מהם, לפי דעתי ברמה המוסרית הוא מוציא את עצמו לא רק מהקואליציה והממשלה, הוא מוציא את עצמו מהכלל של הבית הזה ברמה המוסרית.

אופיר פינס-פז: אולי הוא יכול להישאר חבר הכנסת, אבל הוא שבר כאן טבו והוא חייב לחזור בו מהדברים האלה, אחרת הדבר הזה יישאר אות קין על מצחו לעולמי עד.

אופיר פינס-פז: והדבר האחרון – אני, כמי שמיועד להיות שר בממשלה מטעם סיעת העבודה, רוצה לומר לכם שאני יודע שהממשלה הזאת לכאורה לא מעוררת ציפיות מיוחדות, אבל בי היא בהחלט מעוררת תקוות רבות.

אופיר פינס-פז: אני מאמין שיש כאן הזדמנות, הזדמנות חשובה מאין כמותה, לחולל את הדברים שצריך לחולל בצד המדיני-הביטחוני, ואני חושב שאנחנו בעיתוי הנכון, בזמן הנכון.

אופיר פינס-פז: אינני יודע אם יש פרטנר בצד השני, יכול מאוד להיות שאין, אבל בסופו של דבר הממשלה הריבונית, בראשותו של ראש הממשלה אהוד אולמרט - אני מאמין שהיא תעשה היסטוריה גם בקביעת גבולות מדינת ישראל וגם בשמירת האינטרסים הביטחוניים והמדיניים של מדינת ישראל, גם בצעדים לא פשוטים ואמיצים שנצטרך לבצע.

אופיר פינס-פז: אני רוצה לאחל לך, אדוני ראש הממשלה, הרבה מאוד הצלחה, ואני מאמין שנעשה כמיטב יכולתנו כדי לשרת את העם בישראל, את הציבור בישראל וגם את הבית הזה.

סגן מזכיר הכנסת דוד לב: תודה לך; אני מודה לך מאוד, אדוני.

סגן מזכיר הכנסת דוד לב: חבר הכנסת עתניאל שנלר.

סגן מזכיר הכנסת דוד לב: גם לך, אדוני, שלוש דקות.

עתניאל שנלר: אדוני היושב-ראש, כנסת נכבדה, כולנו שמענו והאזנו בקשב רב לנאומו של ראש הממשלה, מר אהוד אולמרט, ולהצגת היעדים הכה-חשובים לקיומה, לביטחונה ולחוסנה של מדינת ישראל.

עתניאל שנלר: לנוכח היעדים, שעוצמתם וגודלם בעיני כהר גבוה הנישא מולנו, ועליו הממשלה אמורה להניף את דגלי המדינה היהודית - הדגלים החברתיים, הביטחוניים, הכלכליים והמדיניים כאחד, אנחנו, חברי הכנסת של הקואליציה, נעמוד כולנו, כל העת, לאורך כל הדרך, וכאיש אחד ובלב אחד נסייע בכל דרך להצלחת הממשלה בכל האתגר הניצבים לפניה.

עתניאל שנלר: אדוני היושב-ראש, יש משימה אחת חשובה מכול, משימה שחשיבותה מעבר לחשיבותן של הסוגיות החברתיות, הכלכליות, הביטחוניות והמדיניות.

עתניאל שנלר: המשימה הזאת היא המשימה של אחדות ישראל, הבאה לידי ביטוי כה ברור ובהיר במשפט הראשון, המנחה, המצפן של קווי היסוד של הממשלה: "מדינת ישראל תשאף לקידום אחדות והשכנת שלום בעם, בסובלנות, בכבוד הדדי, באיפוק ובאהבה, תוך צמצום המחלוקות הפנימיות".

עתניאל שנלר: לפנינו משימות מדיניות ולאומיות חשובות, בעלות פוטנציאל למחלוקות וקרע בעם.

עתניאל שנלר: חברי הכנסת, ארץ-ישראל כולה שלנו, הגם שלידנו ובתוך ארצנו שלנו גרים שכנינו התושבים הפלסטינים.

עתניאל שנלר: על דבר אחד אי-אפשר לחלוק: חלקם נולדו בארץ-ישראל, וגם הם מרגישים פה כבתוך ביתם, ומהם חובה להיפרד כדי לשמור על האופי היהודי של המדינה שלנו.

עתניאל שנלר: עמדה לי הזכות להיות שותף הרבה שנים בהקמת המפעל הלאומי החשוב של ההתיישבות בארץ-ישראל, ובכלל זה ביהודה ובשומרון.

עתניאל שנלר: זה בא לידי ביטוי בסבסטיה, באלון-מורה, כמו גם בירוחם ובמעלות.

עתניאל שנלר: ואני אומר לכם, חברי הכנסת, ואני קורא לחברי הקרובים בהתיישבות, למען המשך שמירת ערך ההתיישבות, ערך המוסכם על כל ציוני בכל מקום, ולמען קיום היישובים בגושי ההתיישבות ביהודה ובשומרון וחיזוקם, תוך הסרת האיום הקיומי על ההישרדות שלהם – איום שקיים 30 שנה - יש לפעול מייד, ומתוך הסכמה ואחדות, לעיצוב גבולות הקבע וההכרה הבין-לאומית בהם כיעד אסטרטגי של הממשלה המושבעת היום.

עתניאל שנלר: ובשאלה הזאת יש מחלוקת.

עתניאל שנלר: ובמלאכת מניעת המחלוקת, באותה מלאכה, על כולנו לקחת חלק.

עתניאל שנלר: לכן, צריך גבורה לכבוש את היצר של התגובה הקשה וההתלהמות.

עתניאל שנלר: צריך איפוק לשמוע ולהכיל דעות שונות הנוגדות את דעתך; צניעות, שתאפשר להקשיב ולהבין דעות אחרות, וענווה, שהיא ראויה כשלעצמה.

סגן מזכיר הכנסת דוד לב: אבקש לסיים.

עתניאל שנלר: אזכיר אולי, ברשותך, היושב-ראש, שני משפטים.

סגן מזכיר הכנסת דוד לב: בקצרה.

עתניאל שנלר: אדוני היושב-ראש, אני רוצה לציין את דבריו של הרב טייכטל, שנספה בהונגריה בזמן השואה, לפני קום המדינה.

עתניאל שנלר: הוא אמר כך: "אחדות ישראל היא הסיבה והיא התכלית בבניין הארץ".

עתניאל שנלר: ואני מוסיף: האחדות היא הסיבה והתכלית לבניית מדינת היהודים בארץ-ישראל.

עתניאל שנלר: אסיים בתפילה המיוחסת לחפץ חיים, הקשורה לאחדות: ריבונו של עולם, יהי רצון מלפניך שתזכנו היום ובכל יום לשמור פינו ולשוננו מלשון הרע ומרכילות ומקבלתם.

עתניאל שנלר: שניזהר כולנו מלדבר אפילו על איש יחידי וכל שכן מלדבר על כלל ישראל, ועל חלק מהם, וכל שכן מלדבר דברי שקר, חנופה, ליצנות, מחלוקת, כעס, גאווה, הונאת דברים, הלבנת פנים.

עתניאל שנלר: וזכנו שלא נדבר כי אם רק לדבר שהוא לצורך קיומנו ונפשנו, ושיהיו כל מעשינו - ואני מוסיף, כל מעשיה של כנסת ישראל - לשם שמים ולשם אחדות עם ישראל והיושבים בציון.

סגן מזכיר הכנסת דוד לב: אמן.

סגן מזכיר הכנסת דוד לב: הודעה לסגן מזכיר הכנסת.

סגן מזכיר הכנסת דוד לב: ברשות סגן יושבת-ראש הכנסת, הנני מתכבד להודיעכם, כי הונחו על שולחן הכנסת: נוסחם המלא של ההסכמים הקואליציוניים והנספחים להסכמים הקואליציוניים שנחתמו בין סיעת קדימה לסיעת גיל – גמלאי ישראל לכנסת, לסיעת העבודה-מימד ולסיעת ש"ס.

סגן מזכיר הכנסת דוד לב: קובץ חיקוקים והחלטות בדבר משכורות וגמלאות לנושאי משרה ברשויות השלטון.

סגן מזכיר הכנסת דוד לב: תודה.

סגן מזכיר הכנסת דוד לב: חבר הכנסת יצחק אהרונוביץ; שלוש דקות.

יצחק אהרונוביץ': אדוני היושב-ראש, חברי חברי הכנסת, אדוני ממלא-מקום ראש הממשלה, היום התכנסנו להשבעת הממשלה, והתחושות, לצערי, קשות.

יצחק אהרונוביץ': הצהרת הממשלה החדשה על כוונותיה לקידום מהלך קיצוני של תוכנית ההתכנסות, תוכנית חד-צדדית, מקוממת ומסוכנת.

יצחק אהרונוביץ': כבר רשמנו בעבר הישגים מפוקפקים כשיצאנו מעזה ללא הסכם, ללא קבלות ביטחוניות או הישגים כלשהם, ובפועל הידרדר המצב הביטחוני לאחר היציאה.

יצחק אהרונוביץ': קמה ממשלת "חמאס", כמות ההתרעות על פיגועים גדלה, "קסאמים" נופלים כל יום וחודרים לשטחים ישראליים מיושבים, יש פגיעה ניכרת באיכות חייהם של התושבים באזור וחייהם הפכו לבלתי נסבלים.

יצחק אהרונוביץ': לנו אין פרטנר, אין שותף שמכיר בהסכמים שנחתמו, או אפילו מכיר בקיומנו.

יצחק אהרונוביץ': הצבא הפלסטיני הוא כיום צבא "חמאס", שהולך ומתחמש.

יצחק אהרונוביץ': תוכנית ההתכנסות ללא הכרה בין-לאומית תהיה בעוכרינו, מדינת ישראל לא תרוויח מהכרה בין-לאומית ולא תזכה להערכה כלשהי.

יצחק אהרונוביץ': כבן המושב דישון בגליל-העליון, שנחשף לאורך השנים למצוקה האמיתית של התושבים שנפגעו מהפגזות "קטיושות", אני אומר שישיבה כאן תוך התעלמות מהמצוקות האמיתיות של תושבים רבים במדינת ישראל, החרדים לביטחונם האישי, היא נטולת אחריות.

יצחק אהרונוביץ': אני שואל אתכם, רבותי: האם במחיר של זקיפת הישגים פוליטיים מפוקפקים עלינו לסכן ולהתעלם מההשלכות חסרות האחריות שיבואו אחרי תוכנית ההתכנסות?

יצחק אהרונוביץ': האם אחרינו המבול?

יצחק אהרונוביץ': האם אותה ממשלה שתושבע היום ותצהיר על מדיניות חברתית-כלכלית אחראית כלפי הציבור, עומדת בהתחייבויותיה עת היא תופרת תיקים לשרים חדשים ומעוררי פליאה?

יצחק אהרונוביץ': 25 שרים מונה הממשלה.

יצחק אהרונוביץ': מהם חמישה, כן, כן, חמישה ללא תיק, ביזוי וניצול ציני מוחלט של הקופה הציבורית, שנועדו אך ורק לרצות את הסיעות השותפות הקואליציוניות.

יצחק אהרונוביץ': שולחן הממשלה שהתרחב בעבר ממשיך ומתרחב, ונדמה כי יש צורך בהזעקת נגרים שירחיבו עוד ועוד את שולחן הממשלה.

יצחק אהרונוביץ': עכשיו תרשו לי לשאול אתכם, מדוע יש צורך בשר לגמלאים?

יצחק אהרונוביץ': נכון, הגמלאים הם אוכלוסייה חשובה וברוכה, אך האם אכן נחוץ משרד זה?

יצחק אהרונוביץ': האם לא ניתן לסייע לגמלאים ללא שר מיוחד?

יצחק אהרונוביץ': שר במשרה מלאה יהיה אחראי על רשות השידור.

סגן מזכיר הכנסת דוד לב: אבקש לסיים.

יצחק אהרונוביץ': האמינו לי, אם כל שר ימלא את תפקידו כראוי - הבריאות, האוצר, ביטחון הפנים, אזי התשובה היא שלילית.

יצחק אהרונוביץ': הרי לא יעלה על הדעת להקצות למגזרי אוכלוסייה שונים שרים אחראים.

יצחק אהרונוביץ': היכן השקיפות?

סגן מזכיר הכנסת דוד לב: תודה.

יצחק אהרונוביץ': ברשותך, אני כבר מסיים.

יצחק אהרונוביץ': עוד כמה משפטים.

יצחק אהרונוביץ': היכן השקיפות?

יצחק אהרונוביץ': אני דורש שתספרו לציבור כמה זה עולה להם, ועל תטעו את הציבור בכך שלא יהיו סגני שרים וכביכול חסכתם.

יצחק אהרונוביץ': אגב, אני אומר לכם כאן, גם סגני שרים ימונו בקרוב.

יצחק אהרונוביץ': אדוני היושב-ראש, אין מנוס מלחוש ביום זה דאגה רבה בשל הבטחות לבוחר שלא מתקיימות כלל וכלל.

יצחק אהרונוביץ': ממשלת ישראל החדשה מייצגת, לצערי, תוכנית התנתקות נוספת, התנתקות מציבור העולים, המונה כיום מעל מיליון איש.

יצחק אהרונוביץ': אוכלוסיית העולים היתה מחוזרת מאוד בתקופת הבחירות, שהרי מדובר בכוח אלקטורלי חשוב, שבלעדיו ראש הממשלה בפועל לא היה מרכיב את הממשלה הנוכחית.

יצחק אהרונוביץ': לצערי, רבים מהעולים נפלו בפח.

סגן מזכיר הכנסת דוד לב: אני מאוד מודה לאדוני.

יצחק אהרונוביץ': אני כבר מסיים, אדוני.

יצחק אהרונוביץ': חיפשתי בקווי היסוד ולא מצאתי היכן התשובה הגדולה לאותם עולים, היכן ההבטחות לאותם מצביעים.

יצחק אהרונוביץ': נראה שאת התשובה נמצא לקראת הבחירות הבאות.

יצחק אהרונוביץ': אני קורא לכם מעל במה זאת להניח את האינטרסים האישיים בצד ולהעמיד את צורכי מדינת ישראל בראש מעייניכם ולהצביע נגד הקמת ממשלת ישראל.

יצחק אהרונוביץ': תודה רבה.

סגן מזכיר הכנסת דוד לב: תודה רבה.

סגן מזכיר הכנסת דוד לב: חבר הכנסת יעקב כהן - לא נמצא.

סגן מזכיר הכנסת דוד לב: חבר הכנסת אבשלום וילן, בבקשה.

סגן מזכיר הכנסת דוד לב: קיבלתי את הצעתך, חבר הכנסת וילן, לחברי הקואליציה אני מקצץ מחצית מהזמן.

סגן מזכיר הכנסת דוד לב: לך יש רק שלוש דקות, אני לא יכול לקצץ לך.

סגן מזכיר הכנסת דוד לב: אם אתה יכול לצמצם, אודה לך, אבל אתה איש האופוזיציה, זכותך.

אבשלום וילן: אדוני היושב-ראש, קודם כול ברצוני לברך את היושבת-ראש החדשה שנבחרה היום.

אבשלום וילן: חברת הכנסת דליה איציק, ברכות מכל הלב.

אבשלום וילן: אני בטוח שתעשי עבודה מצוינת.

אבשלום וילן: אני גם בטוח שתהיה לך כנסת סוערת, אבל אני תקווה שתנווטי אותנו כהלכה, ואני משוכנע שתעשי כן.

אבשלום וילן: אני גם רוצה לברך את ראש הממשלה המיועד, חבר הכנסת אהוד אולמרט.

אבשלום וילן: אני מוכרח לציין שהנאום שנשאת היום פה מעל לבמה הזאת, באופן אישי, במובנים מסוימים ראיתי בו איזו סגירת מעגל.

אבשלום וילן: אתה איש הימין הבית"רי, בחלק לא קטן מנימוקיך גילית רספקט מאוד גדול כלפי המציאות, וקיבלת חלק - לא את כולו, אבל חלק גדול - מהטיעון ההיסטורי שלנו, אנשי הפשרה ההיסטורית בינינו לבין הפלסטינים.

אבשלום וילן: לכן אני בהחלט רוצה לברך, ולא בציניות - - -

אברהם הירשזון: - - -

אבשלום וילן: אני בהחלט רוצה לברך אותך על המסקנות האישיות והממשלתיות שהגעת אליהן, זה חשוב לכולנו.

אבשלום וילן: אני לא יכול לומר את אותם דברים, אדוני היושב-ראש, על אופן הקמת הממשלה הזאת.

אבשלום וילן: אני מוכרח לציין, שאני מסכים פה עם יושב-ראש האופוזיציה, שבמובנים מסוימים חזרנו הרבה מאוד אחורה.

אבשלום וילן: כאשר בנימין נתניהו היה ראש ממשלה, היו בסך הכול 18 שרים בממשלה.

אבשלום וילן: אדוני ראש הממשלה, לשם מה צריך להציג הערב ממשלה עם 25 שרים, זולת פשרות פוליטיות רקובות?

אבשלום וילן: לא היה לך אומץ הלב לעמוד מול מפלגת העבודה, מול אנשי מפלגתך, ולהגיד: כן, אנחנו חוזרים ל-18 שרים.

ג'מאל זחאלקה: מרצ מוכנה לוותר על שר?

אבשלום וילן: בהחלט כן.

אבשלום וילן: אנחנו בממשלה?

ג'מאל זחאלקה: לא, כשתהיו בממשלה.

אבשלום וילן: אנחנו נהיה בממשלה?

אבשלום וילן: אתה שמעת את זה?

אבשלום וילן: מישהו ניהל אתנו משא-ומתן?

אבשלום וילן: חבר הכנסת זחאלקה, זו שאלה לא הוגנת, משום שאם נצטרך להצטרף לממשלה, כאשר נצטרך להשפיע, בתוך 25 שרים נדרוש את משקלנו היחסי.

אבשלום וילן: אבל אם אתה שואל אותי אם מראש אנחנו מוכנים להיכנס עם שר אחד, כשכל השאר ירדו בהתאם לשר על כל חמישה חברי כנסת, תשובתי היא כן.

אבשלום וילן: אבל אומר יותר מזה.

אבשלום וילן: אדוני ראש הממשלה, כבר אמרו אחרים שקיצוץ קצבאות הילדים נעשה לא נכון.

אבשלום וילן: קבלת התביעה של ש"ס לגבי אי-הורדת הקיצוץ בילד הרביעי מעוותת לחלוטין את התמונה, וזה כבר נאמר פה.

אבשלום וילן: אדוני היושב-ראש, אדוני ראש הממשלה, אתה אומר בנאומך - אגב, תשלח את מזכיר הממשלה לבדוק, כי בחצי מהמקרים כתוב שנאמת ב-28 במרס, ובחצי השני של המקרים כתוב שנאמת ב-29 במרס.

מנחם בן-ששון: בגלל חצות הלילה.

אבשלום וילן: מתי היה נאום ראש הממשלה האמיתי?

סגן מזכיר הכנסת דוד לב: על-פי ההלכה, היום הולך אחרי הלילה.

סגן מזכיר הכנסת דוד לב: אני מבקש לסיים, חבר הכנסת וילן.

אבשלום וילן: אז מה על-פי ההלכה התשובה, 28 או 29?

אהוד אולמרט: התחלתי ב-28 וגלשתי ל-29, אז זה נכון וזה נכון.

אבשלום וילן: ומכאן לשאלתי.

אבשלום וילן: אתה אומר בנאום ב-28 שגלש ל-29, כי תפנה מיהודה ושומרון בכאב רב יהודים החיים בהם.

אבשלום וילן: לעומת זה, בקווי היסוד של ממשלתך אתה מדבר על צמצום שטחי ההתיישבות הישראלית ביהודה ושומרון.

אבשלום וילן: ש"ס כותבת לך מכתב, שהיא מקבלת את הנאום שהתחיל ב-28 וגלש ל-29, ולא מקבלת את קווי היסוד.

אהוד אולמרט: היא לא אמרה שהיא לא מקבלת את קווי היסוד.

אבשלום וילן: בתחום המדיני היא כתבה לך מכתב.

אהוד אולמרט: היא לא אמרה דבר כזה.

אהוד אולמרט: יש במכתב משהו שאומר את זה?

סגן מזכיר הכנסת דוד לב: אני מבקש לסיים, ידידי.

אבשלום וילן: ראש הממשלה שאל שאלה, אני חייב להשיב.

סגן מזכיר הכנסת דוד לב: לא, הוא רק ענה לך.

סגן מזכיר הכנסת דוד לב: הוא לא שאל, הוא השיב.

סגן מזכיר הכנסת דוד לב: מכיוון שזמנך תם, אני מודה לך מאוד.

סגן מזכיר הכנסת דוד לב: חבר הכנסת אלקין, בבקשה.

אבשלום וילן: לעניין הפרק המדיני בקווי היסוד, אבקש להבהיר כי סיעת ש"ס תומכת בתוכנית המדינית כפי שמופיע בנאומך מיום 28, 29 בלבד.

אבשלום וילן: כלומר, היא לא תומכת בתוכנית המדינית.

אהוד אולמרט: היא לא אמרה את זה.

אבשלום וילן: מאין הלאו נשמע הכן, ומאין הכן נשמע הלאו, ולכן, אדוני ראש הממשלה, אני שואל שאלה אחת: הערב תושבע ממשלתך.

אבשלום וילן: אנחנו כאופוזיציה נצביע נגדך.

אבשלום וילן: מה תהיה עמדת ש"ס כאשר תנסה לממש - ונתמוך בכך גם אם נהיה באופוזיציה - את החלק המדיני בנאומך?

סגן מזכיר הכנסת דוד לב: עוד מעט חבר הכנסת אזולאי יעלה וישיב.

סגן מזכיר הכנסת דוד לב: תודה רבה.

סגן מזכיר הכנסת דוד לב: חבר הכנסת זאב אלקין.

סגן מזכיר הכנסת דוד לב: רבותי חברי הכנסת, אני משתדל לצמצם, בפרט אצל חברי הקואליציה.

סגן מזכיר הכנסת דוד לב: אנא מכם, תעמדו בזמנים, כדי שנגיע בשעה היעודה להשבעת הממשלה.

סגן מזכיר הכנסת דוד לב: בבקשה, חבר הכנסת אלקין; שלוש דקות.

זאב אלקין: אני רוצה לפתוח את דברי - - -

סגן מזכיר הכנסת דוד לב: אדוני היושב-ראש, כנסת נכבדה.

זאב אלקין: יושב-ראש הישיבה, קודם כול אני רוצה לפתוח בברכה ליושבת-ראש הכנסת הנבחרת.

זאב אלקין: אנחנו עשינו כאן היסטוריה בלי ששמנו לב.

זאב אלקין: לא רק שלראשונה נבחרה אשה ליושבת-ראש הכנסת, אלא שזה לקח יותר זמן מאשר לבחור אשה לראשות ממשלה, אז כנראה המחסום האחרון במדינה הזאת נפל.

זאב אלקין: ברצוני לפתוח את דברי בברכת הצלחה לממשלה, כי למעשה הבחירות האחרונות היו אולי מהבחירות המוזרות ביותר שעברה מדינת ישראל.

זאב אלקין: שני דברים עמדו במרכז הבחירות - תקווה ותמרור אזהרה.

זאב אלקין: מצד אחד הקמת מפלגות חדשות ותקווה חדשה, ומצד שני אחוז הצבעה נמוך ביותר, שבהחלט מהווה לכולנו תמרור אזהרה.

זאב אלקין: אם התקווה הזאת לא תתממש, האסון יהיה לא רק לקואליציה, אלא לכל חברי הבית הזה.

זאב אלקין: אחוז ההצבעה בבחירות הבאות יהיה הרבה יותר נמוך והדמוקרטיה הישראלית תתגלגל לתהום.

זאב אלקין: ואני כבר ראיתי דמוקרטיה אחת, כביכול, שהתפרקה ברגע שהעם הפסיק לעמוד מאחוריה.

זאב אלקין: במה תימדד ההצלחה של הממשלה?

זאב אלקין: קווי היסוד של הממשלה נפתחים בשלושת הדברים העיקריים: הראשון - בעיצוב גבולות קבע; השני - בטיפול במצב החברתי, אבל השלישי הוא אולי החשוב מכולם, ובלעדיו לא יהיה לא הראשון ולא השני, והוא האחדות בעם.

זאב אלקין: כאן ברצוני לציין שהאחדות הזאת לא תהיה קלה בתהליך שהכנסת הזאת תעבור.

זאב אלקין: האחדות הזאת לא תהיה קלה בכל מקרה, וכמובן הנושא שעלה כאן במהלך המושב, העדר ייצוג המגזרים בממשלה - המגזר הלא-יהודי, מגזר העולים והמגזר הציוני-הדתי, של הכיפות הסרוגות - רק יקשה על השגת האחדות הזאת.

זאב אלקין: מעל במה הזאת, מצד אחד אני מצר על המצב שנוצר ועל העדר הייצוג, אבל מצד שני אני מצר על המגזרים האלה, שמרגישים עצמם כל כך דחוקים לפינה, שהעדר הייצוג אומר מבחינתם חוסר טיפול.

זאב אלקין: אבל הדבר שהדהים אותי במהלך הישיבה הזאת הוא השאלה מי יתייצב להגן על זכויות מגזר העולים.

זאב אלקין: המפלגה שיכולה היתה להיכנס לקואליציה ולייצג את העולים בכבוד, המפלגה שנציגיה התחייבו כמה ימים לפני הבחירות - ויושב כאן חבר הכנסת שגאל, שאמר לי בעימות בטלוויזיה ארבעה ימים לפני הבחירות: אני מבטיח לך שלא משנה מה יקרה, נשב בקואליציה.

זאב אלקין: איפה אתם?

זאב אלקין: אם הייתם מצטרפים לקואליציה, היה ייצוג לעולים.

זאב אלקין: לכן אני חושב שאתם האחרונים היום שיכולים להתייצב מעל לבמה הזאת ולטעון טענות.

יוסף שגל: מה אתה אומר?

יוסף שגל: אל תבלבל את המוח.

מרינה סולודקין: אל תהיה תכמן, תגיד את האמת.

זאב אלקין: האמת היא שאתם החלטתם, מהסיבות השמורות אתכם, לא להיכנס לקואליציה, למרות מה שהבטחתם, ולכן יש לכם חלק ניכר וחשוב בתוצאה הזאת.

יוסף שגל: חבל על הזמן.

יוסף שגל: על הפנים.

זאב אלקין: ודרך אגב, זה עוד לא מאוחר, כפי ששמעתם היום, אז אתם עוד יכולים לחזור בכם.

סגן מזכיר הכנסת דוד לב: חבר הכנסת אלקין, אני מבקש לסיים.

יוסף שגל: - - -

זאב אלקין: אני רוצה לסיים את דברי בשני איחולי הצלחה.

יוסף שגל: אתם על הפנים - - -

זאב אלקין: אני מודה מאוד לחבר הכנסת שגאל על העזרה בהגנה על זכויותינו, אבל אני חושב שהוא יכול היה להיטיב עם זכויות העולים אילו הצטרף לקואליציה.

זאב אלקין: לסיום, אני רוצה לאחל שני איחולי הצלחה.

זאב אלקין: האחד - לחוסן הקואליציה, כי ראינו איך הקואליציה הקודמת התפרקה מעצמה, ולאו דווקא ממכות האופוזיציה, והשני - כמובן איחולי הצלחה לממשלה, כי, כאמור, אם היא לא תצליח, כל הפוליטיקה תפסיד, לרבות האופוזיציה.

זאב אלקין: אם לא נהיה תלויים זה בזה, נהיה תלויים זה ליד זה.

סגן מזכיר הכנסת דוד לב: תודה רבה, חבר הכנסת אלקין.

סגן מזכיר הכנסת דוד לב: חבר הכנסת מגלי והבה, בבקשה; שלוש דקות.

סגן מזכיר הכנסת דוד לב: חבר הכנסת שגאל, אדוני, לא נעים לי לקרוא אותך לסדר.

מגלי והבה: אדוני היושב-ראש, כנסת נכבדה, אני מבקש בנאום זה לעשות שני דברים אשר במבט ראשון נראים כסותרים, אך אני מקווה ומאמין שאינם כאלו.

מגלי והבה: ראשית אני מבקש לברך את היושבת-ראש החדשה על בחירתה.

מגלי והבה: אני מבקש לברך את ראש הממשלה בפועל אהוד אולמרט על סיום המשא-ומתן הקואליציוני והצגת הממשלה.

מגלי והבה: תנועת קדימה הביאה לשינוי חשוב והכרחי בנוף הפוליטי בישראל ומצעה הציג תפיסות התואמות את צרכיה של מדינת ישראל לעת הזאת.

מגלי והבה: הגעתה של קדימה לכנסת כמפלגה הגדולה בישראל והצלחתה במלאכת המרכבה הקואליציונית הן ציון דרך חיובי לעתידה של המדינה.

מגלי והבה: לפיכך, ביום זה, ערב השבעתה של הממשלה החדשה, אני מבקש לברך את ראש הממשלה ואת חברי הקואליציה כי יוליכו את מדינת ישראל לעתיד טוב יותר בתחום המדיני ובתחום הכלכלי לטובת אזרחי ישראל כולם.

מגלי והבה: הכיוון המדיני, אשר לו שותפות שתי המפלגות המרכיבות את הקואליציה, מבטיח חתירה לשינוי המצב המדמם שבו שרוי האזור.

מגלי והבה: השילוב בין התפיסות הכלכליות של שתי המפלגות הגדולות, קדימה והעבודה, מבטיח שמירה על המשק מתוך ראייה חברתית נבונה.

מגלי והבה: עבודה נכונה ושיתוף פעולה אמיתי יכולים להביא, ואני מקווה שיביאו, ברכה למדינת ישראל.

מגלי והבה: אך כמו שציינתי בתחילת דברי, אני מבקש בנאום זה גם לבקר, ואני מרגיש חופשי לומר זאת כי אני אומר את אותם דברים גם מול עיני התקשורת וגם בפורומים הסגורים.

מגלי והבה: כנציג המגזר הלא-יהודי בקדימה, אני סבור שהעדר ייצוג למגזר הלא-יהודי בממשלה, ממשלת ישראל, הוא טעות חמורה.

מגלי והבה: גם בתוך מערכת האילוצים הפוליטיים והפרסונליים, חייבת היתה הנהגת קדימה, כמפלגה שבאה לשנות עיוותים מבניים בשלטון ובחברה, להבטיח כי בממשלה הראשונה שהיא מקימה ייעשה הדבר שצריך להיות מובן מאליו וימונה נציג למגזר הלא-יהודי, גם בגלל העניין ההצהרתי שבפעולה זו וגם כצעד ראשון לשינוי אמיתי ביחסי יהודים ולא-יהודים במדינה.

מגלי והבה: את הבוחר הלא-יהודי שהאמין בשינוי ובחר בקדימה, לא מעניינים הסיבות והתירוצים.

מגלי והבה: 29,000 אזרחים בני המגזר שייחלו לשינוי רואים בהעדר נציג לא-יהודי בממשלת ישראל החדשה עלבון ואכזבה.

סגן מזכיר הכנסת דוד לב: חבר הכנסת והבה, אני ממש מצטער, אני מבקש לסיים במשפט אחרון - - -

מגלי והבה: אדוני היושב-ראש, שבע דקות הוקצבו לי.

סגן מזכיר הכנסת דוד לב: אנחנו קיצצנו לכל החברים מהקואליציה, אז גם לאדוני, ואני מבטיח לאדוני שאני אפצה אותו במועד אחר.

מגלי והבה: הדברים שאני אומר, אדוני, חשובים.

סגן מזכיר הכנסת דוד לב: כל הדברים חשובים, אז בבקשה בכל זאת לסיים ברעיון אחרון.

מגלי והבה: אינני מסתתר ואינני מייפה את המציאות.

מגלי והבה: גם אני, כבן המגזר אשר עמל בחודשים האחרונים לשכנע רבים מבני עדתי לתמוך בקדימה, חש היום מאוכזב ופגוע כמותם.

מגלי והבה: אדוני היושב-ראש, אף שהדברים שאמרתי נראים סותרים, אני סבור כי בנקודת הזמן הזאת כך צריך להציגם.

מגלי והבה: צריך לברך ממשלה חדשה המבקשת לצאת לדרך מדינית וכלכלית נכונה, אך צריך גם לבקר בלא חשש תקלות חמורות שנעשו בעת הרכבתה.

סגן מזכיר הכנסת דוד לב: תודה, מכובדי, תודה רבה.

מגלי והבה: רק משפט אחרון, אדוני.

גאלב מג'אדלה: אתה יכול לקבל דקה מזמני.

מגלי והבה: אני מודה לך, חבר הכנסת גאלב.

סגן מזכיר הכנסת דוד לב: גאלב, אתה עושה לי בלגן.

אלי אפללו: גם מזמני.

מגלי והבה: עם זה, כמובן, אינני משתלח ואיני שובר את הכלים.

מגלי והבה: גם אני מודע לאילוצים של מעשה המרכבה הקואליציוני ולקשיים הפוליטיים והפרסונליים שעמדו בפני ראש הממשלה.

מגלי והבה: אך אסור להתבלבל.

מגלי והבה: רגש האחריות שלי כנציג מפלגת השלטון איננו חולשה או ויתור.

מגלי והבה: אני מצפה ביחד עם רבבות בני המגזר הלא-יהודי שטעות זו תתוקן בקרוב באופן שהשינוי שעליו בישרה קדימה בעצם הקמתה יבוא לידי ביטוי בתחום רגיש זה של יחסי יהודים וערבים במדינת ישראל.

סגן מזכיר הכנסת דוד לב: תודה רבה.

סגן מזכיר הכנסת דוד לב: ברוח אופטימית זאת נסיים.

מגלי והבה: משפט אחרון, אדוני.

מגלי והבה: ראש הממשלה מר אהוד אולמרט יודע כי ביקורת זו היא ביקורת בונה, ועם תיקון הנושא על-ידו יוכל המגזר הלא-יהודי לברך בלב שלם את ממשלת ישראל שיוצאת היום לדרך.

מגלי והבה: תודה לך.

סגן מזכיר הכנסת דוד לב: תודה רבה לך, אדוני.

סגן מזכיר הכנסת דוד לב: חבר הכנסת יעקב בן-יזרי, בבקשה.

סגן מזכיר הכנסת דוד לב: גם לאדוני יהיה שלוש דקות.

סגן מזכיר הכנסת דוד לב: אני מבקש להצטמצם עד כמה שניתן ואפשר.

יעקב בן-יזרי: נאמר חמש דקות.

סגן מזכיר הכנסת דוד לב: כן, אנחנו צמצמנו לכל אנשי הקואליציה משבע דקות לשלוש, וגם מחמש לשלוש.

יעקב בן-יזרי: אדוני היושב-ראש, חברי הכנסת, בדחילו ורחימו ובהתרגשות מיוחדת התחייבתי לפני כשבועיים לשמור אמונים למדינת ישראל.

יעקב בן-יזרי: היום, לקראת ההשבעה כשר ובהתאם להצעת ראש הממשלה בנאומו מהבוקר, ההתרגשות גואה לרמה שאין למעלה הימנה.

יעקב בן-יזרי: ובעיקר כאשר אני מסובב היום בבני המשפחה, בידידים, בחברים, וחסרות לי שתי דמויות מול העיניים שלי שיכלו אולי להוסיף גאווה וסיפוק בחיים החדשים שלי: אבי זיכרונו לברכה, אבא ל-13 בנים ובנות, שחינך אותנו בנועם, בטוב, לעזרה לזולת, לאהבת האדם, למסורת יהודית; והדמות השנייה היא בני זיכרונו לברכה, שהייתי מאוד מאוד זקוק לעידודו ולברכתו בשעה חשובה זו.

יעקב בן-יזרי: חברי הכנסת, כנציג מפלגת הגמלאים, המיוצגת בפעם הראשונה בבית-המחוקקים של מדינת ישראל, אנו מחויבים לחוקי המדינה ולהחלטות הכנסת.

יעקב בן-יזרי: אנו מופקדים על רווחתה, על פתרון בעיותיה של החברה הישראלית, ובתוכה אוכלוסייה של גמלאים המונה 750,000 איש במדינת ישראל, שמהווים כ-12% מהאוכלוסייה הכללית.

יעקב בן-יזרי: לאחר משא-ומתן קואליציוני לא קל, העלינו את כל מכאוביה ותחלואיה של האוכלוסייה הזאת בתחומי הקיום, בתחומי הבריאות, בתחומי הרווחה, תנאי החיים והביטחון האישי.

יעקב בן-יזרי: בקווי היסוד שהוצגו על-ידי ראש הממשלה היום, מצאו נושאי מדיניות חוץ וביטחון את הביטוי המלא, כמו כן גם הנושא, כפי שכתוב בסעיף 34: הממשלה תפעל לקידום זכויות הקשישים והגמלאים.

יעקב בן-יזרי: אוכלוסיית הגמלאים שותפה להקמת המדינה, לבנייתה, לפיתוחה בכל שטחי החיים, בשמירה, בחקלאות, בתעשייה, בביטחון, בחינוך, ברפואה, במדע, בתרבות, בתקשורת ועוד.

יעקב בן-יזרי: והיא זקוקה היום יותר מתמיד להחזרת כבודה ומעמדה שהושפלו ונרמסו בעקבות מדיניות כלכלית קשוחה בשנים האחרונות.

יעקב בן-יזרי: ואם לא מתוך בית-המחוקקים המכובד שלנו, מהיכן תבוא הישועה?

יעקב בן-יזרי: מאין תבוא הרווחה?

יעקב בן-יזרי: הצטרפנו לקואליציה כדי לבטא ולהשמיע את קולם וכדי ליישם את ההסכמים שנחתמו על-ידינו.

סגן מזכיר הכנסת דוד לב: חבר הכנסת בן-יזרי, אבקש לסיים.

יעקב בן-יזרי: אני מסיים עוד מעט.

יעקב בן-יזרי: בטוחני שהכנסת הזאת תבטא נאמנה את צורכיהם ונגשים יחד את תקוותיהם.

יעקב בן-יזרי: לבסוף, הרשו לי תפילה אחת קצרה מתפילתו של החזן בימים הנוראים, האומר בתחילת החזרה של העמידה: אוחילה לאל, אחלה פניו, אשאלה ממנו מענה לשון.

יעקב בן-יזרי: אשר בקהל עם אשיר עוזו, אביע רננות בעד מפעליו.

יעקב בן-יזרי: ככתוב: לאדם מערכי לב ומה' מענה לשון.

יעקב בן-יזרי: ויהי נועם ה' אלוהינו עלינו, מעשה ידינו כוננה עלינו ומעשה ידינו כוננהו.

סגן מזכיר הכנסת דוד לב: תודה רבה לחבר הכנסת בן-יזרי.

סגן מזכיר הכנסת דוד לב: חבר הכנסת רוברט אילטוב, בבקשה.

סגן מזכיר הכנסת דוד לב: אחריו - חבר הכנסת אורי אריאל וחבר הכנסת יעקב כהן.

רוברט אילטוב: אדוני היושב-ראש, כנסת נכבדה, בראשית דברי אני רוצה לברך את חברת הכנסת דליה איציק על מינויה.

רוברט אילטוב: אני מבקש לפתוח את נאומי הראשון בכנסת ישראל בציטוט מנאומו של ראש הממשלה לשעבר, מר אריאל שרון, בכנס הרצלייה 2003: "מדינה קולטת עלייה שמהווה מרכז רוחני ולאומי לכל יהודי העולם, מוקד משיכה לרבבות עולים כל שנה.

רוברט אילטוב: עלייה היא יעד מרכזי של מדינת ישראל".

רוברט אילטוב: ממשיכו של מר שרון, מר אולמרט, כנראה לא נכח בכנס הזה כאשר נאמרו הדברים האלה.

רוברט אילטוב: כאשר הוא נאם לפנינו היום נראה כי קרא את נאומו בפעם הראשונה, כיוון שלא נעשו בו שינויים רלוונטיים בנוגע לעלייה.

רוברט אילטוב: אינני מדבר רק על סיעת ישראל ביתנו בנושא הזה אלא גם על מפלגתו שלו וגם על מפלגת ש"ס.

רוברט אילטוב: כנראה ידיעת השפה הרוסית של כמה חברי כנסת בסיעות האלה מהווה מכשול להיותם שרים בממשלתו.

רוברט אילטוב: מהרכבת הממשלה החדשה נשמט ציבור שלם, יותר ממיליון איש שעלו מחבר המדינות כנראה מעולם לא עלו לישראל.

רוברט אילטוב: לחבר הכנסת אלקין הייתי מאחל קצת כבוד עצמי בנוגע למה שהתבטאת כאן על סיעתנו.

רוברט אילטוב: כולם יודעים שכן רצינו להיכנס לממשלת ישראל הזאת.

סגן מזכיר הכנסת דוד לב: אתם עוד יכולים.

רוברט אילטוב: בנסיבות האלה נראה שלא.

רוברט אילטוב: 300,000 תושבים ישראלים שעלו לארץ, עולים, אינם יכולים לבנות משפחה במדינת ישראל, וזאת זכות בסיסית ויסודית לכל אדם באשר הוא.

רוברט אילטוב: על איזה צדק חברתי אתם מדברים כאשר הזכות הבסיסית של האדם נפגעת?

רוברט אילטוב: אותם אנשים סבלו בברית-המועצות כיוון שהם נחשבו ליהודים, והם נחשבו ליהודים.

רוברט אילטוב: אף אחד לא שאל אותם אם הם יהודים לפי ההלכה.

רוברט אילטוב: התייחסו אליהם כאל בני הדת היהודית.

רוברט אילטוב: הממשלה החדשה משפילה אותם שוב.

רוברט אילטוב: היום אותם אנשים משרתים בצבא, משלמים מסים וחיים כאזרחי המדינה, אך לא אזרחי המדינה בעלי זכויות מלאות.

רוברט אילטוב: האם זה הצדק החברתי על-פי חזונו של שרון?

רוברט אילטוב: אפשר לדבר על עוד הרבה הבטחות שהופרו באופן הרכבת הממשלה, אבל אני אסיים ואגיד שלדעתי אין זכות קיום לממשלה הזאת.

רוברט אילטוב: תודה.

סגן מזכיר הכנסת דוד לב: תודה רבה, אדוני.

סגן מזכיר הכנסת דוד לב: חבר הכנסת אורי אריאל, נפלה בחלקך הזכות לברך את חבר הכנסת אילטוב, שזה לו הנאום הראשון.

סגן מזכיר הכנסת דוד לב: כמסורת הנהוגה בבית הזה - אודה לאדוני אם יישא כמה דברי ברכה.

אורי אריאל: אדוני היושב-ראש, חברי חברי הכנסת, אדוני ראש הממשלה, שרים, ראשית אני מבקש לברך את קודמי, חבר הכנסת רוברט אילטוב, ואקווה שבנאומו הבא ימשיך, יגדיל ויעשה לטובת העם והארץ וגם לטובת מפלגתו.

אורי אריאל: שנית, ברצוני לברך את יושבת-ראש הכנסת שנבחרה היום, חברת הכנסת דליה איציק, ולאחל לה ולכולנו הצלחה רבה.

אורי אריאל: הצלחתך היא הצלחתנו.

אורי אריאל: אדוני ראש הממשלה, היה ראוי והייתי רוצה לברך שהחיינו וקיימנו והגיענו לזמן הזה, אלא שאתה וחבריך לממשלה לא מאפשרים זאת, שהרי לא מברכים שהחיינו על פרי שהוא בוסר, על פרי שהוא חמוץ.

אורי אריאל: נאומך היום מעל במה זו לימד שבכוונתך לעשות את אחד הדברים הקשים ביותר בתולדות העם הזה, כפי שאתה עצמך ציינת, ולפלג את עם ישראל.

אורי אריאל: השתמשת בנתונים דמוגרפיים שאתה יודע שהם אינם מדויקים, ואם אינך יודע זאת, הדבר חמור שבעתיים.

אורי אריאל: הממשלה בראשותך מדברת על עשייה בחינוך ועושה ומתכוונת לעשות ההיפך, איננה מתקצבת את החינוך כפי שצריך ואינה ראויה לאמון.

אורי אריאל: ההגנה הטובה ביותר על אזרחי מדינת ישראל היא התקפה, אבל אתה מוליך אותנו לבריחה מהטרור.

אורי אריאל: כל אחד מבין, גם אם אינך מתכוון לזה, שזה מזמין טרור יותר גדול ויותר מסוכן, ואתה עדיין יכול לשנות.

אורי אריאל: בכירים במערכת הביטחון טוענים שזאת רוח גבית לטרור, והדברים ייבחנו כבר עכשיו.

אורי אריאל: בראייה לאחור ובתוכנית ההתנתקות מחבל-עזה אנחנו רואים זאת.

אורי אריאל: דיברת על מלחמה בשחיתות ובו בזמן אתה ממנה 25 שרים.

אורי אריאל: זוהי השחיתות בהתגלמותה.

אורי אריאל: הממשלה הזאת אינה ראויה לאמון הציבור, אינה ראויה לאמון הכנסת, ולכן נצביע נגד.

אורי אריאל: תודה.

סגן מזכיר הכנסת דוד לב: תודה רבה, אדוני; אני מאוד מודה לך.

סגן מזכיר הכנסת דוד לב: חבר הכנסת יעקב כהן, בבקשה.

סגן מזכיר הכנסת דוד לב: אחריו - חברי הכנסת דוד אזולאי ואביגדור יצחקי.

יעקב כהן: אדוני היושב-ראש, כבוד ראש הממשלה, כנסת נכבדה, בעלותי לשאת את נאומי הראשון מעל דוכן זה אני רוצה לברך את כולנו - יהי רצון שתשרה הברכה במעשה ידינו ונזכה לייצג יחדיו בכבוד הדדי ובהצלחה את עם ישראל; ונזכה להוביל לשמירה ולחיזוק של צביונה ודמותה היהודית של המדינה, חיי רווחה הגונים וחינוך יהודי נכון לכל ילדי ישראל.

יעקב כהן: נשלחתי לבית זה בשליחות קודש על-ידי גדולי ומורי הדור, גדולי ישראל שלנגד עיניהם עומדת תורתה של היהדות כולה.

יעקב כהן: הם החרדים לאופיה היהודי של מדינת ישראל והם שלחוני לצורך זה לכאן.

יעקב כהן: אשא עיני למרומים בתפילה שיהיה אלוקי אבי בעזרי ואצליח בשליחותי.

יעקב כהן: הייתי שמח מאוד לו יכולתי לפתוח את נאומי הראשון בציון נקודת מפנה חיובית, שהיתה באה לידי ביטוי בהסכם הקואליציוני, כמתבקש מההכרעה הברורה של הבוחר.

יעקב כהן: מדיניות הממשלה הקודמת, שהיתה מיוסדת על משנת מפלגת השנאה שינוי, הגדילה את הפערים בין שכבות העם, הבדילה בין דתיים לחילונים ופגעה קשה בכל מערכת החינוך התורני.

יעקב כהן: היא הבדילה גם בין עשירים לעניים בכך שהחלישה את החלשים וחיזקה את החזקים.

יעקב כהן: העם אמר את דברו ביום הבחירות וחרץ את גורל שינוי לריסוק.

יעקב כהן: מפלגת שינוי לא יצאה נקייה מתחת יד הבוחר והוכתה קשות.

יעקב כהן: לעומת זאת, באורח נדיר ומפתיע עלתה על המפה מפלגת הגמלאים, שהצטיירה כדואגת לשכבות החלשות.

יעקב כהן: גם הכוח הדתי התחזק, וגם מפלגת העבודה הפתיעה.

יעקב כהן: אני רוצה לציין, שברור לי שלו היו לילדים בשכבות החלשות זכות לבחור ולהיבחר, היו להם לא רק שבעה מנדטים, אלא יותר מ-14 מנדטים.

יעקב כהן: לצערי, אינני איש בשורה היום, ולצערי לא רק שלא תוקן הדבר, אלא עוד הורע.

יעקב כהן: לאחר המשא-ומתן הקואליציוני עם סיעת יהדות התורה נדה

יעקב כהן: מתי לשמוע כי הקיצוץ בקצבאות הילדים יימשך, לא מפני שאין תקציב, שהרי היום התפרסם דוח שבשנת 2005 נשארו 30 מיליארד שקל, אלא שהדבר נהיה עניין של עיקרון, של פרינציפ.

יעקב כהן: אני מאוד מתפלא לומר שהעיקרון הוא להרעיב ילדי ישראל, וזה מאוד כואב לנו.

יעקב כהן: נדה

יעקב כהן: מתי גם מכך שראש הממשלה אמר היום בנאומו הראשון שהוא יעזור לילדי העובדים הזרים.

יעקב כהן: אני רוצה שקודם הוא יעזור לילדים שלנו, שהוא מחויב להם, שהם נכס יקר למדינה.

יעקב כהן: דבר אחר, האכזבה שלי כמנהל מוסד, ולכן אני חייב להתייחס גם לפגיעה הקשה במוסדות התורניים.

יעקב כהן: מגמת האפליה הבוטה בין מוסדות החינוך הכללי לעמיתיהם התורניים - אפליה זו מתבצעת בכל צעד ושעל, בקיצוץ של 70% בישיבות, בגני-ילדים ובבתי-ספר של החינוך העצמאי.

יעקב כהן: אני מבקש ומצפה שאם ישתנו הדברים נוכל להצטרף ויהיה לנו עתיד טוב יותר במדינת ישראל.

סגן מזכיר הכנסת דוד לב: יישר כוח.

סגן מזכיר הכנסת דוד לב: חבר הכנסת דוד אזולאי - לא נמצא.

סגן מזכיר הכנסת דוד לב: חבר הכנסת אביגדור יצחקי, בבקשה.

אביגדור יצחקי: אדוני היושב-ראש, גבירותי ורבותי חברי הכנסת, אדוני ראש הממשלה, קודם כול ברכות ליושבת-ראש החדשה של הכנסת.

אביגדור יצחקי: אני חושב שזו בחירה מצוינת ואני שמח שהיא התקבלה פה-אחד.

אביגדור יצחקי: אני קצת נחרד מהתמימות שמפגינים פה היום חלק מיושבי הבית, שכשהם ממנים זה ענייני וכשמישהו אחר ממנה זה פוליטי.

אביגדור יצחקי: איך תמיד מתהפכות היוצרות האלה, איך תמיד מתהפכים הדברים.

אביגדור יצחקי: תוצאות הבחירות כפי שהן יש להן משמעות גם במשא-ומתן הקואליציוני.

אביגדור יצחקי: נוהל משא-ומתן קואליציוני מאוד קשה ומאוד נוקב, ועל מנת להביא סוף-סוף ממשלה בישראל היה צריך לעשות גם פשרות.

אביגדור יצחקי: אני מאוד מקווה, אדוני ראש הממשלה, ששאר המפלגות שהיו מועמדות לקואליציה יגיעו גם הן, כי אני חושב שהמדינה הזאת, כדי לעשות משהו, כדי להשיג משהו, צריכה קואליציה עם כוח פוליטי כזה שיאפשר את עשיית כל הדברים כולם.

אביגדור יצחקי: אני חושב שבנושאים החברתיים-הכלכליים רוב חברי הכנסת מסכימים עם קווי היסוד.

אביגדור יצחקי: כל מה שצריך זה להתחיל לעבוד ולבצע אותם.

אביגדור יצחקי: אז במקום לדחות קצת ולהזיז קצת ולעשות תרגילים כאלה ואחרים, צריך לזכור דבר אחד פשוט: יש הרבה עבודה, ומי שלא יתחיל לעבוד היום, לא יקצור פירות מחר.

אביגדור יצחקי: הכנסת הזאת צריכה לאשר תקציב, שאיננו כבר חצי שנה, וצריכה לטפל בכל הנושאים החברתיים, הכלכליים וגם המדיניים.

אביגדור יצחקי: לכן, אני מציע לכולנו, בצורה שאינה משתמעת לשתי פנים, להתאחד היום, להצביע בעד הממשלה ולתת לה להתחיל לעבוד על מנת שבסופו של דבר היא תשיג את כל אותם דברים כפי שהיא פירטה בקווי היסוד.

אביגדור יצחקי: תודה רבה.

אביגדור יצחקי: שוב ברכות ליושבת-ראש.

דליה איציק: תודה, אדוני.

דליה איציק: חבר הכנסת סילבן שלום - איננו.

דליה איציק: חבר הכנסת דוד טל, בבקשה.

דליה איציק: תודה לך על ישיבתך הארוכה, על הנשיאה בנטל.

דליה איציק: תודה.

סגן מזכיר הכנסת דוד לב: תודה, גברתי.

סגן מזכיר הכנסת דוד לב: ברכות להיבחרך.

סגן מזכיר הכנסת דוד לב: גברתי היושבת-ראש, עמיתי חברי הכנסת, אני רוצה לקצר כמו יתר חברי.

סגן מזכיר הכנסת דוד לב: תרשו לי לברך מכאן את הגמלאים שהצליחו להיכנס לכנסת.

סגן מזכיר הכנסת דוד לב: אני חושב שזה חשוב.

סגן מזכיר הכנסת דוד לב: אני מברך אתכם במיוחד מפני שאנו, חברי הכנסת, כאן, בכנסות הקודמות, בכוחותינו הדלים לא הצלחנו – והיו פה הרבה חברי כנסת טובים שרצו להעביר חוקים בעד הגמלאים, בעד הנכים, בעד החולים, אבל לא הצלחנו.

סגן מזכיר הכנסת דוד לב: אני שמח שהריבון, קרי אזרחי מדינת ישראל, הכניס אתכם לכנסת וכרגע אנשי האוצר לא יוכלו להתעלם מנוכחותכם ומדרישותיכם הצודקות.

סגן מזכיר הכנסת דוד לב: אני מוכרח לומר, הגם שהם היו יריבים פוליטיים שלנו, שאני שמח שמפלגת העבודה נכנסה כפי שנכנסה לקואליציה, משום שהיא העלתה את הנושאים החברתיים.

סגן מזכיר הכנסת דוד לב: אני שמח שאנחנו מוכרחים לטפל בנושא החברתי הזה, לרבות שכר המינימום, שאני באופן אישי מאוד בעדו, הגם שאני סבור שאנחנו צריכים לעשות את זה בשום שכל, לבדוק אחרי הפעימה הראשונה את האטמוספירה, את האווירה במשק, את ההשלכות של הפעימה הראשונה, אם זה מועיל למשק, מפריע למשק, הורס את המשק, כדי שלא ייווצר מצב שאנחנו נעלה ונהרוס על-ידי כך את המערכת או שנפגע באיתנות הפיננסית של חברות שונות.

סגן מזכיר הכנסת דוד לב: אני חושב שכדי שלא ייווצר מצב שהעסק הזה לא יצליח – ההעלאה בפעימות הללו - כדי שלא ייווצר מצב שבעתיד אם מישהו ירצה להעלות את שכר המינימום יגידו לו שזה לא בא בחשבון.

סגן מזכיר הכנסת דוד לב: אני חושב שזה נכון, וצריך לעשות את זה לאט, בשום שכל.

סגן מזכיר הכנסת דוד לב: אני חושב שניתן לעשות את הדבר הזה.

סגן מזכיר הכנסת דוד לב: אני חושב שיש כמה בעיות בהעלאה הזאת, ואחת הבעיות היא של חברות שחתמו על הסכמים על שכר מינימום.

סגן מזכיר הכנסת דוד לב: הם חתמו על דעת זאת ששכר המינימום היה 3,335 שקלים ועכשיו שכר המינימום ילך ויעלה.

סגן מזכיר הכנסת דוד לב: אני חושב שצריך לאפשר לחברות האלה לפחות להתיר את החוזה, כך שהן לא יקרסו והאיתנות הפיננסית שלהן לא תיפגע.

סגן מזכיר הכנסת דוד לב: תודה רבה, גברתי; אני מודה לך מאוד.

דליה איציק: תודה לך, אדוני.

דליה איציק: אחרון אחרון חביב, חבר הכנסת סילבן שלום.

דליה איציק: חברי חברי הכנסת, עוד מעט נעבור להודעת ראש הממשלה.

סילבן שלום: גברתי היושבת-ראש, ברצוני לברך אותך על בחירתך לתפקיד יושבת-ראש הכנסת.

סילבן שלום: כבר דיברו על ההיסטוריה שעשית כאשר נבחרת לתפקיד היושבת-ראש.

סילבן שלום: כאחד שמכיר אותך ומוקיר אותך שנים רבות, אני יודע שתעשי את התפקיד בהצלחה רבה.

דליה איציק: השר לעתיד בוז'י הרצוג, אני מבקשת לשבת.

סילבן שלום: תמיד אמרתי שאת לא יודעת לקבל מחמאות.

דליה איציק: אני שומרת עליך.

דליה איציק: חבר הכנסת גדעון סער, אני בטוחה שאתה לא רוצה להפריע לחבר הכנסת סילבן שלום.

סילבן שלום: גברתי היושבת-ראש, אני רוצה לאחל לך הצלחה בשם כל הבית.

סילבן שלום: אני בטוח שתעשי את תפקידך כנציגת הבית כולו, כלומר נציגת העם כולו, ולא כנציגת מפלגה אחת בלבד בכנסת.

סילבן שלום: אומרים שכל ההתחלות שמחות, אבל אני לא בטוח שההתחלה של הממשלה הזאת היא באמת דבר שמח.

סילבן שלום: המצב הנוכחי מזכיר לי דברים שאמר הנביא ישעיהו לפני אלפי שנים: "ויקו לעשות ענבים ויעש באשים".

סילבן שלום: למדינת ישראל יש בעיות לא מעטות – בעיית הביטחון והטרור, בעיות במדיניות החוץ, בעיות מול אויבים כמו אירן וה"חמאס", בעיות חברתיות, סל התרופות, מערכת החינוך ועוד.

סילבן שלום: בדמוקרטיות נורמליות האזרחים מקימים ממשלה שתהיה פתרון לבעיות.

סילבן שלום: בישראל קמה היום ממשלה שלצערי היא אולי הבעיה לפתרונות.

דליה איציק: חברי חברי הכנסת, העוזרים הפרלמנטרים למיניהם, יורם דורי, אני מבקשת שקט ביציע.

דליה איציק: תודה רבה.

סילבן שלום: ממשלות ישראל בעבר השתדלו להתמודד עם סיכונים שנבעו מגורמים חיצוניים.

סילבן שלום: היום אזרחי ישראל נכנסים לעידן חדש, שבו עלינו להתמודד עם סכנות פנימיות, עם סכנות לא פשוטות שנמצאות כאן בתוכנו.

סילבן שלום: גברתי היושבת-ראש, קווי היסוד של הממשלה החדשה אינם מבשרים טובות.

סילבן שלום: הממשלה החדשה מתחילה לצעוד ברגל שמאל, תרתי משמע.

סילבן שלום: זו ממשלה ששמה את הנסיגה כדבר המרכזי בסדר-היום שלה.

סילבן שלום: בינתיים מדברים על נסיגה ועקירה של ישובים יהודיים, אבל אנו רואים כבר נסיגה בתחומים אחרים: נסיגה בתחום המדיני, התכנסות בתחומי היושר הציבורי והתנתקות בתחום החברתי.

סילבן שלום: סימן מאוד מדאיג לממשלה ראינו עוד לפני הקמתה, כאשר הגענו למצב שבו כשאין עם מי לדבר הולכים למהלכים שבטווח הארוך יכולים להיות הרי-סכנות.

סילבן שלום: אבל, מדוע אין אפשרות לדבר עם הפלסטינים?

סילבן שלום: אין אפשרות לדבר עם הפלסטינים כי ה"חמאס" ניצח בבחירות, וה"חמאס" ניצח בבחירות כי ישראל אפשרה ל"חמאס" להשתתף בבחירות – כאשר היה ברור שאבו-מאזן מצפה מאתנו להוציא לו את הערמונים מהאש, ממשלת ישראל לא עמדה בלחץ של ארצות-הברית ואפשרה לקיים את הבחירות.

סילבן שלום: כיום כולם מבינים שההחלטה הזאת היתה החלטה שגויה, החלטה הרת-אסון, אבל התוצאה שלה, או התגובה עליה, לא צריכה להיות החלטה שאומרת שאנחנו הולכים היום לעשות מעשה שנותן אולי פרס לאותם ארגונים.

סילבן שלום: היה היגיון כאשר תוכנית ההתנתקות הובילה את ישראל לקווים מוסכמים, קווים בין-לאומיים.

סילבן שלום: פה אין אדם אחד בעולם שיקבל את אותה נסיגה או את אותו גבול שמתיימר להיות גבול קבע כגבול סופי, כגבול שתהיה לו תמיכה בין-לאומית.

סילבן שלום: בספר הכוזרי נאמר: כוונתך רצויה, אבל מעשיך אינם רצויים.

סילבן שלום: לרוב הממשלות בישראל היו כוונות טובות, אך הן נפלו בטרם עת בגלל מעשיהן.

סילבן שלום: גברתי היושבת-ראש, לנו אין אמון היום בממשלה הזאת.

סילבן שלום: חלקים מהקואליציה החדשה – אפילו הם אולי לא יתמכו בממשלה בעת רצון ובעת צורך, ראה ההסכם הקואליציוני עם ש"ס.

סילבן שלום: אויבינו בעולם המוסלמי אינם היום במצב שהם חוששים מהממשלה, ולי אישית לא ברור אם אנחנו היום יכולים להיות בטוחים - אלא אולי לחשוב שמתקיימים בנו דבריו של אפלטון:

סילבן שלום: אין עונש גדול לאדם מלהיות נתון תחת ממשלה של מי שגרוע ממנו.

סילבן שלום: גבירותי ורבותי, אופוזיציה היא לא דבר נורא.

סילבן שלום: מנחם בגין, מורנו ורבנו, אמר שאין דמוקרטיה בלי אופוזיציה, ואנחנו נבחרנו לשרת את העם באופוזיציה.

סילבן שלום: גודל השעה ההיסטורית וחומרת המצב המדיני משפיעים גם על חשיבות השירות מתוך האופוזיציה.

סילבן שלום: אנחנו נעשה זאת באחריות, במסירות, בכבוד ובהדר בית"רי; לא בסגנון האופוזיציה המתלהמת, אכולת משטמה ושנאה, כמו שהכנסת הכירה בתקופות אחרות, כשחלקים מהקואליציה עכשיו היו באופוזיציה.

סילבן שלום: אני רוצה לומר לך, שכבר הבוקר הובלתי, עם חברים נוספים, את הקו של להצביע עבורך כיושבת-ראש, ולא להתנהג כאיזו מפלגה שרק משום שהיא באופוזיציה היא צריכה להצביע נגד בכל דבר כי כך מצפים מאופוזיציה.

סילבן שלום: לאופוזיציה נותנים כל מיני תארים: אופוזיציה לוחמת, אופוזיציה קונסטרוקטיבית, אופוזיציה רדומה וכדומה.

סילבן שלום: האופוזיציה שאנחנו נייצג מכאן מעתה ואילך תוגדר כאופוזיציה אחראית ועניינית.

דליה איציק: חברת הכנסת לימור לבנת.

סילבן שלום: מעשי הממשלה החדשה יקרבו אותה, ומעשי הממשלה החדשה ירחיקו אותה – על-פי בחינה עניינית של מעשיה.

סילבן שלום: בלי שנאה בסיסית, בלי משטמה, רק מתוך אחריות לאומית.

סילבן שלום: מטרתנו היא חיזוק המדינה.

סילבן שלום: מטרתנו היא לעזור לממשלה אם היא תעשה את הדברים הנכונים.

סילבן שלום: אנחנו נתמוך במהלכים הנכונים של הממשלה, אם יהיו כאלה, אך לא נהסס לבקר את הממשלה בקול רם וצלול כאשר נראה אותה מסכנת את עתידנו.

סילבן שלום: אנחנו נקרא לעם ללכת בדרך האמת, ונוכיח שפרט לחלוקת תיקים, יש לנו גם בעיות אמיתיות, בעיות של ממש, אבל לצד הסיכונים יש לנו סיכויים אמיתיים.

סילבן שלום: אנחנו נציע אלטרנטיבה אמיתית לבעיות, מתוך תקווה ואחריות.

סילבן שלום: למרות הביקורת שהשמעתי, אדוני ראש הממשלה אהוד אולמרט – אהוד אולמרט, אדוני ראש הממשלה - - -

דליה איציק: חבר הכנסת סילבן שלום.

סילבן שלום: אני רוצה, למרות הביקורת, לאחל לך בהצלחה.

אהוד אולמרט: תודה רבה.

סילבן שלום: הצלחתך היא הצלחת העם והמדינה כולה.

סילבן שלום: הצלחתך והצלחת הממשלה שאתה עומד בראשה היא הצלחה של כל אחד מאזרחי מדינת ישראל.

סילבן שלום: אומנם אנחנו יוצאים היום לדרך חדשה במצב שבו אולי העגלה רעועה, אבל אף-על-פי שהארץ היא זרועת מוקשים ומכשולים, אני מתפלל עבור עם ישראל את הפסוק מתפילת הדרך: יהי רצון מלפניך שתוליכנו לשלום ותצילנו מכל מיני סכנות ופורענויות המתרגשות לבוא לעולם.

סילבן שלום: אנחנו רוצים לעשות את הכול כדי לעזור לעם ישראל, אבל בעת הזאת אנחנו נצביע אי-אמון בממשלה הזאת.

דליה איציק: תודה רבה, חבר הכנסת סילבן שלום.

דליה איציק: סדרנים, אני מבקשת לסגור את הדלתות בשני הצדדים.

דליה איציק: אני מבקשת מחברי חברי הכנסת לשבת.

דליה איציק: אין עכשיו הודעות סדרנים.

דליה איציק: הודעת סיכום לראש הממשלה.

דליה איציק: בבקשה, אדוני ראש הממשלה.

אהוד אולמרט: גברתי היושבת-ראש, גבירותי ורבותי חברי הכנסת, יום די ארוך, רבים מחברי הבית הביעו את דעתם, התייחסו לקווי היסוד, להקמת הממשלה החדשה.

אהוד אולמרט: אני רוצה להודות לכולם – לתומכים ולמבקרים, לשותפים ולמסתייגים.

אהוד אולמרט: זהו חלק טבעי, בלתי נמנע, צפוי, של החיים הפרלמנטריים הדמוקרטיים של מדינת ישראל.

אהוד אולמרט: בסופו של דבר, ברגעים האלה אנחנו מסיימים תהליך שהתחיל לפני כמה חודשים, כאשר החלטנו להקדים את הבחירות ולקבוע מועד מוסכם לקיומן – תהליך דמוקרטי שמדינת ישראל רשאית להיות גאה בו.

אהוד אולמרט: זו הדמוקרטיה במיטבה.

אהוד אולמרט: אנחנו התמודדנו במערכת בחירות ארוכה, אם אפשר לומר – אולי ארוכה מדי.

אהוד אולמרט: אני מקווה שגם את הלקח הזה נפיק ממערכת הבחירות האחרונה, ובעתיד נדע לצמצם את משכן של מערכות הבחירות הללו, כפי שעושות המתוקנות שבמדינות הדמוקרטיות – לא ארבעה חודשים, לא יותר, אלא שבועות ספורים.

אהוד אולמרט: אנחנו יודעים לעשות את זה, ואנחנו צריכים לייעל את המערכת הזאת.

אהוד אולמרט: אבל, הכול הבשיל לקראת הרגע הזה שבו בסופו של דבר צריכה לקום ממשלה חדשה, שאמורה לקבל על עצמה את האחריות לנהל את ענייני המדינה בשנים הקרובות.

אהוד אולמרט: אין אדם בציבור, וכמעט אין אדם בפוליטיקה, שאוהב את התהליך הזה שמביא להקמת ממשלה חדשה.

אהוד אולמרט: אני הייתי שותף, נטלתי חלק – לפעמים יותר פעיל, לפעמים פחות – בהקמת הרבה מאוד ממשלות בלמעלה מ-30 השנים שבהן אני חבר בבית הזה.

אהוד אולמרט: אינני זוכר תהליך אחד של משא-ומתן קואליציוני שבו לא נמתחה ביקורת, לא הושמעה הסתייגות, לא הוטחו דברים קשים על-ידי אלה שאינם חלק מהקואליציה – על הבזבוז ועל ריבוי השרים ועל ריבוי סגני השרים ועל ההתעסקות בדברים זוטרים, שבדרך כלל האופוזיציה, היא רק מתמסרת לעניינים הגדולים של האומה, ותמיד הקואליציה עסוקה באלו עניינים כאלה של טובות הנאה שלטוניות.

אהוד אולמרט: אין שום חדש בדברים האלה שהושמעו גם הפעם, נדמה לי במידה רבה של חוסר צדק.

אהוד אולמרט: זו ממשלה שיש בה פחות בעלי תפקידים מבכל ממשלה שהוקמה בעשרות השנים האחרונות.

אהוד אולמרט: זו עובדה.

אהוד אולמרט: זו עובדה שסך כל ממלאי התפקידים - כל אחד סופר כפי שהוא רוצה, מה לעשות?

אהוד אולמרט: בממשלה הזאת יש 25 בעלי תפקידים בלבד, לא יותר ולא פחות.

אהוד אולמרט: לא 25 ועוד 10, 12, 15 סגני שרים, שיחד משבשים את החשבון.

אהוד אולמרט: אבל כל אחד מציג את זה כפי שהוא רוצה.

גדעון סער: מתי תכניס סגני שרים?

גדעון סער: מתי תישבר?

אהוד אולמרט: אלה ההסכמים הקואליציוניים הכי מרוסנים שנחתמו במשך עשרות שנים במדינת ישראל.

אהוד אולמרט: מילא אילו רק אני הייתי אומר את זה.

אהוד אולמרט: הפלא ופלא, כל הפרשנים הכלכליים שלמדו את ההסכמים הללו, האחד אחרי השני, בדרך כלל ממבקרינו, לאו דווקא מתומכינו, כולם שותפים לדעה שההסכמים הקואליציוניים האלה הם המרוסנים, המאופקים והאחראיים ביותר בכל ההיבטים הכספיים שנחתמו בהרבה מאוד שנים במדינת ישראל.

גדעון סער: עיתונאים שמפורסמים בארץ?

גלעד ארדן: הפרשן של "יום ליום", זה נכון.

אהוד אולמרט: זה ברור לחלוטין שהאופוזיציה צריכה לומר משהו, ואנחנו מקבלים את הביקורת הזאת באהבה.

אהוד אולמרט: אנחנו שמחים שאתם שם ואנחנו פה והביקורת באה מצדכם ואנחנו - - -

ראובן ריבלין: זה יתחלף מהר מאוד.

אהוד אולמרט: - - - ואנחנו מרשים לכם, כמובן, ומקבלים באהבה את הביקורת הזאת, אבל אנחנו לא מתרשמים יותר מדי, לא מהכנות, לא מהרצינות ולא מהאחריות.

אהוד אולמרט: בסופו של דבר, רבותי חברי הכנסת, היה כאן ניסיון, שהוא אולי חסר תקדים.

אהוד אולמרט: אנחנו לרגע אחד, לא לפני הבחירות, ובוודאי לא אחרי הבחירות, לא ניסינו לטשטש מה יהיה סדר-היום המרכזי שהממשלה הזאת תציב לפני האומה.

צבי הנדל: גירוש יהודים.

אהוד אולמרט: יכול להיות שהסדר הזה איננו מקובל על חלקים מסוימים בבית.

אהוד אולמרט: זה לגיטימי.

אהוד אולמרט: לכן הם אינם שותפים באחריות שנוטלת על עצמה הממשלה.

גדעון סער: על ש"ס זה מקובל?

אפי איתם: אין רוב.

אהוד אולמרט: אבל ערב הבחירות, ומייד לאחריהן, שמנו על סדר-היום הציבורי מהלכים מדיניים בעלי משמעות, ברורים, חדים, אי-אפשר לטעות בהם, אי-אפשר לברוח מהם.

אהוד אולמרט: ואנחנו, כל הממשלה, מתכוונת לפעול על-פי ההתחייבות הזאת שמסרתי לפני הבחירות, וחזרתי עליה אחרי הבחירות, והיא הבסיס, כפי שאמרתי היום בצורה ברורה לחלוטין.

אהוד אולמרט: היא הבסיס לקיומה ולפעולתה של הממשלה הזאת.

ראובן ריבלין: רק לא ש"ס.

בנימין אלון: גם הערבים לא בפנים.

אהוד אולמרט: גם בנושא החברתי, גברתי היושבת-ראש, זו ממשלה שמחויבת להתמודד עם הבעיות החברתיות של מדינת ישראל כפי שלא התמודדו אתן בשנים האחרונות.

אהוד אולמרט: אנחנו לא מוכנים, איננו יכולים להתעלם מהעובדה שבמדינה המצליחה הזאת, שכלכלתה ממשיכה לצמוח, וצומחת בחודשים האלה, הפלא ופלא, יותר מאשר התחזיות המוקדמות, בצורה מרשימה ביותר, שהיא שומרת על יציבות, שהשווקים גואים - - -

גדעון סער: דברים גדולים עשית בכלכלה.

גלעד ארדן: למה זה קרה?

אהוד אולמרט: הכלכלה הזאת לא יכולה להתעלם מן העובדה שיש במדינת ישראל ציבור גדול מאוד שחי במצוקה חברתית שאנחנו טרם נתנו לו תשובות הולמות, רציניות והוגנות.

אהוד אולמרט: זה יהיה חלק מסדר-היום של הממשלה הזאת, ואנחנו נתמודד עם הבעיות הללו, לא תוך כדי שינוי דרמטי של העקרונות שהנחו את המדיניות הכלכלית עד היום, אלא תוך ניסיון להקציב להם מסגרת אנושית שיש בה התחשבות, שיש בה חמלה, שיש בה אחריות חברתית.

אחמד טיבי: האם אתה תקבל את ליברמן לממשלה שלך?

אהוד אולמרט: אלו יהיו הנושאים המרכזיים על סדר-יומנו.

אהוד אולמרט: אני מקווה לנצל את שעת הרצון הזאת כדי לפנות לכל חברי הכנסת.

אהוד אולמרט: אנחנו צריכים לנהל את הוויכוח שלנו ללא פשרות.

אהוד אולמרט: אבל אפשר לעשות אותו במידה יותר גדולה של סובלנות והתחשבות.

אהוד אולמרט: בואו נחליט שאנחנו לא נחצה גבולות מסוימים, שלצערי בשטף הדיבור ובלהט הוויכוח אנחנו לא אחת חוצים אותם.

אהוד אולמרט: אני רוצה שיהיה ברור, אין בכנסת הזאת אדם אחד שאיננו מסור, לפי מיטב הבנתי ומיטב הכרתי, לאינטרסים האמיתיים של מדינת ישראל.

אהוד אולמרט: אין פה יותר פטריוטים ופחות פטריוטים.

אהוד אולמרט: אין כאן אנשים שיש להם מונופול על אהבת הארץ ואנשים אחרים שהם שונאי המדינה.

אהוד אולמרט: אני אינני מבחין בכך; לא בקרב האוכלוסייה היהודית ולא בקרב הנציגות היהודית ולא בקרב הנציגות הלא-יהודית.

אהוד אולמרט: ולא יכול להיות שאנחנו נפתח את הוויכוח, שקיים בינינו על נושאים וסוגיות רציניים, למחוזות של קיצוניות מתלהמת בלתי סבלנית ובלתי סובלנית.

אהוד אולמרט: אני אומר את זה לכל חלקי הבית.

צבי הנדל: אתה מתכוון לאלה שהכו באלות על ראשים של ילדים?

אהוד אולמרט: הגיע הזמן שנדע לנהל ויכוחים קשים ככל שיהיו, והם יהיו קשים - -

צבי הנדל: עם מקלות.

אהוד אולמרט: - - בלי הסתה, בלי הפרת חוק, בלי ערעור על הלגיטימיות של השלטון ושל מוסדות החוק.

אהוד אולמרט: כל אחד מאתנו יודע איך הוא מתחיל את הסטייה הזאת; אף אחד מאתנו לא יודע לשער מה עלולות להיות התוצאות שלה.

אהוד אולמרט: גברתי היושבת-ראש, אנחנו הבאנו לכנסת את קווי היסוד, את ההרכב של הממשלה.

אהוד אולמרט: אני משוכנע שהממשלה הזאת תקיים את ההתחייבות שמושמעת בעצם הקמתה.

אהוד אולמרט: היא תפעל להביא ביטחון.

אהוד אולמרט: היא תתאמץ להגיע להסדרים מדיניים שיקרבו אותנו אל השלום, והיא תעשה ככל יכולתה כדי להביא תקווה ושמחה ושגשוג ורווחה למדינת ישראל.

אהוד אולמרט: אבקש להביע אמון בממשלה זו.

דליה איציק: תודה, אדוני ראש הממשלה.

דליה איציק: חברי הכנסת, אנחנו נעבור להצבעה.

ראובן ריבלין: יושב-ראש האופוזיציה רשאי - - -

דליה איציק: אין יושב-ראש אופוזיציה על-פי החוק.

גדעון סער: גברתי היושבת-ראש - - -

דליה איציק: אדוני, אין לך רשות דיבור.

דליה איציק: תרשה בבקשה לחבר הכנסת אבשלום וילן.

אבשלום וילן: גברתי היושבת-ראש, אדוני ראש הממשלה, האם נעשו הסכמים, בעל-פה או בכתב, עם המפלגות הנמצאות בקואליציה או עם האחרות?

אבשלום וילן: האם ניתנו התחייבויות שלא הונחו על שולחננו?

דליה איציק: תודה, אדוני.

דליה איציק: חבר הכנסת גדעון סער.

גדעון סער: גברתי היושבת-ראש, כל עם ישראל קרא פעם אחר פעם על הסכם שמצוי, לפי הפרסומים כמובן, בכספתו של עורך-הדין רם כספי, שנעשה עם חבר הכנסת פרס, אשר לו אני רוחש כבוד רב, שבו הוגדר תפקידו של מר פרס בממשלה המוקמת והותוו שטחי פעולה מיניסטריאליים לטיפולו.

גדעון סער: אין שום ספק שהדבר הזה נופל בגדר הסכמים שצריך לגלות אותם לבית הזה, ובעצם לציבור כולו, באמצעות ההליך הדמוקרטי לפי סעיף 1 לחוק הממשלה.

גדעון סער: פניתי בנושא זה, וכבר הערתי את תשומת לבו של שר המשפטים המיועד לפני שבועיים, בישיבת הוועדה המסדרת.

גדעון סער: פניתי אליך, ועד לרגע זה החידה היא גדולה: האם עצם קיום ההסכם מוכחש?

גדעון סער: ואם יש הסכם, מדוע הוא לא מונח?

גדעון סער: אנחנו תובעים, כמובן, שההסכם הזה יובא בפני הבית הזה, בהתאם להוראת סעיף 1 לחוק.

בנימין אלון: - - -

דליה איציק: תודה רבה.

דליה איציק: השר רוני בר-און רוצה להשיב.

דליה איציק: בבקשה.

רוני בר-און: גברתי היושבת-ראש, חברי הממשלה, חברי הכנסת, הטענה של חבר הכנסת סער היא טענה מעניינת, אם כי היא אינה עולה בשום אופן כדי התאמה לתנאים המתחייבים מהוראות סעיף 1(א) לחוק הממשלה.

רוני בר-און: קראתי גם את המכתב, ואני גם מבין את הטענה, כאילו הדברים שקרא חבר הכנסת סער בעיתונות עולים כדי הסכם בכתב בקשר לכינונה של הממשלה, ולא כך הם פני הדברים.

רוני בר-און: הטענות שנזכרות במכתב, והמכתב לפני, הן לגבי הסכם שנחתם עוד בחודש ינואר – ואני מצטט מן המכתב של חבר הכנסת סער.

גדעון סער: גם לעשות הסכם לפני בחירות - - -

רוני בר-און: בסדר.

רוני בר-און: אני מתייחס לכל הטענות שלך, אחת לאחת.

רוני בר-און: "הסכם שנחתם עוד בחודש ינואר, שנערך על-ידי עורך-דין רם כספי, ובו הובטח בין היתר תפקיד שר לחבר הכנסת שמעון פרס וכל כיוצא באלה" - הטענות הן אפוא על הסכם שנחתם על-ידי עורך-דין כספי, ובו הבטחות שונות.

רוני בר-און: אני קובע חד-משמעית, אחרי שקיימתי בירור מדויק ומוקפד עם כל מי שיכול היה להיות לו יד או רגל בעניין, שאין הסכם כזה.

רוני בר-און: אין הסכם כזה.

רוני בר-און: לכל היותר, מדובר בתרשומת חתומה בידי מי שערך אותה, שנושאת חתימה אחת בלבד.

רוני בר-און: וכיוון שכך, אין היא עולה לגדר הסכם.

רוני בר-און: מה שעולה מתוכנה הוא עניינה של שיחה, שגם חבר הכנסת שמעון פרס וגם עורך-הדין כספי, הנזכר בטענה של חבר הכנסת סער, לא נטלו בה חלק.

רוני בר-און: כך או כך, עניינה של השיחה – וראיתי את התרשומת – הוא לכל היותר הבטחה פנימית של מפלגה, חד-משמעית, בין ארבעת הכתלים של המפלגה, בלי שום קשר לגורם חיצוני ובלי שום זיקה לגורם חיצוני, ועניינה הוא במפורש מה שניתן להגדירו: indoor management של מפלגה.

רוני בר-און: בשום פנים ואופן אין זה עולה כדי ההגדרה של הסכם לכינונה של הממשלה.

רוני בר-און: נמצא אפוא, גברתי היושבת-ראש, וכך אני מבקש ממך לקבוע, כי הטענה של חבר הכנסת סער אינה עומדת בתשתית העובדתית שעל סמכה מתקיימת ההלכה המשפטית לעניין חוק הממשלה סעיף 1(א), המחייב חשיפה מוקדמת של ההסכמים הקואליציוניים.

רוני בר-און: אני מבקש אפוא, גברתי היושבת-ראש, לדחות את הטענה ולקיים את ההצבעה על אישור הממשלה, כפי שביקש ראש הממשלה בפועל.

רוני בר-און: תודה רבה.

דליה איציק: חברי חבר הכנסת גדעון סער, כפי שאמרת כאן, קיבלתי את המכתב הזה כבר קודם, ואתה סומך על כך שהדברים נבדקו.

דליה איציק: לאחר ששמעתי אותך ואת השר רוני בר-און, אני קובעת שזה לא מופיע ברשימה הסגורה של מקרים שבהם נחשב הסכם טעון מסירה למזכיר הממשלה – אני מפנה אותך לסעיף 1(א) לחוק הממשלה – ואין התרשומת הזאת באה בגדרי החובה הכלולים בחוק.

דליה איציק: זוהי תרשומת פנימית, כמו שאתה מבין.

אביגדור ליברמן: - - -

אורי אריאל: לא היתה תשובה לחבר הכנסת וילן.

דליה איציק: השר רוני בר-און, לא השבת לחבר הכנסת וילן.

דליה איציק: ברשותך, תשיב גם לו, ואנחנו נסיים את הדיון ונעבור להצבעה.

גדעון סער: האם זה על דעת היועצת המשפטית?

דליה איציק: השר בר-און, יש לך מיקרופון.

דליה איציק: בוא נכבד את השואל ואת המשיב.

דליה איציק: עוד שתי דקות.

יובל שטייניץ: - - -

רוני בר-און: גברתי היושבת-ראש, חברי חברי הכנסת, התשובה על שאלת חבר הכנסת וילן: אין שום הסכם שעניינו הוא עניין קואליציוני, שנוגע לכינון הממשלה הזאת, שלא הונח כמצוות החוק לפני הכנסת.

גדעון סער: מה ההמצאות האלה?

גדעון סער: סליחה, יש מכתב חד-צדדי של ש"ס.

גדעון סער: חתום על זה צד אחד – הממשלה - ומביאים את זה בפנינו.

גדעון סער: מה זה הסיפור הזה?

גדעון סער: אני רוצה לדעת אם היועצת המשפטית - - -

דליה איציק: התשובה היא כן.

דליה איציק: ובכן, חברי חברי הכנסת, על-פי בקשת הממשלה, אנחנו עוברים להצבעה על הודעת ראש הממשלה, על כל מרכיביה.

דליה איציק: אנחנו נצביע הצבעה שמית על-פי בקשת הממשלה, כאמור.

דליה איציק: בבקשה, אדוני מזכיר הכנסת.

אריה האן: (קורא בשמות חברי הכנסת) קולט אביטל - אינה נוכחת רוחמה אברהם - בעד יעקב אדרי - בעד יצחק אהרונוביץ - נגד אהוד אולמרט - בעד חיים אורון - נגד זבולון אורלב - נגד דוד אזולאי - בעד אריאל אטיאס - בעד עמיחי אילון - בעד רוברט אילטוב - נגד דליה איציק - בעד אפי איתם - נגד מיכאל איתן - אינו נוכח רפאל איתן - בעד אריה אלדד - נגד בנימין אלון - נגד טלב אלסאנע - נגד זאב אלקין - בעד חיים אמסלם - בעד אלי אפללו - בעד גלעד ארדן - נגד אורי אריאל - נגד זאב בוים - בעד יוסף ביילין - נגד בנימין בן-אליעזר - בעד יעקב בן-יזרי - בעד שלמה בניזרי - בעד מנחם בן-ששון - בעד רוני בר-און - בעד אבישי ברוורמן - בעד שלמה ברזניץ - בעד מוחמד ברכה - נגד עזמי בשארה - אינו נוכח אליהו גבאי - נגד זהבה גלאון - נגד אלחנן גלזר - בעד יצחק גלנטי - בעד משה גפני - נגד עמירה דותן - בעד אברהם דיכטר - בעד אברהם הירשזון - בעד שמואל הלפרט - נגד צחי הנגבי - בעד צבי הנדל - נגד יצחק הרצוג - בעד מגלי והבה - בעד אבשלום וילן - נגד מתן וילנאי - בעד יצחק וקנין - בעד נסים זאב - בעד ג'מאל זחאלקה - נגד יצחק זיו - בעד עבאס זכור - נגד נאדיה חילו - בעד דב חנין - נגד יואל חסון - בעד ישראל חסון - נגד שי חרמש - בעד ואסל טאהא - נגד אחמד טיבי - נגד דוד טל - בעד אסתרינה טרטמן - אינה נוכחת שלי יחימוביץ - בעד אביגדור יצחקי - בעד אליהו ישי - בעד דני יתום - בעד איתן כבל - בעד אמנון כהן - בעד יעקב כהן - נגד יצחק כהן - בעד רן כהן - נגד משה כחלון - נגד ישראל כץ - נגד ציפי לבני - בעד לימור לבנת - נגד יצחק לוי - נגד אביגדור ליברמן - נגד יעקב ליצמן - נגד סופה לנדבר - נגד גאלב מג'אדלה - בעד שאול מופז - בעד אברהם מיכאלי - בעד אלכס מילר - נגד סטס מיסז'ניקוב - נגד מיכאל מלכיאור - בעד יעקב מרגי - בעד שרה מרום-שלו - בעד יורם מרציאנו - בעד משולם נהרי - בעד מיכאל נודלמן - בעד דני נוה - נגד אורית נוקד - בעד בנימין נתניהו - נגד חנא סוייד - נגד מרינה סולודקין - אינה נוכחת ניסן סלומינסקי - נגד אפרים סנה - בעד גדעון סער - נגד גדעון עזרא - בעד אופיר פינס-פז - בעד מאיר פרוש - נגד שמעון פרס - בעד עמיר פרץ - בעד אברהים צרצור - נגד אברהם רביץ - אינו נוכח ראובן ריבלין - נגד חיים רמון -

אריה האן: בעד יוסף שגאל - נגד יובל שטייניץ - נגד מאיר שטרית - בעד יורי שטרן - נגד סילבן שלום - נגד שלום שמחון - בעד ליה שמטוב - נגד עתניאל שנלר - בעד משה שרוני - בעד נתן שרנסקי - נגד רונית תירוש - בעד יולי תמיר - בעד אני חוזר לקרוא בשמות אלה שעדיין לא הצביעו:

אריה האן: קולט אביטל - אינה נוכחת מיכאל איתן - אינו נוכח עזמי בשארה - אינו נוכח אסתרינה טרטמן - אינה נוכחת מרינה סולודקין - אינה נוכחת אברהם רביץ - אינו נוכח תודה רבה.

אורי אריאל: האם יש מורדים?

דליה איציק: חברי חברי הכנסת, בעד אישור הודעת ראש הממשלה - 65, נגד - 49.

דליה איציק: אני קובעת שהכנסת אישרה את הודעת ראש הממשלה.

דליה איציק: חברי חברי הכנסת, אנחנו עוברים לחלק הטקסי.

דליה איציק: ראשון, יעלה ויבוא ראש ממשלת ישראל, חבר הכנסת אהוד אולמרט.

אהוד אולמרט: אני, אהוד אולמרט, בן מרדכי ובלה, זכרם לברכה, מתחייב כראש הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אהוד אולמרט: (חותם על ההצהרה)

דליה איציק: רשימת שרי הממשלה היא לפי סדר האל"ף-בי"ת.

דליה איציק: יעלה ויבוא השר המקשר בין הממשלה לכנסת, השר יעקב אדרי.

יעקב אדרי: אני, יעקב אדרי, בן אליהו, זכרו לברכה, וסעדה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יעקב אדרי: (חותם על ההצהרה)

דליה איציק: שר התקשורת, אריאל אטיאס.

דליה איציק: פעם ראשונה חבר הכנסת, פעם ראשונה שר.

אריאל אטיאס: אני, אריאל אטיאס, בן פדות, זכרה לברכה, והרב חיים, ייבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אריאל אטיאס: (חותם על ההצהרה)

דליה איציק: בהצלחה.

דליה איציק: יעלה ויבוא השר שיופקד על ענייני הגמלאים, חבר הכנסת רפי איתן.

רפי איתן: אני, רפאל איתן, בן נח ויהודית הנטמן, זיכרונם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

רפי איתן: (חותם על ההצהרה)

דליה איציק: יעלה ויבוא השר לקליטת העלייה, חבר הכנסת זאב בוים.

זאב בוים: אני, זאב בוים, בן יוסף, זכרו לברכה, וחנה, תיבדל לחיים ארוכים, אנשי נחלת ז'בוטינסקי, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

זאב בוים: (חותם על ההצהרה)

דליה איציק: שר התשתיות הלאומיות, חבר הכנסת בנימין בן-אליעזר.

בנימין בן-אליעזר: אני, בנימין בן-אליעזר, בן סאלח ופרחה זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

בנימין בן-אליעזר: (חותם על ההצהרה)

דליה איציק: שר הבריאות, יעקב בן-יזרי.

יעקב בן-יזרי: אני, יעקב בן-יזרי, בן מסעוד, זיכרונו לברכה, ורחל, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יעקב בן-יזרי: (חותם על ההצהרה)

דליה איציק: יעלה ויבוא שר הפנים, חבר הכנסת רוני בר-און.

רוני בר-און: אני, רוני בר-און, בן יצחק, זכרו לברכה, ופלה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

רוני בר-און: (חותם על ההצהרה)

דליה איציק: השר לביטחון הפנים אברהם דיכטר.

אבי דיכטר: אני, אברהם משה אבי דיכטר, בנם של יהושע, זכרו לברכה, ומלכה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אבי דיכטר: (חותם על ההצהרה)

דליה איציק: שר האוצר אברהם הירשזון.

אברהם הירשזון: אני, אברהם הירשזון, בן מרדכי ולובה זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם הירשזון: (חותם על ההצהרה)

דליה איציק: שר התיירות, בבקשה.

יצחק הרצוג: אני, יצחק הרצוג, בן חיים, זכרו לברכה, ואורה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק הרצוג: (חותם על ההצהרה)

דליה איציק: סגן ראש הממשלה ושר התעשייה והמסחר, חבר הכנסת אלי ישי.

אליהו ישי: אני, אליהו ישי, בן ציון, זכרו לברכה, ואיווט, תיבדל לחיים ארוכים, אמן, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אליהו ישי: (חותם על ההצהרה)

דליה איציק: אני מתקנת: סגן ראש הממשלה ושר התעשייה, המסחר והתעסוקה.

דליה איציק: אליהו ישי: רצית לקחת לי תיק?

דליה איציק: ומי שיופקד על ביצוע חוק רשות השידור – חבר הכנסת איתן כבל.

איתן כבל: אני, איתן כבל, בן אבשלום ושושנה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

איתן כבל: (חותם על ההצהרה)

דליה איציק: ומי שיופקד על המועצות הדתיות, חבר הכנסת יצחק כהן.

יצחק כהן: בעזרת השם.

יצחק כהן: אני, יצחק כהן, בן חיים ומנטינה זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יצחק כהן: (חותם על ההצהרה)

דליה איציק: תעלה ותבוא ממלאת-מקום ראש הממשלה ושרת החוץ, מממלאת-מקום לממלאת-מקום - חברת הכנסת ציפי לבני.

ציפי לבני: אני, ציפי לבני, בת איתן, זכרו לברכה, ושרה, תיבדל לחיים, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

ציפי לבני: (חותמת על ההצהרה)

דליה איציק: סגן ראש הממשלה ושר התחבורה והבטיחות בדרכים, חבר הכנסת שאול מופז.

דליה איציק: אדוני ימתין שנייה כדי שנשמע את שבועת האמונים שלו בסבלנות.

דליה איציק: בבקשה, אדוני.

שאול מופז: אני, שאול מופז, בן אליהו, זיכרונו לברכה, ומירה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

שאול מופז: (חותם על ההצהרה)

דליה איציק: שר בלי תיק, חבר הכנסת משולם נהרי.

דליה איציק: אנחנו נמתין ונקשיב לך, כיאה למעמדך.

דליה איציק: יתפוס את מקומו סגן ראש הממשלה, חבר הכנסת מופז, ואנחנו נקשיב להצהרת האמונים שלך.

משולם נהרי: אני, משולם נהרי, בן נעמי, עליה השלום, וייבדל לחיים טובים וארוכים, אבי מורי רבי יחיא, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

משולם נהרי: (חותם על ההצהרה)

דליה איציק: ועכשיו נמתין לשר לאיכות הסביבה, השר גדעון עזרא.

גדעון עזרא: אני, גדעון עזרא, בן דוד ופנינה זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

גדעון עזרא: (חותם על ההצהרה)

דליה איציק: אנחנו נמתין בסבלנות, ואנחנו נכבד את שאר השרים.

דליה איציק: השר משולם נהרי, אני בטוחה שאתה רוצה לשמוע את הצהרת האמונים של מי שיבוא, חבר הכנסת אופיר פינס, שר המדע והטכנולוגיה.

אופיר פינס-פז: אני, אופיר פינס-פז, בן יהודה ורות, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אופיר פינס-פז: (חותם על ההצהרה)

דליה איציק: יעלה ויבוא המשנה לראש הממשלה, השר לפיתוח הנגב והגליל ומי שיופקד על פיתוח כלכלי אזורי, חבר הכנסת שמעון פרס.

שמעון פרס: אני, שמעון פרס, בן יצחק ושרה זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

שמעון פרס: (חותם על ההצהרה)

דליה איציק: המשנה לראש הממשלה יתפוס את מקומו, הסדרן יראה לו איפה יושבים.

דליה איציק: אנחנו נמתין לסגן ראש הממשלה ושר הביטחון, חבר הכנסת עמיר פרץ.

דליה איציק: בבקשה, אדוני סגן ראש הממשלה ושר הביטחון, חבר הכנסת עמיר פרץ.

עמיר פרץ: אני, עמיר פרץ, בן דוד ורחמה זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

עמיר פרץ: (חותם על ההצהרה)

נסים זאב: אני רק מקווה ששולחן הממשלה - - -

דליה איציק: שר הביטחון יתפוס את מקומו, ויעלה ויבוא שר המשפטים, חבר הכנסת חיים רמון.

דליה איציק: חבר הכנסת חיים רמון, שר המשפטים, אנחנו נקשיב לך בכבוד.

דליה איציק: ניתן לכל שר את הכבוד המגיע לו.

דליה איציק: שר הביטחון יתפוס את כיסאו.

דליה איציק: אדוני שר המשפטים, בבקשה.

חיים רמון: אני, חיים רמון, בן בינה לבית נודלברג ואשר וישניה, זיכרונו לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

חיים רמון: (חותם על ההצהרה)

דליה איציק: שר המשפטים חיים רמון ישב, ואנחנו נמתין בסבלנות לשר הבינוי והשיכון ומי שיופקד על מינהל מקרקעי ישראל, חבר הכנסת מאיר שטרית.

מאיר שטרית: אני, מאיר שטרית, בן דוד ומרים זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

מאיר שטרית: (חותם על ההצהרה)

דליה איציק: ועכשיו, כשהסדרן מראה לשר הבינוי והשיכון את מקומו, אני מבקשת לנצל את הפסקת לחיצות הידיים הקצרה הזאת לומר ששרי הממשלה מוזמנים אחר כך לחדרי להרמת כוסית.

דליה איציק: אנחנו ממתינים לשר החקלאות ופיתוח הכפר, חבר הכנסת שלום שמחון.

דליה איציק: חבר הכנסת שמחון, תמתין שנייה עד ששר הבינוי והשיכון ישב.

דליה איציק: יש כאן משפחות שמתרגשות ואנחנו נמתין לכולם עוד כמה רגעים בסבלנות.

דליה איציק: שר החקלאות, בבקשה.

שלום שמחון: אני, שלום שמחון, בן מסעוד, זכרו לברכה, וסוזן, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

שלום שמחון: (חותם על ההצהרה)

דליה איציק: אנחנו נמתין עד ששר החקלאות ופיתוח הכפר ישב.

דליה איציק: הסדרן יראה לשר החקלאות איפה הוא יושב, ואנחנו נמתין לשרת החינוך, התרבות והספורט, חברת הכנסת יולי תמיר.

יולי תמיר: אני, יולי תמיר, בת יהודה, זכרו לברכה, ועדה, תיבדל לחיים ארוכים, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

יולי תמיר: (חותמת על ההצהרה)

דליה איציק: אדוני ראש הממשלה וחברי השרים, בשם הכנסת, ואני משוכנעת - בשם העם בישראל, אני מאחלת לכם הצלחה רבה.

דליה איציק: תמה ישיבת הכנסת.

דליה איציק: הישיבה הבאה תתקיים ביום שני, 8 במאי, בשעה 16:00.

דליה איציק: ישיבת הכנסת נעולה.